
Mine  Forfædre 

har  efter  Alt,  hvad  jeg  har  kunnet  opdage, 
igennem  utallige  Slægtled  ført  en  stilfærdig 
Tilværelse  og  hverken  gjort  sig  bemærket  ved 
berommelige  eller  fordommelige  Handlinger. 
De  har  derfor  ingen  Historie,  ja  jeg  tror  ikke 
en  Gang,  at  de  har  givet  Anledning  til  Historier. 
Derimod  vil  enhver  rettroende  Genealog 
kunne  godtgore,  at  jeg  i  lige  Linie  Mand  af 
Mand  nedstammer  fra  to  uindskrænkede  Mo- 
narker, der  i  den  forhistoriske  Tid  har  haft  et 
Verdensherredømme  —  den  ene  før  Syndefaldet. 
den  anden  straks  efter  Syndfloden;  men  denne 
Kendsgerning  anfører  jeg  kun  for  en  Ordens 
Skyld.  Den  har  hverken  fristet  mig  til  Hov- 
mod overfor  Nogen,  hvis  Stamfader  først  blev 
„født"  for  et  Par  Hundrede  Aar  siden,  eller 
stemt  mig  til  Ydmyghed  overfor  dem,  der  i 
deres  Pandebygning   har   et  attavistisk  Slægts- 

mærke  paa,  at  de  nedstammer  fra  Præadamitter 
med  Stumphale  og  Hugtænder. 

Min  Farfader  var  en  jydsk  Bonde,  gift  med 
en  Præstedatter  af  gammel  gejstlig  Slægt,  og 
min  Morfader  var  en  københavnsk  Havnefoged, 
der  efter  Navnet  at  dømme  maa  have  været 
Descendent  af  en  eller  anden  af  vore  mange 
Møllere,  og  hans  Hustru  syntes  —  ligeledes 
efter  sit  Navn  —  at  have  haft  en  tysk  Tøm- 
mermand til  Stamfader. 

Om  mine  to  Bedstefædre  hørte  jeg  i  min 
Barndom  den  kuriøse  Historie,  at  Pengeforan- 
dringen paa  en  lige  uventet  Maade  havde  bragt 
den  ene  paa  Fode  og  den  anden  paa  Knæerne. 

Min  Moders  Fader,  der  var  velhavende  og 
havde  et  indbringende  Embede,  blev  gældbunden 
for  Livstid  derved,  at  han  den  Gang  „da  Pengene 
ingen  Værdi  havde",  byggede  sig  et  lille  Land- 
sted i  Nærum,  som  siden,  da  det  skulde  betales 
i  den  nye  Mønt,  blev  saa  dyrt,  at  han  først 
maatte  sælge  det  og  siden  til  sin  Død  hvert 
Aar  gøre  Afbetaling  paa  Byggesummen. 

Min  Faders  Fader  havde  derimod  for  laante 
Penge  købt  en  Gaard,  hvori  han  selv  Intet 
ejede.  Netop  paa  den  Tid,  da  Pengekursen  var 
sunket  dybest,  og  Panikken  steget  til  sit  højeste, 


fik  han  sin  Hovedprioritet  opsagt.  Han  spændte 
da  sine  bedste  Heste  for  sin  Stads  vogn,  korte 
til  Randers,  solgte  dem  og  den  og  gik  hjem. 
Men,  da  han  kom  tilbage  til  Gaarden,  havde 
han  Penge  til  at  udbetale  den  hele  Købesum 
for  Ejendommen! 

Min  sidstnævnte  Bedstefader,  som  jeg  aldrig 
har  set,  hed  Rasmus  Olsen,  og  Gaarden,  som 
han  købte  for  Koretojet,  bar  det  romantiske 
Navn  „Rosenlund".  Han  var  gift  med  den 
yngste  Datter  (efter  det  Seidelinske  Slægtregister: 
Nr.  14!)  af  Pastor  Hans  Jørgen  Bogh,  som 
tilhørte  den  Boghske  Slægt,  hvis  Medlemmer 
plejede  at  være  Præster  i  Trige,  Kjerteminde 
og  Nykjøbing,  og  særlig  udmærkede  sig  ved 
en  overordenlig  Frugtbarhed. 

Da  imidlertid  Flertallet  af  min  gejstlige 
Oldefaders  Børn  var  Døttre  og  saaledes  ikke 
havde  forplantet  deres  Fædrenavn,  og  Sønnerne 
dels  var  udvandrede  til  Norge  dels  døde  for 
Ægteskabsalderen,  saa  fik  min  Fader  som  ældste 
Søn  sit  Mødrenavn  i  Tilgift  og  kom  til  at  hedde 
Hans  Henrik  Rasmussen  Bøgh  —  hvilket 
jeg  betragter  som  et  Held  for  mig. 

Navnet  Rasmussen  vilde  have  været  højst 
utjenligt    for    en  Mand,    der  gav  sig  af  med  at 

skrive  Vers.  Det  er  i  alt  Fald  endnu  aldrig 
lykkedes  Nogen,  der  har  baaret  det,  at  bane 
sig  Vej  til  det  danske  Parnas,  og  frem  for  alt 
vilde  det  have  skræmt  mig  tilbage  fra  at  over- 
sætte „Grevinden  og  hendes  Sødskendebarn". 

Havde  min  Fader  ladet  mig  arve  Sted- 
navnet Rosenlund,  som  man  gav  ham  under 
hans  Skolegang  i  Randers,  vilde  jeg  for  Livs- 
tid have  været  stemplet  til  Idylliker  og  Duft- 
vaudevillist  —  og  maaske  endt  som  kgl.  Skyde- 
bane-Digter. 

Nomen  et  omen!  Navnet  Bøgh  havde 
derimod  allerede  banet  sig  Vej  til  Literatur- 
Lexikonet,  idet  min  Oldefarbroder,  Provst  Nie. 
Seidelin  Bøgh  i  Kjerteminde  midt  i  forrige 
Aarhundrede  havde  gjort  sig  vide  berømt  som 
Skjald  ved  forskellige  Værker,  saasom:  „Den 
sjungende  Theologus"  —  „Den  algierske  Fred" 
—  „Poeten",  der  indeholder  vor  Stamfader 
Adams  Biografi  —  o.  s.  v.  —  ja  han  har  end- 
ogsaa  afgivet  „Betænkninger  over  nogle  haarde 
Ord  i  den  hellige  Skrift". 


Bedstefaders  Spil-Ur. 


Lige  overfor  Enden  af  Borsbygningen  laa 
der  i  vort  Aarhundredes  unge  Dage  en  lille 
lav  Bygning,  i  hvis  Stueetage  der  var  Konditori 
og  paa  hvis  første  Sal  der  boede  en  gammel 
Havnefoged  Møller,  hvis  Hus  blev  bestyret 
af  hans  Datter,  der  var  gift  med  en  Skolelærer 
Bøgh. 

Nu  hører  baade  Stedet  og  alle  dets  da- 
værende Beboere  til  det  forsvundne  København, 
men  i  Begyndelsen  af  18:2:2  var  det  et  ganske 
muntert  Hus.  Det  var  der,  jeg  holdt  mit  Ind- 
tog i  Verden  en  smuk  Vinternat. 

Efter  hvad  jeg  siden  har  hørt,  skal  det 
store  antikke  Spil-Ur  i  min  Bedstefaders  Sal 
samme  Øjeblik  have  slaaet  12  og  med  sit 
Klokkespil  opstemt  Koralen:  „Af  Højheden  op- 
rundet   er",    hvoraf  den  Gamle,    der  var  noget 

overtroisk,    tog    et    overmaade    gunstigt    Varsel 
for  min  Fremtid. 

Det  nævnte  Ur  var  imidlertid  et  ganske 
mærkværdigt  mekanisk  Kunststykke.  Det  viste 
ikke  blot  Dato,  Time,  Minut,  Sekund  og  Maane- 
skifte,  men  det  kunde  udføre  6  forskellige  Ko- 
raler, og  hvad  der  var  det  Mærkværdigste:  det 
havde  Luner  som  den  kunstfærdigste  Prima- 
donna. Snart  gik  det  for  stærkt  og  snart  for 
sagte.  I  en  hel  Maaned  udførte  det  med  sit 
Klokkespil  nøjagtig  de  seks  Salmemelodier  — 
en  hver  Time  —  men  saa  kom  Kapricerne,  og 
saa  vilde  det  ikke  spille  —  ikke  paa  nogen 
Maade.  Urmageren  kom  og  saa  paa  det,  men 
rystede  paa  Hovedet  som  en  Teaterlæge.  Han 
kunde  ikke  se,  hvad  det  fejlede!  Saa  kunde 
der  gaa  et  Par  Uger,  og  saa  fik  det  nye  Ind- 
fald: hver  Gang  det  havde  slaaet  og  skulde 
spille,  gav  det  sig  i  Stedet  derfor  til  at  surre 
og  knurre  som  en  Spinderok,  og  naar  man  saa 
blot  ignorerede  dette  onde  Lune  og  lod  det 
skøtte  sig  selv,  gik  det  over,  og  da  kunde 
Uret  midt  om  Natten  give  sig  til  at  spille: 
„Nu  vel  an,  vær  frisk  tilmode"  —  som  om  det 
aldrig  havde  fejlet  Noget. 


Jeg  har  en  Anelse  om,  at  det  har  været  i 
Bil  satiriske  Lune  den  Nat,  da  det  narrede  min 
Bedstefader  med  Hojheds-Koralen  i  Stedet  for 
at  spille:  „Vaagn  op  og  slaa  paa  dine  Strænge", 
der  kunde  have  varslet  om  en  vordende  Vise- 
mager, eller  at  aflevere  sin  Knurrestrofe,  som 
kunde  have  betegnet  den  Modtagelse,  hans  Vær- 
ker havde  i  Vente.  Vist  er  det  i  ethvert  Tilfælde, 
at  dette  for  mig  uforglemmelige  Ur  har  spillet 
mig  det  Puds:  at  umuliggøre  enhver  sikker 
Angivelse  af,  hvilken  Dag  jeg  er  fodt. 

I  min  Bedstefaders  Familie  havde  det  nem- 
lig været  Skik  at  komme  til  Verden  paa  den 
17.  Januar.  Han  var  selv  født  paa  den  Dag. 
en  af  hans  Sønner  ligeledes,  og  om  jeg  husker 
ret,  havde  enten  hans  Fader  eller  hans  Moder 
ogsaa  denne  Fødselsdato.  Da  jeg  nu  blev  fodt 
Klokken  12  om  Natten  enten  mellem  den  16. 
og  17.  eller  mellem  den  17.  og  18.,  følger  det 
af  sig  selv,  at  jeg  i  ethvert  Tilfælde  maatte 
dateres  fra  den  17.,  men  da  Bedstefaders  Spil- 
Ur  altid  gik  enten  for  stærkt  eller  for  sagte, 
er  der  en  meget  stor  Sandsynlighed  for,  at  jeg 
har  holdt  mit  Indtog  i  Verden  enten 
Dagen  for  eller  Dagen  efter  min  Fød- 
selsdag. 

Det  er  unegtelig  at  have  begyndt  sit  Liv 
med  en  højst  usædvanlig  Uregelmæssighed,  men 
jeg  kan  dog  ikke  sige,  at  Begyndelsen  har  ind- 
virket synderligt  paa  Fortsættelsen.  Tværtimod 
har  jeg  haft  det  Held  siden  den  Tid  stadig  at 
møde  lige  paa  Klokkeslaget  ved  Dampskibe, 
Banetog,  Moder,  Middage,  Forestillinger  osv. 
Meget  sjælden  har  jeg  faaet  et  bestilt  Arbejde 
færdig  for  i  det  sidste  Minut,  men  aldrig  efter, 
at  det  var  udløbet.  Kun  i  et  eneste  Punkt 
har  jeg  stadig  haft  Uheld  med  mine  Bestræ- 
belser for  at  være  præcis,  nemlig:  naar  jeg 
forud  har  foresat  mig  at  afbryde  en  glad  Aften 
paa  Slaget  Tolv. 

Jeg  har  ofte  forundret  mig  derover  og  kun 
været  i  Stand  til  at  forklare  det  som  en  Folge 
af  min  Fødselstimes  Ubestemmelighed,  hvorfor 
Skylden  nærmest  maa  søges  hos  Bedstefaders 
kapriciøse  Spil-Ur. 


En  tabt  Ævne. 


I  mine  gyldne  Dage,  da  jeg  regerede  i 
min  Bedstefaders  Hus,  var  jeg  en  Gang  lige 
ved  at  blive  optaget  mellem   de  smaa  Profeter. 

Skade  blot,  at  min  profetiske  Begavelse 
kom  saa  tidlig,  at  man  ikke  vilde  tro  paa  den, 
og  varede  saa  kort,  at  den  var  forsvundet,  da 
man  fik  Troen  i  Hænderne. 

Mit  Fremsyn  var  nemlig  af  den  aller  sjæld- 
neste, mest  indbringende  Art.  Det  gik  i  en 
Retning,  hvori  ellers  Spaamænd,  Sonmambuler 
og  spiritistiske  Medier  er  stokblinde,  og  havde 
jeg  blot  en  eneste  Gang  haft  det  til  Raadighed 
paa  mine  gamle  Dage,  vilde  jeg  have  sprængt 
Spillebanken  i  Monte  Carlo,  og  i  et  Øjeblik 
vundet  mere,  end  jeg  har  givet  ud  i  de  fyrre- 
tyve   Aar,    jeg    har    maattet    sidde    og    mede   i 

Blækhuset.     Men    som    sagt    desværre!     -  det 
kom  meget  for  tidligt. 

Bedstefader  spillede,  som  de  Fleste  af  hans 
Samtidige,  saa  smaat  i  Tallotteriet.  Det  vil 
sige,  han  betalte  hver  Uge  en  Rigsdalers  Penge 
for  det  interessante  Hovedbrud:  at  spekulere 
paa:  hvilke  fem  Tal,  der  i  Følge  forudgaaende 
Tegn,  Varsler,  Hændelser  og  Drømme  havde 
Sandsynlighed  for  den  næste  Gang  at  blive 
trukne  op  af  Lykkehjulet  i  Kobenhavn,  Vands- 
bæk  eller  Altona,  og  —  naar  de  valgte  Num- 
mere  ikke  kom  ud  —  den  Trøst:  at  se,  hvor 
nær  han  havde  kunnet  være  ved  at  vinde  - 
dersom  blot  .  .  .  osv. 

En  Dag  bragte  „Statstidenden"  ham  det 
Budskab  at  tre  af  de  fem  Nummere,  han  havde 
holdt  i  et  Par  Maaneder  men  forkastet  netop 
før  sidste  Trækning,  var  komne  ud.  Det  var 
efter  hans  Beregning  Lotterispillere  har  jo 
deres  egen  Regnemaade  —  et  ufejlbart  Tegn 
paa,  at  de  to  andre  Tal  maatte  komme  næste 
Gang.  Dem  maatte  han  altsaa  tage,  og  nu 
spurgte  han  mig,  hvilke  andre  Nummere  han 
skulde  tilføje  i  Stedet  for  de  udtrukne. 

Jeg  følte  mig  naturligvis  stolt  over  at  være 

spurgt  til  Raads  og  havde  straks  Svarel  paa 
rede  Haand.  „Tag  1  og  5  og  6!"  -  raadede 
jeg  uden  Betænkning. 

Den  Omstændighed,  at  alle  de  valgte  Tal 
var  etciffirede  indeholdt  ganske  vist  et  Indicium 
for,  at  jeg  ikke  kunde  tælle  til  10,  men  derfor 
kunde  jo  mit  Raad  være  lige  godt.  Det  fandt 
Bedstefader  dog  ikke.  Han  raisonnerede  sum 
saa:  da  der  aldrig  i  hans  Tid  mellem  de  fem 
udtrukne  Nummere  havde  været  tre  enkelte 
Ziffre,  saa  var  det  heller  ikke  rimeligt,  at  der 
vilde  udkomme  tre  saadanne  i  næste  Trækning, 
og  derfor  tog  han  kun  1  og  o  og  tilfojede  et 
tredie  Tal  efter  egen  Smag.  Det  skulde  den 
gode  Gamle  nu  ikke  have  gjort,  ti  Ingenting 
er  jo  mere  urimeligt  end  at  vente  Rimelighed 
af  et  Lotterispil. 

Næste  Trækning  bragte  Beviset  derpaa. 
Alle  de  tre  Nummere,  som  jeg  havde  nævnt, 
kom  ud,  og  derimod  ingen  af  de  andre. 

Havde  Bedstefader  ikke  for  haft  store 
Tanker  om  sin  Kæledægge,  saa  fik  han  det 
nu.  I  de  første  otte  Dage  fortalte  han  Enhver, 
han  kom  til  at  tale  med,  dette  mærkelige  Ex- 
empel  paa,    „hvor  klogt  et  Barn  kan  være.    og 

hvor  dumt  en  gammel  Mand  kan  bære  sig  ad" 
—  og  hvad  der  var  det  mindst  Kloge:  han  lod 
uden  Skrupler  det  „mærkværdige  Barn"  høre 
paa  Fortællingen. 

Lykkeligvis  blev  Erindringen  om  denne 
„mærkværdige"  Forudsigelse  snart  fortrængt  af 
en  hel  Del  fejlslagne  Profetier.  Jeg  lærte  i 
største  Hast  Tallene  helt  op  til  det  berømte 
Nummer  90,  men  det  lod  til,  at  Lærdommen, 
som  saa  tit  hænder,  totalt  forjog  Inspirationen. 
Selvfølgelig  kunde  jeg  til  den  følgende  Træk- 
ning diktere  Bedstefader  fem  nye,  meget  rime- 
ligere Nummere,  der  uden  Raisonneren  blev 
besatte  ikke  blot  af  ham  men  af  Pigerne  og 
Karlen,  og  jeg  ved  ikke  hvem  —  men  det  ved 
jeg:  de  kom  aldrig  ud,  og  det,  syntes  jeg,  var 
meget  flovt. 

Jeg  tør  ikke  paastaa,  at  det  var  en  Følge 
deraf,  men  jeg  har  siden  den  Tid  staaet  paa 
en  spændt  Fod  med  Tallene.  Samtidig  med, 
at  jeg  i  andre  Retninger  har  haft  et  misundelses- 
værdigt Nemme  og  en  meget  paalidelig  Hu- 
kommelse, har  jeg  aldrig  kunnet  lære  Aarstal 
eller  beholde  den  store  Tabel  i  Hovedet.  Jeg 
har    sjælden   adderet   en  Talrække  uden  at  faa 

en  anden  Sum,  naar  jeg  begyndte  ovenfra, 
end  naar  jeg  begyndte  fra  neden  af,  og  naar 
jeg  har  opsøgt  et  Husnummer  i  Vejviseren, 
har  jeg  næsten  altid  glemt  det  undervejs  til 
den  paagældende  Gade. 


Ophøjelse  og  Fornedrelse, 


Som  F'emaarspog  fik  jeg  en  Gang  Lejlig- 
hed til  at  vise  mig  som  Helt  og  fejre  en  Tri- 
umf. Denne  var  dog  kun  af  meget  kort  Varig- 
hed og  blev  afløst  af  en  Krænkelse,  som  gjorde 
et  meget  dybere  Indtryk.  Jeg  kan  slet  ikke 
huske,  hvad  jeg  tænkte  eller  følte  under  min 
Ophøjelse,  men  derimod  har  jeg  en  meget  tyde- 
lig Erindring  om,  hvor  ulykkelig  og  harmfuld 
jeg  var  over  min  Fornedrelse. 

Der  blev  jeg  husker  ikke,  om  det  var 
i  Hotel  du  Nord  eller  i  Hotel  d' Angleterre  - 
forevist  en  „Kæmpe-Elefant",  og  jeg  fik  Lov 
til  at  følge  med  min  Fader  hen  at  se  paa 
Dyret.  Rimeligvis  var  den  ikke  større  end  de 
andre  store  Elefanter,  jeg  siden  har  set,  men 
opfattet  med  mine  Barneøjne  staar  den  for  min 
Erindring   som  et  saa  fabelagtig  stort  Kreatur, 

at  alle  senere  optraadte  Exemplarer  af  Slægten 

i  Sammenligning  med  den  har  taget  sig  ud 
som  Dværge. 

Efter  at  det  skikkelige  og  vel  afrettede 
Dyr  var  blevet  betragtet  fra  alle  Kanter  og 
havde  gjort  alle  sine  Kunststykker,  spurgte 
Foreviseren:  om  der  var  nogen  af  det  yngste 
Publikums  Medlemmer,  der  ikke  var  bange  af 
sig?  vi  var  nemlig  adskillige  Born  i  Flokken. 
Dersom  En  af  os  vilde  gaa  ind  til  Elefanten 
og  give  den  en  stor  Toskilling  til  Tvebakker. 
skulde  den  til  Slutning  vise  sin  skyldige  Tak- 
aemlighed  mod  den  lille  Velgører. 

Da  ingen  af  de  andre  Smaafolk  havde  Lyst 
til  at  udsætte  sig  for  dens  Erkendtlighedsbeviser, 
og  da  min  Fader  bekræftede  Mandens  Forsik- 
ring om,  at  der  ikke  var  nogen  Fare  derved, 
vovede  jeg  Forsoget,  lod  mig  lofte  ind  til  Dyret 
og  afleverede  min  Kobberskilling,  som  det  meget 
behændigt  stak  ned  i  en  Sparebosse.  Nu  kom 
Takken.  Uhyret  tog  mig  i  sin  Snabel  og  lof- 
tede mig  varsomt  op  paa  sin  brede  Ryg,  spad- 
serede Lokalet  rundt  med  mig  og  satte  mig 
derpaa  yderst  forsigtig  ned  paa  Gulvet  igen. 

Mit  Mod  havde  saaledes  skaffet  mig  et 
Triumftog  —  men    ak:    Heltemod   gælder   ikke 

overfor  Idiosynkrasier!  Jeg  har  kendt  en  fur- 
voven Bjørneskytte,  der  var  ræd  for  Edder- 
kopper, og  en  drabelig  Madame,  der  bankede 
sin  Mand  men  rystede  af  Skræk,  naar  der 
kom  en  Kat  ind  i  Stuen.  Ogsaa  jeg  havde 
som  Barn  en  saadan  nervøs  Rædsel:  Jeg  gik 
fra  Sans  og  Samling  og  skraalede,  som  jeg  havde 
faaet  en  Kniv  i  Halsen,  naar  et  Fruentimmer 
vilde  kysse  mig. 

Nu  vilde  just  Ulykken,  at  der  paa  første 
Bænk  sad  en  gardervoksen  tysk  Dame  med 
dobbelt  Hage,  Favorit-Krøller  og  sorte  Knebels- 
barter —  rimeligvis  en  Paarørende  af  Elefanten. 
Hun  havde  med  Velbehag  set  den  Frejdighed, 
hvormed  jeg  havde  ladet  mig  kærtegne  af  Dyret, 
og  deraf  sluttet,  at  jeg  i  det  Hele  taget  ikke 
var  „bange  af  mig",  og  da  Foreviseren  løftede 
mig  ud  over  Skranken,  tog  hun  imod  mig,  og 
tilføjede  mig,  mens  hun  endnu  havde  mig  paa 
sin  tykke  Arm,  et  forfærdeligt  bredmundet  Kys 
—  og  det  i  hele  Publikums  Paasyn. 

I  samme  Øjeblik  var  det  forbi  med  al 
min  Værdighed.  Fra  Elefantridder  var  jeg 
reduceret  til  et  uvorent  Barn,  der  halvt  rasende, 
halvt  fortvivlet  og  helt  ude  af  sig  selv  gav  sig 
til    at  græde  og  skrige  i  vilden  Sky.     Jo  mere 

min  Fader  gjorde  for  at  tale  mig  til  Rette,  og 
jo  mere  de  Andre  lo  af  Kyssets  Virkning,  jo 
vildere  blev  min  Exaltation.  Jeg  rystede  over 
hele   min    lille  Krop    og    vedblev  at  hulke  lige 

Ira  Kongens  Nytorv  til  Nybørs. 

Dagen  efter  gjorde  min  Fader  mig  begribe- 
ligt, at  jeg  havde  gjort  baade  mig  selv  og  ham 
til  Skamme,  at  man  ikke  maa  skabe  sig,  som 
man  var  forrykt,  fordi  der  hænder  noget  Ube- 
hageligt, og  frem  for  Alt:  at  jeg  maatte  vænne 
mig  af  med  min  tossede  Angst  for  et  uskade- 
ligt Kys. 

Formaningen  virkede.  Jeg  skammede  mig 
i  mange  Aar  over  Skandalen  hos  Elefanten,  og 
jeg  tror.  at  det  var  sidste  Gang,  min  Vildskal* 
kom  til  et  saadant  Udbrud. 

Ogsaa  min  Idiosynkrasi  sogte  jeg  at  be- 
kæmpe, men  det  varede  meget  længere  før  det 
lykkedes.  Jeg  havde  endnu  Mindelser  af  den 
i  mit  tyvende  Aar,  og  det  var  maaske  ikke 
engang  mig  selv,  der  fik  Bugt  med  den. 

Men  over  gik  den. 


En  Forbryderhistorie. 

Det  forste  Minde,  der  staar  fuldstændig  klart 
for  min  Hukommelse,  var  en  rædselsfuld  Til- 
dragelse. 

Det  var  ikke  noget  mindre  end  et  Mord, 
et  Giftmord  —  endogsaa  et  Mormorsmord 
begaaet  af  mig  selv  i  en  Alder  af  fem  Aar  — 
lykkeligvis  kun  i  Indbildningen. 

I  mine  første  Leveaar  tilbragte  jeg  det  meste 
af  Tiden  hos  mine  Bedsteforældre,  hvor  jeg  nod 
al  den  Forkælelse,  som  en  lille  Stamherre  kan 
opnaa,  og  som  alle  Børn,  der  omgaas  for  meget 
med  gamle  Folk,  fik  jeg  her  en  hel  Mængde 
for  tidlig  Lærdom.  Blandt  andre  Videnskaber, 
med  hvilke  jeg  i  Utide  gjorde  Bekendtskab, 
var  —  Toxikologien. 

Der  havde  i  Aviserne  staaet  en  advarende 
Fortælling  om,  hvorledes  nogle  smaa  Børn  var 

blevne  forgiftede  ved  at  putte  grønmalet  Lege- 
tøj  i  Munden,  og  i  den  Anledning  fik  jeg  en 
Forklaring  over,  hvad  Giftstoffer  og  Forgiftning 
vilde  sige,  som  i  højeste  Grad  vækkede  min 
Videlyst  og  opskræmmede  min  Indbildningskraft. 
Jeg  tænkte  i  lang  Tid  ikke  paa  andet  end 
Spanskgrønt,  Blyhvidt,  Zinoberrodt,  ufortinnede 
Kobberkar,  Polervand,  Blaadraaber,  Rottekrudt 
o.  s.  v.,  og  havde  utrolig  travlt  med  at  skaffe 
mig  Underretning  om,  hvad  der  var  giftigt,  og 
hvad  der  ikke  var  det. 

Mine  Spørgsmaal  desangaaende  blev  na- 
turligvis trættende  —  baade  i  Længden  og  i 
Mængden,  og  da  hverken  min  Moder  eller  mine 
yngre  Brødres  Barnepige,  til  hvem  de  sæd- 
vanlig blev  rettede,  havde  synderlig  Interesse  for 
Giftlæren  eller  dens  Enkeltheder,  saa  tog  de 
Sagen  fra  et  praktisk  Synspunkt,  saaledes  at 
alt,  „hvad  lille  Erik  ikke  maatte  spise,"  uden 
Undtagelse  blev  indordnet  mellem  Gifterne. 
Kridt  og  Kul  blev  saaledes  for  min  Bevidsthed 
lige  saa  farlige  Stoffer  som  Rottekrudt  og  Ræve- 
kager, og  samtlige  vilde  Blomster  og  Blade  i 
Have,  Mark  og  Skov  blev  Søskende  til  Bulme- 
urten  og  Skarntyden.  Jeg  turde  tilsidst  ikke 
røre  ved  nogen  Ting  uden  først  at  spørge,  om 

den  var  giftig  eller  ikke,  og  levede  endda  i  en 
stadig  Frygt  for,  at  jeg  af  Vanvare  havde  faaet 
Gift  paa  Fingrene  eller  i  Maden. 

Min  gamle  Bedstemoder  laa  paa  denne  Tid 
syg.  Lægen  havde  allerede  løftet  saa  højt  paa 
sine  Skuldre  og  sine  Øjenbryn,  naar  man  spurgte 
om  hendes  Tilstand,  at  alle  var  belavede  paa 
det  værste;  men  til  mig  fortalte  man  naturlig- 
vis ikke  forud,  hvad  der  var  i  Vente.  Jeg  gik 
uden  Anelse  om  den  forestaaende  Familiesorg 
omkring  i  det  stille  Hus  og  morede  mig,  saa 
godt  jeg  kunde. 

Blandt  andet  Legetøj  havde  jeg  faaet  en 
Kridtpibe  —  hvis  Mundspids  naturligvis  var 
bleven  behørig  overtrukket  med  rødt  Lak,  for 
at  jeg  ikke  skulde  „faa  Kræft  i  Munden"  af 
at  suge  paa  det  „giftige"  Pibeler  —  og  med  den 
blæste  jeg  de  dejligste  Sæbebobler,  man  kan 
tænke  sig.  De  var  altfor  pragtfulde,  til  at  jeg 
kunde  være  ene  om  at  beundre  dem,  og  i  Mangel 
af  andet  Publikum  gik  jeg  derfor  ud  i  Køkkenet 
for  at  vise  Kokkepigen  de  vidunderlige,  regnbue- 
farvede, svævende  Kugler. 

Men  Stine  var  ikke  oplagt  til  at  beundre 
optiske  Fænomener.  Hun  bad  mig  paa  en 
langtfra    høflig   Maade    at    blive    inde  i   Bårne- 

kammeret  med  mit  „Svineri".  Hun  vilde  ikke 
have  noget  deraf  i  Havresuppen,  som  hun  lavede 
til  Bedstemoder,      -  forsikkrede  hun. 

Det  var  oprorende!  Kalde  mine  dejlige, 
farvestraalende  Kugler  —  det  Reneste  og  Fineste, 
jeg  nogensinde  havde  set  —  for  Svineri!  At 
spilde  flere  af  dem  paa  hende  kunde  naturligvis 
ikkr  falde  mig  ind,  men  for  at  lade  hende  forstaa, 
at  jeg  godt  kunde  undvære  hendes  Beundring, 
hlæste  jeg  dog,  forend  jeg  gik,  for  min  egen 
Fornøjelse  en  dejlig  purpurrod  Bohle  og  ka- 
stede den  til  Vejrs.  Den  fløj  hen  over  Køkken- 
hordet  op  imod  Trækruden  og  hrast  deroppe 
et  Par  Alen  over  Skaalen,  hvori  Havresuppen 
var  slaaet  op  for  at  svales. 

Det  havde  jeg  ikke  ventet.  Nu  maatte  jeg 
i  mit  stille  Sind  indrømme,  at  Stine  i  Grunden 
havde  Ret,  ti  skønt  jeg  ikke  havde  hendes  Ind- 
sigt i  Kogekunsten,  stod  det  temmelig  klart  for 
mig,  at  Havresuppe  med  Sæbebobler  virkelig  var 
..noget  Svineri".  Jeg  luskede  derfor  flov  bort 
med  min  Kop  og  min  Kridtpibe. 

Om  Aftenen,  da  jeg  allerede  laa  i  Sengen, 
kom  min  Moder  forgrædt  ind  og  fortalte,  at 
Bedstemoder  var  død.  En  gammel  Kone  — 
forhenværende    Tjenestepige    i    Huset  —  der    i 

de  sidste  Nætter  havde  hjulpet  hende  med  at 
vaage  over  den  Syge,  trøstede  hende  saa  godt, 
hun  kunde  med,  at  den  Afdøde  var  sovet  hen 
uden  al  Smerte.  Hun  havde  for  en  halv  Times 
Tid  siden  klaget  over  Tørst  og  faaet  lidt  Havre- 
suppe.  Derefter  havde  hun  lukket  Øjnene  og 
gjort  Tegn  til,  at  hun  vilde  være  i  Ro.  Siden 
havde  man  kun  hørt  et  Suk,  og  det  var  det 
sidste. 

Saaledes  lød  Fortællingen.  For  de  andre 
kunde  den  være  meget  beroligende,  men  for 
mig  var  den  det  forfærdeligste  Rædselsbud- 
skab,  som  jeg  nogensinde  har  modtaget.  Jeg 
havde,  som  sagt,  ikke  haft  nogen  Anelse  om, 
at  Bedstemoders  Sygdom  var  dødelig  eller  blot 
farlig,  og  naturligvis  havde  jeg  endnu  mindre 
den  sikkre  Dømmekraft  til  at  skelne  mellem 
efter  at  og  fordi,  hvis  Mangel  har  gjort  saa 
mange  Ulykker  i  Lægekunsten.  At  Bedste- 
moder var  død  straks  efter  at  hun  havde 
drukket  Havresuppen,  var  for  mig  det  selv- 
samme, som  at  hun  var  død  af  at  have  drukket 
den,  og  da  jeg  vidste,  at  Havresuppe  ikke  var 
giftig,  fik  jeg  en  overvældende  Mistanke  om, 
at  det  maatte  være  et  Stænk  af  den  bristende 
Sæbeboble,  der  havde  forgiftet  den. 

Jo  længere  jeg  tænkte  over  Sagen,  jo  mere 
tiltog  Mistanken,  og  Udbrudene  af  min  For- 
tvivlelse derover  blev  snart  saa  heftige,  at 
mine  Forældre  begyndte  at  blive  ængstelige. 
Ingen  kunde  forstaa,  at  et  Dodsfald  var  i  Stand 
til  at  fremkalde  en  saa  forfærdelig  Bevægelse 
hos  et  Barn.  og  al  den  Trøst,  man  sogte  at 
bringe  mig  ved  Forestillingen  om,  at  Bedste- 
moder, der  havde  været  saa  god,  mens  hun 
levede,  nu,  da  hun  var  dod.  maatte  have  det 
meget  bedre  end  før,  var  mere  end  spildt.  Jo 
bedre  hun  havde  været,  jo  større  Forbrydelse 
var  det  jo  at  skille  hende  ved  Livet,  og  Trøste- 
talerne bevirkede  derfor  kun  en  Forøgelse  af 
Heftigheden  i  mine  Smerteudbrud. 

Det  var  ikke  underligt,  at  den  Nat  har 
efterladt  et  uudsletteligt  Minde,  ti  alle  de  „Mør- 
kets Rædsler",  som  kan  hjemsøge  en  for- 
tvivlet Forbryder,  var  slupne  los  omkring  mig; 
den  utrøsteligste  Fortrydelse  og  Selvfordomme  Ise, 
og  den  mest  haabløse  Frygt  og  Forfærdelse  frem- 
koglede i  min  feberhede  Hjerne  de  gyseligste 
Forestillinger  om  Fængsler,  Rettersteder  og 
Helvedesgryder,  røde  Skarprettere,  sorte  Djævle 
og  Slanger,  der  skiftede  i  alle  Sæbeboblens 
Farver. 

Den  næste  Dag  dæmpede  ikke  Fortvivlelsen. 
Jeg  turde  hverken  spørge  mine  Forældre  eller 
nogen  af  Husets  Folk  om,  hvor  vidt  Sæbevand 
var  giftigt  eller  ikke,  ti  det  kunde  jo  lede 
Mistanken  paa  mig.  Det  var  med  Nod  og 
neppe,  at  jeg  om  Eftermiddagen  vovede  at 
spørge  en  Vaskerkone,  der  stod  nede  i  Kæl- 
deren og  gned  paa  en  Balje  fuld  af  dampende 
Tøj:  „Er  Sæbevand  giftigt?" 

Konen,  der  vel  sagtens  har  anset  det  for 
Pligt  at  betage  mig  enhver  Lyst  til  Nydelsen 
af  den  omspurgte  Vædske,  svarede  først  meget 
alvorligt:  „Ja  føj  —  naar  Børn  drikker  det, 
saa  dør  de"  —  men  da  hun  saa'  den  forfærdede 
Mine,  hvormed  jeg  udbrod;  „Gør  de  virkelig?"  — 
har  hun  formodenlig  faaet  Lyst  til  at  gøre 
Løjer  med  mig,  ti  jeg  husker  endnu  tydeligt 
Grinet  i  hendes  mørkerøde  Ansigt,  i  det  hun 
viste  mig  sine  skoldede  Hænder  og  spurgte: 
„om  jeg  trode,  at  Tarmene  kunde  taale  den 
Suppe,  som  de  havde  været  i?" 

Nu  var  jeg  paa  det  Rene  med  mig  selv 
om,  at  jeg  var  den  Skyldige,  og  den  anden 
Nat  blev  om  muligt  værre  end  den  første,  især 
da  jeg  om  Aftenen  havde  set  mit  formentlige 
Offer  i   sin  Ligpynt.     Min    Graad    og    Jammer 

saaledes  til,  al  man  frygtede  for  min  For- 
stand, og  Frygten  har  vel  neppe  været  saa 
ganske  ubefojet,  ti  det  Indtryk,  som  disse  to 
mørke  Nætter  havde  gjort,  forvandt  jeg  ikke  i 
mange  Aår.  Deres  Rædselsbilleder  vedblev  al 
og  til  at  gaa  igen  i  feberagtige  Drømme,  som 
forfulgte  mig,  næsten  til  jeg  var  udvokset. 

Den  tredje  Dag  kunde  jeg  ikke  udholde 
min  Tilstand  mere.  Jeg  var  kommen  til  det 
Punkt,  som  senere  i  det  offentlige  Liv  blev  be- 
tegnet med  Resultatet:  „Noget  maa  der  gøres!" 

Jeg  husker  tydeligt,  hvad  jeg  gjorde,  men 
derimod  tør  jeg  ikke  mere  med  Vished  sige 
hvorfor.  Kendsgerningerne  mindes  man  længe. 
men  Bevæggrundene  glemmes  snart,  og  naar 
man  i  en  senere  Alder  vil  opsøge  dem,  er  man 
altid  udsat  for  at  standse  ved  det,  man  efter 
den  mellemliggende  Udvikling  finder  rimeligt,  i 
Stedet  for  at  følge  den  Tankerække,  der  efter 
Datidens  Forudsætninger  førte  til  Beslutningen. 

Om  jeg  —  som  det  forekommer  mig  — 
selv  har  villet  afsone  min  Forbrydelse  ved  at 
lide  den  samme  Skæbne,  som  jeg  havde  paa- 
fort  min  Bedstemoder,  eller  jeg  —  som  det  nu 
synes  mig  rimeligere  —  har  villet  have  en 
afgørende   Vished    om,    hvorvidt    Vaskerkonens 

Udsagn  var  paalideligt,  eller  —  hvad  der  jo 
ogsaa  kan  være  muligt  —  begge  Grunde  har 
virket  i  Forening,  vist  er  det,  at  jeg  fik  lavet 
mig  en  Kop  Sæbevand,  sugede  en  Mundfuld 
op  gennem  Kridtpiben  og  sank  den. 

Dersom  jeg  nu  vilde  fortælle,  at  jeg  efter 
denne  Bedrift  med  sokratisk  Ro  havde  lagt  mig 
hen  paa  Sofaen  og  afventet  Følgerne  —  ja  saa 
var  jo  enhver  troende  Læser  og  Læserinde  nødt 
til  at  forbavses  over  min  tidlige  Karakterstyrke, 
men  som  sandfærdig  Fortæller  maa  jeg  gøre 
Afkald  paa  denne  Forbavselse.  Næppe  havde 
jeg  sunket  Sæbevandet,  før  min  barnlige  Frygt 
for  Døden  og  min  barnagtige  Skræk  for  Gift 
gjorde  sig  gældende  og  forjog  ethvert  Spor  af 
Heroisme.  Jeg  indbildte  mig  straks  at  kunne 
føle  Dødens  Komme  og  gav  mig  til  at  skraale 
om  Hjælp. 

Man  styrtede  ind  og  spurgte,  hvad  der  var 
paa  Færde.  „Gift,  Gift,  Gift!  Jeg  har  drukket 
Sæbevand!"   —  raabte  jeg. 

„Inte    andet    end    det!"    —    lo    Stine. 
„Sæbevand  er  just  sundt.    Det  renser  Tarmene." 

„Ja,  jeg  har  saamænd  mangen  en  god  Gang 
maattet  drikke  en  hel  Spølskaal  fuld,  naar  jeg 

havde  Morsyge,"  -•  forsikkrede  den  gamle  Ane 
Vaagekone  beroligende. 

Stine  trode  jeg  ikke  rigtig  paa,  for  hun 
havde  narret  mig  tiere  Gange,  og  Ane  var 
heller  ikke  til  at  stole  paa,  for  hun  var  over- 
troisk; men  saa  kom  min  Fader  til,  og  da  han. 
der  var  Paalideligheden  i  egen  Person,  bekræf- 
tede, at  en  Mundfuld  Sæbevand  ingen  Skade 
kunde  gøre,  saa  trøstede  jeg  mig  baade  for 
mit  eget  og  min  salig  Bedstemoders  Vedkom- 
mende. Da  jeg  ikke  døde  af  en  hel  Mundfuld 
Sæbevand,  indsaa  jeg  jo  nok,  at  Bedstemoder 
ikke  kunde  være  død  af  et  lille  Stænk  fra  en 
brusten  Sæbeboble. 

Men  Aarsagen  til  min  Fortvivlelse  vedblev 
jeg  standhaftig  at  fortie,  og  det  i  mange  Aar; 
ti  vel  havde  jeg  haft  Mod  til  at  drikke  den 
formentlige  Gift,  men  det  Mod,  der  udfordres 
til  at  vedkende  sig  en  saa  latterlig  Frygt  som 
den,  der  havde  plaget  mig,  erhvervede  jeg  ikke 
saa  snart. 

Overtro  atløses  gerne  af  Vantro.  Den  Ringe- 
agt jeg  ved  denne  Lejlighed  fik  for  de  ud- 
spædte Gifter  i  smaa  Doser,  har  siden  gjort 
mig  det  fuldstændig  umuligt  at  tro  paa  Hømo- 
paterne. 


Børnesygdomme  o.  desl. 


Mellem  mit  femte  og  sjette  Aar  gennemgik 
jeg  mine  Børnesygdomme:  Skarlagensfeber  med 
efterfølgende  ondartet  Halssyge  og  siden  Mæs- 
linger. 

Alle  tre  Sygdomme  angreb  mig  temmelig 
stærkt.  Der  skal  endogsaa  have  været  Frygt 
for,  at  jeg  ikke  vilde  overstaa  Halssygen. 

Jeg  har  en  aldeles  tydelig  Erindring  om, 
at  Tungen,  Ganen  og  Svælget,  var  tæt  besatte 
med  Blegner,  og  at  jeg  maatte  gurgle  mig  med 
en  Vædske,  der  brændte  som  Ild. 

Det  var  et  Afkog  af  spansk  Peber,  og  siden 
fortalte  man,  at  Doktoren,  for  at  faa  mig  — 
lidende  og  forkælet,  som  jeg  var  —  til  at  tage 
den  fæle  Medicin,  forud  havde  sagt:  at  den 
gjorde  meget  ondt,  og  at  vor  Genbos  Søn,  der 
laa  syg   lige  som  jeg,   havde  skraalet   saa   for- 

fa1  ideligt,  at  Forældrene  kun  fik  ham  til  at 
bruge  den  en  eneste  Gang,  og  det  endskønt 
han  var  en  stor  Dreng  paa  tolv-tretten  Aar  — 
hvortil  jeg  havde  svaret:  „Ja  men  jeg  skraaler 
ikke.  som  Blikkenslagerens  Dreng"  —  og  holdt 
Ord  ved  at  døje  Pinen  uden  at  jamre,  uagtet 
Vandet  strømmede  ned  ad  mine  Kinder!  Bedste- 
fader trode  deri  at  se  en  Yttring  af  tidlig  Am- 
bition —  Andre  vil  maaske  give  det  en  mindre 
bedstefaderlig  Forklaring,  som  trodsig  Forhær- 
delse —  og  selv  skal  jeg  tilstaa,  at  om  det 
endogsaa  var  den  første  Gang,  jeg  viste  mig 
haard  mod  mig  selv,  saa  blev  det  ikke  den 
eneste! 

At  en  saadan  Smerte  ætser  sig  ind  i  Er- 
indringen, er  just  ikke  saa  sært.  men  Mindet 
derom  staar  dog  ikke  saa  klart  for  mig  som 
det  uforglemmelig  dejlige  Øjeblik,  da  man,  efter 
at  al  Fare  var  overstaaet,  satte  mig  i  Bedste- 
faders Lænestol  og  bar  mig  indpakket  i  Puder 
og  Tæpper  hen  til  Vinduet  for  at  jeg  kunde  se 
„Lammesneen",  der  lige  som  store  Fjer  dansede 
op  og  ned  i  Luften.  Det  Syn  kan  jeg  genkalde, 
hvad  Øjeblik  jeg  vil. 

Mæslingerne  medførte  Anfald  af  Vildelse, 
der  var  ledsagede  af  en  rædselfuld  Angst.    Efter 

at  Sygdommen  var  overstaaet,  kom  disse  An- 
fald nu  og  da  igen  om  Natten  i  flere  Aar  — 
dog  med  aftagende  Styrke.  Ogsaa  mit  Syn 
var  blevet  angrebet,  saaledes  at  jeg  i  lang  Tid 
ikke  kunde  læse  ved  Lys,  men  denne  Svæk- 
kelse forsvandt  ligeledes  efterhaanden. 

Fra  mit  syvende  Aar  lige  til  mit  70de 
-  altsaa  i  mere  end  60  Aar  har  jeg  haft  den 
Lykke  ikke  at  ligge  syg  en  eneste  Dag  —  og 
det  uagtet  jeg  ikke  i  nogen  Henseende  kan 
rose  mig  af  at  have  været  varsom  overfor  Liv, 
Lemmer  og  Helbred. 

Jeg  vil  tværtimod  erkende,  at  dersom  jeg 
ikke  havde  haft  et  upaaregneligt  Held  og  en 
sjelden  lykkelig  Konstitution,  vilde  jeg  ikke 
uskadt  have  naaet  saa  langt  paa  min  Livsbane. 

I  mit  femte  Aar,  da  jeg  ude  paa  Østerbro 
legede  med  nogle  andre  Børn,  snublede  jeg 
midt  paa  Gaden  og  blev  overkørt  af  en  Ar- 
bejdsvogn, men  havde  det  Held,  at  saavel  He- 
stene som  Hjulene  gik  paa  hver  sin  Side  af 
min  lille  Person. 

Et  Par  Maaneder  senere,  da  jeg  var  paa 
Besøg  hos  min  Onkel  i  Odsherred  faldt  jeg  fra 
Høstænget  ned  paa  Logulvet  uden  at  komme 
til  mindste  Skade. 

Som  Trettenaarsdreng  skulde  jeg  vise  el 
Par  Kammerater,  at  jeg  kunde  „krænge  en 
Ugle"  oppe  i  Skadegabet  over  min  Faders  Lo. 
Men  da  den  ormædte  Hanebjælke  skred  ud, 
styrtede  jeg  fra  Rygaasen  hovedkulds  ned  paa 
Gulvet  —  heldigvis  i  en  Bunke  Ærteris. 

Jeg  veed  ikke,  hvor  mange  Gange  forskel- 
lige ustyrlige  Heste  har  kastet  mig  af  i  min 
Drengealder,  men  jeg  tør  svare  for,  at  der 
næppe  gives  nogen  Maade  at  blive  Græsrytter 
paa.  som  jeg  ikke  har  prøvet  til  Straf  for  den 
Indbildning,  at  jeg  kunde  sidde  fast  paa  enhver 
Hest,  hvad  enten  den  taalte  at  rides  eller  ej  - 
og  forunderligt  nok :  jeg  knækkede  aldrig  Halsen, 
selv  naar  de  i  strakt  Karriere  gjorde  Bukke- 
spring, saa  jeg  fo'r  paa  Hovedet  ud  over  Bæstets 
sænkede  Hals. 

Den  største  ufrivillige  Luftfart  gjorde  jeg 
dog  først  i  mit  19de  Aar  paa  Jonstrups  Se- 
minarium. Her  blev  jeg  fra  en  gyngende  Stige 
i  Klavremaskinen  kastet  gennem  Luften  i  en 
Bue  paa  over  en  Snes  Alen  —  uden  at  støde 
mig. 

Kort  i  Forvejen  var  jeg  saa  ubesindig  at  gribe 
en  meget  stor  Hund,  der  havde  faaet  Vand- 
skræk. Jeg  holdt  den  fast,  til  man  fik  lagt  den  en 

Lobeknude  om  Halsen,  men  at  mine  Grel)  bag 
begge  dens  Ører  ikke  glippede,  var  naturligvis 
..Lykken  bedre  end  Forstanden". 

Naar  jeg,  for  ikke  at  blive  for  vidtløftig, 
endnu  kun  nævner,  at  jeg  en  Gang  i  mit  fjor- 
tende Aar  har  været  under  Isen  paa  Førsløv 
Gadekær  uden  at  drukne,  og  derpaa  i  kling- 
rende Frost  spadseret  en  halv  Mils  Vej  i  de 
først  dyngvaade  og  siden  stivfrosne  Klæder, 
uden  at  blive  forkølet  —  at  jeg  i  Vinteren 
1846  ovenfor  Varbacka  Fos  i  Sverig  kom  til 
at  træde  paa  et  løsnet  Isstykke  og  derved  fik 
en  Glidetur,  som  først  standsede  nogle  Tommer 
fra  den  lodrette  Afgrund  —  og  at  jeg  den  15de 
Marts  1864,  da  Preusserne  sendte  de  første  Gra- 
nater ind  i  Sønderborg,  tilfældigvis  af  en  Offi- 
cer blev  vinket  ned  fra  Dosseringen  overfor 
Slottet,  netop  nogle  Øjeblikke  før  en  Granat 
slog  ned  og  sprængtes  paa  den  Plet,  hvor 
jeg  havde  staaet  og  talt  med  ham  —  saa  haaber 
jeg  Ingen  vil  benægte,  at  jeg  i  denne  Retning 
har  haft  et  mere  end  almindeligt  Held. 

Jeg  vilde  ogsaa  være  meget  uskønsom, 
hvis  jeg  ikke  erkendte,  at  jeg  i  Arv  har  faaet 
en  usædvanlig  stærk  Konstitution,  der  i  min 
Barndom  yderligere   er  blevet  hærdet,  saaledes 

at  Kulde,  Hede,  Savn,  Overdrivelser  og  Stra- 
badser har  paa virket  mig  saa  lidt  som  muligt. 

I  min  Ungdom  har  jeg  saaledes  en  Gang  været 

II  Nætter  i  Rad  paa  Bal  uden  at  blive  træt, 
en  Snes  Aar  derefter  var  jeg  paa  en  Rejse  i 
Sverig  og  Finland  40  Dage  efter  hinanden  paa 
Kallas  uden  at  faa  „  Koppars]  agare"  (Tømmer- 
mænd), og  nu  paa  mine  gamle  Dage  kan  jeg 
i  Maanedsvis  tilbringe  10 — 12  Timer  daglig  ved 
Skrivebordet  med  produktivt  Arbejde  uden  at 
føle  mig  anstrængt. 

Skulde  imidlertid  disse  Prøver  ikke  forslaa, 
saa  kan  jeg  paaberaabe  mig  nogle  endnu  stræn- 
gere:  Jeg  har  i  5  Aar  fra  1855  til  1860  daglig 
haft  med  Aktieselskabet  Kasinos  daværende 
Bestyrelse  og  Kasinoteatrets  daværende  Skue- 
spillere at  gøre  —  derpaa  i  25  Aar  modtaget 
alle  de  Skældsord  og  Skamflikker,  som  følger 
med  en  Redaktørs  Stilling,  og  nu  i  adskillige 
Aar  baaret  hele  det  Odium,  som  en  Teatercensor 
ikke  kan  undgaa  —  altsammen  uden  Skade 
for  min  Appetit,    mine  Nerver   og  mit  Humør. 

Hvad  mere  kan  man  forlange! 


Et  Interiør  fra  1828. 


Som  tidligere  nævnt  tilbragte  jeg  de  første 
Barndomsaar,  hvorom  jeg  har  nogen  tydelig 
Erindring,  hos  mine  Bedsteforældre.  De  bode 
nemlig  sammen  med  mine  Forældre,  dog  saa- 
ledes,  at  den  gamle  Familie  havde  en  større 
Lejlighed  paa  den  ene  Side  af  Trappegangen 
og  den  unge  en  mindre  paa  den  anden.  De 
Gamle  var  nu  ene  To,  da  deres  Sønner  havde 
forladt  Hjemmet,  og  min  Moder,  der  var  eneste 
Datter,  bestyrede  den  fælles  Husholdning  for 
begge  Familier. 

Oprindelig  havde  Bestemmelsen  nok  været, 
at  jeg  kun  midlertidigt  skulde  have  Ophold  hos 
den  ældre  Familie,  mens  den  yngre  blev  for- 
øget for  anden  Gang,  men  da  jeg  først  var 
blevet  hjemme  paa  den  anden  Side  af  Gangen, 
fandt   man   det   paa  begge   Sider    i    sin    Orden, 

at  jeg  blev,  hvor  jeg  var,  og  da  Bedstefader 
efter  et  Par  Aars  Forlob  blev  Enkemand,  og 
den  yngre  Familie  atter  fik  Tilvækst,  var  der 
slet  ikke  Tale  om.  at  ban  vilde  give  Slip  paa 
mig. 

Jeg  var  nu  næsten  blevet  til  den  eneste 
levende  Genstand  for  Gubbens  Omhu  og  Kær- 
lighed, og  hvor  forunderligt  det  endogsaa  kan 
lyde:  det  idelige  Samliv  havde  efterhaanden 
udviklet  et  gensidigt  Hengivenheds-  og  For- 
troligheds-Forhold, der  ellers  plejer  at  være  be- 
tinget af  Lighed  i  Alder,  Udvikling  og  Forhold. 
Maaske  var  dog  Forskellen  mellem  den  gamle 
Havnefoged  og  hans  lille  Dattersøn  ikke  saa 
stor,  som  den  saa  ud  til  at  være,  ti  ved  naturlig 
Disposition  og  stadig  Omgang  med  mine  Bedste- 
forældre og  deres  Jævnaldrende  var  jeg  meget 
tidlig  naat  ud  over  den  Udvikling,  der  er  al- 
mindelig hos  Smaadrenge  i  den  Alder,  og  efter 
hvad  jeg  senere  har  kunnet  forstaa,  var  min 
kære  gamle  Bedstefader  en  „barnlig  Sjæl",  der 
hverken  ved  Selvtænkning  eller  Belærelse  var 
kommet  udenfor  den  Idekreds,  hvori  jeg  var 
i  Færd  med  at  orientere  mig.  Man  siger,  at 
„lige  Børn  leger  bedst",  men  vor  ulige  Alder 
var  ikke  i  mindste  Maade  til  Hinder  for,  at  vi 

begge  to  morede  os  fortræffeligt  i  hinandens 
Selskab.  Han  var  et  gammelt  Barn,  og  jeg 
blev  snart  et  Barn,  der  var  for  gammelt  til 
sin  Alder. 

Mine  Bedsteforældre  førte  efter  Datidens 
Fordringer  et  solidt  Hus.  Der  var  fuldt  op  i 
Spisekammer  og  Kælder,  Overflod  af  Sølvtøj, 
ægte  Porcellain  og .  fint  slebne  Glas,  Bjærge  af 
Linned  og  Dækketøj ;  men  naar  jeg  mindes  deres 
Hjem,  fristes  jeg  næsten  til  at  tvivle  paa  min 
Hukommelse  —  saa  nøjsomt  var  det  udstyret. 

Deres  Del  af  Lejligheden  bestod  af  fire 
Værelser  i  Flugt:  et  Kontor,  en  „Sal",  en 
Dagligstue  og  et  Sovekammer.  Jeg  skal  nøjes 
med  at  beskrive  Husets  Stadsværelse:  Salen. 
Endogsaa  denne,  der  ved  højtidelige  Lejligheder 
blev  benyttet  som  Festlokale,  var  yderst  tarve- 
ligt møbleret  og  dekoreret.  Det  var  et  Trefags- 
værelse  med  en  Dør  midt  paa  hver  Væg,  alle 
Vægfelter  betrukne  med  grønmalet  Lærred  og 
Datidens  eneprivilegerede  Perlefarve,  paa  alt 
Træværk  —  naturligvis  med  Undtagelse  af 
Gulvet,  hvis  hvidskurede  Brædder  ikke  paa 
nogen  Plet  fordunkledes  af  Tæpper.  Mellem 
Vinduet  og  Døren  paa  Sidevæggen  tilhøjre  stod 
et  stort   Mahognichatol  med  buet  Klap  og  tre 

Skabe,  af  hvilke  det  midterste  var  højest;  paa 
den  anden  Side  af  Døren  stod  op  til  Væggen 
to  højryggede  Egetræs  Stole  og  i  Krogen  en 
stor  grim  Tromlekakkelovn.  Paa  den  mod- 
satte Sidevæg,  der  i  Midten  havde  en  Dør,  som 
førte  ind  til  Kontoret,  var  der  anbragt  en  stor 
Sofa,  ligesom  Stolene  betrukket  med  sort  Haar- 
dug,  overfor  Chatollet  og  et  brunmalet  toeteges 
Hjørneskab  som  Pendant  til  Kakkelovnen.  Ved 
den  indre  Væg  var  der  paa  hver  Side  af  Døren 
placeret  et  mahognimalet  Fyrretræs  Slagbord, 
som  næppe  optog  en  halv  Alen  i  Breden,  naar 
det  var  nedslaaet,  men  som,  naar  Klapperne, 
der  naade  helt  ned  til  Gulvet,  blev  slagne  op, 
gav  Plads  til  tolv  Personer.  Oven  over  hver 
af  disse  Borde,  der  begge  var  flankerede  af  to 
Stole  paa  hver  Side,  hang  der  et  „Skilderi", 
det  ene  forestillende  den  Brig,  hvorpaa  Husets 
Herre  som  Superkargo  havde  gjort  en  Rejse 
til  Ostindien,  det  andet  gengav  Københavns 
Bombardement  02  Frue  Kirkes  Brand  1807  — 
hint  udført  i  Akvarel,  dette  i  illumineret  Kobber- 
stik, begge  indfattede  i  glatte  Mahognirammer. 
Over  Vinduerne  var  der  anbragt  klare  Kappe- 
gardiner  baade  Sommer  og  Vinter.  Ved  de  to 
yderste  stod  Forhøjninger  med  Stole  paa,  og  i 

Fordybningen  til  det  midterste  stod  en  lille  Piede- 
stal med  Husets  største  Kostbarhed,  det  omtalte 
„Spilur".  Pillerne  var  dækkede  af  Komoder 
og  høje  Spejle  —  alt  naturligvis  „fineret  Ma- 
hogni", og  saa  glat  firkantet  som  muligt  —  og 
oppe  under  Loftet  hang  Genstanden  for  min 
mest  ærbødige  Beundring:  en  Glas-Lysekrone 
med  utallige  straalende  Prismer  og  Brillanter. 

Saadan  saa  den  Gang  Salen  i  et  ganske 
velhavende  borgerligt  Hus  ud.  Nu  om  Stunder 
vilde  Enhver  finde  den  symetriske  Opstilling 
af  de  faa  Møbler  og  den  store  Plads  paa  det 
bare  Gulv  „kedelig  og  uhyggelig"  —  og  jeg 
selv  vilde  heller  ikke  kunne  trives  i  et  saa- 
ledes  møbleret  Værelse;  men  denne  tarvelige 
Skueplads  for  de  første  Scener  af  mit  Livs 
Idyl  kom  i  de  mørke  Barndomsaar,  der  fulgte 
paa  min  Bedstefaders  Død,  til  at  staa  som 
Hjemmet  for  alle  mine  lyse  Minder.  I  al 
sin  fordringsløse  Simpelhed  dannede  denne 
rummelige  Sal  med  sin  Kreds  af  gamle  Venner, 
sin  Selskabsglæde,  sine  stemningsfulde  Sange, 
sin  Duft  af  Roser  og  Lavendler  og  sin  Fylde 
af  Velvillie  og  Velbefindende  en  straalende 
Modsætning  til  de  trange  Smaakamre  for- 
mørkede og  beklumrede  af  Fattigdommens  Sorg, 

Savn  og  Sløvelse,  hvortil  mit  Barndomshjem 
siden  skrumpede  ind.  Af  alle  de  Lokaler,  der 
har  omgivet  mine  Oplevelser,  er  der  intet,  der 
staar  saa  tydelig  for  mig  som  Bedstefaders  Sal, 
men  det  er  betegnende,  at  jeg  har  kun  to  Bil- 
leder af  den  i  min  Erindring;  enten  skinner 
Solen  ind  af  Vinduerne,  og  da  er  den  tom, 
eller  ogsaa  er  Skodderne  lukkede  og  Lysene 
tændte,  og  da  sidder  den  Gamle  med  sine 
Venner  om  Bordet,  der  er  rykket  ud  midt  paa 
Gulvet. 

Mangen  Gang,  naar  jeg  nu  ser  en  Sal  ud- 
styret med  kostbare  brogede  Tæpper,  Gardiner 
og  Portierer,  polstrede  Divaner,  Lænestole,  Nips- 
Etagerer,  Staffelier,  Blomstertrapper,  franske 
Kaminer,  Buster,  Statuetter,  kunstneriske  Ma- 
lerier, Panoplier,  Tigerskind  og  alle  de  andre 
Herligheder,  hvormed  en  elegant  Salon  nu  skal 
være  overfyldt,  dukker  Bedstefaders  Sal  ukaldt 
op  i  min  Erindring,  og  da  viser  Sammenlig- 
ningen mig  paa  en  næsten  forbløffende  Maade 
Forskellen  mellem  den  nøjsomme,  fattige  Tids- 
alder, hvori  jeg  blev  født,  og  den  fordrings- 
fulde rige,  hvori  jeg  nu  lever  og  vel  sagtens 
kommer  til  at  dø. 

Ogsaa  Selskabeligheden  havde  den  Gang 
yderst  nojsomme  Former. 

Det  var  som  oftest  efter  at  Aftensmaden 
var  spist,  at  den  rigtig  begyndte.  Da  samlede 
der  sig  inde  i  Bedstefaders  Kontor  6 — 8  af 
hans  Jævnaldrende,  mest  Søkaptainer,  og  efter 
at  de  første  gensidige  Meldinger  om,  at  der 
intet  Nyt  var  passeret,  var  afleverede,  aabnedes 
Døren  ind  til  Salen,  hvor  det  ene  Slagbord, 
der  imens  var  flyttet  midt  ud  paa  Gulvet,  dæk- 
ket med  en  Dug  og  omgivet  af  det  behørige 
Antal  Stole,  prangede  med  en  velbrygget  Bolle 
Punch  af  ægte  gammel  Rom,  Sukker  og  Citron- 
saft —  to  Messing  Lyseplader,  hver  med  to 
Lys  og  tilhørende  blankpolerede  Lysesaks  — 
og  et  almindeligt  Ølglas  i  en  Porcellæns  Under- 
kop pr.  Mand.  Mens  Bedstefader  fyldte  Glas- 
sene, gik  Gæsterne  hen  til  Tobakskassen  og 
stoppede  sig  hver  en  lang  Kridtpibe,  tændte 
den  og  tog  saa  Plads  om  Bordet.  Derpaa  blev 
Punchen  undersøgt  og  Havnefogdens  udmærkede 
Rom  honoreret  med  beundrende  Udbrud  og  høj- 
tidelige Miner. 

Naar  saa  alle  passende  Prædikater  som: 
brillant!  —  extra!  —  mageløs!  —  F.  F.!  — 
nederdrægtig  fin!  —  o.  s.  v.  var  opbrugte,   og 

den  derpaa  folgende  Pavse  havde  varet  til- 
strækkelig længe,  brød  En  af  Selskabet  Tavs- 
heden med  de  Ord:  „Om  vi  nu  tog  os  en  lille 
Sang  til  denne  prægtige  Punch?"  —  og  saa  kom 
Visebøgerne  frem,  og  Vise  fulgte  paa  Vise  efter 
Forslag  snart  fra  den  Ene,  snart  fra  den  Anden. 
Det  var  netop  i  „de  gode  gamle"  Drikke- 
visers sidste  Blomstringstid.  Zetlitz,  Abra- 
hamsons,  P.  A.  Heibergs,  Ed.  Storms, 
Frankenaus,  Baggesens  og  Rahbeks  Sange 
skulde  snart  vige  Pladsen  for  de  nye  Vaudeville- 
Kupletter  og  trække  sig  tilbage  til  Klubberne, 
men  endnu  i  18:28 — :29  blev  de  30 — 40  aarige 
Viser  sungne  med  fuldstændig  Begejstring  af 
det  Slægtled,  i  hvis  Ungdom  de  havde  været 
nye.  Det  var  en  forunderlig  højtidelig  Stem- 
ning, der  tonede  gennem  disse  bakkiske  Salmer. 
Atterbom  kaldte  den  hos  Bell  man  „en  sorg 
i  rosenrOdt",  og  det  kunde  vel  være  ret  be- 
tegnende for  den  yppige,  overgivne  Fredmans- 
Sang,  der  skjulte  Gravmuldet  under  et  Rosen- 
flor, men  i  vore  Drikkeviser  er  Forgængelig- 
heds-Sukket saa  fremtrædende,  at  man  snarere 
kunde  tale  om  et  Sørgeflor  over  Rosenkransene. 
En  af  de  Sange,  der  hyppigst  aabnede  Høj- 
tideligheden, begyndte  saaledes: 


42 

I  Ungdoms  Vaar 

Gror  Roser  alle  Vegne; 

Snart  den  forgaar 

Og  disse  hurtig  blegne. 

Lad  os  da  nyde  Vaarens  Lyst, 

Førend  dens  Dage  forsvinde, 

Pryde  med  Roserne  vort  Bryst, 

Før  vi  dem  falmede  finde! 

Tydeligere  endnu  kom  Opfordringen  frem 
i  den  næste  Sang,  der  efter  hvert  Vers  gentog: 

Fryd  dig  ved  Livet  i  dine  Dages  Vaar. 
Pluk  Glædens  Roser,  før  de  forgaar. 

Mellem  de  stadige  Gæster  var  der  en  for- 
henværende Skibskaptain,  født  Holstener,  lille, 
rød  og  rund.  Han  hed  Viereck  paa  Tysk, 
men  Kammeraterne  kaldte  ham  paa  Dansk  for 
„Kuglen".  De  tyske  Sange  stod  paa  den  Tid 
højt  i  Kurs,  og  da  han  havde  en  høj,  klar 
Stemme,  blev  han  sædvanlig  opfordret  til  at 
synge  sin  Yndlingsvise.  Den  var  ganske  i 
samme  Stil  og  begyndte  saaledes: 

Briider,  genieszet  der  fluchtigen  Tage, 
Bald  ist  das  Feuer  der  Jugend  vergliiht. 
Sammelt  euch  munter  zum  Freudengelage, 
Bald  sind  die  Rosen  der  Wangen  verbliiht. 
Und  in  das  ktihle  beschattete  Grab 
Drinart  nicht  der  Jubel  der  Freude  hinab. 

Skønt  jeg  har  glemt  de  mellemliggende 
Vers,  husker  jeg  tydelig  Begyndelsen  af  det 
sidste: 

Wenn  mich  der  Schauer  des  To  de  s  umringen. 

Den  havde  nemlig  for  min  Fantasi  frem- 
manet Billedet  af  den  sorte  Kiste  omringet  af 
Ligbærerne,  der  efter  min  Oversættelse  meget 
passende  var  betegnede  som  „Dodens  Sjovere". 

En  finsk  Kaptain  Krank  gav  ogsaa  gerne 
en  Solo  tilbedste  udenfor  Visebogen.  Det  var 
som  oftest  den  efter-bellmanske 

Når  jag  bars  ur  mitt  hus, 
Och  min  begrafning  firas, 
Skall  med  cypressor  siras 
Min  flaska  och  mitt  Krus. 

der  igen  som  Kor  fremkaldte  Thøger   Reen- 
bergs gamle  Oversættelse: 

I  et  Vinhus  vil  jeg  sige 
Mit  Farvel  og  lægges  ned. 

Saa  var  der  en  gammel  barsk  „Sekretær" 
med  hvidt  Halstørklæde,  høje  Flipper  og  blaa 
Næse,  der  i  Reglen  gav  Programmet  en  anden 
Retning.  Han  syntes  at  man  nu  kunde  have 
nok  af  disse  „Begravelses-Viser".  —  „Her 
kommer  jo  formelig  til  at  lugte  af  Kønrøg  og 
Boksbum"    —   forsikrede    han    og    foreslog    at 

man  tog  „en  frisk  Vise"  til  næste  Glas.  Saa 
istemte  man  Zetlitz's 

„At  Slyngler  hæves  til  Ærens  Top", 

og  Abrahamsons 

„Min  Søn,  om  du  vil  i  Verden  frem, 
Saa  buk!" 

og  Baggesens 

„Naar  som  vi  ofte  ser  desværre 

Den  Gode.  Kloge  lider  Nød, 

Mens  mangen  dum  og  nedrig  Herre 

Sødt  slumrer  midt  i  Lykkens  Skød  .  .  ." 

og  naar  Punchen  havde  bragt  Hjerterne  til  at 
svulme  højere  og  Modet  til  at  koge  over,  dri- 
stede man  sig  endogsaa  til  P.  A.  Heibergs 

For  ret  os  ved  Jorden  at  fryde, 
Vi  skabtes  til  Frihed  af  Gud, 
Fornuftige  Love  at  lyde, 
Men  Ingens  vilkaarlige  Bud.   — 

Det  var  imidlertid  efter  Bedstefaders  Me- 
ning at  gaa  over  Stregen  —  han  var  jo  sin 
Konges  tro  og  lydige  Arve-Undersaat  og  Em- 
bedsmand og  vilde  ikke  for  Alt  i  Verden  have 
Ord  for  at  holde  Jakobinerklub.  Han  skyndte 
sig  derfor  at  give  Stemningen  en  anden  Ret- 
ning   ved    at    foreslaa    et    eller    andet    idyllisk 

Nummer  f.  Eks.  N.  T.  Bruns  Sang  om  For- 
glemmigejen : 

„Se  den  lille  Blomst,  som  smiler 
Hist  paa  Vandringsmandens  Vej," 

og  nu  fulgte  der  en  hel  Række  uskyldige  Sange, 
som  Thaarups 

„I  Østens  Solvblaa  Dagen  smiler. 
Paa  Rosen  Duggen  laa   — " 

„Nys  fyldte  Skon  Sigrid  sit  attende  Aar." 

V.  K.  Hjorths 

„Hvor  Egen  lovfuld  Arm  udbreder." 

og  Øhlenschlægers 

„Der  bode  en  Konge  i   Lejre." 

Ved  den  havde  man  naaet  til  Fædrelands- 
sangene. De  maatte  ikke  glemmes,  og  det  var 
med  en  næsten  kirkelig  Andagt  man  istemte 
Sofus  Zales  Hymne: 

„Jeg  kender  et  Land,  som  har  Bolgen  til  Vold: 
Et  blomstrende  Eden  i  Norden! 
Jeg  kender  et  Land.  som  har  Troskab  til  Skjold. 
Den  tryggeste  Hjemstavn  paa  Jorden." 

Naar  saa  det  sidste  Vers  sluttede  med  Ud- 
brudet: 

„Velsignede  Danmark,  din  Lykke  er  stor, 
Gid  længe  Kong  Fredrik  maa  styre  dit  Ror," 

rejste  Alle  sig  op  og  tømte  Glassene  til  Bunds, 
Der  blev  hverken  raabt  Hurra  eller  klinket, 
det  skete  hverken  paa  Opfordring  eller  for  at 
følge  Værtens  Eksempel  eller  som  Demonstra- 
tion. —  Man  kunde  ikke  andet.  Det  var  den 
Gang  ikke  nogen  særegen  Ceremoni  for  Sel- 
skaber i  sort  Kjole  og  hvidt  Halstørklæde.  — 
Havde  blot  tre  af  de  Pokulerende  sunget  Visen 
i  Hverdagslag  med  Glas  i  Haand,  vilde  de  have 
gjort  det  Samme. 

Glassene  blev  atter  fyldte.  Sangen  hvilede 
en  Stund,  der  blev  udfyldt  med  Passiar,  og 
med  Et  lød  der  nede  fra  Gaden  en  dyb  Bas- 
solo: 

„Gud  Fader  os  bevare. 
De  Store  med  de  Smaa. 
Hans  hellige  Engleskare 
En  Skanse  om  os  slaa!"   — 

Det  var  Vægteren,  der  raabte  Elleve.  — 
„Allerede  en  Time  over  borgerlig  Sengetid!"  — 
Nu  maatte  den  sidste  Vise  synges,  og  det  var 
som  oftest: 

„Samled  her  i  en  fortrolig  Klynge 
Hylde  vi  uskyldig  Munterhed. 
Venner  lad  os  Grillerne  bortsynge! 
Drik  af  Lethe  nyttig  Glemsomhed! 

liver  ni    Alder  har  sin   egen  Glæde, 
Livets  Aften  er  ej  tom  paa  den. 
Venskab  i  din  fulde  skonne  Kæde 
Svinder  Livet  sødt  og  roligt  hen. 

Snart  niaaske  skal  vi  adskilte  vandre 
Hen  ad  Livets  underfulde  Sti, 
Dog  med  Ømhed  mindes  vi  hverandre, 
Mindes  denne  Aftens  Harmoni. 

Jeg  glemmer  aldrig  disse  Afteners  Harmoni, 
og  skont  de  ligger  mere  end  3  Snese  Aar  til- 
bage, husker  jeg  enhver  af  de  —  efter  Nutidens 
Smag  naive  og  sentimentale  —  gamle  Viser 
Ord  for  Ord  og  Vers  for  Vers. 


Første  Skridt  paa  Kunstnerbanen. 


Naar  og  hvorledes  jeg  lærte  at  læse  og 
skrive,  husker  jeg  ikke.  Jeg  veed  kun,  at  jeg 
senere  har  set  Rester  af  en  „Poetisk  Nytaars- 
gave",  paa  hvis  første  hvide  Blad  jeg  havde 
skrevet:  „Foræret  mig  af  min  kære  Bedstefader 
den  1ste  Januar  1827"  —  hvilket  beviser,  at 
jeg  baade  læste  Vers  og  skrev  Prosa,  førend 
jeg  havde  fyldt  mit  femte  Aar. 

Derimod  mindes  jeg  aldeles  tydeligt,  at  jeg 
i  mit  sjette  Aar  blev  betragtet  som  en  meget 
større  Digter  og  Deklamator,  end  man  har  Lov 
til  at  være,  naar  man  ikke  er  over  halvanden 
Alen. 

Jeg  var  som  sagt  den  eneste  mandlige 
Spire  i  min  Morfaders  Slægt,  var  opkaldt  efter 
ham,  opvokset  i  hans  Hus  og  havde  som 
Følge  deraf  meget  tidlig  været  Genstand  for  en 

Opmærksomhed,  der  ikke  er  særdeles  gavnlig 
for  smaa  Personer.  Den  Gamle  havde  i  sin 
Ungdom  været  Sømand,  men  var  havnet  i  et 
ret  indbringende  Embede  som  Havnefoged;  han 
var  Godheden  selv,  men  at  han  var  nogen  god 
Opdrager,  tør  jeg  ikke  paastaa.  I  alt  Fald  satte 
han  en  Glæde  i  at  opfylde  alle  mine  Ønsker, 
selv  de  urimeligste,  lagde  aldrig  Baand  paa  sin 
bedstefaderlige  Lyst  til  at  beundre  Alt,  hvad 
jeg  gjorde  og  sagde,  men  greb  derimod  enhver 
Lejlighed  til  at  sætte  mig  paa  Præsenterbakke 
og  forevise  mig  som  Vidunderbarn. 

Mit  usædvanlig  hurtige  Nemme  for  Vers 
og  den  Færdighed,  jeg  uden  Undervisning 
havde  faaet  i  at  fremsige  de  lærte  Digte  saa- 
ledes,  at  baade  Meningen  og  Versemaalet  kom 
nogenlunde  til  deres  Ret,  var  mere  end  nok 
til  at  overbevise  ham  om,  at  der  kunde  blive 
en  stor  Skuespiller  af  mig,  og  da  jeg  et  Par 
Gange  havde  sat  Ord  til  en  Melodi  saaledes, 
at  Rim  og  Rytme  kom  paa  rette  Sted,  kunde 
han  ikke  et  Øjeblik  betvivle,  at  jeg  tillige 
maatte  kunne  blive  noget  Ualmindeligt  som 
Digter. 

At  mine  første  Vers  -  der  naturligvis 
ikke   var  andet  end  barnlige  Rimerier  —  blev 

opskrevne  i  hans  røde  Safians  Tegnebog  og 
oplæste  for  Husets  Venner,  der  naturligvis 
pligtskyldigst  istemte  hans  Beundring  og  be- 
kræftede hans  Forhaabninger,  og  at  jeg  jævnlig 
blev  stillet  op  paa  Bordet  for  at  forbavse  hans 
smaa  Aftenselskaber  med  Fremsigelse  af  lange 
Digte  —  det  var  ikke  nok  for  den  gode  Gamle: 
Presenterbakken  maatte  gjøres  saa  stor  som 
muligt. 

En  Aften,  da  han  i  Forening  med  et  halvt 
Dusin  helbefarne  Ungdomsvenner  havde  drukket 
sin  Punch  og  sunget  et  tilbørligt  Antal  af  de 
gode  gamle  Selskabssange  efter  „Liltkens  Arie- 
bog", fortalte  han  Kammeraterne,  at  der  ikke 
var  nogen  Sang  i  hele  Bogen,  som  jeg  havde 
hørt  tre  Gange  og  ikke   lært  med  det  Samme. 

Det  forekom  Selskabet  at  være  meget  sagt, 
men  Prøven  blev  gjort  og  bestaaet. 

„Kan  Du  virkelig  lære  et  Digt  udenad  ved 
at  læse  eller  høre  det  tre  Gange?"  —  spurgte 
en  lille,  trind,  karmoisinrød  Kaptain  mig  med 
polisk  Mine. 

„Ja — a!"  svarede  jeg  forundret  over,  at 
Nogen  kunde  tvivle  derom. 

I  det  Samme  tog  han  en  nylig  udkommeu 
Avis    —    om   jeg   ikke    tager  fejl,   et  Nummer 

af  „Politivennen"  —  op  af  Lommen  og  bad 
mig  vise  min  Dygtighed  paa  et  Digt  deri.  Det 
var  en  humoristisk  Elegi  over  St.  Gertrudstrædes 
Brolægning  paa  syv-otte  Vers.  — 

Da  jeg  havde  gennemlæst  det  blot  to 
Gange,  gennemgik  jeg  det  udenad  og  mærkede, 
at  jeg  kunde  det.  Den  tredie  Læsning  blev 
altsaa  erklæret  overflødig.  Kaptainen  fik  Bladet. 
Jeg  blev  løftet  op  paa  en  Stol  og  deklamerede: 

O  Sankte  Gertrudstræde, 
Du  er  nu  rent  forglemt! 
Du  Aarsag  har  at  græde 
Og  være  hel  forstemt. 
Ti  dine  mange  Buler 
Og  end  ulægte  Saar 
Forvandle  sig  til  Huler, 
Og  daglig  fler  Du  faar  .  .  . 

og  saa  videre  fra  Begyndelsen  til  Enden  uden 
Fejl  og  uden  Standsning. 

Det  var  en  Triumf  for  Bedstefader. 

„Hvad  siger  Du  til  det?"  —  spurgte  han 
Tvivleren  med  Taarer  i  Øjnene. 

„Jeg  siger,  han  har  fortjent  Medaljen  og 
den  skal  han  have!"  —  svarede  han,  og  saa 
fik  jeg  en  prægtig  blank  Sølvmedalje  med 
Sjette-Frederiks  allerhøjstegne  Portræt  paa  den 

ene  Side,  og  Danmarks  Rigsvaaben  paa  den 
anden,  mindst  96  Skilling  værd. 

Bedstefader  saa  sig  stolt  om  i  Kredsen  og 
nikkede,  men  sagde  Ingenting.  De  andre  Til- 
hørere sagde  heller  ikke  Noget,  men  rystede 
betydningsfuldt  paa  Hovedet.  Kun  en  gammel 
alvorsfuld  Kinafarer  —  hvad  han  hed,  har  jeg 
glemt,  men  jeg  ser  endnu  tydelig  hans  brune, 
furede,  firkantede  Ansigt,  hans  hvide,  buskede 
Øjenbryn,  Guldørenringene  og  det  ostindiske 
Silketørklæde  han  bar  om  Halsen  —  tog  til 
Orde.    Han  sagde  langsomt  og  med  dyb  Alvor: 

„Nu  skal  jeg  sige  Dig  noget,  Erik  Møller! 
Det  er  Dævlen  entre  mig  Synd  og  Skam,  hvis 
der  ikke  bliver  gjort  Noget  for  den  Dreng!" 

Derom  blev  Alle  enige,  og  der  maatte  laves 
en  ny  Bolle  Punch,  for  at  man  kunde  raadslaa 
om,  hvad  det  Noget  skulde  være. 

Resultatet  fik  jeg  først  at  vide  Dagen  efter. 
Det  var  blevet  besluttet,  at  Bedstefader  skulde 
gaa  lige  til  Teatret  og  lade  en  af  Instruktørerne 
høre  paa  mig;  han  vilde  saa  nok  sige,  hvad 
der  burde  gøres.  De  brave  Gubber  betragtede 
Dr.  Ryge  som  den  egentlige  Konge  i  Teatrets 
for  dem  meget  lidt  bekendte  Rige,  og  til  ham 
havde  de  ment,  at  vi  helst  burde  gaa,   men  af 

Rygtet  vidste  de  nok,  at  lian  var  ikke  at  spøge 
med.  Nu  var  Spørgsmaalet  derfor,  om  jeg 
havde  Mod  til  at  vise  mig  for  ham. 

Havde  min  Bedstefader  været  Menneske- 
kender, kunde  han  have  sparet  sig  dette  Spørgs- 
maal.  Saalænge  Modet  aldrig  har  faaet  noget 
Knæk,  veed  man  ikke  hvad  Frygt  er.  Ingen 
havde  ladet  mig  ane,  at  der  kunde  være  to 
Meninger  om  mine  mærkværdige  Talenter,  og 
den  ene  Mening,  som  jeg  saa  ofte  havde  hørt, 
var  altfor  smigrende  til  at  jeg  skulde  være 
bange  for  at  hore  den  bekræftet  af  den  størst 
mulige  Avtoritet. 

Det  blev  ikke  mig.  men  ham,  der  havde 
Besvær  med  at  samle  det  behørige  Mod,  da  det 
kom  til  Stykket.  Som  alle  gode  Borgere  i 
E>annevang  paa  de  Tider  havde  han  en  stærkt 
udviklet  Ærbødighedsfølelse  overfor  Konger  og 
store  Mænd,  og  det  var  især  det  Ydre,  der  im- 
ponerede ham.  En  Teaterfyrste  med  Torden- 
stemme, lynende  Blik  og  hvide  Strudsfjer  i 
Hatten  var  for  ham  noget  langt  mere  Gysen- 
vækkende  end  den  lille  smalle  borgerlige  Sjette- 
Frederik  i  den  velbekendte  lange  luvslidte 
Frakke.  „Dannerkongen"  var  jo  i  umindelige 
Tider    hver  :28de   Januar    blevet   besunget  som 

„den  fredegode  Ædling"  og  „den  naaderige 
Landsfader".  Om  ham  vidste  Enhver,  at  det 
var  en  godmodig  Mand,  men  det  vidste  man 
just  ikke  om  Dr.  Ryge. 

Da  vi  kom  til  hans  Port  stod  Bedstefader 
en  Stund  stille  for  at  samle  sig.  „Jeg  har 
været  ude  for  mangen  en  drøj  Dravat,  og  to 
Gange  har  jeg  staaet  for  Hans  Majestæt  selv, 
men  aldrig  har  jeg  været  saa  beklemt  om  Hjertet 
som  nu"  —  sukkede  han. 

Jeg  havde  endnu  ikke  set  nogen  Skue- 
spiller udenfor  Scenen  og  ikke  forsøgt  at  gøre 
mig  nogen  Forestilling  om,  hvorledes  han 
maatte  se  ud  i  Hverdagsdragt.  Dr.  Ryge  havde 
kun  vist  sig  for  mig  to  Gange,  først  i  sort 
Fløjels  Ridder-Kostume  og  derpaa  i  Salomon 
Goldkalbs  Sølvmors  Maskeradedragt,  og  om  jeg 
just  ikke  ventede  at  se  ham  i  en  tilsvarende 
Paaklædning,  saa  var  jeg  dog  vel  nærmest  be- 
lavet paa,  at  han  ogsaa  i  Hjemmet  vilde  op- 
træde i  en  vis  teatralsk  Pragt. 

Man  maa  nemlig  erindre,  at  jeg  trods  min 
Storhed  som  Kunstner-Emne  endnu  var  næsten 
utrolig  lille.  Jeg  har  selv  antaget,  at  jeg  paa 
den  Tid  var  omtrent  syv  Aar  gammel,  men  to 
aldeles    sikkre    Erindringer    i    Forening    med 

I  h. Askovs  Teaterhistorie  sætter  mig  i  Stand 
til  med  Vished  at  henfore  Begivenheder  til  en 
meget  yngre  Alder.  Jeg  havde  kort  Tid  forud 
været  i  Teatret  og  set  „De  borgerlige  Stevne- 
moder"  og  „Kong  Salomon  og  Jorgen  Hatte- 
mager" og  Repertoirelisterne  viser,  at  disse  to 
Stykker  kun  har  været  opforte  sammen  en 
eneste  Aften,  nemlig  den  12te  Marts  1827;  da 
jeg  tillige  husker,  at  jeg  havde  faaet  en  ny 
Foraarsdragt  paa  for  første  Gang,  er  det  klart, 
at  dette  mit  allerførste  Skridt  mod  Talias  Hellig- 
dom blev  taget  endnu  i  samme  Saison,  altsaa 
da  jeg  omtrent  var  halvsjette  Aar  gammel. 

Jeg  kan  ogsaa  med  en  temmelig  betryg- 
gende Sikkerhed  give  et  flygtigt  Billede  af  den 
haabefulde  unge  Kunstner,  som  gik  ud  at  prøve 
sin  Lykke,  ti  jeg  saa  ham  i  Spejlet,  for  han 
forlod  sit  Hjem,  og  husker  ham  meget  godt. 
Det  var  en  rødmusset  Fyr  med  mørkeblaa  Øjne, 
langt  blondt  Haar,  stor  udfaldende  Krave,  kantet 
med  Pibestrimmel,  græsgrøn  Merinos  Habit  af 
Trøje  og  Benklæder,  syet  i  Et  og  besat  med 
blanke  Sølvknapper,  sort  Fløjels  Ypsalanti- 
Kasket  med  firkantet  Overdel  og  splinternye, 
pinlig  trykkende  Snørestøvler. 

Teaterkongens    Ydre    har  jeg    heller    ikke 

glemt;  det  gjorde  ad  Overraskelsens  Vej  et 
uudsletteligt  Indtryk  paa  min  Hukommelse. 

I  et  temmelig  skummelt,  meget  tarveligt 
udstyret  og  stærk  tilrøget  Arbejdsværelse  sad 
han  paa  sin  Trone,  en  aldeles  borgerlig  Læne- 
stol, der  hverken  var  forgyldt  eller  fløjels- 
betrukket.  I  Stedet  for  Krone  bar  han  en  styg 
sort  Kalot,  i  Stedet  for  Purpurkaabe  en  smudset 
og  meget  slidt  Slaabrok,  af  hvis  ene  Albu  baade 
Foret,  Vattet  og  Linnedet  tittede  ud,  og  i  Stedet 
for  Septer  en  lang  Tobakspibe.    . 

„Er  det  ham!"  —  hviskede  jeg  forbavset 
til  den  Gamle. 

„Ja  vel!  Frisk  Mod  bare!"  hviskede  han 
igen. 

Jeg  var  endnu  ikke  kommet  saa  vidt,  at 
jeg  kunde  tænke  mig  en  stor  Kunstner  i  en 
hullet  Slaabrok;  men  det  maa  tilgives  mig. 
Der  er  Tusinder  af  gamle  Folk,  der  aldrig  naar 
saa  vidt,  at  de  kan  tro  paa  en  Mands  Storhed, 
naar  de  har  set  ham  i  Negligé! 

Bedstefader  afleverede  saa  godt  han  kunde 
den  Tale,  han  havde  forberedt  sig  paa.  Alt 
hvad  der  var  sagt  om  det  „mærkværdige  Geni", 
som  Vorherre  havde  skænket  hans  Dattersøn, 
blev  i   pyntelige  Ord  fremført    som    Undskyld- 

ning  for,  at  lian  havde  taget  sig  den  under- 
danige Frihed  (Det  var  i  1827!)  at  henvende 
sig  til  Hr.  Doktoren  —  o.  s.  v. 

Teatermanden,  der  naturligvis  var  vant  til 
den  Slags  Henvendelser,  lod  ham  uforstyrret 
tale  ud  og  bladede  imens  i  en  stor  Protokol. 
Da  Talen  var  til  Ende,  saa  han  op  fra  Pa- 
pirerne og  spurgte  i  en  ikke  aldeles  velvillig 
Tone:  „Er  han  Mere  end  Geni?" 

Bedstefader  forstod  ikke,  hvad  det  vilde 
sige.  Han  havde  lige  saa  lidt  som  jeg  anet, 
at  der  kunde  fordres  Mere,  og  stirrede  aldeles 
betuttet  paa  Doktoren. 

Der  maatte  tales  tydeligere! 

„Jeg  mener:  hvad  tager  han  sig  for?  Er 
han  Student,  Kadet,  Maler  eller  Hosekræmmer- 
svend?"  —  forklarede  Doktoren. 

Det  var  endnu  mindre  forstaaeligt. 

Vel  havde  Bedstefader  havt  altfor  travlt 
med  Beskrivelsen  af  sin  Dattersøns  Talenter 
til  at  han  skulde  have  kunnet  omtale  hans 
Alder,  men  da  han  ikke  havde  flere  end  een 
Dattersøn,  faldt  det  af  sig  selv,  at  Talen  var 
om  mig,  og  hvordan  det  kunde  falde  Nogen 
ind  at  spørge,  om  jeg  var  Hosekræmmersvend, 
det  gik  over  den  gamle  Havnefogeds  Forstand. 

Han  stirrede  endnu  en  Stund  forknyt  paa 
Instruktoren,  der  igen  havde  givet  sig  i  Lav 
med  sine  Papirer,  skod  mig  saa  frem  foran  sig 
og  sukkede  spørgende: 

„Han  her?"   — 

„Han!"  —  udbrød  Ryge  med  hele  sin 
Stemmes  rungende  Klang  og  maalte  min  lille 
Person  fra  Øverst  til  Nederst  med  en  ube- 
skrivelig Mine.  Derpaa  tog  han  Piben  af 
Munden  og  sagde  ganske  rolig: 

„Naa  saa  dan  at  forstaa!" 

Tredive  Aar  senere,  da  jeg  selv  var  Teater- 
direktør, og  en  gammel  Bedstemoder  kom  op 
til  mig  med  et  Vidunderbarn,  som  hun  vilde 
have  ansat  ved  Kasino,  faldt  det  samme:  „Naa 
saadan  at  forstaa"  ud  af  Munden  paa  mig,  og 
som  ved  et  Trylleslag  stod  hele  det  nu  fortalte 
Optrin  med  alle  dets  Enkeltheder  for  mig  i  en 
næsten  vidunderlig  Klarhed.  Jeg  saa  pludselig 
hele  Stuen,  men  især  Doktor  Ryge  og  hans 
Slobrok  med  fotografisk  Tydelighed,  jeg  hørte 
det  rungende  „Han?"  og  mødte  det  forfærdelige 
komisk-tragiske  Ansigt,  hvormed  han  den  Gang 
betragtede  mig,  idet  han  langsomt  lod  Tobaks- 
piben synke. 

Det    er    slige    pludselig    opdukkende    Gen- 

skinsbilleder,  der  saa  ofte  friste  os  til  at  tro 
paa  en  Forudtil værelse,  hvori  vi  engang  for 
har  oplevet  Nutidens  Hændelser.  Havde  Billedet 
ikke  været  saa  klart  som  det  var,  og  havde 
Erindringens  Traad  været  overskaaret,  saa  jeg 
ikke  havde  genkendt  det.  vilde  jeg  have  kunnet 
opfatte  det  som  et  Blink  fra  en  Præexistens. 
hvori  jeg  ligesom  senere  havde  været  Teater- 
direktør. Nu  kendte  jeg  derimod  Situationen 
og  vidste,  at  Erindringen  tilhørte  Begyndelsen 
af  denne  Livs-Udgave  —  følgelig  ogsaa,  at 
det  ikke  var  mig,  der  den  Gang  sagde:  „Naa 
saadan  at  forstaa".  Dog  er  det  rimeligt  nok, 
at  Ordene  begge  Gange  har  forudsat  samme 
Forstaaelse.  Da  jeg  sagde  dem,  betød  de: 
Barnet  er  Barn,  og  den  Gamle  gaar  i  Barndom! 

„Lad  os  saa  høre  et  af  de  Digte,  Du  kan, 
men  helst  det  korteste !"  —  sagde  Doktoren. 

Mit  Valg  var  naturligvis  gjort  forud,  og 
det  var  ikke  faldet  paa  noget  kort  Digt.  Til 
Ære  for  Teatrets  Hakon  Jarl  havde  jeg  lært 
hele  Øhlenschlægers  Ballade  af  samme  Navn 
—  formodentlig  med  et  beskedent  Haab  om, 
at  han  i  mig  skulde  opdage  en  fix  og  færdig 
Liden  Erling  —  og  jeg  gav  mig  altsaa  til  at 
deklamere: 

De  Nætter  ruge  saa  lange  og  sorte, 

Syvstjernen  glimrer  saa  mat, 

Ud  stormer  Vinden  af  Nattens  Porte, 

Fælt  knager  Granen  i  kolde  Nat   — 

I  Offerlundene  Blæsten  tuder 

Om  mosgrode  Støtter  af  Valhals  Guder: 

„Vor  Tid  er  forbi  .  .  ." 

„Ja  det  er  nok!"  —  afbrød  Instruktøren 
mig  med  en  Mine,  der  lod  os  forstaa,  at  vor 
Tid  ogsaa  var  forbi. 

Derpaa  vendte  han  sig  med  et  Skuldertræk 
mod  Bedstefader  og  sagde: 

„Lad  ham  bare  komme  i  Skole!  Ved 
Theatre t  har  vi  ingen  Brug  for  Genier,  førend 
de  selv  kan  knappe  deres  Bukser!" 

Det  kunde  ikke  misforstaas! 

Jeg  ved  ikke,  paa  hvem  af  os  disse  mas- 
sive Ord  gjorde  mest  Virkning,  men  det  ved 
jeg,  at  de  hos  mig  forjog  alle  de  Indbildninger, 
som  Bedstefaders  og  hans  Venners  Beundring 
havde  udklækket,  og  fyldte  den  ryddede  Plads 
med  forskræmt  Selvmistro.  Det  var  Teater- 
kongen, der  havde  talt,  og  om  hans  Ord  var 
der  ingen  Tvivl.  Kongeord  var  Gudsord  i  den 
gamle  Havnefogeds  Hus,  og  den  reducerende 
Mine,  hvormed  Ordene  var  blevne  udtalte,  var 
endnu    mere    overvældende    end    de!     Den    ud- 

slettede  ethvert  Spor  af  Illusion.  Vidunder- 
barnet var  fuldstændig  tilintetgjort  i  samme  Nu. 
Og  vel  var  det.  Bedstefader  opfordrede 
mig  aldrig  mere  til  at  deklamere,  og  ingen 
Anden  fik  mig  under  hele  min  Barndom  ved 
noget  som  helst  Middel  til  at  producere  mig. 
Jeg  havde  faaet  Sky  og  Skræk  for  at  lege 
Geni. 


Min  Fader. 


Efter  min  Bedstefaders  Død  kom  jeg  til- 
bage til  mine  Forældres  Hus.  Det  var  ikke 
noget  Avancement,  men  —  maaske  —  en  gavn- 
lig Degradation. 

Tidligere  havde  jeg  været  Nummer  Et  i 
Huset.  Nu  var  alle  Numre  optagne,  og  jeg 
reduceret  til  et  overkomplet  Individ.  I  Stedet 
for,  at  jeg  før  havde  været  Genstand  for  Bedste- 
faders mest  forkælende  Opmærksomhed  og  hans 
Venners  pligtskyldige  Beundring,  mærkede  jeg 
nu,  at  der  ikke  var  Nogen  som  tog  synderligt 
Hensyn  til  mig.  Min  Fader,  der  havde  9 
Timers  Undervisning  om  Dagen,  maatte  passe 
sin  Skolegerning,  min  Moder,  der  altid  i  en 
meget  høj  Grad  —  næsten  udelukkende  —  gik 
op  i  sine  nærmeste  Interesser,  var  fuldt  optaget 
af   Omsorg   for    Huset    og    sine  Smaa,    og   for 

Pigen  var  naturligvis  „den  store  Dreng"  kun 
til  Besvær.  Legekammerater  havde  jeg  ingen 
af,  da  jeg  ved  at  omgaas  med  gamle  Folk  var 
bleven  for  gammel  til  at  kunne  tage  Del  i  mine 
Jævnaldrendres  Fornøjelser,  og  det  var  derfor 
en  overvældende  Følelse  af  Forladthed,  der 
fulgte  efter  Tabet  af  den  mageløse  Kammerat 
jeg  havde  haft  i  Bedstefader,  som  næsten  ude- 
lukkende havde  ofret  mig  hele  sin  Fritid. 

Min  Fader  havde,  som  sagt,  ikke  ret  megen 
Fritid,  og  den  Smule,  han  havde  tilovers,  var 
der  saa  mange  Interesser  om  at  optage,  at  der 
kun  blev  en  forsvindende  Brøkdel,  som  direkte 
kom  os  Børn  tilgode. 

Det  vilde  være  Synd  at  sige  Andet,  end 
at  han  —  naar  vi  henvendte  os  til  ham  — 
med  den  største  Venlighed  tog  sig  af  os  i  alle 
Henseender  og  sagde  os  Besked  om  Alt,  hvad 
vi  havde  Lyst  til  at  vide,  men  var  det  ikke 
os,  der  selv  henvendte  os  til  ham,  saa  havde 
han  alt  for  mange  Extra-Jern  i  Ilden  til  at  be- 
kymre sig  om  os.  Han  læste  alle  overkomme- 
lige Tidsskrifter,  der  handlede  om  Opfindelser 
og  Opdagelser  og  i  det  hele  taget  alle  natur- 
videnskabelige Skrifter,  og  havde  altid  travlt 
med  at  experimentere  efter  det  Læste,  snart  for 

at  fremstille  de  beskrevne  Apparater,  snart  for 
at  opfinde  nye,  der  paa  en  simplere  Maade 
førte  til  det  nævnte  Resultat.  Han  havde  f.  Ex. 
længe  før  det  blev  forsøgt  i  Tyskland  udført 
Naturtryk  af  Blomster  og  Blade,  han  havde 
opfundet  en  ganske  nem  Betegnelse  for  Høj- 
derne paa  topografiske  Kort  (forend  han  kendte 
Kurve-Principet),  han  søgte  at  konstruere  et 
Skriftsprog,  der  maatte  kunne  benyttes  af  alle 
Folk  uden  Hensyn  til  deres  Tungemaal,  snart 
syslede  han  med  Efterligninger  af  alleslags 
Krystaller,  snart  udførte  han  Dyr  og  Fugle 
med  skuffende  Lighed  og  mekanisk  Bevægelse, 
snart  tegnede  han  optiske  Trylleskiver,  snart 
indrettede  han  et  Camera  obseura  -  -  et  Pano- 
rama, et  Diorama,  magnetiske  og  elektriske 
Apparater,  5 — 6  forskellige  Slags  Solskiver, 
kartografiske  Arbejder  i  Relief,  snart  tegnede 
han  Billeder  til  Cylinderspejlet,  snart  Afbild- 
ninger efter  Mikroskopet  o.  s.  v.  o.  s.  v.  Jeg 
skulde  kunne  fylde  hele  Sider  med  Betegnelser 
af  deslige  Sysler  og  Projekter,  der  stadig  holdt 
ham  i  Aande,  uden  at  det  blot  tilnærmelsesvis 
vilde  give  et  fyldigt  Begreb  om  Omfanget  af 
alle  hans  spredte,  idelig  skiftende  Interesser. 
Det    var    saaledes    ikke    underligt,    at    en 

Mand.  hvis  Tanker  havde  saa  mange  Steder 
hjemme,  og  som  foruden  at  tilbringe  ni  Timer 
daglig  med  Skoleslid  efter  den  Ian  kasterske 
Metode,  og  fire  Gange  daglig  maatte  gaa  fra 
den  ene  Ende  af  Byen  til  den  anden,  ikke 
havde  let  ved  at  koncentrere  sin  Interesse  paa 
Hjemmets  Smaakrav  i  de  enkelte  Timer,  der 
var  levnet  ham  fra  hans  trivielle  Dagværk. 

Min  Fader  var  i  det  Hele  taget  et  Men- 
neske, der  —  til  liden  Baade  saa  vel  for  ham 
selv  som  for  hans  Nærmeste  —  havde  en  alt 
for  mangesidig  Begavelse  til  at  kunne  indordne 
sig  under  smaa  almindelige  Forhold,  og  som 
kun  manglede  en  enkelt  Gave  for  at  kunne 
have  opnaaet  en  eller  anden  ualmindelig  Stil- 
ling. Jeg  ved  næsten  ikke  noget  Stort  og 
Godt,  som  han  ikke  havde  haft  Ævne  til  at 
blive,  hvis  ikke  .  .  .  men  der  stod  over  alt 
et  ulykkeligt  uoverkommeligt  lille  „Hvis  ikke" 
i  Vejen  for  ham,  og  det  gik  han  altid  af  Vejen 
for.  Maaske  var  det  blot  hans  medfodte  uover- 
vindelige Tilbøjelighed  til  at  „gaa  af  Vejen", 
der  var  Skyld  i,  at  han  ingen  Vej  kunde 
komme  i  nogen  Retning. 

Jeg  mindes  ham  aldeles  tydelig  saaledes, 
som  han  var  i  hans  Manddoms  bedste  Aar  — 

han  var  nemlig  27  Aar,  da  jeg  blev  født,  34 
Aar,  da  jeg  kom  tilbage  fra  min  Bedstefader 
og  42  Aar,  da  jeg  sagde  Hjemmet  Farvel. 

Naturen  havde  begavet  ham  med  Kæmpe- 
kræfter baade  legemlige  og  aandelige.  Han 
var  en  af  de  Faa,  der  kan  Alt,  hvad  de  vil, 
men  han  kom  egenlig  aldrig  til  at  gøre  Noget, 
ti  saa  snart  han  havde  overbevist  sig  om,  at 
han  kunde  magte  en  Opgave,  betragtede  han 
sig  som  færdig  med  den  og  prøvede  sin  Styrke 
paa  noget  Andet. 

Han  var  i  sin  allerførste  Ungdom  Skriver 
paa  et  Amtskontor.  Her  drev  han  det  til  at 
skrive  den  smukkeste  Haandskrift,  jeg  har  set, 
og  til  en  næsten  utrolig  Færdighed  i  alle  kalli- 
grafiske Kunststykker.  Fra  Kontoret  kom  han 
paa  Jonstrup  Seminarium  for  at  tage  Skole- 
lærer-Examen.  Den  tog  han  med  Udmærkelse 
i  saa  godt  som  alle  Fag,  men  dermed  var  den 
Sag  færdig  —  nogen  virkelig  Skolemand  blev 
han  aldrig. 

Han  burde  have  været  Kunstner,  sagde 
hans  Ungdomsvenner,  og  efter  hans  Begavelse 
at  dømme,  havde  de  Ret.  Han  lærte  sig  selv 
at  tegne,  radere  og  male  saa  vel  i  Olie  som  i 
Pastel    og    Akvarel,    og    udførte    i    sine    yngre 


67 

Dage  mange  Portrætter  af  slaaende  Lighed. 
Hans  Silhouetter  var  fortræffelige.  Han  mo- 
dellerede i  Voks,  skar  Billeder  i  Træ.  i  Alla- 
bast,  i  Hvadsomhelst,  spillede  Violin  og  Flojte, 
skrev  komiske  Fortællinger  paa  Vers  i  Wessels 
Stil,  sang  hvilken  som  helst  af  de  fire  Stemmer 
i  en  Kvartet  fra  Bladet  og  kunde  endnu,  da 
han  var  over  et  halvt  Hundrede  Aar,  gøre 
Entrechats  som  en  Solodanser,  men  for  Alvor 
gore  sig  gældende  som  Maler,  Kobberstikker, 
Silhouettor,  Billedhugger,  Billedskærer,  Musiker, 
Sanger  eller  Danser  —  nej  det  gik  han  af 
Vejen  for.  Han  blev  ved  sin  Skole,  og  heller 
ikke  i  den  gjorde  han  sine  Ævner  gældende. 

Ogsaa  som  Ægtemand  og  Fader  provede 
han  sin  Lykke  med  stor  Fremgang:  han  fik 
som  ung  Mand  en  meget  smuk  Pige  til  Hustru, 
og  i  Lobet  af  26  Aar  ti  velskabte  Bom,  men 
ogsaa  her  gik  han  af  Vejen.  Huslivets  Bryde- 
rier overlod  han  til  sin  Kone,  og  hvad  Børnenes 
Opdragelse  angik,  fulgte  han  Rousseaus  Grund- 
sætning: aldrig  at  brydes  med  Naturen,  men 
lade  den  udvikle  sig  frit  efter  Lyster  og  Anlæg. 

Han  var  en  ægte  gammeldags  Rationalist 
og  Filantrop,  smilte  ad  Mirakeltroen  og  for- 
argedes over  Offerlæren,  betragtede  alt  Djævel- 

skab  som  Overtro  og  vilde  nødig  vide  af  noget 
positivt  Ondt  at  sige.  „De  saakaldte  Forbrydere 
er  næsten  allesammen  Idioter  i  moralsk  Hen- 
seende" —  sagde  han  og  støttede  sin  Over- 
bevisning til  deres  Kraniers  Form.  Frenolog 
var  han  nemlig  ogsaa. 

Hans  Fornuftreligion  førte  ham  dog  aldrig 
ud  til  Ateismens  Yderlighed.  Vilde  Nogen 
gøre  ham  opmærksom  paa,  at  Fornuften  hverken 
kunde  bevise  Guds  Tilværelse  eller  Sjælens 
Udødelighed,  saa  blev  han  oprørt  og  gik  af 
Vejen  for  enhver  Disput. 

Det  var  især  Naturen  og  Naturviden- 
skaberne, der  var  Genstand  for  hans  Interesse, 
og  næsten  i  alle  Grene  af  disse  vidste  han 
mere  end  Ikke-Fagmænd  plejer  at  vide. 

Derimod  havde  han  den  dybeste  Ringeagt 
for  alt,  hvad  der  hedder  Historie.  „Der  er  saa 
lidt  Sandhed  i  det,  den  fortæller  os.  Det  er 
altid  de  Sejrende,  der  har  besørget  Optegnel- 
serne. De  har  ladet  sig  selv  paadigte  alle  op- 
tænkelige Fortjenester,  og  sørget  for  at  man 
paaløj  de  Overvundne  alle  mulige  Misgerninger" 
—  sagde  han,  og  skønt  han  i  Almindelighed  ud- 
trykte sig  meget  varsomt  og  betinget,  aftvang 
hans    Retsfølelse    og    Sandhedskærlighed    ham 

mange  Udtalelser  om  historiske  Personer,  der 
i  høj  Grad  skurrede  i  Datidens  Øren. 

Han  sagde  f.  Ex.  om  Kristian  II:  „Det 
var  en  stakkels  halvgal  Mand,  men  han  var 
dog  den  eneste  af  Oldenburgerne,  der  havde 
mere  end  Borgmesterforstand!"  —  I  Anledning 
af,  at  Kristian  IV  paa  Skoleforskrifterne  blev 
kaldt:  rDen  Store",  sagde  han:  „Jeg  forstaar 
ikke,  at  en  saa  smaalig  Per  Nittengryn  kan 
have  været  en  stor  Konge,"  og  da  en  Dame 
udtalte  sin  Forbavselse  over  „at  Hans  Majestæt 
(Frederik  Vil  kunde  nedlade  sig  til  et  Forhold 
med  en  Nyboders  Pige,"  udbrod  han:  „Herre- 
gud! Vor  gamle  rare  Konge  er  jo  selv  meget 
mere  Holmens  Mand,  end  han  er  Majestæt."  — 
Om  Luther  horte  jeg  ham  engang  sige:  „Det 
var  Skade,  at  den  geniale  Mand  var  saa  bor- 
nert og  overtroisk"  —  og  om  den  bibelske 
Kong  David  vovede  han  endogsaa  at  sige: 
„Ham  maa  de  have  løjet  skammeligt  paa.  enten 
da  de  tilskrev  ham  alle  de  Nederdrægtigheder, 
han  har  faaet  Skyld  for,  eller  da  de  kaldte 
ham:  Manden  efter  Guds  eget  Hjærte". 

Han  var  redelig  til  det  Yderste,  nojsom, 
beskeden,  dømte  mildt  om  Alle  og  var  god- 
troende indtil  Naivitet.    Jeg  har  aldrig  set  ham 

gøre  Noget,  som  han  ikke  trode  var  Ret,  eller 
sige  Noget,  som  han  ikke  mente,  men  derimod 
tør  jeg  ikke  sige  ham  fri  for,  at  han  gik  af 
Vejen  for  Opfyldelsen  af  besværlige  Pligter, 
hvor  det  blot  nogenlunde  lod  sig  gøre,  enten 
ved  en  Opsættelse,  til  det  var  for  silde,  eller 
ved  sløv  Opgivelse  motiveret  med  det  haablose: 
„Hvad  kan  det  nytte". 

Dette  ulykkelige  Troldomsord  hørte  jeg  i 
min  Barndom  stadig  anvendt  til  Drab  af  ethvert 
modigt  Forslag  og  til  Bortmanelse  af  enhver 
energisk  Beslutning.  Især  var  der  et  Par  Aars- 
tid,  hvori  jeg  hørte  det  saa  ofte,  at  det  blev  til 
en  Rædsel  for  mig.  Det  var  i  den  mørke  Periode 
af  min  Barndom,  hvorom  jeg  siden  skal  tale. 

Fader  havde  træt  af  Skoleslidet  ladet  sig 
narre  til  at  tage  Afsked  fra  Undervisningen  og 
sætte  sine  faa  Sparepenge  i  en  Forretning,  der 
forend  det  første  Aar  var  forløbet,  havde  op- 
slugt enhver  Skilling,  og  nu  gled  han  dybere 
og  dybere  ned  i  Fattigdom  og  Modløshed.  Det 
lidt,  han  kunde  tjene  ved  Afskrivning,  forslog 
ikke  til  den  forøgede  Familie,  og  skønt  man 
skulde  synes,  at  der  til  enhver  Tid  og  overalt 
maatte  være  Arbejde  og  Fortjeneste  for  en 
Mand  med  hans  Ævner,   Kundskaber  og  Fær- 

digheder,  der  med  den  bedste  Villie  og  største 
Flid  udforte  ethvert  Arbejde,  som  blev  ham  be- 
troet, skortede  det  ham  stadig  paa  Beskæftigelse. 
Ævnen  til  at  skatte  sig  Indtægter  laa  helt 
uden  for  hans  Begavelse,  og  ethvert  Forslag 
til  at  søge  fast  Erhverv  blev  efter  et  Par  mis- 
lykkede Forsøg  modte  med  hans  trøstesløse: 
„Hvad  kan  det  nytte".  Forst  Trykket  af  den 
storste  Nød  drev  ham  til  atter  at  søge  An- 
sættelse ved  Skolevæsenet  —  og  se:  Han  fik 
det  første  Kald,  han  sogte. 

Skønt  han  kun  havde  naat  sit  syvogtredivte 
Aar,  da  han  fik  Kald  paa  Landet,  og  skønt 
han  endnu  mange  Aar  bevarede  sine  herkuliske 
Legemskræfter,  var  der  kommet  et  Slags  aandelig 
Træthed  over  ham.  Han  kastede  sig  ikke 
mere  saa  ivrigt  over  sine  Smaasysler  og  opgav 
dem  hurtigere  end  forhen,  derimod  blev  han 
mere  og  mere  tilbøjelig  til  at  søge  Hvile  ved 
at  døse  sin  Fritid  hen,  uagtet  hans  Forretninger 
langt  fra  var  anstrengende.  Hele  hans  Op- 
træden var  ogsaa  forandret.  Hans  tidligere 
frejdige  Væsen  var  bleven  afløst  af  en  kejtet 
Forlegenhed.  Det  var,  som  om  hans  Selvtillid 
og  Mod  havde  faaet  et  Knæk,  og  som  han 
—  om  muligt    —  gerne    vilde   „gaa  af  Vejen.. 

for  sig  selv.  I  alt  Fald  gik  han  med  tiltagende 
Sky  af  Vejen  for  Alt,  hvad  der  berørte  For- 
tiden eller  Fremtiden. 

Han  levede  endnu  40  Aar,  afholdt  og  agtet 
i  sin  Kreds,  men  kun  Faa  af  de  Mange,  der 
kun  kendte  ham  som  „en  mærkværdig  Mand 
af  en  Landsbyskolelærer  at  være",  har  haft 
nogen  Anelse  om,  hvad  han  tidligere  havde 
været,  end  sige  om,  hvad  han  kunde  være 
blevet,  hvis  han  havde  villet  —  eller  rettere: 
hvis  han  havde  kunnet  ville  —  eller  rettere 
endnu:  hvis  han  havde  haft  Ævnen  og  Viljen 
til  at  ville. 

Jeg  har  omtalt  min  Fader  meget  vidt- 
løftigere, end  det  fra  først  af  har  været  min 
Hensigt,  men  da  han  baade  negativt  og  positivt 
har  været  den  vigtigste  Faktor  i  min  Udvikling, 
syntes  jeg,  at  en  Skitse  af  hans  Ejendomme- 
lighed omtrent  er  nødvendig  til  Forklaring 
over,  hvad  jeg  blev  og  ikke  blev,  hvad  jeg  op- 
levede og  ikke  kom  til  at  opleve. 

Af  hans  Naturgaver  maa  vel  den,  som  jeg 
særlig  fik  i  Arv  efter  ham:  Ævnen  til  metrisk 
Digtning  være  den,  der  nærmest  kan  interessere 
mine  Læsere,  og  jeg  betænker  mig  derfor  ikke 
paa    endnu  at  tilføje  nærværende  Skitse    nogle 

Ord  om  hans  Forsi  »g  i  denne  Retning  samt  en 
lille  Prøve  paa  hans  Digteform. 

Hans  poetiske  Produktionstid  har,  efter 
hvad  jeg  kunde  slutte  mig  til,  været  afsluttet 
meget  tidligt.  Mig  vitterligt  har  han  aldrig 
ladet  noget  Digt  trykke.  Derimod  laa  der  i  hans 
Skatol  et  grønt  Hefte,  som  indeholdt  Afskrift 
af  12 — 16  komiske  Fortællinger,  som  han  havde 
skrevet  mellem  sit  tyvende  og  femogtyvende 
Aar.  De  var  meget  stærkt  paavirkede  af  Wes- 
sel og  Baggesen,  ubetydelige  i  Anekdoten 
som  deres  Forbilleder,  men  i  formel  Henseende 
saa  omhyggeligt  udarbejdede,  at  de  fleste  af 
dem  efter  mit  Skøn  godt  havde  kunnet  taale 
en  Sammenstilling  med  den  større  (ikke  den 
bedre)  Del  af  Digtene  i  „Votre  Serviteur 
Otiosis". 

Hans  Versifikation  var  ualmindelig  let,  og 
hans  Prosodi  meget  sikker,  og  man  skal  i 
Aarene  1815 — 20  ikke  paavise  mange  Metrikere, 
der  i  den  Grad,  som  han,  undgik  Inversioner 
og  rimede  efter  Udtalen. 

Nogle  alvorlige  Digte,  som  senere  var  ind- 
førte i  det  omtalte  Hefte,  viste  kun,  at  den 
Ungdomsfriskhed,  som  gik  igennem  hans  For- 

tællinger  fra  1820  allerede  var  tabt  i  1830,  og 
at  paabegyndt  Manuskript  til  en  større  For- 
tælling i  Prosa  indeholdt  kun  et  Par  indledende 
Kapitler,  der  ikke  tydede  paa,  at  der  var  tabt 
Noget  ved  dens  Afbrydelse. 

Han  kunde  aldrig  lide,  at  Nogen  fik  hans 
„Rimpose"  at  se  eller  blot,  at  man  talte  om 
hans  Digte.  Da  man  efter  hans  Død  søgte 
efter  „den  grønne  Bog",  var  den  intet  Steds 
at  finde.  Rimeligvis  har  han  selv  tilintetgjort 
dette  Unikum.  Kun  to  af  Fortællingerne,  som 
jeg  i  min  Barndom  havde  listet  mig  til  at  af- 
skrive, undgik  de  andres  Skæbne.  Her  er 
den  ene! 


Madses  Kjørsel. 

Fortælling  af  Hans  Henrik  B  < >  g  1 1 . 
(1817.) 


En  Bondemand,  som  hedte  Mads, 
Var  just  kjørt  ud  at  hente  Qvas, 
Og  samme  Madses  Hund,  Present, 
Var  løbet  med  den  samme  Gang. 

Til  al  Ulykke 
Fik  han  den  først  at  see,  da  han  var  kjørt  et 

Stykke, 
Han  havde  ellers  ligefrem 
Med  Pidsken  vist  den  Veien  hjem, 
Da  den  ei  ansaae  det  for  Skam, 
At  jage  Høns  og  Gjæs  og  Ænder 
Og  Katte,  Kalve,  Faar  og  Lam, 
Kort  alle  Dyr,  der  ei  er  Venner 

Af  Hundeglam 

Os  Hundetænder. 


76 

Saa  sagte  Mads  paa  Vognen  aged, 

De  Brune  lunted  kun  saa  smaat 

Og  pænt,  som  selv  de  fandt  for  godt, 

Men  denne  Kjørsel  vared  blot, 

Til  Kjøteren  Presang,  som  jaged 

Langs  Veien,  en  Flok  Agerhøns  opdaged, 

Thi  Hønsene  opdaged  den  igjen, 

Og  skræmte  af  den  lækkersultne  Ven, 

Med  Sus  og  Støi 

Tilveirs  de  fløi 

Den  første  Vei  den  bedste, 
Og  den  gik  netop  foran  Madses  Heste. 

Mads  havde  paa  den  magelige  Tuur 
I  Stilhed  taget  sig  en  Luur, 
Men  den  fik  hurtig  Ende; 
Han  vaagnede  og  vilde  skjende, 
Men  dertil  fik  han  ingen  Tid, 
Thi  Bæsterne  tog  paa  at  rende, 
Saa  de  løb  rent  fra  deres  Smule  Viid, 
Og  lige  saadan  gik  det  selve  Manden, 
Han  kjørte  saa  at  sige  fra  Forstanden. 

Det  gik  i  strygende  Gallop 
Ad  Bakke  ned,  ad  Bakke  op, 
Og  saasom  Vognen  hopped  let, 


77 

Og  Foret  var  forbistret  slet, 

Og  Sædet  kun  et  Agebrædt, 

Der  ikke  var  særdeles  blødt, 
Ialtfald  mindre  blødt  end  Kroppen, 

Blev  denne  ubarmhjærtigt  stødt 

Ved  begges  Mod-hinanden-Hoppen. 

Dog  varede  det  kun 
En  Stund, 

Før  Brædtet  gled 

Og  han  sank  ned, 
Saa  lang  han  var,  paa  Vognens  Bund. 

Men  der  var  ikke 
En  Smule  blodere  at  ligge  — 
Nei  tværtimod!     Just  her  fik  Manden 
Først  gjennemstødt  sin  hele  Krop 
Saa  grundigt,  at  vist  mangen  Anden 
I  hans  Sted  havde  givet  Aanden  op. 

Men  saa  fortvivlet  blev  dog  ei  vor  Mads, 
Han  indsaae,  at  det  kunde  været  værre, 
Og  sukked  ydmygt:  „Gud  skee  Lov,  Vorherre 
Har  ikke  gjort  os  Mennesker  af  Glas!" 

Nu  foer  de  tvende  Dyr  med  dobbel  Fart 
Bagefter  Fuglene  ad  Veien  frem, 
Og  Manden  i  sin  Vogn  som  næste  Part 
Kom  ligerviis  i  Hælene  paa  dem. 

Han  kunde  ikke  faa  en  Lyd  af  Munden, 
Men  kunde  ikke  han,  saa  kunde  Hunden, 
Den  kommandered  lystigt  væk 
Til  Hestenes  og  Kudskens  Skræk 
Og  sprang  af  Glæde  ved  at  see, 
Hvor  flinkt  de  lystred  alle  Tre. 

Mads  havde  lagt  en  halv  Miilsvei  paa  Bagen, 
Og  nu  var  han  af  denne  Agen 
Saa  led  og  kjed, 
At  han  til  Slutning  smed 
Sig  ned 
Fra  Vognen,  og  var  henrykt  ved  at  føle, 
Hvor  blødt  han  laa  i  en  af  Veiens  Pøle. 

Dermed  var  Kjørselen  forbi, 

Og  det  fandt  Mads  sig  roligt  i. 

Han  raisonnerede  som  saa: 

Kan  man  ei  kjøre,  maa  man  gaa, 

Og  heller  gaa,  selv  i  det  værste  Føre, 

End  komme  saa  elendigt  op  at  kjøre, 

At  Kjøterhunden  bliver  den, 

Der  raader  for,  hvor  man  skal  hen!"   — 

Men  Bæsterne,  de  foer  afsted, 
Alt  hvad  de  kunde  og  blev  ved, 

Til  de  fik  knækket  Boldt  og  Stang, 
Og  Svinglerne  fra  Hamlen  sprang, 
Da  proved'  de  først  ret  at  flyve  — 
Men  saa  kom  Madses  værste  Smæk! 
Det  var:  at  de  blev  stjaalne  væk  — 
Formodentlig  af  Hestetyve. 


Heraf  kan  drages  en  Moral, 

Der  i  sig  selv  er  ei  saa  gal. 

Den  er,  at  man  af  flere  Grunde 

Skal  vogte  sig  for  gale  Hunde  — 

Item:  at  man  bor  ei  forsømme, 

Som  Kudsk  at  holde  paa  sin  Tømme  — 

Og  endelig:  at  man  bør  fare  frem, 

Saa  man   ei   kjører  ud   og  maa  spadsere  hjem. 


En  Fjende. 

Min  Fader  var  blevet  meget  stærkt  paa- 
virket af  daværende  Dr.  Ottos  Skrifter  og 
Foredrag  om  Frenologien. 

Denne  besynderlige  Videnskab,  der  anviste 
den  arvelige  medfødte  Naturbegavelse  en  saa 
afgørende  Indflydelse  paa  Individualiteternes  Ud- 
vikling, passede  netop  fortrinligt  sammen  med 
min  Faders  pædagogiske  Erfaringer  og  An- 
skuelser om  Opdragelsens  og  Undervisningens 
Afmagt  overfor  vilde  Lidenskaber  og  indskræn- 
kede Ævner,  og  —  til  Trods  for  Alt,  hvad 
Anatomerne  har  eftervist  om  Upaalideligheden 
af  „Organernes"  ydre  Tilsynekomst,  —  havde 
hans  praktiske  Undersøgelser  i  to  Friskoler  paa 
90  Elever  hver  og  en  Aftenskole  paa  30  Børn 
i  Konfirmationsalderen  givet  ham  den  fasteste 
Overbevisning  om,  at  Bulerne  paa  de  betegnede 

Steder  af  Hjerneskallen   var   ufejlbare  Vidnes- 
li  vid  om,  hvad  der  laa  indenfor. 

Han  var  blevet  troende  Frenolog.  Gal  Is 
og  Spurzheims  Skrifter  var  blevne  optagne 
blandt  hans  Kanoniske  Boger.  Alt  hvad  Otto 
havde  skrevet  angaaende  den  nye  Aabenbaring 
og  dens  Bekræftelse  ved  Kranierne  af  de  hals- 
huggede Forbrydere  fra  Bornehus-Opstanden  og 
ved  utallige  psykologiske  Iagttagelser,  hentede 
fra  fremmede  Landes  Kriminalhistorier,  havde 
han  gennemstuderet  med  en  samvittighedsfuld 
Discipels  pligtskyldigste  Grundighed.  I  Aarene 
L827-  29,  da  „Frenologisk  Tidsskrift"  udkom, 
og  da  den  Gallske  Hjærnelære  spillede  en  lig- 
nende Rolle  som  Hypnotismen  senere  er  kommen 
til  at  spille,  var  det  hans  Yndlingssyssel  i  sin 
Fritid  at  modellere  smaa  Kranier  efter  de  Ud- 
maalinger,  der  blev  meddelte  i  de  frenologiske 
Beskrivelser  over  beromte  Mænds  og  berygtede 
Forbryderes  Hoveder,  og  jeg  husker  endnu 
tydeligt,  hvorledes  saa  vel  troende  som  vantro 
Venner  og  Bekendte  fik  deres  „Organer"  under- 
sogte,  og  hvorledes  flere  af  hans  Udtalelser 
om  forskellige  Personer  fik  uventet  Bekræftelse 
og  blev  forfremmede  til  Orakelvarsler. 

Selv  paa  sine  gamle  Dage,  efter  at  Kritiken 

6 


82 

havde  indrangeret  hans  Yndlingsvidenskab  ved 
Siden  af  Astrologi,  Chiromanti  og  lignende 
Vildfarelser,  tabte  han  aldrig  Troen  paa  Rigtig- 
heden af  dens  Grundtræk. 

Var  der  Tale  om  den  utilladelige  Svaghed, 
som  Hr.  Den  og  den  ved  en  given  Lejlighed 
havde  udvist,  trods  alle  modtagne  Advarsler, 
saa  trak  Fader  paa  Skuldren  og  forsikkrede, 
at  det  nyttede  ikke  at  gaa  i  Rette  med  ham: 
„I  det  Hoved,  han  har  faaet,  er  der  ikke 
Plads  til  nogen  stærk  Vilje!"   — 

Beklagede  man  sig  over,  at  den  unge  X 
var  faldet  igennem  ved  Examen  Artium,  saa 
hviskede  han  til  dem,  der  vilde  vide  hans 
Mening:  „Det  er  Synd  at  lade  et  Menneske 
studere,  naar  hans  Pande  ikke  er  bedre  bygget!" 

—  og  naar  den  strænge  Moral  udtalte  sin  For- 
dømmelse over  Søstrene  N.  N.,  der  alle  tre 
var  komne  galt  afsted,  rystede  han  kun  paa 
Hovedet  og  sukkede:  „Hum,  hum!  —  De 
stakkels  Piger  med  de  brede  Nakker!" 

Paa  den  Tid,  da  min  Faders  Interesse  for 
Frenologien  havde  naaet  sit  Højdepunkt,  gik 
han   en  Dag  op  til  Dr.  Otto  og  tog  mig  med. 

—  Det  maa  have  været  i  1829,  ti  jeg  husker 
aldeles    sikkert,   at  det   i  vort   Hus  saa  meget 

omtalte  „Tidsskrift  for  Frenologien",  der  ophørte 
at  udkomme  samme  Aar,  gav  ham  det  fornødne 
Ærinde  til  Profeten. 

Om  han  har  tænkt  paa  Muligheden  af  at 
faa  en  Udtalelse  af  Nordens  største  kranio- 
skopiske  Avtoritet  angaaende  de  uudviklede 
Ævner  og  Drifter,  der  gemtes  i  mit  Barne- 
hoved, skal  jeg  lade  være  usagt.  Jeg  har  i 
alt  Fald  ingen  Grund  til  Mistanke  i  den  Ret- 
ning; ti  det  laa  saa  fjærnt  fra  hans  Karakter 
at  søge  efter  en  Forudviden,  der  kunde  for- 
urolige ham,  at  jeg  langt  snarere  kunde  tiltro 
ham  den  størst  mulige  Tilbøjelighed  til  at  „gaa 
af  Vejen",  hvor  han  kunde  frygte  for  at  blive 
bebyrdet  med  en  saadan.  Vist  er  det,  at  jeg 
meget  længe  maatte  blive  siddende  alene  ude  i 
Venteværelset,  mens  Fader  gennemgik  et  Kursus 
i  Videnskabens  højere  Sfærer  —  at  jeg  langt 
fra  var  forsynet  med  det  Kvantum  Taalmodighed, 
der  udkrævedes  —  at  jeg  begyndte  at  fantasere 
over  den  Mulighed:  at  Fader  havde  glemt  mig 
og  var  gaaet  en  anden  Vej  ud  —  og:  at  jeg 
desaarsag  var  meget  nær  ved  at  være  græde- 
færdig, da  Døren  endelig  gik  op  og  Doktoren 
fulgte  ham  ud  i  en  meget  livlig  Samtale. 

Forst  nu    lod    det   til,    at   Doktoren    lagde 

Mærke  til  min  Tilværelse.  „Er  det  Deres 
Søn,  den  lille  Fyr?"  -  spurgte  han,  og  fik 
naturligvis  straks  de  behørige  Oplysninger  om 
mit  Navn,  min  Alder  osv. 

Saa  begyndte  Synsforretningen.  Freno- 
logen  satte  sig  ned,  trak  mig  tæt  hen  til  sig 
med  nogle  spøgende  Ord,  idet  han  stak  sine 
Fingre  ind  i  mit  Pandehaar  og  derpaa  lod  dem 
løbe  rundt  om  paa  alle  Sider  af  Hovedet. 

„Det  var  et  morsomt  lille  Hoved!"  udbrod 
han  lidt  efter  og  vekslede  saa  nogle  Ord  med 
Fader,  som  jeg  ikke  forstod  og  formodenlig 
heller  ikke  skulde  forstaa.  Derpaa  sagde  han 
til  mig,  der  vel  sagtens  ikke  har  kunnet  skjule 
de  blandede  Følelser,  hvormed  jeg  hørte  den 
tvetydige  Dom:  „Naa,  naa,  Du  Smaa!  Hovedet 
er  slet  ikke  saa  galt!  Panden  er  god  nok,  men 
Du  har  en  slem  Fjende  over  Dine  Øren.  Tag 
Dig  i  Agt  for  den!" 

Skønt  der  er  gaaet  mere  end  et  halvt  Aar- 
hundrede,  siden  disse  Ord  blev  udtalte,  kan 
jeg  endnu  høre  den  stærke  Betoning,  han 
lagde  paa  Ordet  „slem".  Det  var  aabenbart, 
at  det  maatte  være  noget  meget  Farligt,  hvorfor 
han  advarede  mig,  og  jeg  var  ikke  saa  uvidende 

i  Frenologien,  at  jeg  ikke  til  Dels  skulde  forstaa 

Oraklet. 

Lige  oven  over  Oret  hvælver  der  sig  paa 
begge  Sider  af  ethvert  normalt  Hoved  en  mere 
eller  mindre  udbuet  oval  Forhøjning,  der  efter 
Frenologernes  Iagttagelser  skal  betegne  Grum- 
hedens, Ødelæggelsesdriftens  Organ.  Dr.  Gall. 
der  gjorde  sine  første  Undersøgelser  som  Fængsels- 
læge,  havde  bemærket,  at  denne  Udbuning  hævede 
sig  til  en  aldeles  abnorm  Størrelse  hos  Mordere. 
Drabsmænd  og  alle  andre  Forbrydere,  der  havde 
begaaet  voldsomme  og  grusomme  Misgerninger. 
Han  kaldte  den  derfor  „Mordorgan"  og  lagde 
allerede  derved  sin  Lære  for  Had.  Hvor  kunde 
han  vente,  at  et  skikkeligt  Ægtepar  skulde 
vedkende  sig  Disposition  til  at  begaa  Mord, 
saa  længe  Manden  kun  lod  sin  Vrede  gaa  ud 
over  Børnenes  Rygstykker  og  Konen  nøjedes 
med  at  slaa  Porcellain  i  Stykker,  naar  hendes 
Lidenskab  kom  i  Kog?  Det  hjalp  ikke,  at  den 
mere  betænksomme  Spurzheim  kaldte  den  be- 
rygtede Bule  „Organ  der  Zerstorrung",  og  at 
den  i  Ottos  Frenologi  blev  presenteret  som 
„Ødelæggelsesdrift"  —  selve  Opdageren  havde 
en  Gang  for  alle  brændemærket  den  som 
Morderorgan,  og  paa  alle  de  afbildede  Morder- 

kranier  viste  den  sig  jo  med  den  mest  haand- 
gribelige  Tydelighed! 

Det  var  for  denne  „slemme  Fjende",  Vis- 
manden havde  advaret  mig,  og  hertil  har  han 
rimeligvis  haft  god  Grund,  thi  jeg  skal  paa 
den  Tid  have  været  en  meget  ustyrlig  lille 
Person,  naar  mit  unge  Blod  kom  i  Kog. 

Jeg  havde  med  stor  Interesse  læst  nogle 
af  Forbryderhistorierne  i  Tidsskriftet,  og  efter 
at  jeg  havde  faaet  Advarslen,  fortsatte  jeg  selv- 
følgelig mine  frenologiske  Studier  med  for- 
doblet Iver.  At  Ottos  Skrifter  egenlig  ikke 
var  bestemt  for  saa  unge  Læsere,  kom  aldeles 
ikke  i  Betragtning.  Fader  var  altfor  frisindet 
til  at  udøve  nogen  som  helst  Censur  over 
Valget  af  de  Bøger,  jeg  læste,  og  for  mig  .var 
det  blevet  en  Velfærdssag  at  lære  den  „slemme 
Fjende"  rigtig  grundigt  at  kende. 

Det  var  et  fælt  Bekendtskab,  jeg  der  gjorde. 
I  den  ene  Morderbiografi  efter  den  anden  læste 
jeg  Beretninger  om,  hvorledes  den  Vildhed,  der 
til  sidst  drev  Delinkventerne  til  deres  blodige 
Forbrydelser,  allerede  i  Barndommen  havde 
yttret  sig  som  ustyrlig  Hidsighed,  Arrighed, 
Hævnlyst,  Trods  osv.  —  og  jo  mere  jeg  læste, 
jo    mere    blev   min   Fantasi   opskræmmet.     Jeg 

første  Yttringer  al  den  forfærdelige  Drift,  der 
til  sidst  forvandlede  sig  til  en  overvældende 
Myrdelyst,  og  forudsaa  med  Rædsel,  hvorledes 
den  en  Gang  vilde  gøre  mig  til  en  umenneskelig 
Forbryder. 

Det  skulde  undre  mig,  hvis  nogen  Sinde  en 
Syvaarsdreng  har  været  nærmere  ved  at  læse  sig 
en  Fortvivlelse  til,  end  jeg  var  det.  Alle  mine 
Tanker  og  alle  mine  Drømme  drejede  sig  kun 
om  Mord  og  Drab,  Fængsler  og  Rettersteder, 
og  ligesom  man  ved  Hjælp  af  en  ophidset 
Fantasi  kan  opdage  alle  optænkelige  Sygdoms- 
tegn hos  sig  selv,  saaledes  overbeviste  jeg  mig 
uden  Vanskelighed  om,  at  den  skæbnesvangre 
Spire  ikke  blot  var  til  Stede  men  i  frodig 
Vækst:  jeg  syntes  ganske  tydeligt  at  kunne 
spore  en  vaagnende  Blodtørst,  der  blev  stærkere 
og  stærkere  for  hver  Dag,  og  jeg  nærede  ikke 
Skygge  af  Tvivl  om,  at  den  med  Tiden  vilde 
kunne  drive  mig  til  det  aller  Værste.  Ja, 
skønt  det  lyder  som  Overdrivelse,  er  det  ganske 
vist,  at  jeg  endogsaa  grublede  over  det  Spørgs- 
maal :  om  det  vilde  være  Synd  at  befri  Verden 
fra  et  saadant  vordende  Uhyre. 

En  saa  fortvivlet  Udvej  til  Flugt  for  „den 


slemme  Fjende"  tænkte  jeg  mig  dog  kun  som 
det  Sidste,  der  kunde  gøres,  men  var  der 
ikke  noget  mindre  voldsomt  Middel,  der  først 
burde  forsøges? 

For  at  faa  Rede  derpaa,  havde  jeg  ikke 
Andet  at  gøre,  end  fortælle  min  Fader  Alt, 
hvad  jeg  trode  at  have  opdaget  om  Fjendens 
daglig  voksende  Magt.  Det  var  ikke  let  at 
tage  en  saadan  Beslutning,  men  da  den  var 
taget,  udførte  jeg  den  uden  at  prutte  med  mig 
selv.  Jeg  aflagde  en  fuldstændig  Bekendelse 
om  alle  de  skrækkelige  Opdagelser,  jeg  trode 
at  have  gjort,  og  jeg  er  aldeles  vis  paa,  at  jeg 
ikke  gjorde  noget  Forsøg  paa  at  forringe  de 
Gyseligheder,  jeg  havde  drømt  mig  i  Stand  til 
at  udføre. 

Fader  hørte  ganske  roligt  paa  min  Frem- 
stilling og  tog  Sagen  alvorligt.  Han  forklarede 
mig,  efter  sin  Opfattelse :  at  alle  Anlæg  op- 
rindelig var  gode,  og  at  selv  den  saakaldte 
„Ødelæggelsesdrift"  var  en  nødvendig  Natur- 
begavelse, da  man  uden  den  vilde  være  nogle 
ynkelige  blødsødne  Stakler,  der  hverken  kunde 
forsvare  sig  selv  eller  beskytte  Andre  mod 
Vold  og  Uret,  og  at  den  først  blev  farlig,  naar 

man    lod   den    faa    Magi    over    sin    Forstand   og 
sin  Vilje. 

—  Ja,  men  naar  den  nu  har  faaet  det?  — 

—  Det  kan  den  ikke  have  faaet  saa  tidlig, 
naar  man  ikke  er  moralsk  Idiot,  og  det  er  Du 
jo  ikke,  da  Du  baade  indser,  at  den  er  farlig, 
og  har  Vilje  til  at  underkue  den. 

—  Ja,  men  Bulen  over  Ørerne,  den  er 
der  jo  nu  engang. 

—  Den  svinder  ind,  naar  man  bekæmper 
Fjenden,  men  den  vokser  efter  Haanden  som 
han  bliver  stærkere  og  faar  Lov  at  regere. 
Naar  Du  blot,  hver  Gang  Du  bliver  vred, 
husker  at  holde  ham  i  Ave,  saa  skal  Du  se. 
hvor  han  svinder  ind,  og  saa  retter  Bulen  sig 
med  det  Samme  —  især  naar  det  gøres  i  Tide. 
mens  Hjerneskallen  er  blod  endnu. 


Jeg  huskede  det,  og  jeg  optog  Kampen 
for  Alvor.  Maaske  gik  jeg  endogsaa  for  vidt 
i  denne  Selvunderkuelse,  ti  mangen  Gang  fore- 
kom det  mig,  som  om  der  var  noget  i  Færd 
med  at  gaa  i  Stykker  inden  i  mig,  naar  jeg, 
rystende    af  Harme   og  Hidsighed,    tvang    mig 

til  at  tie  og  taale,  hvad  der  efter  min  lille 
Mening  var  Overgreb  og  Fornærmelser  —  men 
Striden  blev  stadig  lettere,  og  længe  førend 
jeg  blev  voksen,  var  jeg  endogsaa  kommet  saa 
vidt,  at  jeg  gjaldt  for  at  være  usædvanlig  kold- 
blodig. Kun  meget  faa  Gange  i  mit  Liv  har 
„Fjenden  over  Ørerne"  været  ved  at  faa  Over- 
taget; men  det  har  hver  Gang  kun  været  nogle 
faa  Sekunder,  hvori  jeg  følte,  at  jeg  hverken 
kunde  røre  Haand  og  Fod  eller  Tunge,  og 
følgelig  hverken  forgribe,  forløbe  eller  for- 
tale mig. 

Ved  disse  enkelte  Lejligheder  har  jeg 
imidlertid  faaet  en  fast  Overbevisning  om,  at 
Frenologens  Ord  var  en  Advarsel  i  Tide,  og 
at  Fjenden  kunde  være  blevet  farlig  nok,  hvis 
han  ikke  var  taget  i  Opvæksten. 

Et  Par  Snese  Aar  senere  traf  jeg  Dr. 
Otto  som  gammel  Konferentsraad.  Jeg  fortalte 
ham  nu  Historien  om  hans  Advarsel,  men  han 
havde  naturligvis  ikke  Spor  af  Erindring  om 
det  lille  Udbrud,  som  havde  faaet  saa  stor 
Betydning  for  mig.  Den  morede  ham  imidlertid, 
og  han  forsikrede,   at  han  skulde  optegne  den. 

„Men  hvordan  gik  det  med  Bulen?"  — 
spurgte  han. 

Den  er  til  behageligt  Eftersyn! 

Saa  lagde  han  for  anden  Gang  Fingrene 
paa  mit  „Ødelæggelsesorgan". 

„Mærkeligt  nok!  Det  synes  at  have  listet 
sig  bort!"  —  smilte  ban. 


Mørke  Aar. 


Da  min  Fader  havde  taget  Afsked  fra 
Skolen,  gav  et  Par  af  hans  Bekendte  ham  det 
urimeligste  Raad,  man  kunde  give  et  saa 
upraktisk  og  udriftigt  Menneske,  nemlig,  at 
etablere  en  Restavration. 

Det  var  paa  den  Tid  en  Levevej,  hvorved 
Folk,  der  egnede  sig  for  Forretningen,  havde 
samlet  sig  Formue  —  min  Moder,  der  var 
meget  dygtig  i  sit  Køkken,  gik  gerne  ind  paa 
Planen,  og  min  Fader,  der  rimeligvis  har  ind- 
bildt sig,  at  et  saadant  Foretagende  kunde 
skøtte  sig  selv,  saaledes,  at  han  fik  Tid  til  helt 
at  hengive  sig  til  sine  kunstneriske  og  viden- 
skabelige Puslerier,  fandt  den  fortræffelig  — 
altsaa:  den  blev  sat  i  Værk.  Der  blev  ind- 
købt det  fornødne  Udstyr,  lejet  et  ubekvemt 
Lokale    (i    Universitetskvarteret),     anskaffet    et 

prægtigt,  nyt  Billard,  fæstet  en  Markor  og  en 
Opvartningspige  —  den  Gang  holdt  man  endnu 
ikke  „Herrer"  til  det  Brug  —  og  saa  „aab- 
nede"  man. 

Alt  gik  naturligvis  saa  galt,  som  det  kunde 
og  maatte,  eller  rettere  sagt:  det  gik  slet  ikke. 
Hele  Indretningen  havde  ligesom  Balzacs  herlige 
Perpetuum  mobile  den  eneste,  men  væsenlige 
Fejl:  at  Drivkraften  manglede. 

I  Begyndelsen  kom  der  en  Flok  dag- 
drivende Studerende,  men  efter  at  de  i  en 
passende  Tid  havde  spillet,  spist  og  drukket 
paa  Kredit,  forsvandt  de  sporlost.  Opvartnings- 
pigen fandt  allerede  efter  en  Maaneds  Forløb, 
at  „Besøget  var  baade  for  tyndt  og  for  tarve- 
ligt —  hun  havde  jo  ingen  Andre  at  varte  op 
end  Markoren,  og  han  gav  ingen  Drikkepenge!" 
—  følgelig  gik  hun  sin  Vej,  og  en  Maanedstid 
derefter  fandt  ogsaa  Markøren,  at  Ensomheden 
blev  ham  uudholdelig,  og  saa  takkede  han  af. 
Imidlertid  havde  han  dog,  for  at  more  sig  med 
Noget,  lært  mig  sin  Kunst  saa  grundig,  at 
jeg,  før  han  tog  sin  Afsked,  spillede  meget 
bedre  Billard  end  han. 

Jeg  var  mellem  8  og  9  Aar,  da  denne 
Misere  begyndte,  og  hvor  besynderligt  det  end- 

ogsaa  kan  lyde,  tror  jeg  uden  Overdrivelse 
at  kunne  sige:  Det  var  mig,  der  kom  til  at 
føle  dens  Tryk  haardest.  Min  Moder  var  fuldt 
optaget  af  sine  Børn  og  sit  Køkken,  og  min 
Fader  søgte,  med  sin  sædvanlige  Færdighed  i 
at  gaa  af  Vejen  for  det  Ubehagelige,  saa  vidt 
muligt  at  lukke  Øjnene  for  den  uundgaaelige 
Ruin  og  at  fordybe  sig  i  sine  Experimenter  og 
Opfindelser.  Det  var  kun  sjælden  og  ugerne 
Nogen  af  dem  viste  sig  i  Lokalet.  Med  en 
forunderlig  sløv  Tillid  overlod  de  til  mig  —  den 
lille  Dreng  —  at  tage  mod  Gæsterne,  besørge 
deres  Rekvisitioner,  modtage  Betaling,  markere 
for  de  Spillende  og  spille  med  de  Enkelte, 
der  ikke  havde  Medspiller.  Selvfølgelig  blev 
Besøget  mindre  og  mindre,  og  til  Slutning 
indskrænkede  det  sig  til  et  Par  smaa  Klikker, 
der  mødtes  til  forskellig  Tid  og  satte  Pris  paa 
at  have  Lokalet  alene. 

Saaledes  gik  der  et  Aar,  hvori  jeg  tidlig 
og  silde  maatte  holde  Vagt  i  Billardstuen.  Jeg 
blev  snart  Virtuos  i  Spillet,  og  det  var  en  al- 
mindelig Sport,  at  Stamgæsterne  medbragte 
fremmede  Spillere,  fik  dem  til  at  spille  med 
„den  lille  Fyr",  parerede  paa  min  Haand  — 
og  vandt  bestandig.     Den  egentlige  Opvartning 

blev  imens  besørgel  af  en  halvgammel  og  halv- 
forfalden Tjener,  der  havde  en  lille  Pensjon  fra 
sit  tidligere  Herskab  og  derfor  kunde  gøre 
Tjeneste  for  Kost  og  Logis.    Det  var  en  under- 

lig  Person,  som  man  aldrig  saa  drikke  og 
aldrig  traf  overlastet,  men  heller  aldrig,  end 
ikke  i  den  tidligste  Morgen,  overraskede  i 
ganske  ædru  Tilstand.  Han  udrettede  avto- 
matisk,  hvad  der  blev  forlangt,  havde  altid  et 
lille  fedtet  Smil  paa,  og  besvarede  enhver  Til- 
tale med  et  velvilligt  „Jo — o!",  et  „Næ — æ!" 
eller  naar  ingen  Bekræftelse  eller  Benægtelse 
passede,  et  „Hm — m!"  —  men  saa'  paa  samme 
Tid  saa  polisk,  næsten  intelligent  ud,  at  Ingen 
mistænkte  ham  for  at  være  Idiot.  Jeg  mindes 
ikke,  at  jeg  nogensinde  har  hørt  ham  udtale 
en  Mening  eller  gore  et  Sporgsmaal,  og  spurgte 
man  ham  om  Noget,  fik  man  altid  det  kortest 
mulige  Svar.  Ubehageligheder  lod  han  til  slet 
ikke  at  forstaa,  og  selv  var  han  aldrig  ube- 
hagelig mod  Nogen.  Naar  han  ikke  havde 
Noget  at  bestille,  sad  han  og  saa  i  Adresseavisen, 
og  den  kunde  han  være  en  hel  Dag  om  at 
gennemstudere.  Af  og  til  forsvandt  han  uden 
at  sige  et  Ord,  blev  borte  en  Dag  eller  to  og 
kom  saa  tilbage,  som  om  det  var  aldeles  i  sin 

Orden,  og  skønt  han  flere  Gange  blev  sagt  op, 
ignorerede  han  det  fuldstændigt. 

Dette  Exemplar  af  „l'homme  machine"  var 
just  ikke  noget  velgørende  Selskab  for  et  Barn 
i  min  Alder,  og  de  enkelte  Gæster,  der  kom, 
var  det  vel  heller  ikke  altid,  men  dog  kan  jeg 
ikke  sige  Andet,  end  at  de  alle  var  venlige  og 
velvillige  imod  mig.  Værst  for  mig  var  de 
mange  lange  Timer,  naar  der  ingen  Gæster  kom, 
og  jeg  sad  ene  i  det  tomme  Lokale,  forgæves 
ventende  paa  Besøg,  med  fuld  Forstaaelse  af 
hele  den  haabløse  Situation,  og  Ingen  —  ikke 
en  Eneste  -  -  med  hvem  jeg  kunde  tale,  end 
sige,  til  hvem  jeg  kunde  betro  mine  tidlige 
Sorger. 

Jeg  tror  ikke,  at  ret  mange  Børn,  der  saa- 
ledes  som  jeg  havde  Fader  og  Moder  og  en 
Flok  Søskende,  har  kunnet  føle  sig  saa  be- 
drøvelig ene  i  deres  Fædrehjem,  som  jeg  gjorde 
i  dette  ulykkelige  Aar.  Min  eneste  Adspredelse 
—  Trøst  kunde  jeg  jo  ikke  kalde  det!  —  var 
at  læse,  og  jeg  læste  da  ogsaa  Løst  og  Fast, 
hvad  jeg  kunde  faa  fat  i:  Johannes  Wildts 
og  Lafontaines  Romaner,  Saxo  Gramatikus 
og  Snorro  Sturlesen,  Suhms  Danmarks- 
historie i  14  Kvartbind,    og  jeg  ved  ikke   hvor 

mange  Aargange   af  gamle  Morgen-  og  Aften- 
poster. 

Det  næste  Aar,  da  Skibbrudet  var  sket  og 
Strandingsgodset  var  solgt,  blev  ikke  mindre 
haablost  og  fortvivlet,  men  paa  mig  hvilede  det 
ikke  saa  trykkende  tungt,  ti  nu  havde  jeg  min 
Frihed,  og  den  pinlige  Illusion:  at  jeg  paa 
Grund  af  min  unaturligt  fremskudte  Stilling 
var  delagtig  i  Ansvaret  for  den  fælles  Ruin, 
var  derved  forsvundet.  I  Halvdelen  af  dette 
Aar  kom  jeg  tillige  til  at  gaa  i  Skole.  Det 
var  min  første  regelmæssige  Undervisning,  og 
det  er  betegnende  for  den  Sorgløshed,  hvormed 
jeg  blev  opdraget,  at  Skolegangen  ophørte,  saa 
snart  vi  flyttede  til  en  anden  Kant  af  Byen. 


Et  Forvarsel, 


Fra  det  sidste  Aar  jeg  i  min  Barndom  til- 
bragte i  København  husker  jeg  en  lille  Scene, 
der  i  og  for  sig  ikke  var  andet  endet  end  en 
Drengepassiar,  men  ved  den  Reflex,  som  de 
følgende  Tider  kastede  tilbage  paa  den,  fik  en 
vis  Betydning,  som  et  af  de  Forvarsler,  der 
først  bliver  bemærkede  bagefter. 

Vi  var  tre  Smaadrenge  mellem  ti  og  tretten 
Aar,  der  havde  sluttet  os  sammen  i  et  ret  in- 
timt Kammeratskab. 

Ernst,  den  ældste,  var  en  meget  flittig  og 
artig  Dreng,  Søn  af  en  Landmand,  der  for 
Skolegangens  Skyld  havde  sat  ham  i  Kost  hos 
en  Onkel.  Han  nød  en  vis  Respekt  af  os 
Andre:  han  havde  sit  eget  Værelse,  gik  med 
Lommeur  og  var  finere  klædt  end  vi. 

Anton,  den  mellemste  af  Alder  men  største 

af  Vækst,  var  en  ualmindelig  smuk  Dreng,  der 
tidlig  havde  mistet  sin  Fader  og  blev  forkælet 
af  sin  Moder,  som  ikke  kunde  holde  Styr  paa 
lians  vilde  Sind. 

Jeg  var  altsaa  den  yngste,  men  maaske 
nok  —  ved  Forholdenes  Ugunst  —  den  tidligst 
udviklede  af  os  tre.  Det  morede  i  alt  Fald 
Kammeraterne  at  kalde  mig  „Gamle". 

Antons  Moder  havde  et  Lejebibliotek,  hvor- 
fra Sønnen  kunde  skaffe  os  saa  mange  Ro- 
maner, som  vi  onskede.  Min  Læsemani  smittede 
snart  de  Andre,  der  var  langt  større  Fantaster 
end  jeg,  og  nu  blev  det  til  en  Regel,  at  vi 
hver  Dag  samledes  en  Timestid  eller  to  for  at 
læse  Fortællinger  —  jo  mere  eventyrlige  jo 
bedre!  —  og  derefter  fantasere  os  selv  ind  i 
de  fortalte  Begivenheder. 

En  Dag,  da  vi  nede  i  Kirsebærgangen 
havde  læst  en  vældig  Ridderroman,  var  begge 
mine  Kammerater  komne  til  Begejstringens 
Hojdepunkt. 

„Jeg  skulde  bare  have  været  i  Kongens 
Sted!"  —  udbrod  Anton  —  „saa  skulde  de 
Slyngler  af  Hofmænd  have  faaet  noget  andet 
at  vide.     Tænk  Jer:   at  have  Lov  til  at  banke 

dem    Allesammen,    uden   at    Nogen    turde    slaa 


igen 


!.. 


„Jeg  vilde  dog  hellere  have  været  den 
gamle  Stjærnetyder"  —  sagde  Ernst.  —  „Hvad 
siger  I  om,  at  kunne  gøre  Guld  og  købe  alt, 
hvad  man  fik  Lyst  til?" 

„Ja,  hvad  siger  Du,  Gamle?"  —  spurgte 
Anton. 

„Jeg  synes,  det  havde  været  morsomst  at 
være  i  Hofnarrens  Sted,  for  han  turde  sige 
Alt,  hvad  han  vilde,  baade  til  Kongen  og 
Stjærnetyderen  og  alle  de  Andre!"  —  mente  jeg. 

„Var  det  nogen  Herlighed  at  sige  Folk 
Ubehageligheder?"  —  spurgte  den  artige  Ernst. 

„Jo  det  var  en  rar  Forretning!"  —  istemte 
Anton  —  „Du  kan  tro  han  blev  ordenlig  foset 
fra  alle  Kanter!  —  Nej  maa  jeg  bede  om 
Kongens  Magt!" 

„Og  jeg  om  Guldmagerens  Kunst  —  saa 
skal  Du  gerne  faa  Lov  at  blive  til  Nar,  Gamle!" 
—  spottede  Ernst,  og  saa  kom  vi  op  at  trættes. 
Jeg  husker  det  saa  godt,  for  det  blev  gentaget 
Snese  Gange  bagefter,  at  jeg  „helst  vilde  blive 
til  Nar". 

Henad  Efteraaret  til  skiltes  vi  ad,  da  jeg 
med  mine  Forældre  rejste  fra  København,   og 

siden  har  jeg  aldrig  truffet  de  to  Smaakamme- 
rater. 

Da  jeg  efter  en  halv  Snes  Aar  kom  til- 
bage til  Hovedstaden,  var  de  begge  borte.  Ernst 
var  efter  Faderens  Død  rejst  til  Tyskland,  og 
Anton  havde  „maattet"  rejse  til  Amerika. 

Først  en  Menneskealder  efter  vor  Adskil- 
lelse fik  jeg  ved  to  forskellige  Tilfældigheder 
Noget  at  vide  om  de  Udvandrede,  og  da  viste 
det  sig,  hvor  underligt  Barndoms-Ønskerne  var 
blevne  opfyldte  for  os  alle  Tre. 

Ernst  havde  paa  sin  Maade  studeret  Alky- 
miens Hemmeligheder:  han  havde  lært  at 
brygge  bayersk  01,  arvet  et  Bryggeri  efter  en 
ugift  Morbroder  ovre  i  Tyskland  og  i  dette 
Laboratorium  lavet  sig  et  Par  Tønder  Guld  — 
saa  han   „kunde  købe,   hvad  han  fik  Lyst  til". 

Den  smukke  Anton  havde  erobret  en  rig 
kreolsk  Enke,  der  gjorde  ham  til  Ejer  af  et 
Par  Plantager  i  Sydstaterne,  hvor  han  nu  re- 
gerede som  en  lille  Konge  og  „kunde  banke 
alle  Slaverne,   uden  at  nogen  turde  slaa  igen". 

Og  jeg  —  jeg  var  blevet  Redaktør  af 
Danmarks  mest  udbredte  Blad,  hvori  jeg  hver 
Dag  „kunde  sige  Alt,  hvad  jeg  vilde"  —  end- 
ogsaa  i  halvnittende  Tusinde  Exemplarer! 

Det  var  endogsaa  mere,  end  der  havde 
foresvævet  mig  i  min  Barndoms  dristigste 
Drømme  —  men  jeg  skal  gerne  indrømme 
mine  fordums  Legekammerater,  at  det  just  ikke 
altid  har  været  nogen  ubetinget  behagelig  eller 
særdeles  taknemlig  Forretning  at  sige  sin  Me- 
ning til  begge  Sider. 

Det  har  lagt  mig  ud  med  en  utalt  Skare 
af  højere  og  lavere  Avtoriteter  og  Individer: 

Reaktionære, 

Radikale, 

Stor-  og  Smaabønder, 

Socialister, 

Hjemmetyskere, 

Danevirkere, 

Dannerfolk, 

Augustinere, 

Grundtvigianere, 

Kierkegaardianere, 

Talmudister, 

Papister, 

Spiritister, 

Homøopater, 

Nordiske  Patentkunstnere, 

Moderne  Klatmalere, 

Duftpoeter, 

Zolakopister, 

Wagneroider, 

Fritanke-Kvinder, 

Afvæbnings-Mandfolk, 

Forbrydervenner, 

Møbellaanere, 
ikkeforstaaede  Digtere  og  ikkeforstaaende  Kri- 
tikere samt  1003  private  Personer  og  Korpora- 
tioner med  Koner  og  Børn,  Tanter  og  Svogere 
—  og  jeg  kan  just  ikke  prale  af,  at  jeg  har 
haft  en  tilsvarende  Bistand  af  dem,  hvis  Sag 
jeg  har  talt. 

Hvis  Nogen  derfor  vil  sige,  at  mine  to 
Legekammerater  havde  gjort  et  klogere  Valg 
end  jeg,  saa  skal  jeg  ikke  disputere  imod,  at 
de  naade  det  Maal,  der  var  ønskeligst  for  en- 
hver af  dem,  men  det  tror  jeg,  vi  alle  tre 
gjorde.  Jeg  tror  nemlig;  at  det  „Hver  sin 
Lyst",  der  kom  til  Udbrud  i  vore  barnlige 
Ønsker,  har  været  betinget  af  instinktuel  Følelse 
af  vore  endnu  uudviklede  Ævner  og  Anlæg. 
Den  koncentrerede  Drift  til  at  „være  om  sig",  der 
fører  til  Rigdom,  og  den  Hensynsløshed,  der 
rydder  Vejen  til  Magten,  var  ikke  faldet  i  min 
Lod,  og  lige  saa  lidt  som  jeg  endnu  kunde 
ønske  mig  at  være   Bomulds-Magnat    i    Texas 


104 

eller  Øl-Nabob  i  Tyskland,  saa  fuldt  ud  forstaar 
jeg,  at  de  To,  der  opnaaede  disse  Stillinger, 
vilde  —  hvis  de  endnu  var  i  Live  —  vedblive 
at  kalde  den  for  en  Nar,  der  foretrak  i  tarve- 
lige Kaar  at  sige  sin  Mening  paa  Dansk. 


En  lykkelig  Dag. 


Jeg  skal  ikke  istemme  den  pessimistiske 
Paastand:  at  Livet  ikke  har  nogen  anden 
Nydelse  end  Tilfredsstillelse  af  Savn,  og  at 
enhver  Glæde  er  betinget  af  en  overstaaet  Sorg, 
men  efter  min  Erfaring  tor  jeg  paastaa,  at  den 
Dag,  der  skænker  os  Lykkens  største  Gaver, 
ikke  efterlader  sig  et  saa  klart  og  varigt  Minde, 
som  den  Dag,  da  et  Solglimt  af  Lykke  har 
afsluttet  et  langt  mørkt  Tidsrum. 

Naar  jeg  ser  tilbage  paa  mine  lykkeligste 
Dage,  ved  jeg  ikke  en  af  dem,  paa  hvilke 
mine  højeste  Ønsker  er  blevne  opfyldte,  der 
staar  i  en  saadan  Trylleglans  for  min  Erindring, 
som  den  Dag,  da  min  Familie  holdt  sit  Indtog 
i  Karebekstorp  Skole. 

Der  var,  som  sagt,  gaaet  to,  tre  ulykkelige 
Aar  forud  for  vor  Afrejse  fra  København,   og 

selve  Rejsen  bragte  Elendigheden  til  det  Yderste 
—  yderligere  end  til  den  haardest  behandlede 
Straffanges  Kaar! 

For  Billighedens  Skyld  tog  vi  Søvejen  til 
Karebeksminde  med  en  daarlig  lille  Jagt,  der 
mindst  af  alt  egnede  sig  til  Passagerer-Befordring. 
Aarstiden  var  jo  meget  heldig  —  de  sidste  Dage 
af  August  —  Vinden  var  gunstig,  og  Skipperen 
gav  os  Haab  om,  at  vi  allerede  næste  Aften 
kunde  være  ved  vort  Bestemmelsessted.  Vi 
gik  altsaa  trøstig  ombord  en  smuk  Tirsdag 
Morgen:  en  eneste  Nat  maatte  vi  vel  nok 
kunne  tage  Lejligheden,  som  den  faldt,  selv 
om  den  ikke  var  synderlig  bekvem.  Mine 
Forældre  og  det  yngste  Barn  fik  Logis  i  Ka- 
hytten, mens  vi  tre  ældre  —  en  Ti-,  en  Otte- 
og  en  Femaars-Pog  —  skulde  ligge  fonide  i 
Kabyssen.  Vi  var  næsten  stolte  derover  og 
mente,  det  kunde  vi  saa  godt.  Vi  skulde 
rigtig  more  os  paa  Rejsen!  —  ogsaa  over  dens 
Besværligheder ! 

Saa  snart  vi  var  komne  ud  paa  Reden, 
begyndte  imidlertid  Fortrædelighederne.  Skip- 
peren blev  prajet  af  en  Mand  i  en  Baad,  fulgte 
med  ham  i  Land  og  lod  Skibet  vente,  til  han 
kom    tilbage    henad    Aften    til    med    en    hel 

Mængde  Stykgods,  der  næsten  gjorde  Dækket 
ufremkommeligt.  Det  begyndte  nu  at  regne, 
og  vi  blev  derfor  stuvede  ned  i  vor  Hule.  Her 
anviste  man  os  et  Slags  Natteleje,  hvorom  vi 
aldrig  havde  gjort  os  noget  Begreb.  Det  var, 
saa  vidt  vi  kunde  forstaa,  et  gammelt  Sejl,  der 
var  lagt  sammen  en  Del  Gange,  og  laa  dels 
paa  Gulvet,  dels  paa  nogle  Bundter  Stokfisk, 
som  højnede  vort  Hovedgærde.  „Klæderne 
kunde  vi  godt  beholde  paa"  —  forsikrede 
Skibsdrengen,  og  Andet  kunde  heller  ikke 
falde  os  ind.  Bælgmørkt  var  der,  ti  Laaget 
var  for  Regnens  Skyld  lagt  over  Nedgangs- 
lugen,  og  Luften  var  kvælende  lummer  af  Ild- 
stedets Varme  og  manglende  Ventilation.  Den 
lugtede  som  en  Blanding  af  Skorstensrøg,  Os 
af  branket  Fedt,  brændte  Kaffebønner,  gammelt 
Tovværk,  vaade  Uldklæder,  transmurte  Støvler 
...  og  alt  Andet,  der  kan  vække  Kvalme. 

Og  Kvalmen  kom  da  ogsaa  ganske  rigtigt. 
Søgangen  og  med  den  Skibets  Slingringer  til- 
tog stadig,  og  da  vi  en  Stund  havde  trillet  om 
mellem  hinanden  og  snart  gledet  ned  paa  Gulvet, 
snart  drukket  Skaller  mod  Skibsplankerne,  kom 
Søsygen  til  Udbrud   under  behørig  Jammer  og 

Stønnen,   og  det  gjorde  naturligvis  ikke  Atmo- 
sfæren bedre! 

Saadan  en  Nat  havde  jeg  aldrig  tænkt,  at 
jeg  skulde  opleve.  Men  det  blev  ikke  ved  den 
ene  Nat.  Vinden  havde  vendt  sig  lige  imod 
os  og  var  blevet  til  en  saa  stiv  Kuling,  at  vi 
Børn  ikke  kunde  forstaa  andet,  end  at  det  var 
en  Storm.  Jagten  maatte  nu  krydse  sig  frem 
over  Køge  Bugt,  og  den  laa  snart  paa  den 
ene,  snart  paa  den  anden  Bov.  Hvert  Øjeblik 
hørte  vi  en  Sø  gaa  over  Dækket  og  indbildte 
os,  at  vi  var  i  Færd  med  at  gaa  til  Bunds. 
At  det  var  blevet  Dag  hjalp  os  kun  lidt,  ti 
Laaget  paa  vort  Fængsel  blev  kun  løftet  op 
saa  længe,  som  Drengen  behøvede  for  at  krybe 
gennem  Lugen,  og  der  var  slet  ikke  Tale  om  at 
vi  Smaafolk  kunde  komme  op  paa  Dækket  — 
vi  var  jo  desuden  saa  søsyge,  at  vi  ikke  kunde 
staa  paa  Benene.  Lidt  Lysning  fik  vi  rigtig 
nok,  da  der  blev  gjort  Ild  paa  til  Morgenkaffen, 
men  den  var  dyrt  betalt,  ti  Røgen  slog  stadig 
ned  og  tvang  os  til  at  lukke  Øjnene.  Til 
sidst  gik  Skorstensrøret  overbord,  og  saa  blev 
det  rent  galt.  Vi  var  aldeles  enige  om,  at  det 
var  ude  med  os,  kun  var  vi  uvisse  om,  hvad 
Død  vi  vilde  faa.    Allerede  den  tredie  Dag  var 

vor  medbragte  Madkurv  tømt,  og  da  vi  ansaa 
det  for  umuligt  at  doje  den  Skibskost,  som 
Drengen  rodede  sammen,  havde  vi  omtrent  lige 
god  Udsigt  til  at  sulte  ihjel,  do  af  Søsyge, 
drukne  eller  roges  til  Spegekød! 

Saaledes  gik  der  fem  Dage  og  Nætter.  Et 
Par  Gange  var  vi  naaet  ned  til  Stevns,  men 
maatte  gaa  tilhage  til  Kastrup.  Endelig  fik  vi 
Magsveir,  Medvind  og  Solskin;  Sondag  Morgen 
løb  vi  ind  i  Karebæksminde  Havn,  og  Dagen 
derefter  korte  vi  til  den  ventende  Skole-  og 
Lærer-Bolig,  der  laa  midt  mellem  Distriktets 
to  Byer:  Karebækstorp  —  og  salva  venia!  — 
Gumpenip. 

Det  var  denne  Dag  —  en  solklar  Dag  først 
i  September  —  der  kom  til  at  staa  saa  straa- 
lende  for  min  Erindring,  at  den  aldrig  kunde 
fordunkles  af  nogen  anden  Dag,  der  manglede 
en  Baggrund  af  to  Aars  Elendighed  og  fem 
Døgns  mørk  Arrest  med  Kvælning,  Røgning, 
Sult  og  Søsyge. 

Blot  det:  at  være  kommet  paa  Landet  var 
en  jubelvækkende  Bevidsthed  for  mig,  der  ikke 
siden  min  Bedstefader  levede,  havde  været  uden- 
for Københavns  Raveliner.  Og  her  var  jeg 
kommet  paa  Landet  til  Gavns:  Skoven  laa  lige 

tæt  ved,  og  der  var  næppe  et  Kvarters  Vej  til 
Havet  med  Klinten  „Lodne  Hoved".  Rundt 
om  laa  der  rigtige  Bønderhuse,  hvori  der  bode 
rigtige  bondeklædte  Bønderfolk,  der  talte  rigtig 
Bondesjællandsk  —  det  var  en  hel  anden 
Verden,  end  den  københavnske  Stenbro,  med 
de  snævre  Gaarde,  de  mudrede  Rendestene  og 
de  fæle  Gadedrenge! 

Og  nu  den  nye  Bolig:  et  Stuehus  og  to 
Udhuse  —  det  var  jo  et  helt  Landsted  —  og 
det  var  vort  eget!  —  Jeg  kunde  næsten  ikke 
tro  paa  en  saadan  Velstand. 

Og  der  var  Have  og  Mark  —  en  stor, 
stor  Mark  til  Huset.  Jeg  stormede  straks  ud 
i  Haven.  Den  havde  ligget  brak  under  den 
halvaarige  Vakance,  der  var  fremkaldt  af  Kal- 
dets Magerhed,  saa  der  var  ingen  Urter  i 
Bedene,  men  Ukrudt  var  der,  og  det  blomstrede 
nok  saa  kønt.  Og  Frugttræer  var  der  ogsaa: 
Blommer,  næsten  saa  store  som  et  Æg,  baade 
gule  og  blaa  hang  paa  Grenene  i  Færd  med 
at  modnes  —  ikke  i  snesevis,  men  i  skæppevis! 
Men,  hvad  der  imponerede  mig  aller  mest,  var 
to  Rækker  mandshøje  Kæmpeplanter,  der  stod 
paa  begge  Sider  af  Hovedgangen,  med  Stængler 
som  Medestænger,   omvundne  med  de   dejligste 

lyserøde,  purpurrøde,  gule,  chamois  og  hvidt- 
Blomster  af  Størrelse  som  Tvebakker.    Del  var 

Stokroser  —  Pragtblomster,  hvis  Tilværelse  jeg 
aldrig  havde  anet!  -  Ja,  i  Hjornet  af  Haven 
stod  der  endogsaa  Solsikker  med  Blomster 
lige  saa  store  som  hele  mit  Ansigt,  Selv 
Stengærdet  om  Haven  stod  i  fuldt  Flor:  Der 
hang  lange,  blomstrende  Ranker  af  Bukketorn 
ud  fra  den  tætte  Hæk,  og  udenfor  i  Vænget 
var  der  langs  Markskellet  et  helt  Buskads  af 
Træer  og  Buske,  som  jeg  ikke  engang  kendte 
af  Navn.  Der  var  Hvidtjorn  med  karmoisin- 
rode  Bær,  Ron  med  store  lakfarvede  Klaser, 
Hyld  med  vældige  Buske  af  sorte  Bær,  Kapri- 
folier med  Klynger  af  duftende  Blomster,  og 
et  Benvedstræ  fuldt  af  de  vidunderlig  skonne 
rosenrøde  Frugter,  der,  efter  at  være  revnede 
i  alle  fire  Hjørner,  lod  de  guldgule  Kærner 
titte  frem.  Og  saa  var  der  lange  mørke,  røde 
Brombærranker,  tæt  besatte  med  de  dejligste 
modne  blaasorte  Bær. 

Det  var  altsammen  noget  aldeles  nyt  — 
noget,  som  jeg  aldrig  havde  drømt  om.  Og 
alle  disse  Herligheder  skulde  nu  tilhore  os  — 
os,  der  næppe  nok  havde  ejet  en  Urtepotte  i 
Vinduet.    Vi  Smaadrenge,  der  ikke  havde  haft 

Lov  til  at  „gaa  udenfor  de  afstukne  Gange" 
paa  Volden,  end  sige  plukke  en  Viol  i  Kirse- 
bærgangen, skulde  nu  have  en  Tumleplads  paa 
10  Tonder  Land  og  fri  Raadighed  over  alle 
de  vellugtende  Spireaer,  de  stolte  Kongelys,  de 
store  blaa  Klokkeblomster,  de  smukke  Linariaer 
og  alle  de  andre  vilde  Markblomster,  der  stod 
i  Flor.  Jeg  vidste  næppe,  om  jeg  drømte 
eller  jeg  turde  tro,  jeg  var  vaagen,  men  det 
følte  jeg,  at  denne  dejlige  Septemberdag  aldrig 
vilde  kunne  glemmes,  om  ogsaa  jeg  blev  nok 
saa  gammel. 

Netop  fyrretyve  Aar  derefter  viste  den 
samme  Septemberdag  mig  ganske  anderledes 
storartede  Herligheder  end  den  stakkels  fattige 
Landsbyskole  og  dens  Omgivelser. 

Da  standsede  vor  Vogn  paa  Højderne  ved 
Croce  hvor  de  lykkelige  Rejsende  nyder  den 
verdensberømte  Udsigt  over  „Lombardiets  Have", 
den  underskønne  Comosø,  de  rigtbevoksede  og 
bebyggede  Højder  og  de  fjærne  Alper.  Det 
var  det  dejligste  jeg  havde  set,  og  det  var  Op- 
fyldelsen af  en  mangeaarig  Længsel.  Jeg  var 
beruset  af  den  aldrig  anede  Skønhed,  over- 
vældet af  Vidunderlandets  Trylleri,  men  dette 
Syn    staar    kun    for    mig    som    et    blændende 

Drømmebillede.  Det  har  ikke  de  bestemte  tyde- 
lige Omrids,  som  mit  Barndomsminde  har  be- 
varet —  den  sorte  Baggrund  var  der  ikke. 
Tvært  imod:  bag  ved  det  laa  en  herlig  Rejse; 
i  Schweitz,  over  St.  Gothard,  gennem  Ticino- 
dalen  og  paa  Lago  Magiore.  Der  laa  mange 
lykkelige  Aar  —  og 

Naar  Sommerguiliiulen 

har  blomsterstrøt  vor  Sti, 
ænser  vi  næppe  Kærminden 

og  Rosen,  vi  gaar  forbi. 
Om  de  er  aldrig  saa  skonne   — 

ak,  de  vækker  dog  ej 
den  Fryd,  som  det  første  Grønne, 

vi  saa  i  vor  fattige  Maj. 


Landliv  og  Skolegang. 


I  de  fem  seks  Aarstid,  jeg  tilbragte  hjemme 
—  først  i  Karebekstorp  og  siden  i  Snesløv  — 
førte  jeg  et  sundt,  roligt  og  ubekymret  Landliv. 

Jeg  deltog  i  alle  Markarbejder,  passede 
Haven  —  til  sidst  alene  —  gik  til  Haande  i 
Skolen  som  Hjælper  og  Hører,  løb  Ærinder 
til  Nabobyerne,  blev  hærdet  mod  Hede  og 
Kulde  og  øvede  al  Slags  Gymnastik,  saasom 
Klavring  i  Træerne,  Brydning,  Springning, 
Svømning,  Dykning  osv.,  saa  ivrigt,  at  jeg  snart 
blev  en  rigtig  stærk  Friluftsdreng  i  Hvergarn 
og  Træsko. 

Det  varede  heller  ikke  længe,  førend  jeg 
kunde  bruge  Haandøkse  og  Baandkniv  (alias 
„Bondehøvl")  som  en  voksen  „Hugger",  passe 
Kreatur  og  malke  Køer  som  en  „Sennebub" 
og  balancere  med  en  Mælkebøtte  paa  Hovedet 
som  dansk  Bondepige. 


Min  Fritid  havde  jeg  fuldt  besat.  Jeg 
gjorde  Bekendtskab  med  Egnens  Planteverden, 
Bamlede  Sommerfugle  og  Biller  paa  Marken  og 
i  Skoven.  Vættelys  og  Echiniter   ved  Stranden 

og  sniaa  kalkagtig«'  Forsteninger  i  Grusgravene. 
læste  ligesom  hidtil  alle  de  Boger,  jeg  kunde 
overkomme,  og  skrev  Oversættelser  efter  tyske 
Billedblade,  hvis  Illustrationer  jeg  kopierede 
saa  godt  jeg  kunde. 

Ved  at  nævne  den  sidste  Syssel  kommer 
jeg  til  at  mindes  et  lille  Træk.  der  var  ganske 
karakteristisk  for  den  Maade,  hvorpaa  min 
Fader  stillede  sig  til  min  Undervisning. 

Fader  havde,  efter  Opfordring  af  nogle 
Familier  i  Karrebæksminde,  indrettet  et  lille 
Kursus  i  Dansk  og  Tysk  for  deres  Sønner,  og 
i  Begyndelsen  deltog  jeg  i  Timerne.  Mine 
Medelever  var  et  Par  Aar  ældre  end  jeg,  men 
det  viste  sig  snart,  at  jeg  for  den  danske 
Sproglæres  og  Retskrivnings  Vedkommende  vidste 
en  hel  Del,  som  de  Andre  forst  skulde  lære. 
Skønt  jeg  aldrig  havde  haft  en  Times  Under- 
visning i  Tysk,  havde  jeg  ved  at  hore  paa 
min  Bedstefaders  Samtaler  med  de  holstenske 
Skippere,  og  siden  —  i  de  faa  Maaneder  jeg 
gik    i    Skole   i   Kobenhavn    —    ved    at    snakke 

med  to  tyske  Smaadrenge,  lært  saa  meget  af 
det  beslægtede  Nabosprog,  at  jeg  ogsaa  heri 
var  forud  for  mine  Kammerater.  Da  jeg  des- 
uden havde  hurtigere  Nemme  end  de,  tog  jeg 
mig  uden  videre  den  Frihed  at  forsømme  nogle 
Timer,  og  da  Fader  spurgte  om  Grunden  dertil, 
svarte  jeg:  at  det  gik  mig  for  langsomt. 

„Naa  ja,  ja!"  —  svarede  Fader  —  „saa 
kan  Du  jo  blive  borte,  til  de  Andre  har  naaet 
Dig,  og  sige  til,  naar  Du  faar  bedre  Forstand!" 
—  Dermed  var  den  Undervisning  forbi.  Jeg 
vilde  nemlig  vise,  at  jeg  kunde  lære  saa  hurtigt, 
at  de  Andre  ikke  skulde  naa  mig,  og  i  Stedet 
for  at  sige  til,  gav  jeg  mig  nu  for  Alvor  til  at 
læse  og  oversætte  Tysk  paa  egen  Haand. 

Et  Par  Maaneder  derefter  fandt  Fader  et 
Hefte  af  mine  Oversættelser  og  tog  deraf  An- 
ledning til  at  prøve,  hvor  langt  jeg  var  kommet. 
og  Proven  faldt  saa  godt  ud,  at  han  indrømmede, 
at  jeg  virkelig  var  betydeligt  forud  for  Kamme- 
raterne. „Og  siden  det  gaar  bedre  paa  den 
Maade,  saa  bliv  ved  med  den!"   —  sagde  han. 

Det  gjorde  jeg,  men  Følgen  blev  rigtig  nok 
den,  at  skønt  jeg  har  slugt  en  utalt  Mængde 
af  tyske  Bøger,  er  den  tyske  Grammatiks 
Regler  og  Undtagelser  aldrig  trængt   saa   dybt 

ind  i  min  Bevidst  hed,  al  jeg  har  overfor  dem 
kunnet  stole  paa  min  sproglige  Samvittigheds« 
følelse. 

Omtrent  paa  samme  Maade  gik  det  i  alle 
andre  Retninger.  „Det  gik  af  sig  selv"  — 
-villes  Fader,  og  saa  lod  han  det  gaa,  som  det 
bedst  kunde.  At  det  imidlertid  kunde  have  gaaet 
meget  bedre  ved  en  forstandig  Vejledning  af 
min  Lærelyst,  mit  lette  Nemme  og  min  ual- 
mindelige Hukommelse  —  derom  var  der  ingen 
Tale.  Jeg  læste  hvad  som  helst,  og  lærte, 
hvad  jeg  læste,  uden  Valg  og  Orden,  Nyttigt 
og  Unyttigt  mellem  hinanden  —  først,  hvad 
der  burde  være  gemt  til  sidst,  og  sidst,  hvad 
jeg  skulde  have  begyndt  med.  Og  i  min  Hu- 
kommelse var  der  Plads  til  det  Altsammen: 
Saxos  Danmarkskrønike  og  Bom  åres  Natur- 
historie, Øhlenschlægers  Tragedier  og  Jo- 
hannes Wildts  Romaner,  Lukians  „Timon" 
og  Salzmanns  „Den  menneskelige  Elendighed", 
Hoffmanns  Diablerier  og  Biskop  Gunnerus' 
Afhandling  om  den  norske  Ostelavning  — 
etc.  etc. 

Det  er  ret  betegnende,  at  den  første  Bog, 
jeg  ejede  —  købt  for  mine  egne  Sparepenge, 
da  jeg  var  6V2   Aar  gammel   —   var  Damms 

og  Moritzs'  græske  Mythologi.  Den  kunde 
jeg  paa  mine  Fingre,  førend  jeg  havde  rørt  ved 
en  Skolebog,  og  har  endnu  ikke  glemt  den. 

I  Skolen  lærte  jeg  de  almindelige  Skolefag 
ved  at  høre  de  andre  Børn  i  deres  Lektier  og 
rette  deres  Oplæsning,  deres  Retskrivnings- 
øvelser  og  deres  Regnestykker.  Psalmebogen 
og  det  ny  Testamente,  der  af  økonomiske 
Hensyn  blev  brugte  som  Læsebøger,  heftede 
sig  paa  den  Maade  saa  fast  i  min  Hukommelse, 
at  jeg  ved  min  Konfirmationsalder,  uden  nogen- 
sinde at  have  bestræbt  mig  derfor,  kunde  saa 
vel  dem  som  de  egenlige  Skolebøger  ordret 
udenad  fra  Ende  til  anden. 

Kort  efter  min  Konfirmation  holdt  Provsten 
Visitats  i  min  Faders  Skole,  og  ved  denne 
Lejlighed  maatte  de  sidst  Konfirmerede  møde 
til  Examination.  Det  vakte  Provstens  Op- 
mærksomhed, at  jeg  under  Overhøringen  for- 
talte det  Stykke  af  Bibelhistorien,  der  blev  mig 
opgivet,  med  Biblens  egne  Ord,  og  da  han  i 
den  Anledning  spurgte,  hvilken  Skolebog  jeg 
havde  lært,  fortalte  Præsten  ham,  at  jeg  kunde 
hele  det  nye  Testamente  og  det  gamle  Testa- 
mentes historiske  Bøger  Ord  for  Ord.  Dette 
førte    til    en    yderligere  Undersøgelse,    og   efter 

at  Provsten  havde  forvisset  sig  om,  at  det 
virkelig  var  Tilfældet,  og  at  jeg  ogsaa  i  andre 
Discipliner,  f.  Ex.  Fædrelandshistorie,  Natur- 
historie og  Sproglære,  kunde  en  hel  Del,  som 
man  ikke  plejede  at  lære  i  en  Almueskole, 
holdt  han  en  meget  varm  Lovtale  over  den 
Omsorg,  Fader  under  trange  Kaar  og  vanske- 
lige Forhold  havde  baaret  for  min  Undervisning. 

Denne  Ros  tillod  min  Faders  Sandheds- 
kærlighed ham  ikke  at  modtage.  Han  for- 
sikrede, at  han  kun  havde  sagt  mig  Besked 
om,  hvad  jeg  havde  spurgt  om,  men  aldrig 
givet  mig  Lektier  for  eller  tvunget  mig  til  at 
lære  noget.  Hvad  jeg  kunde,  var  „kommet  af 
sig  selv"  —  dels  ved,  at  jeg  havde  læst  paa 
egen  Haand,  dels  ved,  at  jeg  havde  været  til 
Medhjælp  i  Skolen.  Denne  Erklæring  i  For- 
ening med  en  Lovtale  af  den  gamle  Præst,  der 
havde  konfirmeret  mig,  bragte  Provsten  til  at 
gøre  sig  større  Tanker  om  mig,  end  jeg  var  i 
Stand  til  at  retfærdiggøre.  „Vi  skal  tales 
nærmere  ved,  forend  jeg  rejser!"  —  sagde  han, 
efter  at  have  betragtet  mig  en  Stund  i  Tavshed  — 
og  fortsatte  derpaa  Examen  med  de  andre  Bom. 

Da  den  var  forbi  og  han  stod  rejsefærdig, 
kaldte  han  mig  hen  til  sig  og  spurgte,  om  jeg 

kunde  have  Lyst  til  at  overtage  en  lille  Plads 
hos  ham  som  hans  Skriver  og  at  være  ham 
behjælpelig  med  hans  lille  Søns  Undervisning, 
og  hvad  der  for  Resten  forefaldt?  „Nu  kan 
Du  betænke  Dig  derpaa  og  raadføre  Dig  med 
Dine  Forældre!"  —  sluttede  han. 

Det  Sidste  gjorde  jeg  paa  en  Maade,  det 
Første  slet  ikke.  Jeg  løb  straks  ind  og  for- 
talte min  Moder,  hvilket  Tilbud  jeg  havde 
faaet,  og  spurgte:  hvornaar  jeg  kunde  være 
udstyret  til  Rejsen?  —  Det  kunde  snart  være 
gjort!  Fader  rystede  paa  Hovedet.  Han  syntes 
ikke  om  den  Plads.  „Hvad  skal  den  føre 
til?"   —  sukkede  han  med  fuld  Føje. 

„At  jeg  kommer  ud  i  Verden!"  —  svarede 
jeg  nok  saa  kæk.  —  »Jeg  kan  ikke  holde  ud 
at  gaa  her  hjemme  og  drive!" 

„Jeg  er  bange  for,  at  Provsten  venter  mere 
af  Dig  og  vil  fordre  mere  af  Dig,  end  Du  kan 
opfylde.  Han  er  en  meget  brav,  men  meget 
stræng  Mand,  og  Du  har  endnu  ikke  lært  at 
skikke  Dig  i  Verden!"  —  vedblev  han,  lige- 
ledes med  god  Grund. 

„Men  det  lærer  jeg  aldrig  her  hjemme, 
og  læres  skal  det  jo"  —  mente  jeg  og  for- 
sikrede,   at  jeg  slet  ikke  var  bange  for,  at  der 

skulde  blive  fordret  Umuligheder  af  mig,  og 
hvad  der  var  muligt,  maatte  jeg  jo  finde  mig 
i  at  gøre. 

Kort  sagt:  Enden  blev,  at  Fader  sagde: 
„Naa!  Saa  gør,  hvad  Du  tror  er  rigtigt!"  — 
og  at  jeg  lidt  over  femten  Aar  gammel  forlod 
mit  Hjem,  for  i  Fremtiden  selv  at  styre  min 
Skæbne. 

Jeg  vil  ikke  sige,  at  det  just  var  den 
Skole,  jeg  trængte  til,  der  nu  aahnede  sig  for 
mig,  men  jeg  skal  heller  ikke  negte,  at  jeg  i 
den  kom  til  at  lære  meget,  som  jeg  havde 
godt  af. 

Havde  min  medfodte  Lyst  og  Ævne  til  at 
lære  fra  forst  af  fundet  en  aarvaagen  og  om- 
hyggelig Vejledning,  vilde  jeg  rimeligvis  meget 
tidligt  have  erhvervet  et  Grundlag  af  solide 
sammensmeltede  Kundskaber,  hvorpaa  der  kunde 
have  været  bygget  hojere  og  hojere,  i  Stedet 
for,  at  det  kom  til  at  vare  mange  Aar  og  koste 
stort  Besvær  at  faa  rettet  de  Misforstaaelser, 
udfyldt  de  Huller  og  raadet  Bod  paa  den 
manglende  Harmoni  og  Helhed  i  min  Ud- 
vikling, hvormed  jeg  som  Avtodidakt  maatte 
begynde.  Selv  om  mine  Bestræbelser  herfor 
efter  Haanden   lykkedes   nogenlunde,   skete  det 

kun  ved  Hjælp  af  en  ubarmhjærtig  Selvkritik, 
der  igen  fostrede  en  Mistillid  til  mine  Ævner, 
som  efter  al  Sandsynlighed  har  skræmt  mig 
fra  adskillige  større  Opgaver,  hvorpaa  jeg  ikke 
vilde  have  forloftet  mig,  hvis  jeg  havde  haft  Mod. 
Det  er  imidlertid  mere  end  sandsynligt,  at 
en  saadan  Vejledning  ikke  blot  vilde  have  aabnet 
mig  andre  Veje,  men  ogsaa  ført  mig  ind  paa 
en  ganske  anden  Bane,  end  den,  jeg  selv  maatte 
bryde  mig,  og  at  de  andre  Forhold,  hvori  jeg 
saaledes  vilde  være  kommet,  havde  udviklet 
mig  til  en  Anden  end  den  jeg  blev,  og  da  det 
er  en  logisk  Umulighed  at  tænke  sig  som  en 
Anden,  bliver  det  lige  saa  umuligt  at  afgøre, 
om  den  jævnere,  nærmere  og  lysere  Vej  vilde 
have  ført  mig  til  et  lykkeligere  Maal  end  det, 
jeg  naaede  ad  den  ubanede. 


Hos  Provsten. 


Det  var,  som  om  jeg  havde  skiftet  baade 
Eksistens  og  Element,  da  jeg  ombyttede  mine 
Forældres  Hus  med  Provstens. 

Fra  en  Løsgænger,  der  bevægede  sig  i  alle 
Kompassets  Retninger  efter  Lune  og  Lejlighed, 
var  jeg  blevet  til  et  Hjul  i  det  Maskineri,  der  med 
ufravigelig  Regelmæssighed  gik  sin  ustandse- 
lige Gang  under  min  højærværdige  Principals 
Tilsyn. 

I  Stedet  for  at  det  hidtil  havde  været  min 
vanskeligste  Opgave  at  faa  Anvendelse  for  min 
Fritid,  mærkede  jeg  nu,  at  der  hverken  var 
Tale  eller  Tanke  om  et  saadant  Begreb  i  Prov- 
stens Tjeneste.  De  Tjenende  havde  efter  hans 
System  opgivet  deres  Frihed,  og  hele  deres  Tid 
tilhørte  deres  Herre. 

Fra    Kl.    51/«    om   Morgenen   til    Kl.   1072 

om  Aftenen  var  dei  Arbejdstid  —  fra  Kl.  11 
om  Aftenen  til  Kl.  5  om  Morgenen  skulde  man 
sove,  for  at  kunne  arbejde  den  næste  Dag.  Om 
Søndagen  arbejdedes  der  ikke  —  det  vil  sige: 
Hverdagsforretningerne  hvilede,  men  Tiden  var 
lige  fuldt  optaget  af  Ekstra-y.-der :  Ordning 
af  de  i  Ugens  Lob  indkomne  Papirer  og  af 
Sognebibliotekets  Boger.  Opsøgning  af  ældre 
Skrivelser  i  Arkivet,  obligat  Kirkegang,  dito 
Spaseretour  med  min  Elev.  Smaaærinder  til 
Fods  og  til  Hest  o.  s.  v.  Rejste  Provsten  bort 
paa  Besog  Søndag  Eftermiddag,  hvad  der  var 
det  sædvanlige,  maatte  jeg  rfor  uforudseelige 
Tilfældes  Skyld"  ikke  forlade  Huset,  men  holde 
Brandvagt  —  kort  sagt:  kunde  jeg  en  Gang 
imellem  faa  nogle  Timers  Tid  til  at  læse  for 
egen  Fornøjelse,  saa  betragtede  jeg  det  næsten 
som  en  ulovlig  Tilsnigelse.  I  de  to  Aar,  jeg 
tilbragte  her,  var  jeg  næppe  ti  Gange  ude  paa 
Smaavisitter  om  Søndagene. 

Spørger  nu  Nogen,  hvad  jeg  havde  at  be- 
stille i  al  den  lange  daglige  Arbejdstid,  kan 
jeg  med  fuld  Føje  sige.  at  det  var  mangt  og 
meyet. 

Der  var  forst  Kontorforretningerne.  Prov- 
stiet talte  en  Snes  Pastorater,  nogle  og  tredive 

Kirkesogne  og  henimod  et  halvt  Hundrede 
Skoledistrikter,  og  som  Folge  deraf  fik  Provsten 
et   tilsvarende    Antal    Fattigkasse-,    Skolekasse- 

og  Skoledistriktskasse-Regnskaber  at  revidere, 
og  da  paa  den  Tid  alle  disse  Regnskaber  blev 
førte  af  Præsterne,  var  det  et  forfærdeligt  Ar- 
bejde. Naar  jeg  blot  anfører:  at  et  lille  Regn- 
skab paa  to  Foliosider,  aflagt  af  en  yderst 
nidkær  Sognebyrde,  fremkaldte  fire  Ark  Re- 
visionsbemærkninger, vil  man  faa  et  Begreb 
om.  hvad  en  indtil  Yderlighed  nøjeregnende 
Revisor  kunde  faa  at  bemærke  ved  et  Hundrede 
af  disse  ofte  over  al  Beskrivelse  uordenlige  og 
mangelfulde  Regnskaber!  —  De  grovere  Synder 
—  saa  som  manglende  Bilag  og  urigtig  Sam- 
mentælling —  var  det  betrot  mig  forst  at  no- 
tere, og  da  jeg  altid  har  haft  en  meget  svag 
Talsans,  var  disse  Additioner  mig  en  Forfær- 
delse. 

Naar  jeg  havde  tilbragt  nogle  Dage  med 
dem,  fik  jeg  ligefrem  deliristiske  Syner  for  jeg 
faldt  i  Sovn  om  Aftenen.  Jeg  saa  hele  Fir- 
mamentet beklædt  med  skævt  linieret  Papir,  i 
hvis  Rubiker  vanskabte  Tal  myldrede  om  imel- 
lem hverandre  som  Edderkopper. 

Fra  livert  Pastorat  skulde  der  desuden  ind- 


126 

sendes  mindst  en  Snes  Indberetninger,  der  saa 
igen  skulde  sammenstilles  tabellarisk  og  ind- 
sendes til  Biskoppen,  Amtet  eller  Kancelliet, 
og  de  kom  sjelden  ind  i  rette  Tid.  Der  var 
flere  af  Præsterne,  som  maatte  have  to,  tre 
Rykkerbreve  for  hver  Indberetning  eller  Liste. 
Endvidere  maatte  al  Korrespondance  mellem 
Biskoppen  og  Præsterne,  Kancelliet  og  Skole- 
kommissionerne o.  s.  v.  gaa  gennem  Provstiet, 
saaledes  at  Originalerne  blev  beroende  i  Arkivet, 
mens  den  Tilskrevne  kun  fik  en  Afskrift,  hvil- 
ket ofte  havde  til  Følge,  at  en  og  samme  Re- 
solution, der  „tjenstligt  blev  meddelt  til  be- 
hagelig Efterretning  og  videre  Bekendtgørelse 
for  samtlige  Vedkommende"  maatte  afskrives  i 
nogle  og  tyve  eller  tredive  Eksemplarer.  Naar 
hertil  kommer,  at  mange  af  Præsterne  stadig 
gjorde  Forespørgsler  om,  hvorledes  de  havde  at 
forholde  dem  i  dette  eller  hint  givne  Tilfælde, 
selv  om  Svaret  laa  saa  nær,  at  de  maatte 
kunne  snuble  over  det,  saa  er  det  ikke  van- 
skeligt at  indse,  at  en  Assistent  kunde  have 
fuldt  op  at  gøre  med  Afskrivning,  Protokol- 
føring, Konvolutering  o.  s.  v. 

Men  ved  Siden  af  mit  Skriveri  maatte  ieg 
ogsaa    besørge    det    meste    af    en    Informators 

Forretninger.  Provsten  forbeholdt  sig  vel  at 
hore  Sønnen  i  hans  Lektier,  men  gennemgaa 
dem  med  ham,  hjælpe  ham  med  alle  hans  Op- 
gaver og  Øvelser  og  rette,  hvad  der  skulde 
rettes,  det  maatte  jeg.  Det  var  en  meget  begavet 
lille  Dreng,  der  i  sit  ottende  Aar  var  lige  saa 
vidt  i  alle  Skolekundskaber,  som  Born  i  Tolv- 
aarsalderen  plejer  at  være,  og  han  var  baade 
videlysten  og  letnem,  saa  vi  kom  godt  ud  af 
det  med  hinanden  i  de  tre  Timer  om  Dagen, 
han  sad  paa  Kontoret  hos  mig,  der  skiftevis 
maatte  fungere  som  Lærer  og  som  Kopist. 
Der  var  kun  et  Fag,  det  kneb  lidt  med.  Det 
var  Latin.  Min  Elev  skulde  nemlig  forberedes 
til  Sorø  Akademi  (hvor  han  ogsaa  kom  ind  i 
en  Klasse  over  hans  Alder  —  men  desværre 
stagnerede!)  og  havde  følgelig  hver  Dag  Lektier 
i  Grammatik,  Gloser  og  Oversættelse.  Dem  var 
jeg  fritaget  for  at  hjælpe  ham  med,  men  da 
jeg  betragtede  det  som  skadeligt  for  Respekten 
ikke  at  kunne  det,  saa  lærte  jeg  mig  hver 
Morgen,  før  Provsten  stod  op,  Dagens  Pensum, 
saaledes  at  jeg  ikke  behøvede  at  erklære  mig 
for  uvidende,  naar  min  Elev  spurgte  mig  om 
Et  eller  Andet.  Dermed  vedblev  jeg  til  den 
sidste    Dag,    men    det    blev    ogsaa    den    eneste 

Forøgelse,  mine  Kundskaber  fik  i  disse  to  Aar, 
ti  her  var  som  sagt  ingen  Tid  til  at  fortsætte 
min  Alleslagslæsning. 

I  Sommermaanederne,  naar  Kontorarbejdet 
sagtnede  lidt,  fik  jeg  Brug  for  ethvert  Minut, 
der  blev  til  overs,  idet  jeg  fik  Underopsynet 
over  Haven  og  blev  betroet  til  at  plante,  be- 
skære, klippe  Hække,  binde  Spalierer  op, 
stikke  Asparges,  vande  Blomster  og  passe 
Mistbænke  —  og  naar  Hosten  kom,  og  Tienden 
skulde  leveres  in  natura,  fik  jeg  Fuldmagt  til 
at  ride  fra  Gaard  til  Gaard,  tælle  Neg,  „rebe 
Ærter"  o.  s.  v.  Kort  sagt:  jeg  var  Kontorist, 
Informator,  Sognebibliotekar,  Forsanger  i  Kir- 
ken, Gartner,  „Tæller",  Skytte,  Ridefoged  og 
hvad  som  helst  andet.  Men  i  alle  disse  Egen- 
skaber var  jeg  kun  et  Slags  Befalingsopfyl- 
delsesmaskine.  Min  Personlighed  var  suspen- 
deret, saa  længe  jeg  var  i  Provstens  Hus.  Jeg 
tror  i  alt  Fald  ikke,  at  han  nogensinde  har 
talt  med  mig  om  Noget,  der  angik  mig  per- 
sonligt. Han  gav  mig  kun  Ordrer  —  altid 
i  den  bestemte  korrekte  Form:  „Nu  skal 
Du .  .  . "  o.  s.  v. 

Han  var  den  mest  regelmæssige  Mand,  jeg 
har  kendt:  Pligtmenneske  til  det  Yderste,    noj- 

agtig  og  ufejlbar  i  sin  Embedsgerning,  aldrig 
et  Minut  bagefter  det  bestemte  Klokkeslet  i  sin 
daglige  Dont.  Man  kunde  stille  sit  Ur  efter 
hans  Udgang  og  Indgang,  og  holde  1000  mod 
1  paa,  at  en  Indberetning,  der  skulde  være  paa 
sit  Bestemmelsessted  den  1ste  i  Maaneden, 
aldrig  indtraf  den  2den. 

Som  Pligtmenneske  var  han  retsindig,  vel- 
sindet mod  Enhver  og  lige  saa  offervillig  i  det 
Store,  som  nøjeregnende  i  det  Smaa,  men  selv- 
følgelig stillede  han  lige  saa  strænge  Fordringer 
til  Andres  Pligtopfyldelse,  som  til  sin  egen,  og 
i  hans  matematisk  afmaalte  Skema  var  der 
ingen  Rubrik,  der  gav  Plads  for  et  saa  form- 
løst Begreb  som  „Gemytlighed". 

„Orden  er  Sjælen  i  alle  Forretninger"  — 
stod  der  den  Gang  paa  Sonnes  Forskrifter, 
og  hos  Provsten,  der  lod  til  kun  at  betragte 
Tilværelsen  som  en  Embedsforretning,  var  Alt 
ordnet  saa  strengt  og  saa  snorlige,  at  der  slet 
intet  Spillerum  var  levnet  os  stakkels  under- 
ordnede Sjæle.  Det  var  ikke  nok,  at  han  som 
min  Overordnede  ikke  nedlod  sig  til  at  tale 
med  mig  om  Andet  end  Forretninger,  han  be- 
tragtede   det    endogsaa   som    en    Uorden,    naar 

jeg  indlod  mig  i  en  Samtale  med  Folkene,  der 
jo  „ikke  var  mine  Sideordnede". 

Og  netop  i  Retning  af  Orden  og  Folke- 
skik havde  jeg  saa  meget  at  lære! 

En  af  de  første  Dage  efter  min  Ankomst, 
da  alle  Gaardens  Folk  var  ude  i  Marken,  fik 
Provsten  en  uventet  Forretning,  der  nødsagede 
ham  til  at  køre  ud,  og  gav  Anledning  til,  at 
jeg  skyndsomst  maatte  bringe  en  Ordre  des- 
angaaende  til  en  af  Karlene.  Da  jeg  kom  til- 
bage, havde  Provsten  i  lang  Afstand  bemærket, 
at  Karlen  og  jeg  talte  sammen  undervejs.  „Hvad 
var  det  for  en  lang  Passiar,  Du  førte  med  Jens?" 
—  spurgte  han,  og  jeg,  der  ikke  anede  Uraad, 
fortalte  nok  saa  frejdig,  at  jeg  havde  disputeret 
med  Karlen,  som  paastod,  at  Snogene  var  et 
Slags  Aal,  som  havde  forvildet  sig  op  paa 
Landjorden.  „Disputeret!"  —  gentog  Provsten 
skarpt  —  „Man  disputerer  kun  med  sine  Lige- 
mænd. I  det  Højeste  kunde  Du  kort  og  godt 
have  sagt  ham,  at  Aalen  var  en  Fisk,  men 
Snogen  et  Amfibium,  og  dermed  Punktum  — 
men  disputere  derom  med  min  Tjenestedreng, 
det  passer  sig  ikke.  Du  skal  i  det  Hele  taget 
have  for  megen  Ambition  til  at  indlade  Dig 
med  Folkene!" 

En  Morgenstund  kort  efter,  da  jeg  ifølge 
Ordre  var  til  Stede  paa  Kontoret,  mens  Pigen 
gjorde  rent,  havde  Provsten  fra  sit  Sovekammer 
hoit  hende  le.  Da  han  siden  kom  ud  i  sit 
Arbejdsværelse,  begyndte  han:  „Jeg  hørte  Trine 
le  for  lidt  siden.  Det  var  naturligvis  over 
noget,  Du  sagde  — ".  Her  gjorde  han  en  lille 
Pavse,  og  da  jeg  troede,  at  han  havde  talt  ud 
og  ventede  paa  Svar,  skyndte  jeg  mig  med  at 
oplyse:  „Jeg  sagde  blot  .  .  .",  mere  fik  jeg 
ikke  sagt,  førend  et  imponerende  Blik  lod  mig 
forstaa,  at  det  ikke  var  mig,  der  havde  Ordet. 
Nu  kom  Fortsættelsen:  „Du  sagde  følgelig 
noget  Upassende.  Enten  var  det  noget  Mor- 
somt, og  det  er  upassende  for  Dig  at  være 
morsom  for  Stupigen,  eller  ogsaa  var  det  noget 
saa  dumt,  at  hun  lo  Dig  ud,  og  det  passer  sig 
endnu  mindre.  Du  kan  overhovedet  betragte 
enhver  Konversation  mellem  Dig  og  det  under- 
ordnede Tyende  som  upassende!" 

Endnu  mere  upassende  var  det  naturligvis 
uden  bydende  Nødvendighed  at  tale  til  ham 
selv,  og  naar  han  havde  givet  en  Ordre,  be- 
tragtede han  enhver  Indvending,  selv  om  den 
var  nok  saa  beføjet  og  blev  fremført  i  den  be- 
skedneste Form,  som  aldeles  utilladelig. 

En  Dag  havde  Husjomfruen  beklaget  sig 
over,  at  en  Flok  Skader,  som  havde  sit  Tilhold 
i  Haven,  tilsmudsede  det  nyvaskede  Tøj,  der 
var  ophængt  til  Tørring  ved  Blegepladsen. 

Lidt  efter  kom  Provsten  ind  til  mig  med 
en  Bøsse. 

„Kan  Du  skyde?"  —  spurgte  han. 

—  Ja — a! 

—  Saa  lad  denne  Bøsse!  Her  er  Krudt 
og  Hagl! 

Jeg  adlød. 

—  Kom  saa  med! 

Jeg  fulgte.  Da  vi  kom  hen  til  Vasketøjet, 
sad  just  en  Skade  og  gyngede  paa  en  af  Prov- 
stens fineste  Manchetskjorter.  „Skyd  den  Fugl 
der!"  lød  nu  Ordren. 

Jeg  lagde  an,  og  holdt  mig  færdig  til  at 
skyde,  saa  snart  Fuglen  fløj  op. 

„Naa!  hvad  venter  Du  efter?"  —  spurgte 
Provsten  utaalmodig. 

„At  den  skal  flyve." 

„Saa  træffer  Du  ikke.  Skyd,  mens  den 
sidder!" 

„Ja  men  ..." 

Mere  fik  jeg  ikke  sagt.  Et  Men  var  en 
Insubordination.     Med  et  Blik,   der  øjeblikkelig 

bragte  mig  til  at  forstumme,  gentog  han:  „Jeg 
sagde:  Skyd!" 

Altsaa  jeg  skod  —  og  ganske  rigtigt:  Ska- 
den, jeg  sigtede  paa,  faldt  død  til  Jorden,  men 
Skaden,  jeg  vilde  have  undgaaet,  var  anrettet. 
Den  fine  Skjorte,  som  nok  oven  i  Købet  var 
broderet  af  den  afdøde  Provstinde,  havde  med 
det  samme  faaet  sit  Banesaar  af  Haglene. 
Provsten  skyndte  sig  hen  til  de  Ramte,  og 
Blodet  steg  ham  til  Hovedet,  da  han  saa 
Følgerne  af  sin  Ordre.  I  min  Befippelse  var 
jeg  nu  saa  ubetænksom  at  forsikre,  at  det  var 
netop  for  at  skaane  Tøiet,  jeg  havde  villet  ..." 

Men  heller  ikke  denne  Gang  fik  jeg  talt 
ud.  Konsekvent  til  det  Yderste  afbrød  min 
Principal  mig  med  sin  mest  skræmselfulde  Av- 
toritet:  „Her  er  slet  ikke  Tale  om,  hvad  Du 
havde  villet.  JMaar  jeg  siger:  Skyd!  —  saa 
har  Du  at  skyde.     Resten  bliver  min  Sag!" 

Det  var  saaledes  ikke  min  Fejl,  at  jeg 
havde  adlydt,  ti  det  var  min  Skyldighed,  men 
at  jeg  først  havde  villet  adlyde  paa  en  anden 
Maade,  end  han  havde  tænkt  sig,  og  derpaa 
villet  bevise,  at  min  Maade  vilde  have  været 
den  tjenligste  —  det  var  et  Brud  paa  Respekten, 

som  Undgaaelsen  af  den  skete  Skade  ikke 
kunde  unskylde  end  sige  forsvare. 

At  Tjenestefolkene  blev  holdte  under  den 
strængeste  Disciplin  var  en  Selvfølge.  De  bar 
især  en  velbegrundet  Ærbødighed  for  den  Hassel- 
kæp, han  altid  havde  i  Haanden,  naar  han 
færdedes  i  Gaarden  og  paa  Marken:  med  Und- 
tagelse af  den  halvgamle  Kusk  og  Avlskarl 
havde  de  alle  —  baade  Piger  og  Karle  —  gjort 
dens  alier  nærmeste  Bekendtskab. 

Mellem  de  ikke  faa  Optrin,  hvori  jeg  saa 
den  i  Funktion  mod  Uorden,  Unoder  og  Utug- 
tighed, er  der  et,  som  især  staar  tydeligt  for 
min  Erindring. 

Det  var  første  Juledag,  lidt  før  Kirketid, 
at  han  paa  sin  Morgen-Runde  ude  i  Gaarden 
opdagede  en  Spand,  der  havde  været  fyldt  med 
Kalk,  men  var  faldet  i  Staver,  da  dens  Ind- 
hold i  Nattens  Løb  var  bundfrosset.  Han 
kaldte  nu  paa  Avlskarlen  og  spurgte,  hvorledes 
det  var  gaaet  til.  Ja,  det  maatte  Anders  vide, 
han  havde  brugt  Kalken  sidst.  Saa  blev  der 
kaldt  paa  ham.  Han  havde  ganske  rigtig 
klinet  ovre  i  Stalden,  men  da  han  var  færdig 
dermed,  havde  han  givet  Peer  Spanden  og 
sagt,   at  han  skulde  tømme   den   og  bære   den 

ind  i  Boden.  Nu  maatte  den  sekstenaarige 
Peer  frem.  Han  havde  Ingen  at  skylde  paa. 
Han  havde  sat  Spanden  fra  sig,  mens  han 
tænkte  over,  hvor  han  skulde  tømme  den,  og 
i  det  Samme  havde  Pigen  kaldt  Folkene  ind 
til  Julegrøden.  Det  havde  voldt,  at  han  lod 
Spanden  staa  og  siden  glemte  den,  men  „han 
havde  jo  aldrig  kunnet  tro,  at  det  skulde  blive 
saadan  en  Frost." 

„Da  skal  jeg  sandt  for  Herren  lære  Dig 
at  tro  det!"  —  sagde  Provsten,  og  gav  saa 
Peer  fire  velmente  Kæpperap  paa  Rygstykkerne. 

Derpaa  kom  han  ind  —  endnu  i  stærk 
Bevægelse.  „Hjælp  mig  min  Præstekjole  paa, 
og  kom  saa  over  i  Kirken!"  —  hed  det  nu. 

Jeg  gjorde,  som  sagt,  men  jeg  tør  ikke 
negte,  at  da  han  lidt  efter  begyndte  sin  Præ- 
diken med  Englenes  Julehilsen:  „Ære  være 
Gud  i  det  Høje,  Fred  paa  Jorden,  og  i  Men- 
neskene en  Velbehagelighed!"  —  havde  jeg  lidt 
svært  ved  at  rime  det,  jeg  hørte,  sammen  med 
det,  jeg  nylig  havde  set. 

Man  maa  imidlertid  ikke  af  disse  Smaa- 
træk  danne  sig  den  Forestilling,  at  Provsten  i 
det  Hele  taget  var  nogen  barsk  eller  uomgæn- 
gelig Person  —  Tværtimod!    Han  var  anerkendt 

som  en  beleven  og  venlig  Mand,  en  samvittig- 
hedsfuld, opofrende  Sjælesørger,  og  en  udmær- 
ket Repræsentant  for  Gejstligheden.  Som  Vid- 
nesbyrd om  hans  Anseelse  i  den  sidste  Egen- 
skab behøver  jeg  blot  at  nævne,  at  han  allerede 
i  sit  34te  Aar  var  bleven  valgt  til  Distrikts- 
provst,  skønt  han  rimeligvis  var  den  yngste  af 
de  to  Herreders  mange  Præster. 

Det,  der  gik  ud  over  mig  og  hans  andre 
Undergivne,  var  blot:  at  han  var  en  saa  stræng 
Systematiker.  Hans  pligttro  Korrekthed  tillod 
ikke  den  ubetydeligste  Overskridelse  af  de  Linier, 
der  adskilte  Rubrikerne  i  hans  Skema:  Hvem, 
der  var  kommet  paa  den  ene  Side  af  Stregen, 
maatte  derfor  ikke  „melere"  sig  med  dem,  der 
stod  paa  den  anden,  og  hvad  der  stod  i  den 
gejstlige  Rubrik  maatte  holdes  strængt  ude  fra 
det,  der  stod  i  den  verdslige.  Jeg  er  vis  paa, 
at  lige  saa  samvittighedsfuldt,  som  han  har 
fulgt  Bibelens  Ord  i  sin  Prædiken,  saa  nøjagtigt 
har  han  øvet  sin  Hustugt  i  Overensstemmelse 
med  Christian  V.s  Lov  og  Schous  Anordninger. 

Angaaende  Hustugten  maa  det  heller  ikke 
glemmes,  at  vi  den  Gang  skrev  Anno  1838, 
og  at  Forholdet   mellem  Husbond  og  Tyende, 

Mester  og  Lærling  paa  Frederik  VI.s  Tid  blev 
opfattet  ganske  anderledes  end  i  vore  Dage. 

Nu  om  Stunder  vilde  man  f.  Eks.  omtrent 
finde  det  utroligt,  at  en  Embedsmand  —  især 
en  Præst  —  der  saa'  en  af  sine  Tjenestepiger 
løbe  fra  sit  Arbejde  for  at  sladre  en  halv  Snes 
Minutter  bort  med  Naboens  Pige,  der  var  kommet 
ind  i  Haven  til  hende,  kunde  falde  paa  at  af- 
bryde deres  Samtale  med  et  Kæpperap  pro 
persona  og  det  nærgaaende  Spørgsmaal:  om 
det  var  for  at  arbejde  eller  sladre,  de  fik  Kost 
og  Løn  —  men  den  Gang  fandt  ikke  engang 
de  Adspurgte  det  forunderligt. 

Jeg  spurgte  mange  Aar  efter  den  Tid  en 
Bondekone,  der  som  ung  Pige  havde  oplevet 
en  saadan  Scene  i  Provstens  Tjeneste,  om  hun 
kunde  huske  hans  Hæsselkæp.  Jo,  hun  huskede 
godt  baade  den  og  ham  selv.  „Det  var  en  rigtig 
Stadsmand.  Striks  var  han  jo,  men  det  havde 
vi  godt  af.  Saadan  skulde  just  vore  Karle 
og  Piger  have  det,  saa  blev  de  ikke  til  det 
Utosk,  de  nu  er!"  —  mente  hun. 

Heller  ikke  hos  mig  fremkaldte  eller  efterlod 
den  strænge  „Observants"  nogen  bitter  Følelse. 
Saa  snart  jeg  kendte  Systemet,  vænnede  jeg 
mig  dertil,  indrettede  mig  derefter  og  tog  Skade 

for  Hjemgæld,  naar  jeg  en  Gang  imellem  stødte 
an  imod  det  og  paadrog  mig  en  Irettesættelse 
ved  f.  Eks.  at  skrive  et  „der"  i  Stedet  for  et 
„som"  eller  uspurgt  at  udtale  mig  om  Et  eller 
Andet. 

De  Forhold,  hvori  jeg  var  kommet  ind, 
vilde  alligevel  have  passet  bedre  for  et  halv- 
gammelt tilslidt  Husinventarium  —  en  fyrretyve- 
aarig,  resigneret  Stud.  theol.  eller  dsl.  —  end 
for  en  ung  Fyr,  der  var  saa  leve-  og  lære- 
lysten som  jeg.  I  Stedet  for  at  „komme  ud  i 
Verden"  var  jeg  blevet  indelukket  i  Forretnings- 
livets hvileløse  Trædemølle,  og  udelukket  fra 
al  belærende  Omgang.  Jeg  havde  faaet  Pappa- 
genos  Laas  for  Munden,  og  det  Bekendtskab, 
jeg  gjorde  med  Klosterdisciplin,  Kancellistil  og 
Peblingelatin,  blev  omtrent  hele  Udbyttet  af  de 
to  uvurderlige  og  uerstattelige  Læreaar,  som 
her  forløb.  Alligevel  befandt  jeg  mig  ganske 
vel:  jeg  havde  den  tilfredsstillende  Følelse  af, 
at  være  et  uundværligt  lille  Hjul  i  det  store 
Maskineri.  Til  at  falde  i  Tanker,  hengive  sig 
til  Drømmerier  eller  kede  sig  var  her  ikke 
Stunder. 

Og  Tiden  løb,  saa  jeg  ikke  vidste,  hvor 
den   blev   af.     Snart   havde  jeg  naat  det  andet 

Foraar,  der  bragte  Avertissementet  om,  at  de 
unge  Mennesker,  der  vilde  optages  paa  Jonstrup 
Seminarium,  skulde  mode  til  Antagelsesprøve 
paa  den  og  den  Dag.  Jeg  viste  det  til  Provsten 
og  fortalte,  at  jeg  var  et  af  dem. 

„Du  har  jo  endnu  ikke  den  befalede  Alder" 
—  indvendte  han. 

„Jeg  kan  faa  Dispensation!" 

„Tror  Du  at  kunne  bestaa  denne  Prøve 
uden  Forberedelse?"  —  spurgte  han  videre. 

„Jeg  haaber  det,  men  jeg  er  bange  for,  at 
jeg  ikke  kan  det  næste  Aar!" 

„Naa!  Saa  rejs  med  Gud,  og  staa  Dig 
godt!"  —  sagde  han  og  skrev  mig  en  meget 
smuk  Anbefaling. 

Jeg  tilstaar,  at  jeg  var  alt  andet  end  sikker 
paa,  at  mine  selverhvervede  Kundskaber  vilde 
slaa  til,  men  hvis  de  ikke  gjorde  det,  mente 
jeg,  det  var  bedst  at  falde  igennem  straks,  for 
at  kunne  møde  bedre  forberedt  næste  Gang. 
Altsaa  jeg  mødte,  og  Resultatet  blev,  at  jeg 
over  al  Forventning  „stod  mig  godt". 

Men  i  det  Skema,  Examinanderne  havde 
maatte  udfylde,  var  der  en  Rubrik,  hvori  de, 
der  søgte  om  Friplads,  skulde  erklære,  om  de 
kunde  betale  for  sig,   hvis  de  ikke  fik  den,   og 

her  havde  jeg  af  gode  Grunde  skrevet  „Nej", 
og  til  Trods  for  Udfaldet  af  Prøven  kom  mit 
Navn  derfor  ikke  paa  de  Antagnes  Liste,  da 
der  det  Aar  —  for  første  Gang  —  ingen  Fri- 
pladser blev   givet  til   Elever   i   yngste   Klasse. 

Da  min  Faders  Skolepatron  hørte  dette, 
sagde  han  til  Fader,  at  han  vilde  betale  den 
ene  Trediedel  af  Omkostningerne  ved  mit  tre- 
aarige  Ophold  paa  Seminariet,  hvis  de  to  andre 
Trediedele  kunde  skaffes  til  Veje  paa  anden 
Maade.  Fader  takkede  naturligvis  for  Tilsagnet, 
men  jo  mere  han  tænkte  over  Umuligheden  af 
at  opdrive  det  manglende  Beløb,  jo  nærmere 
kom  han  tilbage  til  sit  sædvanlige  haabløse: 
„Hvad  kan  det  hjælpe!"  —  Der  var  efter  hans 
Mening  intet  Andet  at  gøre,  end  at  opgive 
Sagen  indtil  videre  og  „se  Tiden  an". 

Jeg  mente  derimod,  at  Alt  kunde  klares, 
hvis  Fader  blot  bad  den  velvillige  Godsejer  om, 
i  Stedet  for  i  3  Aar  at  give  en  Trediedel 
aarlig,  at  betale  alle  tre  Trediedele  det  første 
Aar.  Nu,  da  der  var  kommet  saa  mange  Fri- 
pladser i  Mellemklassen,  maatte  jeg  vel  sagtens 
kunne  gøre  mig  Haab  om  en  til  næste  Aar. 
Men    det    kunde    Fader    ikke    gaa    ind    paa. 

•Haabet  kunde  jo  glippe,  og  saa  var  hele 
Summen  bortkastet. 

Saa  tog  jeg  Mod  til  mig  og  gik  selv  — 
forlegen  og  forknyt  som  jeg  var  —  op  paa 
Herregaarden  og  fortalte  „Herren",  hvordan 
Sagerne  stod,   og  hvad  jeg  havde  at  bede  om. 

„Ikke  Andet  end  det?  —  Med  storste 
Fornøjelse!"  —  svarede  den  venlige  Mand 
straks,  og  saa  var  den  Sag  klaret. 


Paa  Jonstrup, 


Paa  den  Dag,  da  det  nye  Hold  Sem inarie- 
Elever  var  indkaldte,  mødte  jeg  altsaa  som 
Aspirant  til  en  overtallig  Plads,  for  saa  vidt 
som  en  saadan  var  at  opnaa.  En  af  de  ældre 
Elever,  som  jeg  kendte,  gav  mig  ikke  store 
Forhaabninger  i  denne  Henseende,  ti  Indkal- 
delsen var  approberet  af  Kancelliet,  og  For- 
standeren var  en  Alvorsmand,  der  til  det  Yderste 
holdt  paa  „den  bestaaende  Tingenes  Orden"  — 
det  var  nemlig  hans  Yndlingsudtryk!  —  og 
aldrig  plejede  at  tillade  sig  nogen  Afvigelse  fra 
det  en  Gang  Vedtagne. 

Det  var  saaledes  ikke  med  det  letteste 
Hjerte,  at  jeg  gik  op  for  at  prøve  min  Lykke, 
men  der  var  ikke  Andet  for  —  jeg  maatte 
tale  min  Sag  saa  godt,  jeg  kunde,  og  uagtet 
Forstanderen,  som  sagt,  var  i  høj  Grad  Alvors- 

mand  og  Skematiker,  var  han  langt  fra  saa 
imponerende  og  distancerende  som  min  tidligere 
Principal. 

Han  var  en  temmelig  lille,  mørk  og  lidet 
anselig  Mand,  havde  selv  som  Bondesøn  taget 
Skolelærer-Eksamen  med  Udmærkelse,  derpaa 
studeret,  og  var  som  teologisk  Kandidat  vendt 
tilbage  til  Seminariet  i  Egenskab  af  Anden- 
Lærer,  hvorfra  han  videre  avancerede  til  For- 
stander og  senere  blev  tituleret  Professor  og 
til  sidst  Etatsraad.  Han  havde  et  klart  Hoved,  en 
sjælden  analytisk  Skarpsindighed,  en  utrættelig 
Flid  og  havde  alle  Rubriker  i  sine  Lærefag 
fuldstændigt  fyldte  i  den  bedste  Orden,  men 
hele  hans  Væsen  røbede,  at  han  havde  læst 
mere  end  han  havde  levet,  og  den  Strængheds- 
mine,  han  søgte  at  paatage  sig,  var  ikke  støttet 
af  nogen  personlig  Avtoritet.  Hans  jævne,  vel- 
villige Skolemesternatur  skinnede  altid  igennem, 
og  selv  naar  han  skulde  holde  Straffetaler  for 
Ungdommen,  mærkede  man  paa  de  lange  bog- 
lige Perioder,  at  de  ikke  var  inspirerede  af 
Øjeblikkets  Følelser,  men  at  de  var  forud  konci- 
perede og  kun  blev  afleverede  ex  officio. 

Det  første  Svar,  han  gav  mig,  var  et  be- 
stemt   Afslag:    Da  jeg    havde    skrevet,    at   jeg 

ikke  kunde  modtage  nogen  Plads,  hvis  jeg 
ikke  fik  Friplads,  og  da  jeg  ingen  saadan 
havde  faaet,  var  det  jo  naturligt,  at  den  Plads, 
som  jeg  efter  Prøvens  Udfald  vilde  have  faaet, 
var  bortgivet  til  en  Anden,  og  følgelig  kunde 
jeg  ikke  faa  den.     Det  var  jo  soleklart! 

Jeg  fremstillede  nu  den  usminkede  Sandhed: 
at  jeg  virkelig  havde  handlet  i  god  Tro,  da 
jeg  skrev,  at  jeg  ikke  kunde  komme,  at  den 
Mulighed,  der  havde  aabnet  sig  i  de  sidste 
Dage,  var  mig  aldeles  uventet,  og  at  jeg  i 
Tillid  til  den  helt  havde  opgivet  min  Plads 
hos  Provsten,  saaledes  at  jeg  var  meget  ilde 
stillet,  hvis  jeg  ikke  blev  antaget.  Jeg  maatte 
selvfølgelig  renoncere  paa  den  Plads,  som  efter 
Prøve-Examen  vilde  blevet  min,  da  en  Anden 
havde  faaet  den  —  men  da  Klassen  ved  ind- 
trufne Omstændigheder  var  blevet  mindre  end 
sædvanligt,  maatte  der,  efter  hvad  jeg  kunde 
forstaa,  være  en  Mulighed  for,  at  jeg  kunde 
faa  en  ubesat  surnumerair  Plads  efter  alle  de 
Andre,  og  for  en  saadan  Fukseplads  vilde  jeg 
være  meget  glad. 

„Hm — m!  Hm — m!"  —  svarede  Forstan- 
deren og  gav  sig  til  at  blade  i  Examensproto- 
kollen.     Det  var  tydeligt,   at   hans  Velvilje  var 

i  Færd  med  at  overvinde  hans  rigoristiske 
Skrupler.  Efter  at  han  havde  betragtet  Resul- 
tatet af  Proven  og  purret  sig  i  Haaret  et  Par 
Gange,  vendte  han  sig  om  og  sagde  —  næsten 
i  en  undskyldende  Tone  —  „Ja,  det  Numer, 
De  skulde  have  haft,  det  kan  jeg  ikke  skafte 
Dem,  men  paa  Grund  af  Deres,  ved  Antagelses- 
Proven,  for  Dagen  lagte  ualmindelige  tilfreds- 
stillende Forberedelse,  tror  jeg  at  kunne  for- 
svare, at  jeg  —  uagtet  alle  tre  Klasser  til- 
sammen allerede  har  det  lovbefalede  Antal 
Elever  —  undtagelsesvis  antager  Dem  som 
Elev  udenfor  Kummer  i  yngste  Klasse." 

Og  med  den  Besked  ilede  jeg  jublende  ned 
i  Spisestuen,  hvor  de  andre  nys  antagne  Elever 
var  samlede.  Jeg  indbildte  mig,  at  jeg  nu  var 
blevet  forfremmet  til  en  meget  hojere  Rang- 
klasse, end  den  jeg  havde  tilhort  som  Provstens 
Faktotum,  og  anede  mindst,  at  jeg  kun  var  i 
Færd  med  at  erhverve  mig  en  Titel,  som  jeg 
senere  skulde  faa  saa  lidt  Glæde  af,  og  have 
saa  svært  ved  at  blive  kvit. 

Det  var  et  temmelig  broget  Selskab,  hvori 
jeg  nu  indtraadte.  Flertallet  af  mine  Kamme- 
rater var  Bondesønner  med  meget  stærk  Hu- 
kommelse og  tildels  skarp  om  end  uovet  Tænke- 

10 

ævne,  men  i  Reglen  med  meget  snæver  be- 
grænset Viden  og  ingen  Interesser  udenfor 
Lærebøgerne.  En  hel  Del  unge  Mennesker  fra 
Hovedstaden  og  Købstæderne  var  der  ogsaa. 
De  havde  som  oftest  oprindelig  haft  anden 
Bestemmelse:  nogle  havde  begyndt  at  studere, 
andre  havde  været  anbragt  ved  Handelen,  atter 
andre  „skulde  have  gaaet  Kontorvejen". 

Som  Eksempel  paa  disse  Elevers  højst 
forskjellige  Begavelse,  kan  jeg  anføre  en  Skole- 
lærer-Søn, der  kunde  alle  Lærebøgerne  udenad 
og  var  saa  sikker  i  sin  Lærdom,  at  naar  man 
f.  Eks.  tog  Fr.  Frølunds  gyselige  Haandbog  i 
Religionsundervisningen  og  spurgte  ham:  „Hvor- 
ledes begynder  Side  451?"  —  kunde  han  øje- 
blikkelig svare:  „Den  begynder  med  belse  — 
den  forrige  Side  ender  med  Forta-."  Men  i 
Modsætning  til  denne  vidunderlige  Receptivitet 
var  hans  Ævne  til  selvstændig  Produktion  — 
baade  skriftlig  og  mundtlig  —  aldeles  ikke 
usædvanlig. 

Vor  Vice-Fuks  var  ligeledes  mærkværdig 
begavet  i  en  enkelt  Retning.  Han  kunde  ud- 
regne de  sværeste  Opgaver  hurtigere  i  Hovedet, 
end  nogen  anden  kunde  det  paa  Tavlen.  At 
multiplicere    to    firecifrede    Tal    med    hinanden 

var  for  ham  en  saadan  Bagatel,  at  det  aldrig 
kunde  falde  ham  ind  at  notere  Opgaven.  I  et 
Nu,  som  ved  Inspiration,  havde  han  Facit,  og 
han  tog  aldrig  fejl.  Derimod  var  det  ham  i 
Begyndelsen  af  det  første  Læreaar  fuldstændig 
umuligt  at  gengive  en  Smule  af,  hvad  han 
havde  læst  og  lært.  med  egne  Ord. 

En  af  Eleverne  i  ældste  Klasse  blev  kaldt 
-Digteren".  Han  havde  nemlig  en  forbavsende 
Færdighed  i  at  skrive  Vers.  Naar  han  satte 
sig  til  at  skrive  et  Rimbrev  eller  et  Lejligheds- 
digt, lob  hans  Pen  med  en  saa  ustandselig 
Hurtighed  hen  over  Papiret,  som  om  det  var 
en  Skrivemaskine,  der  var  i  Virksomhed,  og 
de  Vers,  han  producerede  med  en  saadan  Lethed, 
var  altid  korrekte  —  saa  regelrette,  som  kun 
Maskinarbejde  kunde  være.  Men  stort  Mere 
end  Fabriksarbejde  blev  hans  Digtning  vist 
heller  ikke  —  i  alt  Fald  vandt  et  Par  Sam- 
linger af  hans  Smaadigte,  som  han  senere  ud- 
gav, ingen  Bekræftelse  paa  hans  tidligt  er- 
hvervede Digternavn. 

Lige  saa  forskellige  som  mine  Kammerater 
var  i  Begavelse,  var  de  i  Alder  og  Temperament. 
Skont  Loven  havde  fastsat  bestemte  Alders- 
grænser for  deres  Antagelse,  var  der  ved  særlig 

ur 

Tilladelse  kommet  baade  ældre  og  yngre  Und- 
tagelser ind  i  Flokken.  De  Yngste  af  os  var 
nylig  komne  ind  i  Labansalderen ,  mens  der 
blandt  de  Ældre  fandtes  Alvorsmænd  oppe  i 
Trediverne,  der  aldeles  ikke  var  i  Humør  til 
at  tage  Del  i  vore  Drengestreger,  og  netop 
derfor  stadig  blev  Genstand  for  vore  Drillerier. 

Jeg  vil  maaske  tydeligst  kunne  betegne 
Forskelligheden  mellem  de  fra  alle  Kanter 
samlede  Elever,  naar  jeg  fortæller,  at  vort 
kongelig  danske  Modersmaal,  der  —  om  muligt 
skulde  indoves  i  den  mest  korrekte  Form,  til 
en  Begyndelse  —  og  hos  Mange  fra  Forst  til 
Sidst  —  blev  varieret  paa  Kælderkøbenhavnsk. 
Nord-  og  Syd-Sællandsk,  Fynsk,  Falstersk, 
Øst-  og  Vest -Jysk,  Holstensk,  Bornholmsk, 
Norsk,  Færøisk,  Islandsk  og  Malabarisk.  Der 
var  nemlig  som  Repræsentanter  for  Danmarks 
daværende  Bengalske  Kolonier  to  Missionær- 
Elever:  En  smuk  Hindu  af  Kriger-Kasten  og 
en  lille  grim  Halvblodsportugiser,  der  begge 
talte  et  forfærdelig  morsomt  Dansk. 

I  denne  højst  uensartede  Flok  var  der  to 
Studenter,  som  nærmest  paa  Grund  af  util- 
strækkelig Flid  og  overflødig  Lyst  til  at  more 
sig,  var  blevne  „satte  paa  Seminariet"  af  deres 

Paarørende.    Hvad  det  paa  den  Tid  vilde  sige 

for  en  Student,    faar   man    et    lille  Begreb   om, 

naar  man  husker  paa  Kuplettet  i  „For  Alvor", 

hvori    det    en    halv   Snes   Aar    senere    hed  om 

den  udsvævende  Frans  Halland: 

„Du  kan  tro.  han  ender  vist  paa 
Jonstrup  Seminarium! 

Disse  to  unge  Herrer,  der  hidtil  ikke  havde 
haft  Tanke  for  ret  meget  Andet  end  at  nyde 
Livet,  betragtede  naturligvis  Seminariet  som 
en  Straffeanstalt  og  deres  Anbringelse  derude 
som  en  uforsvarlig  Degradation.  Da  de  som  Følge 
af  deres  bevægede  Fortid  og  deres  Værdighed 
som  elves  academid  havde  set  noget  mere  af 
Verden  og  havde  Rede  paa  Adskilligt,  som 
deres  landsbyfodte  Kolleger,  ikke  kendte  Noget 
til,  indtog  de  i  Begyndelsen  en  noget  reserveret 
og  tilbagetrukket  Stilling  overfor  disse,  men 
—  jeg  ved  ikke  hvorfor  —  skønt  de  var  i  2den 
Klasse,  og  jeg,  der  var  fire — fem  Aar  yngre 
end  de,  kun  i  yngste,  viste  de  mig  efter  kort 
Tids  Forlob  en  særlig  Velvilje,  som  naturligvis 
smigrede  mig  og  fremkaldte  en  Sammenslutning 
mellem  os,  der  ikke  i  alle  Retninger  var  gavnlig 
for  mig. 

Jeg  havde  vist  nok    naaet  mit    18de   Aai\ 

og  ligesom  jeg  var  fuldt  udvokset  i  legemlig 
Henseende,  kunde  jeg  i  flere  Retninger  sige, 
at  jeg  ogsaa  var  det  i  aandelig,  men  samtidig 
med,  at  jeg  paa  enkelte  Punkter  var  forud  for 
min  Alder,  havde  jeg  ikke  faaet  Tid  og  Lejlighed 
til  at  træde  mine  Bornesko,  og  da  jeg  saa  at 
sige  havde  mine  Drengeaar  tilgode,  var  det  ikke 
saa  underligt,  at  Drengeagtigheden,  der  var 
blevet  siddende  i  Kroppen  paa  mig,  slog  ud 
nu,  da  jeg  var  kommet  paa  fri  Fod,  og  gjorde 
sig  gældende  ved  en  ubændig  Lyst  til  at  gøre 
Drengestreger. 

Disse  var  dog  i  Almindelighed  af  en 
temmelig  uskyldig  Art  og  gik  i  Reglen  ud 
paa  at  drille  og  fiksere  de  Kammerater,  der 
var  udnævnte  til  „Opsynsmænd",  og  som  saa- 
danne  skulde  holde  Bog  over  alle  vore  Regle- 
mentsovertrædelser:  f.  Eks.  den  Uorden:  at  have 
ladet  sine  Morgensko  blive  staaende  under 
Sengen,  i  Stedet  for  efter  Afbenyttelsen  at 
gemme  dem  i  Kommodeskuffen  —  eller  ikke 
at  være  i  Seng  om  Aftenen  paa  befalet  Klokke- 
slet og  opstaaet,  naar  Klokken  slog  6  —  eller 
at  blive  truffet  med  tændt  Tobakspibe  paa 
Gangene. 

Den  sidste  Forseelse   var  især   hyppig,   og 

dens  Paatale  vakte  ofte  ondt  Blod,  da  det 
trykte  Reglement  indirekte  tillod  Tobaksrygning 
ved  utrykkelig  at  nævne  de  Stuer,  hvori  der 
slet  ikke  niaatte  ryges,  og  de,  hvori  der  ikke 
inaatte  ryges  i  bestemte  Timer.  Forstanderen, 
der  netop  paa  den  Tid  havde  læst  de  nyeste 
preussiske  Seminariers  Reglementer,  havde  faaet 
Lyst  til  at  indfore  den  i  dem  mere  gennemførte 
Kasserne-Disciplin  og  overraskede  en  smuk  Dag 
alle  Eleverne  med  at  oplæse  en  ny  Udgave  af 
Reglementet,  hvorved  det  blev  os  aldeles  for- 
budt at  ryge  Tobak,  saa  længe  vi  var  Elever. 
Dette  Indgreb  i  vor  „personlige  Frihed" 
blev  modtaget  med  ualmindelig  Knurren,  og 
da  Forstanderen  opfordrede  os  til  tydeligere  at 
udtale,  hvad  vi  mente  med  vor  uartikulerede 
Opposition,  og  Ingen  af  de  Andre  tog  Ordet, 
saa  tillod  jeg  mig  at  følge  Opfordringen  og 
udtalte  med  almindelig  Tilslutning,  at  Mis- 
stemningen var  rettet  mod  den  ny  Bestemmelse, 
fordi  den  stred  mod  det  af  Kancelliet  konfir- 
merede Reglement,  der  ved  sine  Undtagelses- 
bestemmelser viste,  at  Tobaksrygning  maatte 
være  os  tilladt  med  den  anførte  Indskrænkning. 
Som  Svar  derpaa  oplæste  han  de  Ord  af 
Slutnings para grafen:  „For  øvrigt  har  Eleverne  at 

rette  sig  efter,  hvad  Forstanderen  til  god  Ordens 
Fremme  maatte  bestemme". 

Saa  vidt  jeg  husker  —  det  er  jo  nu  over 
et  halvt  Hundrede  Aar  siden  —  stod  der 
imidlertid  i  den  ældre  Instruks  endvidere:  „i 
Overensstemmelse  med  dette  Reglement",  og 
jeg  søgte  derfor  at  gøre  gældende,  at  det  var 
i  Uoverensstemmelse  med  dette,  naar  man 
udenfor  Seminariet  vilde  forpligte  os  til  at  iagt- 
tage de  Ordensbestemmelser,  der  angik  dets 
Lokaler.  Det  var  saaledes  yderligt  nok  at  lade 
Forbudet  gælde  paa  Seminariets  Territorium  — 
Mark  og  Have  iberegnet  —  men  det  var  efter 
min  Opfattelse  en  Vilkaarlighed  at  udstrække 
det  til  de  i  Nærheden  liggende  Veje  og  Skove, 
ja  selv  til  Hovedstaden,  hvori  de  Fleste  af  os 
tilbragte  vore  Ferier  og  Fridage. 

Herpaa  svarede  Forstanderen,  at  Seminariet 
ogsaa  stod  i  et  opdragende  Forhold  til  Eleverne, 
og  at  disse  vilde  være  vel  tjente  med  at  und- 
gaa  den  usunde  og  kostbare  Uvane  at  ryge 
Tobak,  og  det  forundrede  ham  saa  meget  mere, 
at  jeg  vilde  gøre  mig  til  Talsmand  for  denne 
Uskik,  da  han  vidste,  at  jeg  ikke  selv  var 
Ryger. 

Jeg  forklarede  denne  tilsyneladende  Urime- 

lighed  med:  at  jeg  baade  var  Talsmand  for 
flere  af  de  ældre  Kammerater,  der  vanskeligt 
vilde  kunne  negte  sig  denne  tilvante  Nydelse 
og  følgelig  let  vilde  komme  i  Kollision  med 
det  nye  Reglement,  og  for  flere  af  de  yngre, 
der  endnu  ikke  havde  roget,  men  var  stærkt 
udsatte  for  at  faa  Smag  for  den  forbudne 
Frugt,  naar  de  saa  uventet  blev  befalet  til  en 
Totalafholdelse,  som  man  kun  plejede  at  ind- 
skærpe ukonfirmerede  Børn. 

Min  Protest  hjalp  naturligvis  ikke.  For- 
budet var  udstedt  og  skulde  overholdes  — 
indtil  videre.  Det  bortfaldt  efter  faa  Aars  For- 
lob af  sig  selv  af  den  gode  Grund:  at  det  ikke 
kunde  overholdes,  og  den  brave  velmenende 
Mand  har,  da  vi  mange  Aar  derefter  talte  om 
Sagen,  selv  smilet  over  „de  Tider,  da  man 
trode,  at  Sligt  kunde  gennemføres",  men  for 
mig  blev  min  oratoriske  Bedrift  ikke  uden 
Følger. 

Den  Anerkendelse,  jeg  fik  af  Kammeraterne 
for  mit  Mod  til  at  udtale  vor  fælles  Mening, 
mens  de  Andre  tav,  opmuntrede  naturligvis 
min  Selvfølelse,  og  særlig  bragte  min  Bedrift 
mig  i  nærmere  Forhold  til  de  to  studerende 
Kammerater,  der  stod  i  den  ivrigste  Opposition 

mod  vort  Kassernereglement,  og  bidrog  alt  hvad 
der  stod  i  deres  Magt  til  at  udvikle  mine 
revolutionære  Tendenser.  Det  blev  snart  en 
afgjort  Sag,  at  naar  Opsynsmændene  havde 
fort  Klage  over  yngste  Klasse,  saa  var  det 
mig,  der  —  enten  jeg  havde  været  med  om 
Spilopperne  eller  ikke  —  skulde  forsvare  de 
Anklagede,  rejse  Kontraklage  mod  Anklagerne, 
og  være  den,  til  hvem  den  fælles  „Røffel" 
blev  adresseret. 

At  jeg  paa  Grund  af  Forbudet  efter  fattig 
Raad  og  Lejlighed  lærte  mig  til  at  ryge  Cigarer 
og  derved  i  Lobet  af  den  lange  følgende  Aar- 
række  paadrog  mig  en  Udgift  af  adskillige  Tusind 
Kroner,  der  kunde  have  været  anvendt  bedre  — 
behøver  jeg  vel  ikke  at  fortælle. 

Jeg  havde  det  for  Resten  ganske  mageligt 
og  behageligt  i  det  første  Aar.  Til  min  store 
Overraskelse  viste  det  sig,  at  det  Meste  af  det, 
vi  skulde  lære,  kunde  jeg  forud,  og  at  det  der 
manglede,  ikke  var  mere,  end  jeg  havde  INemme 
til  at  opfatte  og  Hukommelse  til  at  bevare, 
naar  jeg  havde  hørt  det  en  Gang  fra  Kathedret. 
og  mens  jeg  saa'  flere  af  mine  Klassekammerater 
med  den  mest  fortvivlede  Flid  tidlig  og  silde 
anvende   ethvert  Minut   af  deres  Fritid   paa  at 

lære  de  tykke  Lærebøger  udenad,  havde  jeg 
ikkf  andet  Brug  for  mine  ledige  Timer,  end 
nu  og  da  at  hjælpe  lidt  paa  en  eller  anden 
ubehjælpsom  Medelev,  der  ikke  kunde  finde 
paa  Noget  at  skrive  om  del  givne  Stilæmne, 
eller  ikke  kunde  udtyde,  hvad  de  selv  havde 
noteret  under  Foredragene  —  for  øvrigt  „spa- 
serede" jeg. 

En  ret  pudsig  lille  Begivenhed  mindes  jeg 
fra  den  Tid.  Jeg  havde  en  Sidemand,  der  var 
lidt  ældre  end  jeg  og  var  begavet  med  et  klart 
og  kvikt  Hoved,  men  ikke  havde  lært  at  lære 
anderledes  end  udenad.  Uagtet  han  var  flittig 
indtil  Overdrivelse  og  f.  Eks.  læste  det  Pensum 
i  Frolunds  Haandbog,  hvorover  der  var  holdt 
Foredrag  20 — 30  Gange  igennem,  var  det  ham 
en  Umulighed  at  gøre  Rede  for  det  Lærte, 
naar  han  i  en  folgende  Time  blev  adspurgt. 
Han  havde  hver  Dag  i  en  hel  Maaned,  naar 
Forstanderen  eksaminerede  ham,  faaet  den 
„mundtlige  Karakter"  —  „Det  var  kun  lidt, 
De  vidste  om  den  Sag"  —  eller  „De  synes 
hverken  at  have  læst  eller  tænkt  derpaa." 

Det  stakkels  flittige  Menneske  var  nærved 
at  fortvivle,  og  en  Dag  modte  jeg  ham  kom- 
mende   grædefærdig    fra    Forstanderen.      Han 

havde  været  oppe  hos  ham  og  forsikret,  at  han 
hver  Dag  havde  læst  og  tænkt  saa  meget  paa 
sine  Lektier,  at  han  ikke  havde  kunnet  sove 
om  Natten,  men  at  det  var  ham  umuligt  at 
lære,  hvad  der  fordredes.  Han  havde  ikke 
Hoved  dertil,  og  bad  derfor  om,  at  han  maatte 
rejse  hjem,  da  han  aldrig  vilde  kunne  tage 
Eksamen.  Forstanderen,  der  som  sagt  var  en 
god  Mand,  havde  imidlertid  opfordret  ham  til 
ikke  at  tabe  Modet,  men  prøve  sine  Evner 
endnu  et  Par  Maaneder,  for  han  opgav  sin 
Fremtidsplan. 

„Men  hvad  kan  det  hjælpe?"  —  sukkede 
den  Fortvivlede.  „Jeg  kan  jo  ikke  læse  mere 
end  jeg  gør. 

„Det  skal  Du  heller  ikke.  Tvert  imod," 
—  svarede  jeg. 

Kammeraten  saa'  forundret  paa  mig,  uvis 
om  det  var  Spøg  eller  Alvor.  „Ja  Du  kan 
sagtens!"  —  fortsatte  han.  „Du  læser  aldrig 
over  og  hver  Gang,  Du  bliver  eksamineret, 
siger  Forstanderen:  „Det  var  meget  godt." 

„Naturligvis  —  netop  fordi  jeg  ikke  læser, 
som  Du.  Det  er  Din  Fejl,  at  mens  han  holder 
Foredrag,  sidder  Du  og  ser  i  Lærebøgerne  og 
bliver   fortvivlet    over,    at    han    ikke    siger    det 

Samme,  der  staar  i  dem,  og  siden  anvender 
Du  hele  Din  Fritid  paa  at  læse  Dig  dum.  Du 
lærer  det  tilsvarende  Pensum  i  Bogen  ordret, 
og  det,  Du  saaledes  lærer,  passer  ikke  til  Svar 
paa  hans  Sporgsmaal. 

„Det  er  ganske  vist  —  men  hvad  skal  jeg 
da  gore?" 

.,Du  skal  love  mig,  at  Du  ikke  vil  læse  en 
Linie  i  Bogerne  til  imorgen,  men  lade  os  tale 
sammen  om  Foredraget  imorgen  tidlig. 

Han  rystede  paa  Hovedet,  men  erkendte, 
at  det  ikke  kunde  gaa  ham  værre  end  sæd- 
vanligt, hvis  han  gik  ind  paa  mit  Forslag,  og 
—  lagde  derfor  Bogerne  ned  i  Skuffen. 

Næste  Morgen  gik  vi  en  Tur  ud  i  Skoven, 
og  undervejs  sagde  jeg  ham  i  Korthed,  hvad 
der  var  Hovedpunkterne  i  den  forrige  Times 
Foredrag,  hvilke  Sporgsmaal,  der  omtrent  kunde 
blive  gjort,  og  hvad  der  skulde  svares  paa  dem. 
Det  var  jo  altsammen  meget  nemt  og  bekvemt. 
Han  behovede  ikke  at  hore  det  to  Gange  for 
at  kunne  gentage  det,  men  kunde  ikke  tro,  at 
det  vilde  være  tilstrækkeligt. 

Det  viste  sig  dog.  Forstanderen  gjorde 
ham  straks  et  af  de  Sporgsmaal,  der  var  forud- 
sete, og  til  sin  store  Forundring  fik  han  denne 

Gang  et  Svar,  der  vidnede  om,  at  Spørgsmaalet 
var  forstaaet,  og  da  det  blev  modtaget  med  et 
opmuntrende  „Aldeles  rigtigt!"  —  tog  den  ikke 
mindre  forundrede  Yngling  Mod  til  sig,  fik 
Munden  paa  Gang  og  klarede  saa  godt  for  sig, 
at  han  fik  Ros  for  „i  Dag  at  have  forberedt 
sig  grundig". 

Han  var  naturligvis  ellevild  af  Glæde  over 
sin  Succes,  og  da  Timen  var  forbi,  jublede  han 
paa  sin  falsterske  Dialekt:  „Naar  jeg  kan  hjælpe 
mig  med  saa  lidt,  saa  skal  Fa'en  være  Læsehest 
mere!"  Fra  det  Øjeblik  af  var  det  forbi  med 
hans  Forknythed  og  Klage  over  daarligt  Nemme. 
Han  tænkte  mere  og  læste  mindre,  kunde  altid 
sine  Ting,  og  tog,  da  Tiden  kom,  sin  Embeds- 
eksamen med  bedste  Karakter. 

Det  vilde  sandsynligvis  næppe  faldet  mig 
ind  at  optegne  denne  ubetydelige  Hverdags- 
historie, der  kun  havde  nogen  Betydning  fol- 
den paagældende  Medelev,  hvis  den  ikke  paa 
en  Maade  dannede  en  forklarende  Indledning 
til,  hvad  der  siden  hændte  mig  selv. 

Seminariets  Lokaliteter  var  den  Gang  tem- 
melig indskrænkede.  I  Undervisningstimerne 
maatte  vi  alle  sidde  bænkede  paa  vor  Lærestue, 
og  selv   om  det  Pensum,   der  blev  foredraget  i 

en  Time,  var  lige  saa  bekendt  for  de  bedre 
Forberedte  blandt  os  som  Alfabetet  og  den  lille 
Additionstabel,  turde  vi  ikke  bede  os  fri  for 
den,  end  sige  forsømme  den  uden  Tilladelse. 
Saaledes  var  vi  nagelfast  anbragte  i  de  syv 
Timer  af  Døgnet.  Syv  andre  Timer  —  fra 
Kl.  11  Aften  til  6  Morgen  —  skulde  vi  til- 
bringe i  vor  Seng,  og  naar  man  saa  fraregnede 
et  Par  Timer,  der  blev  tilbragte  i  Spisestuen 
ved  vore  tre  Maaltider,  havde  vi  til  egen  Dis- 
position otte  Timer  daglig.  Det  var  maaske 
for  Elever,  der  var  tungnemme  og  skulde  be- 
gynde forfra  i  Alt,  til  Nød  og  næppe  saa  me- 
gen Tid,  som  de  behøvede  til  Lektielæsning 
og  Udførelse  af  skriftlige  Arbejder,  og  hertil 
havde  hver  af  de  tre  Klasser  sin  egen  saa- 
kaldte  „Læsestue",  men  ligesom  Lærestuen  kun 
var  bestemt  til  at  høre  Foredrag  i,  Sovesalen 
til  at  sove  i  og  Spisestuen  til  at  spise  i,  saa- 
ledes var  jo  Læsestuen  kun  til  at  læse  over  i, 
og  da  de,  der  behovede  at  læse  over,  ikke 
vilde  forstyrres  af  Samtaler  mellem  dem,  der 
ikke  behovede  det,  saa  var  disse  —  og  mellem 
dem  jeg  —  saa  godt  som  husvilde  i  hele  Fri- 
tiden. 

Da    vi    naturligvis    nødig    vilde    sidde    „så 

tysta  som  Egyptens  prester"  og  høre  paa  de 
mumlende  Kammerater,  tilbragte  vi  saa  vidt 
muligt  vor  Fritid  i  det  Frie,  og  det  var  kun. 
naar  Vejr  og  Føre  holdt  os  inden  Døre,  at  vi 
lod  os  stuve  sammen  med  de  Andre,  og  da 
trøstede  vi  os  sædvanlig  med  en  eller  anden 
underholdende  Bog,  som  vi  havde  faaet  til 
Laans. 

Aaret  gik  hurtigt,  og  Opflyttelses-Eksamen 
kom.  Jeg  overstod  den  meget  heldigt  og  fik 
særdeles  gode  Karakterer  i  alle  Fag.  Jeg  tror 
endogsaa,  at  jeg  efter  dem  vilde  være  blevet 
Nummer  Et  eller  maaske  Nr.  To  i  Klassen 
næste  Aar,  og  paa  Grund  deraf  betragtede  jeg 
det  som  givet,  at  jeg  denne  Gang  maatte  faa 
Friplads,  og  mine  Kammerater  var  af  samme 
Mening,  men  vor  Sandsynlighedsberegning  slog 
ilde  til.  Da  Forstanderens  Indstilling  kom  til- 
bage, bekræftet  af  Kancelliet,  og  Resultatet 
blev  os  forkyndt,  viste  det  sig,  at  to  —  eller 
om  jeg  husker  ret  tre  —  af  mine  Kammerater, 
der  havde  gjort  en  mindre  god  Eksamen,  havde 
faaet  Friplads,  men  jeg  ikke. 

Det  var  for  mig  det  Samme  som  en  Til- 
kendegivelse af,  at  jeg  maatte  forlade  Seminariet. 
Jeg    havde   to   Aar   tilbage,    og    hverken   Haab 

eller  Begreb  om,  hvorledes  jeg  skulde  kunne 
tilvejebringe  den,  i  mine  daværende  Forhold 
enorme  Sum,  200  Rigsdaler.  Jeg  havde  jo  til 
den  brave  Velgører,  der  havde  betalt  for  mig 
det  forste  Aar,  sagt,  at  naar  det  var  overstaaet, 
skulde  jeg  nok  se  at  skaffe  mig  Friplads,  saa 
til  ham  turde  jeg  ikke  mere  henvende  mig,  og 
fra  Hjemmet  var  der  af  gode  Grunde  lige  saa 
lidt  at  vente  nu  som  før. 

Da  Forstanderen  meget  godt  kendte  min 
hjælpeløse  Stilling,  kunde  jeg  ikke  forstaa 
Andet,  end  at  der  var  begaaet  en  stor  Ubillig- 
hed, og  jeg  gik  derfor  op  til  ham  og  bad  ham 
sige  mig,  hvad  jeg  nu,  da  jeg  var  blevet  nødt 
til  at  forlade  Seminariet,  skulde  skrive  hjem 
til  Forklaring  over,  at  jeg  maatte  bede  mig  af- 
hentet i  Utide. 

„Saa  slemt  er  det  dog  vel  ikke?  —  Men 
vil  De  selv  vide  Aarsagen,  hvorfor  Andre  end 
De  har  faaet  Fripladserne,  da  er  det  fordi  disse 
Andre  har  vist  større  Flid  end  De"  —  fik  jeg 
til  Svar. 

Jeg  paaberaabte  mig  nu,  at  jeg  i  det  hele 
Aar,  hver  eneste  Gang  jeg  var  blevet  adspurgt 
i  hvilket  som  helst  Fag,  efter  mine  Læreres 
Vidnesbyrd  altid  havde  været  forberedt  til  deres 

lt 

fulde  Tilfredshed,  at  mine  skriftlige  Udarbejdelser 
stadig  var  blevne  oplæste  som  Mønster  for 
Klassen,  og  at  Ingen  af  de  Foretrukne  havde 
saa  gode  Eksamenskarakterer  som  jeg  —  saa 
jeg  ikke  trode,  at  der  var  Grund  til  at  tilside- 
sætte mig  af  Hensyn  til  min  Flid. 

„Deres  Flid  har  man  ikke  set  Noget  til. 
Der  er  Ingen,  som  nogensinde  har  set  Dem 
med  en  Bog  i  Haanden,  undtagen  naar  De  har 
siddet  og  læst  Morskabsbøger  paa  Lærestuen"  — 
hed  det  nu. 

„For  Lærebøgernes  Vedkommende  er  det 
ganske  sandt.  Jeg  har  nemlig  ikke  ejet  en 
eneste  af  dem  af  den  gode  Grund,  at  jeg  har 
været  for  fattig  til  at  købe  dem  og  hørt  saa 
godt  efter  i  Timerne,  at  jeg  kunde  undvære 
dem.  Det  er  ogsaa  paa  en  Maade  sandt,  hvad 
Opsynsmændene  har  rapporteret  om,  at  jeg  har 
læst  Morskabsbøger,  hvis  man  vil  kalde  Hol- 
bergs og  Øhlenschlægers,  Ingemanns  og 
Ghr.  Winthers  Arbejder  saaledes.  Men  jeg 
anede  ikke,  at  det  kunde  komme  mig  til  Skade  — 
indvendte  jeg. 

„Det  vil  jeg  heller  ikke  sige.  Jeg  mener 
kun:  at  havde  De  med  Deres  hurtige  Fatteevne 
og  gode  Hukommelse  anvendt  lige  saa  megen 

Tid  og  Flid  paa  de  givne  Lærefag  som  Deres 
Kammerater,  saa  vilde  der  have  været  Sand- 
synlighed for,  at  De  havde  kunnet  staa  Dem 
endnu  bedre  til  Eksamen,  end  De  har  gjort, 
og  i  ethvert  Tilfælde  er  det  jo  den  ufortrødne 
Flid  og  ikke  de  medfødte  Naturgaver,  der  for- 
tjener at  belønnes"  —  erklærede  Forstanderen 
som  afsluttende  Bemærkning. 

Trodsig,  som  jeg  var,  og  forurettet,  som 
jeg  trode  mig,  følte  jeg  mig  af  denne  Sofisme 
ophidset  til  at  give  mine  Følelser  Luft  i  den 
impertinente  Afgangs-Replik:  „Jeg  har  desværre 
trot,  at  det  var  de  erhvervede  Kundskaber  og 
ikke  den  kortere  eller  længere  Tid,  der  var 
anvendt  paa  Erhvervelsen,  som  gjorde  Udslaget, 
men  selv  om  jeg  havde  vidst,  at  det  kun  var 
det  daglige  Slid,  der  kom  i  Betragtning,  vilde 
efter  dette  Princip  Økonomens  to  Arbejdsheste 
have  haft  større  Adkomst  til  Friplads,  end 
jeg  —  ja  end  hvem  som  helst  af  de  saakaldte 
„Læseheste". 

„Det  var  ikke  nogen  vellykket  Vittighed"  — 
sagde  Forstanderen,  i  det  han  fulgte  sin  gamle 
Vane  til  at  give  os  „mundtlig  Karakter"  —  og 
deri  havde  han  Ret. 

For    det   Første    var   det    slet   ikke    nogen 

Vittighed,  men  kun  en  Uartighed  —  for  det  Andet 
var  Sammenstillingen  mellem  Arbejdshestene 
og  Læsehestene  branderagtig  —  og  for  det 
Tredie  mislykkedes  det  mig  totalt  ved  dette 
Udbrud  af  Harme  og  Bitterhed  at  overbevise 
min  Foresatte  om,  at  jeg  var  sælig  skikket  til 
at  blive  en  taalmodig,  ydmyg  og  resigneret 
Skolelærer  —  men  om  jeg  end  forløb  mig  i 
Desputten,  kunde  jeg  ikke  opgive  Troen  paa, 
at  Thesis  var  rigtig. 

Dagen  efter  kom  min  Onkel  kørende  for 
at  hente  mig.  Han  henvendte  sig  straks  til 
Forstanderen  for  at  faa  at  vide,  „hvad  jeg 
havde  gjort",  siden  jeg  ikke  havde  faaet  den 
Friplads,  som  han  efter  Eksamens  Udfald  havde 
trot  var  mig  saa  vis.  Han  antog  nemlig,  at 
jeg  havde  gjort  mig  skyldig  i  en  eller  anden 
meget  stor  Forseelse,  og  blev  næsten  forbavset, 
da  han  hørte,  at  der  ikke  kunde  paasiges  mig 
nogen  saadan,  men  at  jeg  kun  ved  flere  Lejlig- 
heder havde  vist  en  oppositionel  Tendens,  og 
at  man  sjælden  saa'  mig  paa  Lærestuen. 

„Naa,  Gud  ske  Lov,  er  det  ikke  Andet!" 
udbrød  min  Onkel.  „Naar  han  hverken  har 
forbrudt  sig  mod  de  ti  Bud  eller  Kristian  den 
Femtes  Lovbog,   og  faar  lige  saa  gode  Karak- 

terer  til  næste  Eksamen,  maa  han  da  vel 
kunne  faa  frit  Ophold  her  det  sidste  Aar!" 

„Det  er  muligt,  men  ikke  afgjort,  da  det 
staar  til  ham  selv  at  forspilde  Muligheden!" 

Med  den  Besked  gik  min  Onkel  ned  til 
Okonomen,  en  gammel  Dame,  som  han  kendte 
fra  sin  Seminarietid,  og  hos  hvem  han  haabede 
at  faa  nøjere  Besked  om,  hvad  det  var  for 
Optojer,  hvorved  jeg  denne  Gang  havde  for- 
spildt mine  tilsyneladende  gode  Udsigter. 

Hun  tog  imidlertid  helt  mit  Parti  og  for- 
sikrede, at  efter  hendes  Mening  havde  jeg 
ikke  forbrudt  mig  med  Andet,  end  at  -jeg  med* 
ungdommelig  Frimodighed  havde  udtalt  mig 
mod  det  nye  smaalige  Reglement,  og  i  min 
overgivne  Lystighed  jævnlig  gjort  Lojer  med 
Opsynsmændene,  der  til  Gengæld  havde  været 
mig  paa  Nakken  ved  enhver  Lejlighed.  Hun 
havde  endogsaa  saa  megen  Godhed  for  mig, 
at  da  hun  hørte,  at  Onkel,  der  just  ikke  var 
velhavende,  vilde  gore  Udvej  for  Betalingen 
det  første  af  de  to  resterende  Aar,  saa  tilbod 
hun,  at  hvis  jeg  heller  ikke  næste  Gang  fik 
Friplads,  skulde  hun  renoncere  paa  Godtgørelsen 
for  det  sidste  Aar. 

Jeg  fik  altsaa   de  100  Rigsdaler  til  Laans 

af  min  Morbroder,  men  af  den  gamle  Frues 
venlige  Tilbud  vilde  jeg  nødig  gøre  Brug,  og 
da  jeg,  hvis  jeg  ikke  skulde  falde  hendes  Vel- 
gørenhed til  Byrde,  vilde  være  nødt  til  at 
underkaste  mig  en  total  Omvendelse,  der  stred 
mod  alle  mine  Tilbøjeligheder,  saa  havde  jeg 
ikke  Andet  at  gøre,  end  at  sætte  mine  Ævner 
paa  en  dristig  —  maaske  dumdristig  Prøve. 

Jeg  gik  atter  til  Forstanderen  og  fortalte 
ham,  at  jeg  nu  havde  faaet  Penge  til  næste 
Aar,  men  at  jeg  hverken  kunde  opnaa  et  større 
Laan  eller  turde  gøre  en  større  Gæld. 

„Naa,  ja  ja,  saa  maa  det  jo  være  Dem 
saa  meget  mere  magtpaaliggende  i  det  kommende 
Aar  at  underordne  Dem  den  bestaaende  Tingenes 
Orden,  saaledes,  at  der  næste  Gang  kan  tilfalde 
Dem  en  Friplads"  —  bemærkede  Forstanderen. 

„Det  tør  jeg  desværre  ikke  løbe  an  paa. 
Hvad  der  er  hændt  mig  denne  Gang,  vil  lige 
saa  godt  kunne  hænde  mig  næste,  og  saa  er 
jeg  nødt  til  at  rejse  herfra  med  Gæld"  — 
svarede  jeg. 

„Hvad  har  De  da  betænkt?"  —  spurgte 
han  forundret. 

„Jeg  vil  bede  om  Tilladelse  til  at  tage 
Opflyttelseseksamen  med  den  næste  Klasse,  der 

kun  har  det  ene  Aar  tilbage"  —  svarede  jeg 
bestemt. 

„De  har  vist  ikke  tænkt  tilstrækkeligt  over 
den  Sag"  —  indvendte  Forstanderen  i  sin  god- 
modigste Tone.  „Husk,  at  Mellemklassen  har 
det  dobbelte  Pensum  i  alle  Fag  og  skal  eksa- 
mineres i  fire — fem  Fag.  som  er  aldeles  nye 
for  yngste  Klasse.  Om  en  halv  Snes  Dage 
skal  dens  Eksamen  begvnde.  og  De  antager 
altsaa.  at  De  i  den  korte  Tid  skal  kunne  lære 
det  Samme,  som  de  Andre  har  været  et  helt 
Aar  om  at  lære." 

Jeg  svarede,  at  jeg  haabede  det,  og  da 
det  efter  Forstanderens  egen  Erklæring  havde 
været  en  af  Aarsagerne  til  min  Forbigaaelse 
ved  Uddelingen  af  Fripladser,  at  man  ikke 
havde  set  noget  til  min  Flid,  saa  kunde  jeg 
ikke  tro,  at  han  vilde  negte  mig  Lejlighed  til 
at  vise,  at  den  stod  i  Forhold  til  de  Opgaver, 
der  blev  stillet,  selv  om  disse  var  saa  strænge 
som  den  forestaaende. 

Hvad  enten  det  nu  var  hans  Velvilje,  der 
som  sædvanligt  sejrede  over  hans  Betænkelig- 
heder mod  at  afvige  fra  „den  bestaaende  Tingenes 
Orden"  —  hvilket  jeg  er  mest  tilbøjelig  til  at 
tro    —    eller   det    var    hans    Overbevisning   om. 

at  jeg  vilde  berede  mig  en  gavnlig  og  fortjent 
Ydmygelse,  der  gjorde  Udslaget,  nok  er  det: 
Samtalen  endte  med,  at  jeg  fik  den  ønskede 
Tilladelse. 

Nu  læste  jeg  for  Alvor  og  anvendte  hver 
Time  fra  den  tidlige  Morgen  til  den  sildige 
Aften  paa  at  gennemlæse  de  nødvendige  Bøger 
og  Kollegier,  og  den  korte  Repetitionsferie  slog 
saa  godt  til,  at  jeg,  da  Eksamen  begyndte, 
folte  mig  temmelig  tryg  for  dens  Udfald.  Mine 
Kammerater  belavede  mig  rigtignok  paa  „skarp 
Eksamination" ;  men  jeg  skylder  baade  For- 
standeren og  de  andre  Lærere  det  Vidnesbyrd, 
at  de  ikke  forelagde  mig  et  eneste  uberettiget 
Spørgsmaal. 

Eksamens  Udfald  blev,  at  jeg  fik  særdeles 
gode  Karakterer  i  alle  Fag  og  vilde  have  faaet 
et  af  de  øverste  Numere  i  den  nye  Klasse, 
hvis  man  ikke  for  første  Gang  havde  medregnet 
det  hidtil  frivillige  Fag  Orgelspil  ved  Sammen- 
tællingen af  vore  Points.  Jeg  fik  dog  lige 
saa  mange  som  den  ene  af  Studenterne,  og  da 
han  var  ældre  end  jeg,  blev  han  Numer  6  og 
jeg  Nr.  7  af  den  Snes  Elever,  der  udgjorde 
Klassen. 

Smukkest   havde    det   vist   nok   nu   været, 

hvis  jeg  havde  vist  mig  glad  og  taknemlig 
over  dette  Resultat;  men  da  jeg  havde  sat  mig 
i  Hovedet,  at  jeg  var  forurettet,  fordi  der  ikke 
var  taget  Hensyn  til  min  første  Eksamens 
Udfald,  saa  syntes  Uretten  mig  endnu  større, 
da  den  andens  havde  vist,  at  jeg  med  saa  kort 
Frist  kunde  tage  Luven  fra  Flertallet  i  den 
Klasse,  der  havde  et  helt  Aars  Forspring  for 
mig,  og  særlig  fandt  jeg  det  chikanøst,  at  man 
ved  at  medregne  Orgelspillet,  som  jeg  naturlig- 
vis ikke  kunde  lære  i  de  faa  Dage,  havde  be- 
røvet mig  den  Plads,  der  ellers  vilde  have  til- 
kommet mig. 

Jeg  var  jo,  som  sagt,  endnu  ikke  kommet 
ud  over  den  Alder,  hvori  man  tillægger  alle 
formentlige  Forurettelser  en  urimelig  Betydning, 
og  det  er  derfor  let  forklarligt  om  ikke  for- 
svarligt, at  jeg  nu,  da  Frygten  for  at  forspilde 
den  ventede  Friplads  ikke  mere  holdt  mig  til- 
bage, gav  min  Lystighed  og  min  Oppositions- 
lyst endnu  friere  Tojler  end  tidligere.  Nu  var 
jeg  kommet  i  samme  Klasse  som  de  to  Stu- 
denter, og  blevet  Sidemand  med  den  stridigste 
af  dem,  og  deres  Paavirkning  bidrog  ikke  saa 
lidt  til  at  trække  mig  helt  over  i  Oppositionen. 

Den  ene  af  dem  —  den,  som  jeg  nærmest 

sluttede  mig  til  —  var  født  i  Norge  af  danske 
Forældre,  som  var  dode  i  hans  Barndom,  og 
han  var  derfor  blevet  opdraget  og  forkælet  af 
en  svag  Tante,  der  i  Et  og  Alt  lod  ham  have 
sin  Vilje,  aldrig  kunde  nægte  ham  Noget  og 
aldrig  havde  gjort  ham  en  Bebrejdelse,  hvor 
vildt  han  skejede  ud.  Følgen  deraf  var,  at 
han  havde  faaet  den  fikse  Ide,  at  Alt  var  ham 
tilladt,  og  at  der  blev  gjort  et  utaaleligt  Ind- 
greb i  hans  Privilegier,  naar  Nogen,  selv  om 
det  var  med  den  fuldeste  Berettigelse,  stillede 
sig  i  Vejen  for  hans  ofte  aldeles  hensynsløse 
Paafund.  Det  er  næppe  muligt  at  betegne 
denne  Side  af  hans  Karakter  tydeligere  end 
med  det  lille  Træk,  at  det  var  ham  umuligt 
at  følge  Landevejen,  naar  der  ved  Siden  af  den 
gik  en  spærret  Sti  —  om  den  var  nok  saa 
sumpet  og  ubekvem,  krøb  han  over  Gærdet 
for  at  komme  ind  paa  den.  For  øvrigt  var 
han  trofast,  ordholdende,  lidt  Fantast,  lidt  Hypo- 
kondrist  og  lidt  Særling,  men  helt  og  holdent 
paalidelig  Ven. 

Den  anden  var  Søn  af  en  anset  køben- 
havnsk Familie,  havde  et  indtagende  Væsen, 
var  i  ualmindelig  Grad  beleven  og  havde  vist 
nok  kobt  sin   Belevenhed  meget  dyrt   for  sine 

Slætninges  Penge.  Del  var  som  sidste  Udvej, 
citer  at  Familien  havde  indset  Umuligheden  af 
at  holde  ham  til  Studierne  i  Hovedstaden,  at 
han  var  blevet  „sat  paa  Jonstrup".  Han  var 
det  letsindigste  Menneske,  jeg  har  kendt.  Der 
var,  som  man  siger,  ikke  en  Draahe  ondt  Blod 
i  ham,  og  forsætlig  vilde  han  ikke  gøre  noget 
levende  Væsen  Fortræd,  men  naar  Øjeblikket 
fristede,  kunde  han  ikke  modstaa,  selv  om  han 
maatte  kunne  indse,  at  han  satte  baade  sin 
egen  og  sine  Nærmestes  Velfærd  i  Vove.  Vel- 
villig, ja  opofrende  var  han  overfor  alle  sine 
Kammerater,  og  selv  Lærerne  modstod  sjælden 
hans  aabenhjærtige  Tilstaaelser  og  hans  i  Øje- 
blikket ærligt  mente  Løfter,  som  han  ogsaa 
standhaftigt  holdt  —  saalænge  der  ikke  var  Lej- 
lighed til  at  bryde  dem. 

Det  var  to  farlige  Venner.  Den  enes  syste- 
matiske Lovtrods  og  den  andens  Letsind  frem- 
kaldte stadig  Konflikter  med  Reglementet.  Blev 
vi  lidt  for  længe  ude  en  Aften,  eller  stod  vi  et 
Par  Minuter  for  silde  op  om  Morgenen,  saa  var 
det  sjælden  en  Enkelt  af  os,  men  os  alle  Tre,  der 
kom  til  at  paradere  i  Uordens-Protokollen,  fordi 
vi  havde  spaseret  sammen  om  Aftenen  eller  pa- 
siaret  sammen  om  Morgenen  til  Opsynsmanden 

kom  bag  paa  os.  Og  naar  en  af  os  var  blevet  no- 
teret, fordi  han  havde  tændt  sin  Tobakspibe  ude 
i  Skoven,  saa  gik  de  to  Andre  Opsynsmanden 
imode  med  dampende  Cigar  i  Munden  —  og  saa 
kom  vi  som  sædvanlig  alle  Tre  i  den  sorte  Bog. 

Dog  lad  mig  ikke  spilde  mere  Papir  paa 
at  optegne  flere  deslige  Bedrifter,  som  Enhver 
kender  Mage  til  fra  sin  Skoletid.  Jeg  vil  nøjes 
med  at  fortælle  en  eneste,  dels  fordi  den  syntes 
mig  at  være  den  bedst  lykkede,  og  dels  fordi 
jeg  ikke  selv  spillede  nogen  Rolle  deri. 

En  Sondag  Formiddag  sent  paa  Efteraaret 
fik  vi  Nys  om,  at  en  af  Opsynsmændene  havde 
opdaget  og  noteret  en  syndig  Kammerat,  der 
gik  og  smugrøg  i  den  nærliggende  Skov.  Da 
denne  arme  Synder  allerede  forud  havde  paa- 
draget  sig  et  Par  Advarsler,  var  vi  temmelig 
enige  om,  at  denne  Tilføjelse  paa  hans  Synde- 
register vilde  faa  farlige  Følger,  og  der  var  i 
den  Anledning  Tale  om,  at  Klassekammeraterne 
skulde  anstille  et  Masse-Røgoffer  og  lade  sig  no- 
tere in  pleno,  men  denne  Demonstration  blev  dog 
forkastet,  efter  at  dens  Utjenlighed  var  paavist 
af  en  besindig  Elev,  der  aldrig  havde  gjort  sig 
skyldig  i  nogen  som  helst  Reglementovertræ- 
delse.     Et   Par    Timer    senere    slog    Timen    til 

vort  Middagsmaaltid  og  alle  styrtede  ind  i 
Spisestuen.  Almindelig  Forbavselse:  det  store 
Værelse  var  fyldt  med  en  saa  tæt  Tobaksrøg, 
at  man  næppe  kunde  se  binanden  i  tre  Skridts 
Afstand.  Det  synes  at  være  sket  ved  et  Mi- 
rakel, ti  Døren  havde  været  lukket  i  den  sidste 
Halvtime,  mens  Bordene  blev  dækkede,  og  Vin- 
duerne var  spærrede  med  tykke  Jernstænger.  En 
af  Opsynsmændene  løb  øjeblikkelig  op  til  Forstan- 
deren for  at  rapportere  det  uforklarlige  meteoro- 
logiske Fænomen,  men  hvad  han  ikke  havde 
været  forbavset  for,  det  blev  han  nu.  Skønt  Døre 
og  Vinduer  var  lukkede  op,  kunde  man  tydelig 
lugte,  at  Studerekammeret  nylig  havde  været 
fyldt  af  den  samme  Røg  som  Spisestuen.  For- 
standeren gik  utaalmodig  op  og  ned  ad  Gulvet, 
og  da  Rapporten  var  afleveret,  og  Opsyns- 
manden erklærede,  at  det  var  ubegribeligt,  hvor- 
ledes Nogen  havde  kunnet  komme  ind  i  Spise- 
stuen, blev  han  afbrudt  af  Forstanderen  med 
det  Spørgsmaal:  „Hvad  skal  jeg  da  sige?  — 
Jeg  gaar  bort  for  en  Time  siden,  lukker  Døren 
af  og  stikker  Nøglen  i  Lommen  —  da  jeg 
kommer  tilbage,  er  Døren  laaset,  som  da  jeg 
gik,  men  da  jeg  aabner  den,  er  hele  Stuen  saa 
fyldt  med  Tobaksrøg,  at  her  mindst  maa  have 

været  tre,  fire  Rygere  inde.  De  har  kun  kunnet 
komme  denne  Vej,  og  maa  altsaa  have  brugt 
falske  Nøgler." 

Opsynsmanden  kom  derpaa  ned  og  fortalte 
det  gyselige  Eksempel  paa,  hvor  vidt  Fræk- 
heden kunde  drives.  Jeg  har  mine  gode  Grunde 
til  at  tro,  at  det  var  „Studenterne"  og  mig, 
paa  hvem  Mistanken  faldt  stærkest,  skøndt  vi 
gensidig  kunde  bevidne  hinandens  Uskyldighed 
og  dokumentere  vort  Alibi  med  uvillige  Vidner 
—  men  mærkeligt  nok!  —  der  blev  aldeles 
ikke  gjort  Undersøgelser  for  at  udfinde  den 
Skyldige,  og  saa  vidt  jeg  kan  huske,  blev  der 
fra  den  Dag  ikke  mere  gjort  Anmeldelser,  naar 
En  af  os  udenfor  Seminariets  Grund  blev  truffet 
med  Cigar  i  Munden. 

Først  efter  at  vi  var  dimitterede,  fik  jeg 
Forklaring  over  Miraklet.  Den  af  os,  som  man 
aller  sidst  skulde  mistænke  for  et  saa  dristigt 
Skalkestykke,  netop  den  besindige  og  eksem- 
plariske Kammerat,  der  havde  fraraadet  De- 
monstrationen, tilstod  nu,  at  han  var  Manden, 
der  havde  fremkaldt  den  skæbnesvangre  Tobaks- 
taage  —  ganske  alene  og  uden  Hjælp  af  Dirker 
eller  Hovednøgler.  —  Han  havde  et  Øjeblik  før 
Pigerne    begyndte    at    dække  Bord    og    laasede 

Spisestuedøren,  drysset  et  Fjerdingspund  Røg- 
tobak paa  Gloderne  i  Kakkelovnen,  drejet  Spjæl- 
det for  og  aabnet  Doren  til  Tromlen.  „Men 
bvordan  kom  Du  ind  i  det  atlukkede  Studer- 
kammer?"  —  spurgte  jeg  forundret.  „Jeg  kom 
slet  ikke  derindu  —  svarede  han.  „Da  jeg 
havde  set  vor  Professor  begive  sig  ud  paa  sin 
Middagstur,  gik  jeg  op  paa  Gangen,  stak  Pibe- 
spidsen ind  gennem  Noglehullet  og  blæste  gen- 
nem Hovedet  Værelset  fuldt  af  Rog." 

Saaledes  var  Miraklet  gaaet  ganske  na- 
turligt til. 

I  det  sidste  Aar  af  min  Læretid  indtraf 
Seminariets  Halvhundredaars-Jubilæum.  Det 
var  en  meget  smuk  Fest,  som  varede  i  to  Dage. 
Den  alvorlige  Del  optog  den  forste,  og  fik  sin 
Stemning  ved  Besoget  af  en  Mængde  gamle 
Lærere,  blandt  hvilke  der  var  et  Par  Stykker 
af  det  forste  Kuld  Seminarister,  der  nu  var 
komne  over  de  „Syv  Gange  ti"  og  ved  deres 
Affældighed  gjorde  et  elegisk  Indtryk  paa  os 
Unge.  Den  anden  Dag  var  det  os,  der  paa 
ungdommelig  Vis  fejrede  Hojtiden  med  Bal  og 
Sange.  En  af  de  sidstnævnte  var  det  forste 
af  mine  Rimerier,  der  kom  paa  Tryk.  Det  var 
en  Vise,  som  næppe  havde  andre  Fortrin,   end 

at  den  var  skrevet  paa  fejlfrie  Vers,  som  pas- 
sede til  Melodien  og  kunde  forstaas  uden  Van- 
skelighed —  hvilket  Sidste  gjorde  den  til  Mod- 
sætning af  en  Sang,  som  vor  Forstander  (der 
ved  denne  Lejlighed  blev  udnævnt  til  Professor) 
havde  digtet.  Han  var  vel  en  lærd  Mand  og 
en  stiv  Grammatiker,  men  Forstaaelsen  af  hans 
Poesi  kostede  et  ualmindeligt  Hovedbrud.  Hel- 
er et  af  hans  Vers  til  Prøve: 

Vidskabs  Venner,  Lysets  Præst 
Aandens  Offer  bringe, 
Hjertets  Gnid  paa  Lysets  Fest, 
Tak  paa  Tankens  Vinge. 
Visdom  førte  os  ved  Raad. 
Kærligbed  gav  Glæde. 
Vise  Fædres  Jubeldaad 
Hjærtetoner  kvæde. 

Dette  Vers,  der  vist  nok  vil  forekomme  de 
fleste  Læsere  som  komplet  Amfiguri  eller  i  alt 
Fald  som  en  meget  „mørk  Tale",  er  blevet  mig 
uforglemmeligt,  fordi  det  gav  Anledning  til,  at 
jeg  begik  en  ny  Exces. 

Som  bekendt  er  det  for  unge  Mennesker 
(af  og  til  ogsaa  for  ældre!)  en  særlig  Fornøjelse 
at  kritisere  deres  Foresattes  mislykkede  Ar- 
bejder, og  det  er  derfor  let  forstaaeligt,  at  en 
Mængde    af   Kammeraterne    fik   travlt    med    at 

analysere  dette  mystiske  Vers.  Det  lykkedes 
dem  dog  ikke  at  faa  en  tilfredsstillende  Mening 
ud  af  det,  og  der  blev  derfor  udsat  en  Præmie 
for  den  bedste  Fortolkning  deraf. 

Hvor  ungdommeligt  —  barnagtigt  kan  man 
ogsaa  sige  —  vi  tog  deslige  Konkurrencer,  kan 
man  forstaa  deraf,  at  Præmierne  altid  bestod  i 
—  Æbleskiver.  Enhver,  der  interesserede  sig 
for  Losningen  af  Prisopgaven,  udsatte  en  eller 
to,  som  han  den  næste  Gang  denne  Yndlingsret 
blev  serveret,  udbetalte  den  Sejrende. 

Det  blev  min  Lod  at  vinde  Præmien,  og 
det  faldt  mig  saa  meget  lettere,  som  Ingen  af 
de  Andre  var  ubesindig  nok  til  at  indlade  sig 
paa  en  Satire  over  Professorens  Vers,  da  vi 
meget  godt  vidste,  at  den  vilde  blive  rapporteret. 
Paa  den  bestemte  Dag  besteg  jeg  Katederet  i 
en  af  vore  Fritimer  og  holdt  et  „eksegetisk 
Foredrag ",  hvori  jeg  fortolkede  de  dunkle  Steder 
i  den  nye  Hojsang  med  lige  saa  stor  Spids- 
findighed og  saa  dristige  Sofismer,  som  man 
har  anvendt  for  at  gøre  den  gamle  til  et 
religiøst  Digt.  Parodien  gjorde  megen  Lykke 
hos  Kammeraterne,  indbragte  mig  et  helt  Fad 
Æbleskiver  og  gik  fri  for  Paatale,  men  jeg 
tvivler   ikke   paa,   at   baade   den   og  et  Par  lig- 

12 

nende,  men  mere  uskyldige  Foredrag  blev  tagne 
behørigt  i  Betragtning  ved  Udfærdigelsen  af 
min  Demissionsattest.  Det  var  i  alt  Fald  min 
største  Forsyndelse  mod  „den  bestaaende  Tin- 
genes Orden". 

Efter  at  vi  var  opflyttede  i  Demissions- 
klassen  og  især  efter  Jubilæums-Ballet  udbrød 
der  en  ejendommelig  Epidemi  blandt  os.  Den 
gik  paa  den  gamle  Melodi  af  Piberdrengens 
Vise  i  „Vennernes  Fest": 

Jeg  veed  ikke,  hvad  jeg  skal  gøre, 
Nu  er  jeg  saa  ledig  og  løs, 
En  maa  dog  mit  Hjærte  tilhøre, 
Da  jeg  er  saa  voksen  en  Knos   — 

og  slog  ud  i  en  Mængde  Forlovelser,  der  na- 
turligvis skulde  være  hemmelige,  men  ikke 
kunde  forties.  Jeg  kendte  dem  allesammen 
fra  Patienternes  egen  Mund,  ja  jeg  tør  ikke 
engang  benægte,  at  jeg  i  Egenskab  af  den  mest 
æstetisk  Belæste  var  taget  paa  Raad  og  havde 
fungeret  som  Koncipist  ved  Affattelsen  af  tre, 
fire  af  Frierbrevene.  Det  var  derfor  ikke 
underligt,  at  ogsaa  jeg  fik  et  lille  Angreb  af 
Smitten  og  skrev  en  lille  Suite  af  erotiske 
Digte  med  Motto  af  Ingemann : 

Hvor  -kal  j< sg  finde  Dig.  min  Sjæls  Veninde? 
Hvor  skal  jeg  soge  Dig  paa  Verdens  0? 

En  enlig  Sanger  gaar  jeg  her  iblinde, 
Veed  ej,  hvad  Livet  er   —   og  kan  ej  dø. 

De  havde  ikke  nogen  bestemt  Adresse  og 
var  kun  som  spontan  Lyrik  forærede  til  en 
ung  Dame,  der  nærmest  syntes  mig  passende 
til  Genstand  for  mine  forlorne  Længselsudbrud, 
og  de  gjorde  fortjent  Lykke:  hun  fandt  Poe- 
sierne rorende,  tilsmilte  mig  sit  Bifald  ...  og 
forlovede  sig  med  en  Prosaiker  —  men  jeg 
kunde  fremdeles  „ikke  dø". 

Som  jeg  senere  erfarede,  havde  mine  Vers 
dog  gjort  en  vis  Virkning.  En  af  mine  Kam- 
merater havde  faaet  Afskrift  af  dem,  sat  sit 
Navn  under  dem  og  under  behørig  Adresse  af- 
sendt dem  et  for  et  til  sit  Hjærtes  Dame,  der 
bevæget  af  den  udsukkede  „Liebesnoth",  lyk- 
saliggjorde ham  med  sit  Ja.  At  Lykken  ikke 
varede  længere,  end  til  hun  opdagede  Plagiatet, 
var  jo  ikke  deres  Skyld. 

Tiden  gik  og  Demissionseksamen  kom. 
Den  fik  ikke  noget  heldigt  Udfald  for  mine  to 
studerede  Kammerater,  der  begge  maatte  nøjes 
med  anden  Karakter  —  og  som  Følge  deraf  blev 
satte  i  den  Nødvendighed  at  maatte  være  Hjælpe- 

12* 

lærere  i  to  Aar,  førend  de  kunde  faa  Kald. 
Denne  Straffetid  var  næsten  mere  end  de  havde 
Kræfter  til  at  bære.  Den  forkælede  Melankoliker, 
der  maatte  tilbringe  den  paa  en  trist  Hede,  fik 
et  Tryk  paa  Sindet,  som  han  aldrig  helt  for- 
vandt. Den  forvænte  Sangviniker  gik  det 
endnu  værre.  For  at  fordrive  Ensformigheden 
i  den  lille  Købstad,  hvor  han  blev  ansat,  ind- 
lod han  sig  paa  Æventyr,  der  gjorde  ham  umulig 
som  Lærer,  rømte  bort,  blev  efterlyst  og  endte 
yderst  sørgeligt. 

Jeg  var  heldigere.  Jeg  fik  udmærkede  og 
meget  gode  Karakterer  i  alle  Fag  uden  Und- 
tagelse, og  blev  følgelig  tilkendt  Hovedkarak- 
teren „meget  duelig".  Havde  man  medregnet 
det  „ug",  jeg  fik  i  Naturhistorie,  vilde  jeg  end- 
ogsaa  have  faaet  flest  Points  af  alle  Demit- 
tenderne  og  dermed  Udmærkelse,  men  jeg  var 
den  Eneste,  der  havde  opgivet  dette  Fag,  og 
da  det  ikke  var  obligatorisk,  blev  det  udeladt 
ved  Sammentællingen. 

Ogsaa  det  syntes  mig  den  Gang  at  være 
en  Forurettelse,  om  den  end  ikke  havde  nogen 
praktisk  Betydning,  men  mere  ubehageligt  var 
det  dog,  at  vi  tre  fik  Paategningen :  at  vi  under 
vort  Ophold  havde  vist  en  „ret  god",  i  Stedet 

for  en  „meget  god"  Opførsel,  som  da  var  den 
sædvanlige  Karakter.  Vi  kunde  paavise,  at 
Personer,  der  havde  gjort  sig  skyldige  i  aldeles 
uanstændige  Excesser,  desuagtet  havde  faaet 
Vidnesbyrd  om  „en  god  Opførsel",  og  da  den 
aldrig  tidligere  brugte  Karakter  „ret  god"  ikke 
engang  havde  saa  god  Klang,  udbad  vi  os  en 
skriftlig  Forklaring  over  dens  Valør. 

Det  fik  vi  i  Form  af  den  Erkendelse,  at 
vi  „ikke  havde  gjort  os  skyldige  i  nogen  Over- 
trædelse af  de  borgerlige  Love  og  den  alminde- 
lige Moral,  men  kun  vist  Tilbøjelighed  til  og 
Færdighed  i  at  omgaa  den  bestaaende  Tingenes 
Orden"   —  og  dermed  slog  vi  os  til  Ro. 


Paa  Skillevejen, 


Den  af  Eksamensdagene,  da  jeg  havde 
været  oppe  i  Bibelhistorie  og  Bibelforklaring, 
kom  der  en  pæn  gammel  Mand  med  hvidt 
Halstørklæde  og  Baand  i  Knaphullet  hen  til 
mig  ude  i  Haven  og  gav  sig  i  Passiar  med 
mig.  Han  var  mig  aldeles  ubekendt  og  sagde 
mig  ikke  sit  Navn,  men  af  hans  ligefremme 
og  bestemte  Maade  at  tale  paa  trode  jeg  at 
kunne  gætte  mig  til,  at  det  var  en  Læge  eller 
en  juridisk  Embedsmand.  Efter  at  han  havde 
sagt  mig  nogle  venlige  Ord  om  den  Maade, 
hvorpaa  jeg  havde  klaret  for  mig,  spurgte  han 
mig,  om  jeg  tænkte  paa  at  studere. 

Dertil  kunde  jeg  kun  svare,  at  en  saa  for- 
voven Tanke  aldrig  var  faldet  mig  ind,  da  jeg 
havde  maattet  laane  mig  frem  for  at  naa 
Lærereksamen  og  ikke  havde  den  fjærneste  Ud- 
sigt til,  at  Nogen  vilde  hjælpe  mig  længere  frem. 

„Sig  ikke  det!"  vedblev  han  venlig.  — 
„Det  kunde  jo  dog  være,  at  en  Mand,  der  havde 
Raad  til  at  hjælpe  Dem  ogsaa  fik  Lyst  dertil. 
Sæt  nu,  at  det  var  Tilfældet!  —  Hvis  han 
gjorde  Dem  et  saadant  Tilbud  —  vilde  De  saa 
have  Mod  til  at  tage  imod  det?" 

Jeg  stod  som  himmelfalden.  Kunde  jeg 
tænke  mig,  at  en  Ubekendt  virkelig  havde  i 
Sinde  at  koste  saa  mange  Penge  paa  mig?  Eller 
turde  jeg  mistænke  den  velvillige  Mand  for  at 
forelægge  mig  et  saadant  Spørgsmaal,  naar  der 
ikke  laa  nogen   alvorlig  Mening  bag  ved  det? 

Han  syntes  at  forstaa  min  Studsen,  ti 
han  besvarede  den  med  de  beroligende  Ord: 
„Sagen  er  slet  ikke  saa  vanskelig,  som  De 
tror.  Det  kommer  kun  an  paa  at  hjælpe  Dem 
til  Eksamen  artium,  som  De  vel  ikke  behøver 
lang  Tid  til  at  tage.  Har  De  først  den,  er  der 
saa  mange  Understøttelser  for  ubemidlede  Stu- 
denter, at  De  ikke  vil  behøve  store  Tilskud.  Men 
Sporgsmaalet  er:  om  De  vil  slaa  Dem  til  Ro 
med  Deres  Skolelærereksamen,  eller  om  De 
har  Mod  og  Lyst  til  at  anstrænge  Dem  endnu 
nogle  Aar  for  at  faa  Adgang  til  mere  over- 
ordnede Stillinger." 

Der  stod  jeg  paa  Skillevejen! 

Paa  den  ene  Side  aabnede  der  sig  uover- 
skuelige Udsigter,  som  næsten  bragte  mig  til 
at  svimle,  men  paa  den  anden  stod  min  for- 
knyttende Mangel  paa  Selvtillid,  der  altid  har 
holdt  mig  tilbage,  naar  ikke  Nød  eller  Chikane 
har  tvunget  mig  frem.  Jeg  havde  aldrig  givet 
mig  af  med  at  ønske  eller  kendt  til  ærgerrige 
Drømmerier.  At  blive  Skolelærer  havde  været 
det  højeste  Maal,  hvorefter  jeg  havde  tragtet, 
og  dertil  havde  jeg  set,  at  mine  Evner  forslog. 
Men  sæt,  at  jeg  ligesom  mine  to  Kammerater 
kom  tilkort,  naar  jeg  vovede  mig  ind  paa  den 
akademiske  Bane!  —  Og  hvilket  Tryk  vilde 
det  ikke  være,  at  skylde  en  Fremmed  saa 
meget!  Hvilken  Skam  vilde  det  ikke  være, 
hvis  Resultatet  af  hans  Opofrelser  ikke  svarede 
til  hans  Forventninger! 

I  nogle  Sekunder  løb  disse  og  en  Mængde 
andre  Tanker  omkring  i  Hovedet  paa  mig,  og 
det  var  vist  i  en  meget  forvirret  Form  jeg 
svarede:  at  jeg  vilde  være  henrykt  over  at 
komme  til  at  studere  og  ubegrænset  taknemmelig 
mod  Den,  der  gjorde  mig  det  muligt,  men  at 
jeg  ikke  havde  Begreb  om,  hvormeget  der 
skulde  læres  for  at  opnaa  en  tilfredsstillende 
Embedseksamen,  og  at  jeg  derfor  var  ængstelig 

for  at  paadrage  mig  Fordringer,  som  jeg  maaske 
ikke  havde  Ævner  til  at  opfylde. 

Min  nye  Patron  mente,  at  efter  de  Prøver, 
han  havde  hørt,  behovede  jeg  ikke  at  være 
bange.  De  Kundskaber,  jeg  allerede  havde 
erhvervet,  vilde  komme  mig  meget  til  Gode, 
hvis  jeg,  som  han  antog,  vilde  bestemme  mig 
for  det  teologiske  Studium. 

Det  var,  som  om  jeg  fik  en  Spand  Vand 
over   mig.      „Det    teologiske   ..."  gentog 

jeg  betuttet. 

„Ja  —  vilde  det  ikke  ligge  nærmest  for 
Dem?"   —  spurgte  han  smilende. 

Jeg  trode  i  hans  Smil  at  se  et  Tegn  paa, 
at  han  talte  ironisk  for  at  sætte  mig  paa  Prøve, 
og  busede  ud  med  den  Forsikring:  at  den 
teologiske  Vej  laa  mig  aller  fjærnest.  „Jeg 
havde  slet  ingen  Anlæg  til  at  være  velær- 
værdig, og  havde  selv  saa  svært  ved  at  tro 
paa  Mirakler,  at  jeg  ikke  turde  paatage  mig  at 
faa  Andre  dertil." 

„Naa,  naa,  naa!"  —  svarede  han  med  et 
lille  Skuldertræk.  »Der   kan  jo  Ingen    for- 

lange, at  De  i  Deres  Alder  skal  have  den  Alvor, 
som  et  gejstlig  Embede  fordrer,  og  hvad  Troen 
angaar,    skal    der  ogsaa  Tid   og  Erfaring  til  at 

leve  sig  ind  i  den.  De  kan  jo  nu  tænke  over 
den  Sag,     Vi  træffes  vel  en  anden  Gang." 

Hermed  saa'  han  paa  sit  Ur,  nikkede 
Farvel  og  gik. 

„Enandengang  er  en  Skælm"  —  siger 
Ordsproget.      Det   var  den   ogsaa   denne   Gang. 

Jeg  ventede  at  se  ham  igen  paa  Dimis- 
sionsdagen,  men  jeg  traf  ham  aldrig  mere  og 
fik  ikke  en  Gang  at  vide,  hvem  han  var.  Alt 
hvad  jeg  kunde  faa  opspurgt  om  ham  var,  at 
en  af  Seminaristerne  havde  hørt  hans  Kusk 
titulere  ham  „Provsten". 

Det  var  imidlertid  tilstrækkeligt  til  at  lade 
mig  forstaa,  at  han  havde  følt  sig  stødt  ved 
min  flotte  Udtalelse,  og  at  jeg  havde  forspildt 
en  Velvillie,  der  maaske  kunde  have  ført  mig 
ind  paa  en  lysere  Livsbane. 

Der  kunde  vist  nok  have  været  Mulighed 
for,  at  den  ubekendte,  gamle  Hædersmand  ikke 
vilde  have  fastholdt  det  teologiske  Studium  som 
absolut  Betingelse  for  Hjælpen,  og  at  jeg  ved 
en  mere  besindig  og  beskeden  Optræden  kunde 
have  bevaret  den  Velvillie,  han  saa  uventet 
havde  vist  mig,  men  jeg  maatte  trøste  mig 
med,  at  en  større  Tilbageholdenhed,  ja  selv 
en  oprigtig  ment  Opsættelse  af  det  forestaaende 

Valg,  til  jeg  med  modnere  Overlæg  kunde  tage 
Bestemmelse,  meget  let  kunde  udsætte  mig  for 
den  Beskyldning,  at  have  tillistet  mig  en  Under- 
støttelse, som  den  gejstlige  Velgører  havde  be- 
stemt for  en  vordende  Standsfælle. 

De  fleste  Dimittender  havde  -  i  alt  Fald 
for  saa  vidt  som  de  fik  første  Karakter  — 
allerede  før  Eksamen  Tilsagn  om  Kald  eller 
Andenlærer-Pladser.  Jeg  havde  imidlertid  intet 
Tilbud,  og  da  jeg  paa  selve  Dimissionsdagen 
fik  et  saadant,  modtog  jeg  det,  uagtetdet  kun 
lød  paa  en  Huslærerplads  med  fri  Station  og 
—  60  Rigsbankdaler  om  Aaret. 


Huslærer-Liv. 


Det  var  atter  en  stor  Forandring  i  mine 
Forhold  —  vel  ogsaa  i  mit  hele  Væsen,  der 
foregik,  da  jeg  tiltraadte  min  Huslærerplads 
hos  den  daværende  Forpagter  paa  Farumgaard. 

Omslaget  fra  at  være  Elev  til  selv  at  være 
Læremester  var  saa  gennemgribende,  kom  saa 
pludseligt  og  indtraf  saa  meget  for  tidligt,  at 
jeg  i  Begyndelsen  havde  svært  ved  at  finde 
mig  til  Rette  i  min  nye  Stilling  og  snarere 
syntes,  det  var  en  Forvandling  end  en  For- 
andring. Især  faldt  det  mig  vanskeligt  at  vænne 
mig  til  den  Ensomhed,  der  afløste  det  ung- 
dommelige Kammeratskab  paa  Seminariet. 

Et  Rimbrev  fra  den  Tid  vil  maaske  give 
et  friskere  Billede  af  Sceneforandringen,  end  jeg 
nu    efter  et  halvt  Aarhundredes  Forløb   kunde 

fremstille  den,  og  derfor  skal  jeg   uden  Rettel- 
ser fremlægge  det  gamle  Aktstykke: 

Min  bedste  Ven! 

Hav  Tak  for  Dit  Brev 
Og  for  den  dejlige  Mængde 
Levende  Væsener,  Du  beskrev. 
Fra  Din  Principal  til  den   mindste  Elev, 
Og  alle  de  Smaating,  der  gav  mig  Begreb 
Om,  hvad  der  er  hændt  Dig,  og  hvad  Du  bedrev. 
Du  aner  ikke.  hvor  rørt  jeg  blev 

Over  dets  vældige  Længde! 
Den  viste  mig,  hvor  Dit  Sind  var   venskabeligt, 
Eller   —    hvor  Du  maa  kede  Dig  drabeligt. 

Dit  forste  Sporgsmaal:   Hvordan  jeg  har  det, 

Kan  jeg  besvare  med:    „Aa —  som  man  ta'r  det." 

Jeg  maa  jo,  saa  vidt  mine  Evner  slaar  til, 

Gøre  gode  Miner  til  daarligt  Spil; 

Men  det  er  slet  ingen  Spøg  at  holde 

Den  rette  Air  i  min  Anstandsrolle. 

Skøndt  facile  princeps  i  Lærdom  paa  Gaarden. 

Jeg  vaagner  fortumlet  hver  evige  Morgen 

Og  kniber  mig  selv,  fordi  jeg  neppe 

Veed,  om  jeg  er  eller  ikke   er  Jeppe. 

Jeg  synes  endnu,  at  jeg  føler  Lænken, 

Hvormed  jeg  var  smedet  til   Skolebænken, 

Og  finder  slet  ingen  Mening  i, 

At  hele  min  Læretid  er  forbi, 

Saa  jeg  er  fri 
For  nogensinde  at  eksamineres, 

Endsige  noteres 

Og  reprimanderes. 
Jeg  ligger  og  drømmer  med  Mareridt, 
At  jeg   „er  oppe"   og  kan  for  lidt; 
Og  naar  jeg  saa  kommer  op  og  ser  mig 

Lysvaagen  i  Spejl 
Som  værdig  Præceptor,  jeg  selv  beler  mig 
Og  ryster  paa  Ho'det  og  tror  jeg  tar  fejl, 
Ja,  finder  endogsaa  den  Paastand  umulig, 
At  jeg  som  saadan  er  „meget  du'lig"    — 
—   Men  dette  være  dog  sagt  sub  rosa  — 
For  alle  de  Indfødte  maa  det  jo  tros  a'! 

Og  nu   „auf  Verlangen"   en  kort  Beskrivelse 
Uden  Pynt  eller  Overdrivelse, 
Af  hele  min  Personal-Omgivelse ! 

Befolkningen  finder  jeg  højst  respektabel. 
Kulturen  og  Levemaaden  passabel, 
Men  Sproget   —  ja,  det  er  ingen  Fabel, 
Men  desværre  en  miserabel 
Sandhed:   —   det  minder  nærmest  om  Babel. 

Manden  er  Holstener,  stor  og  svær, 
„Verschwiegen  und  diister"   i  al  sin  Færd, 
Hans  Dansk  er  gebrochent,  rent  besat, 
Hans  Tysk  er  det  bredeste  Kieler-Platt, 

Konen   er  livlig,   venlig  og  rar. 
Hun   er  Slesvigerinde,  men  har 
Det  Uheld  at  være  født  paa  Landet 
..Bi  Aappenraad",  og  kan  ikke  andet 
Sprog  end   et  fælt  Patois,  der  er  ganske 
Rædsomt  for  Tyske  saa  vel  som  for  Danske. 

Børnene,  der  er  normalt  begavede, 
Kunde  være  lidt  bedre  avede; 
De  er  forkælede,  slemt  forsømte, 
Og  har  i  al  deres  Tid  været  dømte 
Til  snart  at  platt-tyskes  med  Papa 
I  >g  snart  at  tysk-jydskes  med  Mama. 
Mens  ogsaa  lidt  Knlsviersprog  blev  hængende 
Da  de  omgikkes  Bønderdrengene. 
Du  kan  begribe,  at  vænne  dem  fra 
Platt-Tysk  og  Sællandsk  og  Løjter-Patois 
og  lære  dem  Dansk  bliver  Slid  for  Pengene. 

Vor  Jomfru  er  jysk   —    en  Vardenserinde, 
Ogsaa  et  Slags  Dialekt-Fænomen! 
Hun  taler   „en  Sprook  saa  peen,  saa  peen, 
Men  det  er  hende  umuligt  at  finde 
Cd  af:  hvad  der  er  Et  eller  En. 
Og  spiser  vi  Grød   —   som  hver  Aften  sker, 
Saa  spørger  hun  smilende:    „Vil  De  ha'  fler?" 

Og  for  at  gøre  vort  Virvar  komplet 
Har  vi  fremdeles  en  mørke-brunet 
„Schwitzer-Madel"   fra  Bern,  der  gør 
Underværker  af  Ost  og  af  Smør, 

Men  mishandler  paa  sit  Old-Allemannisk 
Tysken  og  Dansken  lige  tyrannisk. 

Dn  indser  vel  nok,  at  der  ikke  er  Tale 
Om  nogen  sympatisk  Forstaaelse, 
Eller  om  nærmere  Venskabs-Indgaaelse 

Med  Nogensomhelst  af  vort  lokale 

Bibel-Babelske  Personale, 

Men  kun  det  nevtrale, 

Høflige,  svale 
Forhold,  der  holder  sig  indenfor  Skrankerne, 
Vogter  paa  Munden  og  lukker  for  Tankerne. 
Som  Teori  er  det  vistnok  rigtigst, 
Og  frem  for  alting  er  det  forsigtigst; 
Men  i  Praksis  man  snart  bliver  ked 
Af  denne  stylitiske  Ensomhed. 
Især  naar  man  bakser  med  Masser  af  Tanker 
—   En  Fejl,   som  jo  hører  til  mine  Skavanker! 
Og  stadig  maa  sluge  dem  uden  Pardon, 
Saa  er  det  slet  ingen  Overdrivelse, 
At  man  af  aandelig  Indigestion 
næsten  kan  fristes  til  Selvaflivelse, 
Hvis  man  har  Anlæg  til  Drab  og  Mord. 
I  Mangel  deraf  har  jeg  en  stor 
Lyst  til  at  gøre  som  Midas's  Slave: 

Gaa  ud  og  grave 
Et  lille  Hul  i  den  tavse  Jord, 
Og  hviske  i  dette  Moder-Øre 

Om  alle  Tanker,  hvis  Mulm  omspænder  mig, 
Alle  de  Irlys,  som  Drømmene  tænder  mig, 
Alle  de  Tvivl,  som  min  Dæmon  sender  mig, 
—    Alt   hvad   „Bekendte",  der  ikke  kender  mig, 
Ikke   kan   taale   at  høre. 

Til  Dig,  min  Yen,  kan  jeg  derimod  trygt 

Betro  min  største  og  værste  Frygt: 

Jeg  frygter  for,  at  jeg  ikke  er  fri 

For  en  sygelig  Melankoli : 

Du  veed,  jeg  har  holdt  mig  saa  temmelig  kæk. 

Saa  sjælden  Nogen  har  sat  mig  i  Skræk; 

Men  det  er  netop  det,  der  er  Tingen: 

Det  maa  være  galt  med  mit  Nervesystem, 

For  jeg  er  ligesom  Polyfem 

Bange  for  Udejs   —   for   „Ingen" ; 

„Ingen"   som  Modstander,   „Ingen"   som  Ven, 

Kun  Ingen,  Ingen,  hvor  jeg  ser  hen   — 

Selv  midt  ind  i  Menneske-Vrimlen! 

For  mig  er  de  Udejs'er  hele  Stimlen. 

Det  er  for  mig,  som  jeg  saa  mig  om 

I  en  Ørk,  naar  det  kommer  over  mig, 

Rundt  om  Øde  og  Daarligdom, 

Fortiden  spildt  og  Fremtiden  tom   — 

Bare  jeg  ikke  gaar  hen  og  forlover  mig! 

Dette  Rimbrev  har  faaet  en  særlig  Betyd- 
ning for  mig  af  to  Grunde. 

Den  første  er:  at  det  er  det  ældste  af  mine 
metriske  Forsøg,  som  jeg  er  i  Stand  til  at 
opvise. 

Den  anden  er,  at  det  fik  en  lille  Historie. 
Den  Ven,  til  hvem  det  var  skrevet,  havde  en 
Bekendt,  der  af  og  til  kom  i  Digteren  Inge- 
manns Hus.  Til  denne  sendte  han  et  Par 
Romancer,  jeg  havde  skrevet,  tillige  med  en 
Afskrift  af  Rimbrevet  (hvis  Slutning,  ligesom 
her,  var  udeladt),  og  bad  ham,  om  muligt  at 
faa  Digteren  til  at  sige  sin  Mening  om,  hvor 
vidt  de  røbede  nogen  Digterbegavelse  eller  ikke. 
Herpaa  kom  der  kort  efter  det  Svar,  „at  Inge- 
mann havde  fundet  Romancerne  saa  vel  formede, 
at  de  kunde  trykkes,  hvor  som  helst,  og  at 
Rimbrevet  viste  en  Magt  over  Sproget,  som 
man  neppe  skulde  tiltro  et  ungt  Menneske." 

Det  er  ganske  naturligt,  at  jeg  baade  blev 
overrasket  og  glad  over  denne  Udtalelse,  men 
jeg  skylder  dog  mig  selv  det  Vidnesbyrd,  at 
Glæden  ikke  i  mindste  Maade  gjorde  mig  ør  i 
Hovedet  eller  udklækkede  Indbildninger  om,  at 
den  Sikkerhed  og  Lethed,  hvormed  jeg  skrev 
Vers,  nogensinde  skulde  faa  praktisk  Betydning 

for  mig.  Jeg  værdsatte  den  ikke  højere  end 
f.  Eks.  min  Evne  til  at  tegne  efter  Naturen  — 
det  vil  sige:  som  en  lille  Færdighed,  der  kunde 
more  mig  selv  og  Andre,  men  som  jeg  aldrig 
tænkte  paa  at  udvikle.  Det  faldt  mig  lige  saa 
lidt  ind  at  lægge  mig  efter  Metrik,  som  at 
studere  Perspektivregler  og  Skyggelære.  Hvad 
skulde  vel  en  Almuelærer  med  saadan  unyttig 
Lærdom?  —  Det  var  denne  forknyttende  Tro 
paa  det  uoverstigelige  Maal  for  min  Stræben, 
der  stækkede  Vingerne  paa  mine  Ønsker  og 
lærte  mig  en  urimelig  Resignation,  som  siden 
udartede  til  en  sentimental  Forskruelse. 

Min  Overraskelse  over  Digterens  aner- 
kendende Dom  om  Formen  i  den  ene  Romance, 
der  var  skrevet  til  en  temmelig  vanskelig  Melodi 
—  han  skulde,  som  det  blev  mig  fortalt,  end- 
ogsaa  have  brugt  Ordet:  „Virtuositet"  —  steg 
derimod  til  Forbavselse.  Jeg  havde,  uden  at 
ane,  at  der  var  nogen  ualmindelig  Kunstfærdig- 
hed deri ,  strængt  fulgt  Musikkens  Rytmer  og 
brugt  korte  Linier  og  samme  Rim,  hvor  Øret 
fordrede  det  ved  Gentagelse  af  samme  musi- 
kalske Figur,  og  desuagtet  undgaaet  Benyttelsen 
af  den  sædvanlige  Nødhjælp:  de  stødende  In- 
versioner —  alene  fordi  jeg  syntes,  at  det  kun 

maatte  gøres  saaledes,  og  var  derfor  som 
himmelfalden  over,  at  min,,  som  jeg  selv  syntes, 
aldeles  simple  Musiktekst  ved  en  Autoritetsdom 
blev  betegnet  som  et  lille  Kunststykke.  Jeg 
tor  ikke  engang  paastaa,  at  jeg  paa  den  Tid 
havde  nogen  fast  Tro  til,  at  den  udtalte  Ros 
var  fortjent.  Jeg  forudsatte  endogsaa,  som  ikke 
urimeligt,  at  den  var  vokset  ved  at  passere 
gennem  de  to  Venners  Penne,  men  opmuntrende 
virkede  den  ialtfald  og  bidrog  Sit  til,  at  jeg  i 
de  følgende  Aar  anvendte  en  Del  Fritimer  til 
Forfærdigelse  af  Husflids-Lyrik. 

Nu ,  efter  at  der  er  gaaet  over  et  halvt 
Hundrede  Aar  siden  den  Tid,  og  jeg  forhaaben- 
lig  har  erhvervet  baade  den  fornødne  Upartisk- 
hed og  den  behørige  Autoritet  i  musikalsk 
Metrik  til  selv  at  bedømme  disse  Ungdoms- 
digte ,  kender  jeg  for  Ret:  Indholdet  af  den 
omtalte  Romance  var  uskadelig  og  uforargelig 
Klingklang-Lyrik,  Tanker  uden  Ejendommelig- 
hed udtalte  i  korrekte  Sætninger,  men  den 
metriske  Form  var  saa  nøjagtig  afpasset  efter 
Melodien,  som  det  var  muligt.  Om  de  Rim- 
breve, jeg  dengang  skrev  i  Mængde,  og  for 
hvilke  det  foranstaaende  kan  gælde  som  Prøve, 
er  bedre  eller  slettere  end  dem,  jeg  senere  har 

skrevet  og  ladet  trykke  i  min  Digtsamling,  maa 
Publikum    bedømme.     Jeg    skal    kun    attestere, 

at  jeg  den  Gang  skrev  deslige  Epistler  currente 
calanto,  mens  de  senere,  selv  om  de  saa  be- 
tydelig lettere  ud,  er  gaaet  mere  og  mere  lang- 
somt fra  Haanden. 

Som  Slutningen  af  det  anforte  Brudstykke 
viser,  befandt  jeg  mig  paa  den  Tid  i  en  nervøs 
Urostilstand,  under  et  stadigt  Tryk  af  den  util- 
fredsstillede Virkelyst  eller  Drift,  der  kan  ud- 
trykkes i  Replikken:  „Noget  maa  der  gøres". 
Jeg  havde  utilbørlig  længe  opsat  at  læse  til 
Eksamen,  men  havde  i  den  korte  Tid,  der  var 
levnet,  opbudt  hele  min  Energi,  læst  tidlig  og 
silde,  ikke  tænkt  paa  noget  som  helst  Andet, 
ja,  om  Natten  kun  drømt  om,  hvilke  Sporgs- 
maal  der  kunde  komme  bag  paa  mig.  Nu, 
efter  at  Eksamen  var  vel  overstaaet,  var  jeg 
ikke  blot  overanstrængt,  men  da  paa  en  Gang 
Alt,  hvad  der  havde  optaget  hele  min  Tanke 
og  fremkaldt  den  stærke  Spænding,  var  bort- 
faldet, havde  jeg  en  Folelse  af,  at  hele  min 
Hjærnes  tidligere  Møblement  var  udflyttet,  og 
at  den  aandelige  Verdens  Horror  vacui  i  den 
Anledning  øvede  sit  Pres  paa  mit  Hoved. 

Noget    maatte    der    gores    —    men    hvad? 

Mest  korrekt  vilde  det  naturligvis  have  været: 
at  anvende  det  ledige  Overskud  af  Drift  og 
Kraft  i  min  nye  Stillings  Interesse,  men  det 
var  ikke  saa  let  sagt  som  gjort.  Allerede  ved 
den  første  Samtale  med  min  Principal  blev  det 
mig  klart,  at  han  havde  gjort  sig  et  andet  Be- 
greb om  mine  Pligter  og  Rettigheder,  end  jeg 
kunde  gaa  ind  paa.  Skønt  han  hverken  havde 
læst  om  Grækerne  eller  om  deres  Opdragelses- 
maade,  havde  han  tænkt  sig,  at  en  Huslærer 
ikke  blot  skulde  sørge  for  Børnenes  Undervis- 
ning, men  ligesom  den  antikke  Pædagog  være 
deres  Fører,  Oppasser  og  Paapasser  i  hele  deres 
Fritid  og  følgelig  selv  gøre  Afkald  paa  at  have 
nogen  saadan.  Jeg  maatte  derfor  gøre  ham 
opmærksom  paa,  at  den  sidste  Fordring,  som 
man  i  Oldtiden  kun  stillede  til  en  Slave,  og  i 
vore  Dage  enten  maatte  holde  en  Hovmester 
eller  en  Bonne  til  at  opfylde,  ikke  kunde  stilles 
til  en  Huslærer.  Dog  lovede  jeg  —  i  Betragtning 
af,  at  Børnene  mere  end  ønskeligt  havde  været 
overladte  til  sig  selv  —  saa  vidt  muligt,  men 
uden  Forpligtelse,  at  have  Tilsyn  med  dem 
ogsaa  udenfor  Skoletiden,  for  saa  vidt  de  var 
i  min  Nærhed. 

Dermed  var  vi   dog   ikke  komne   over  det 

værste  Uenighedspunkt  Det  kom  forst  frem  i 
hans  Krav  paa,  at  jeg,  naar  Børnene  forsaa 
sig,  skulde  overlade  Straffen  til  ham.  Herpaa 
kunde  jeg  kun  svare,  at  hvis  han  straks  havde 
fortalt  mig,  at  han  vilde  gøre  et  saadant  Ind- 
greb i  deres  Lærers  Myndighed,  vilde  jeg  aldrig 
have  modtaget  Pladsen,  og  at  jeg  endnu  vilde 
være  nodt  til  at  fratræde  den,  hvis  han  i  paa- 
kommende  Tilfælde  gjorde  denne  Fordring  gæl- 
dende. Herover  kom  det  til  en  lang  Udveks- 
ling af  vore  forskellige  Meninger,  hvoraf  jeg 
erfarede,  at  han  —  der  var  en  brav  Lægmand, 
som  aldrig  havde  set  Salzmanns  eller  Basedows 
Værker  endsige  forset  sig  paa  Filantropernes 
Fantasieksperimenter  —  havde  (maaske  ved  en 
for  haard  Opdragelse)  faaet  den  fikse  Ide,  at 
Børn  aldrig  maatte  straffes  med  Prygl.  Jeg 
søgte  at  berolige  ham  med  den  Forsikkring,  at 
jeg  ligesom  han  afskyede  Legemsstraf  i  alle 
de  Tilfælde,  hvor  den  blev  misbrugt:  f.  Eks. 
for  Dovenskab,  Uefterrettelighed,  Mangel  paa 
Opmærksomhed,  Sjuskeri,  Uorden  o.  desl.  — 
og  at  der  egenlig  kun  var  to  Tilfælde,  hvori 
jeg  betragtede  den  som  baade  berettiget  og 
tjenligst  af  alle,  nemlig  for  Mishandling  af 
mindre  Bom,  hvor  den  bliver  en  naturlig  Straf, 

og  for  aabenbar  Trods  mod  Læreren,  der  gør 
den  til  ultima  ratio  for  Hævdelsen  af  hans 
Avtoritet.  Det  trøstede  ham  lidt,  at  vi  var 
enige  i  saa  meget,  men  om  vi  end  fra  begge 
Sider  kunde  slaa  os  til  Ro  ved  Haabet  om,  at 
intet  af  de  to  betegnede  Tilfælde  vilde  ind- 
træffe, forbeholdt  jeg  mig  dog ,  hvis  et  af  dem 
indtraf,  at  handle  efter  bedste  Skøn. 

Derimod  kom  vi  slet  ikke  til  Enighed  om 
det  af  ham  foreslaaede  Surrogat  for  alle  andre 
Straffe.  Det  var  nemlig  —  Sult.  Skønt  jeg- 
kunde  slaa  om  mig  med  Citater  af  Campes 
Seksten-Binds  „Revisions  Værk  om  Skole-  og 
Opdragelsesvæsenet"  (mellem  hvis  sidste  Gen- 
nemlæsere jeg  haaber  at  kunne  hævde  min 
Plads !)  og  anføre  de  mest  udmærkede  Avtoritets- 
vota  mod  denne  fæle  Straf,  var  hele  min  pæda- 
gogiske Viden  uden  Virkning  overfor  hans  Tros- 
artikler, og  af  dem  havde  han  adskillige,  der 
lod  temmelig  paradoksale.  Naar  der  var  Tale 
om  Sygdomme  og  Lægekunst,  kunde  ingen 
Disput  rokke  hans  Overbevisning  om  at: 

„Wenn  man  baar  immer  spis'  Kærnmelchs- 
grot  des  Abends,  blifer  man  nimmer  krank." 
og  i  Henseende  til  Skoletugt  og  Børneopdragelse 

var  det  eller  hans  Opfattelse  et  lige  saa  urokke- 
ligt Lovbud: 

„Wenn  de  Kinders  blife  unartig,  skal  man 
dem  gife  Sult-Kur,  und  wenn  de'  ikke  hjælp, 
nichts  Anders,  som  noch  mehr  Sult-Kur!" 

Disputten  kunde  derfor  ikke  faa  anden 
Ende,  end  den,  at  jeg  med  alle  fornødne  For- 
behold vilde  forsøge,  hvor  længe  det  kunde 
lykkes,  at  holde  Spillet  gaaende  under  saa 
vanskelige  Omstændigheder.  Store  Forhaab- 
ninger  nærede  jeg  naturligvis  ikke,  men  ved 
en  forsigtig  Tilbageholdenhed,  der  næppe  gavnede 
Børnene  og  bidrog  ikke  lidt  til  at  foroge  min 
Isolation,  lykkedes  det  mig  dog  at  undgaa  det 
uafværgelige  Sammenstød  i  meget  længere  Tid, 
end  jeg  havde  haabet. 

Der  var  især  tre  Ting,  som  bødede  paa 
min  Ensomhed. 

Den  første  var  et  temmelig  stort  Bibliotek 
paa  den  ubeboede  Hovedbygning.  Herfra  havde 
jeg  altid  fuldt  op  af  historiske  og  æstetiske 
Værker  til  Afbenyttelse  i  min  Fritid,  og  det 
var  under  mit  Ophold  paa  Farumgaard,  at  jeg- 
fik  Lejlighed  til  at  supplere  mit  Bekendtskab 
med  de  ældre  tyske  Klassikere,  med  alle  den 
romantiske  Skoles  Værker  og  „det  unge  Tysk- 

land  "s  Oppositionsdigtning  —  en  forøvrigt  temme- 
lig farlig  Kost  under  de  givne  Forhold! 

Den  anden  var  Bekendtskabet  med  for- 
skellige enkelte  Personer  og  Familier  —  blandt 
disse  først  og  fremmest  den  af  Kaalund  saa 
uforligneligt  besungne  „Familie  i  Præstegaarden " 
—  for  hvis  venlige  Modtagelse  jeg  ikke  kunde 
være  nok  som  taknemmelig  paa  den  Tid. 

Og  til  sidst  maa  jeg  nævne  den  dejlige 
Egn:  den  smukke  Sø  omgivet  af  de  tætte 
Skove,  der  overalt  fristede  til  ensomme  Smaa- 
ture  og  tilbød  den  uimodstaaeligste  Lejlighed 
til  at  melankolisere. 

Lejligheden  blev  benyttet  rigeligt,  og  skønt 
jeg  —  til  en  vis  Grad  med  Rette  —  blev  be- 
tragtet som  en  glad  Sjæl  i  et  bomstærkt  Legeme, 
blev  jeg  —  til  Trods  for  mine  fem  Rigsdaler 
om  Maaneden  og  min  ufejlbare  „Kernmelchs- 
Grot  hver  Aften"  —  mere  og  mere  betaget 
af  den  sorte  Syge,  der  har  bragt  saa  mange 
eksalterede  Mennesker  til  at  tage  sig  af  Dage. 
Saa  sort  blev  dog  aldrig  min  Stemning,  men 
jeg  husker  for  aldeles  vist,  at  jeg  flere  end 
een  Gang  som  Tankeeksperiment  har  forelagt 
mig  selv  det  Spørgsmaal: 

Hvis    Du    nu    havde    Valget    mellem    den 

Fremtid,  der  venter  Dig,  uden  at  Du  veed,  om 
den  bliver  lys  eller  mørk,  lang  eller  kort  — 
og  en  Levetid  af  kun  tre  Aar,  hvori  Du  havde 
Raad  til  at  rejse,  hvorhen  Du  vilde,  og  leve, 
som  Du  lystede,  og  derpaa  dø  —  hvad  saa? 

Saa  valgte  jeg  altid  i  Tankerne  de  tre 
Aar,  og  jeg  er  ganske  vis  paa,  at  dersom  det 
havde  været  muligt  for  Alvor  at  stille  mig  et 
saadant  Enten-eller,  vilde  jeg  uden  Betænkning 
have  fastholdt  det  garanterede  Eller  —  den 
Gang!  —  Skønt  det  havde  været  et  meget 
daarligt  Bytte. 

Imidlertid  gik  Undervisningen  sin  rolige 
Gang,  og  det  var  kun  meget  sjælden,  at  Nogen 
af  Børnene  blev  afleverede  til  Sultekur.  Jeg 
syntes  nemlig  at  have  bemærket,  at  de  slet 
ikke  var  bange  for  denne  Straf.  Dog  kom 
den  stundom  til  Anvendelse,  naar  Faderen  selv 
opdagede,  at  Drengene  havde  overtraadt  en  af 
hans  Befalinger. 

En  Dag  var  dette  hændt  og  i  den  An- 
ledning savnede  vi  de  to  største  ved  Middags- 
bordet. De  var  blevne  indelukkede  paa  et 
Kvistværelse  for  at  lide  deres  Straf,  og  under 
Maaltidet  fik  jeg  en  Paamindelse  om,  at  jeg 
alt  for  sjælden  benyttede  denne  Straf,   hvorpaa 

jeg  svarede,  at  jeg  ikke  trode  paa  dens  Virk- 
ninger, hvilket  jo  var  et  Angreb  paa  en  af 
Mandens  Dogmer  og  følgelig  fremkaldte  en 
temmelig  varm  Debat. 

Efter  at  vi  havde  spist,  gik  vi  ud  i  Haven, 
hvor  der  blev  plukket  Kirsebær.  Jeg  gjorde 
Folkene  opmærksom  paa,  at  der  oppe  i  Toppen 
paa  et  af  de  højeste  Træer  endnu  var  en  hel 
Høst  at  gøre,  og  der  blev  derfor  hentet  en 
længere  Stige,  end  den  hidtil  benyttede.  Da 
den  var  blevet  opstillet  skyndte  jeg  mig  op  ad 
den,  og  fik  der  oppe  fra  et  fuldstændigt  Ind- 
blik i  det  omtalte  Kvistkammer. 

Ganske  rigtigt!  Der  sad  mine  to  smaa 
Ugolinoer  i  Hungertaarnet  nok  saa  glade  ved 
en  vældig  Sibøtte  Tykmælk,  overdrysset  med 
Puddersukker,  og  led  deres  Straf  med  god 
Appetit. 

At  jeg  under  et  eller  andet  Paaskud  fik 
lokket  Deres  Fader  op  til  mig  og  vist  ham 
denne  efter  mit  Skøn  fyldestgørende  Motivering 
af,  at  jeg  ikke  trode  paa  Sultekuren  —  be- 
høver jeg  vel  næppe  at  fortælle. 

Det  var  unegtelig  en  Sejr,  men  netop  fordi 
den  var  saa  fuldstændig  og  saa  ubestridelig,  var 
det  en  af  dem,  som  den  Overvundne  nødig  til- 

giver  Overvinderen.  Vi  talte  nu  aldrig  mere 
om  Sultestraffen,  men  vi  talte  endnu  mindre 
sammen  end  for. 

Hvad  jeg  fra  forst  af  havde  forudset,  ind- 
traf endelig.  Mærkeligt  nok,  at  det  lod  vente 
paa  sig  i  næsten  halvandet  Aar. 

En  Formiddag  i  Skoletiden  havde  den 
ældste  af  Drengene  faaet  et  usædvanlig  stærkt 
Anfald  af  rebelsk  Uvornhed.  Det  begyndte  saa 
smaat  med,  at  han  kastede  Papirskugler  paa 
Søsteren,  og  han  vedblev  dermed,  skønt  det 
mere  og  mere  alvorligt  blev  ham  forbudt.  Da 
det  var  aabenbar  Trods,  forsikrede  jeg  ham, 
at  hvis  han  gentog  sine  Flovser  en  Gang 
endnu,  skulde  han  faa  Prygl,  men  herpaa 
svarede  han  nok  saa  kæk,  at  jeg  turde  ikke 
slaa  ham,  for  det  havde  hans  Fader  forbudt. 
Nu  var  der  kun  Et  at  gøre! 

„Gaa  ind  i  Kammeret,  og  hent  Spansk- 
røret !u  —  befalede  jeg. 

Han  gik,  men  gav  sig  med  det  Samme 
til  at  hyle  saa  højt,  at  det  genlød  over  hele 
Gaarden  —  naturligvis  i  det  Haab,  at  Faderen 
skulde  komme  ham  til  Undsætning.  Det  Haab 
slog  imidlertid  fejl,  og  da  han  endelig  bestandig 
skraalende  bragte  det  skrækkelige  Tugteapparat, 

ruskede  jeg  ham  dygtigt,  saa  han  forstum- 
mede, løftede  Spanskroret  og  spurgte,  om  han 
nu  trode,  jeg  turde  slaa  ham?  Nu  var  Modet 
kuet,  og  han  klynkede:  „Jo,  jo,  jo!" 

„Saa  veed  Du  det  til  næste  Gang"  —  sagde 
jeg  —  „og  saa  behøver  jeg  ikke  at  vise  Dig 
det  nu!"  — 

Dermed  var  det  Optrin  forbi,  men  dets 
Følger  udeblev  ikke.  Ved  Middagsbordet  var 
Faderen  ikke  tilstede.  Hidsig,  som  han  var, 
frygtede  han  for  at  Uvejret  vilde  bryde  løs, 
saa  snart  han  saa'  mig. 

Lidt  efter  at  vi  havde  spist,  da  jeg  ovre 
paa  mit  Værelse  spillede  et  Parti  Skak  med 
et  ungt  Menneske,  der  havde  Tilsyn  med  den 
ubeboede  Hovedbygning  og  derfor  bar  Navnet 
„Slotsforvalteren"  —  blev  Døren  slaaet  op  med 
et  Brag,  og  ind  traadte  min  vældige  Principal, 
mørkerød  i  Ansigtet  og  dirrende  af  Harme. 

„Hvorfor  schlug  Di  min  Heinrich?"  — 
raabte  han  med  en  Mine,  der  tydede  paa,  at 
hans  Heftighed  stod  paa  Sprængpunktet. 

Jeg  var  belavet  paa  en  saadan  Scene  og 
saa'  derfor  ganske  rolig  og  forundret  paa  ham, 
rystede  paa  Hovedet,  som  om  jeg  ikke  forstod 
ham,  og  gjorde  saa  et  Træk  paa  Skakbrædtet. 

„Hvorfor  schlug  Di  min  Heinrich?"  gentog 

han  med  et  Næveslag  i  Bordet,  saa  alle  Skak- 
brikkerne i  et  Nu  laa  væltede  mellem  hinanden. 

Jeg  saa'  atter  forundret  paa  ham,  men  tav. 

„Wet  Di  inte,  hvorfor  Di  schlug  ham?"  — 
raabte  han  næsten  ude  af  sig  selv. 

„Nej!  Hvordan  skulde  jeg  kunne  vide 
hvorfor  han  fik  de  Prygl,  som  han  ikke  har 
faaet?"  —  fortsatte  jeg  saa  rolig,  som  jeg 
kunde. 

„Har  Di  ham  inte  schlaget?"  —  spurgte 
han,  forbavset  over  Benegtelsen.  „Han  skrek 
ja  so,  som  han  hatte  en  Knif  i  Halsen.  Wat 
skrek  han  denn  for?" 

„Se  det  kan  jeg  svare  Dem  paa:  Han 
skreg  for,  at  De  skulde  frelse  ham  fra  de 
Prygl,  han  havde  fortjent,  men  ikke  har  faaet." 
Og  nu  fortalte  jeg,  hvad  der  var  hændt,  og 
spurgte  paa  Ja  og  Nej,  om  jeg  havde  handlet 
korrekt  eller  ej. 

Nej!  - 

Hvad  jeg  da  skulde  have  gjort? 

Naturligvis:  overladt  Faderen  at  straffe 
Sonnens  Uartighed.  — 

„Med  Tykmælk  og  Puddersukker  etc."  — 
supplerede  jeg  og  tillod  mig  den  Bemærkning, 

at  den  Komedie  dog  vel  nu  maatte  være  ud- 
spillet, og  at  jeg  i  ethvert  Tilfælde,  dersom 
„en  anden  Gang"  skulde  indtræffe,  maatte  holde 
mit  Ord,  hvis  jeg  ikke  vilde  fraskrive  mig  al 
Respekt  hos  mine  Elever,  der  jo  nu  var  vidende 
om  den  Uenighed,  der  hidtil  havde  været  skjult. 
Herom  vilde  Manden  ikke  høre  Tale,  og  da 
jeg  bestemt  erklærede,  at  dersom  han  ikke  i 
dette  Tilfælde  gav  mig  fri  Raadighed,  maatte 
jeg  betragte  mig  som  opsagt,  saa  løb  Heftig- 
heden i  den  Grad  af  med  ham,  at  han  bad 
mig  „gaa  Pokker  i  Vold,  hellere  idag  end 
imorgen"  —  hvilket  jeg  dog  i  Henhold  til 
hans  loyale  Respekt  for  trufne  Aftaler  maatte 
opfatte  som  Afskedigelse  ved  Halvaarets  Udløb  — 
eller  saa  snart  der  tilbod  sig  en  anden  Plads, 
som  jeg  kunde  være  bedre  tjent  med. 

Da  den  hidsige,  men  rettænkende  Mand 
havde  sovet  paa  Sagen,  lod  det  dog  til,  at  han 
ikke  var  ganske  tilfreds  med  sin  temmelig 
brutale  Optræden  og  Resultatet  af  vort  Sammen- 
stød. Næste  Eftermiddag  efter  Skoletiden  bad 
han  mig  komme  op  paa  hans  Værelse,  og  nu 
var  han  den  rene  skære  Velvilje.  Han  ind- 
rommede, at  han  satte  Pris  paa,  at  jeg  havde 
taget    det  Hele  saa  alvorligt,    og   at  jeg  holdt 

paa  mit  Ord  til  tiet  Yderste,  og  han  erkendte,  at 
jeg  ikke  havde  gjort  Andet  end  staaet  pa;i  min 
Ret  —  men  jeg  havde  saadan  en  tirrende 
Ifaade  al  sige  min  Mening  paa  —  og  han 
var  „grob  wie  en  Ochse",  naar  han  blev  hed 
i  Hovedet,  at  jeg  var  et  ungt  Menneske,  og 
at  han  var  en  ældre  Mand,  der  havde  Hovedel 
fuldt  af  Bekymringer  —  og  at  vi  derfor  skulde 
smage  paa  denne  gamle  Rydeshejmer,  som  han 
ikke  havde  set  til  i  flere  Aar  —  og  saa  slaa 
en  Streg  over  Alt,  hvad  der  var  hændt  og 
sagt  igaar! 

Ja,  naturligvis!  Jeg  var  meget  villig  til 
at  >krive  Alt,  hvad  der  var  passeret  mellem  os 
To,  i  Glemmebogen.  Der  var  kun  Et,  som  jeg 
maatte  holde  udenfor  den,  og  det  var  mit  Lofte 
til  Sonnen  om,  hvad  der  vilde  hænde  „næste 
Gang". 

Denne  Indskrænkning  i  den  gensidige  Amne- 
sti bragte  min  Principals  buskede  Øjenbryn  til 
at  sænke  sig  betydeligt,  men  i  det  Samme  kom 
Karlen  med  Post-Tasken.  Denne  blev  grebet 
og  aabnet  i  Hurtighed  —  det  var  i  Nærheden 
af  December  Termin!  Mens  Forpagteren  læste 
sin  Korrespondance,  gennemløb  jeg  to  Breve, 
der  var  faldne   paa  min  Part,    —   saa  akkurat 

14 

i  det  rette  Minut,  som  Efterretningen  om  den  rige 
Onkels  Død  i  de  franske  Komedier,  ja  saa 
usandsynlig  nojagtigt,  at  jeg  næppe  vil  undgaa 
at  vække  Mistro,  naar  jeg  fortæller  det!  —  og 
da  han  var  færdig,  skænkede  han  atter  Glas- 
sene fulde  og  foreslog:  at  vi  skulde  lade  „det 
Hele"  være  glemt. 

Til  hans  store  Forundring  svarede  jeg: 
„Nu  vel!  Efter  hvad  jeg  har  set  i  disse  Breve, 
skal  jeg  helt  overlade  al  Straf  til  Deres  Godt- 
hefindende"  —  og  dermed  overrakte  jeg  ham 
de  to  Breve. 

Det  ene  var  fra  min  første  Principal,  Prov- 
sten, der  tilbød  mig  en  Andenlærerplads  ved 
Borgerskolen  i  den  Købstad,  hvortil  han  var 
blevet  forflyttet.  Det  andet  var  fra  min  Fader, 
der  underrettede  mig  om,  at  Fugleberg  Skole- 
kald var  blevet  ledigt,  og  at  Kaldspatronen 
havde  lovet,  at  jeg  skulde  faa  det,  naar  jeg 
søgte  det.  Begge  Embeder  skulde  tiltrædes  til 
Nytaar. 

Det  var  tilstrækkelig  Forklaring  over  min 
pludselige  Føjelighed. 

Otte  Dage  efter  holdt  jeg  Afskedseksamen, 
der  udviste   en   saa  stor  Fremgang  i  Børnenes 

Kundskaber,  at  jeg  fik  udmærkede  Vidnesbyrd 
baade  af  Husfaderen  og  Præsten. 

Da  jeg  et  Aar  efter  besøgte  Familien, 
havde  Faderen  gjort  et  Forsøg  paa  at  spare 
Huslærerlønnen  og  undgaa  alle  Kvaklerier  om 
Straffebestemmelser  ved  at  sende  Børnene  i 
Byens  Skole,  men  han  var  meget  utilfreds 
med  Resultatet. 

„Wenn  jaj  war  en  rik  Mann,  wilde  jaj  Dem 
kope  ut  af  den  dumme  Burskul'  och  gif  Dem 
duppel  Lun!"  —  forsikrede  han.  „Die  Kinder 
kan  nicht  mehr  som  det  Halfe,  wat  di  hatte 
ifjur  gelehrt." 

Naa!  Ogsaa  jeg  havde  imens  lært  at 
sætte  Pris  paa  den  ærlige  Mand,  trods  hans 
Fordomme. 

Min  første  Forlægger, 


Den  venlige  Dom,  der  var  fældet  over 
Formen  i  mine  første  Rimerier,  havde,  som 
tidligere  bemærket,  ikke  fremkaldt  noget  over- 
troisk Haab  om,  at  min  Ævne  til  at  skrive 
Vers  nogensinde  vilde  blive  til  mere  end  et 
lille  Dilettant-Talent,  men  i  min  Ensomhed 
hjalp  den  mig  dog  til  et  kært  og  underholdende 
Tidsfordriv.  De  fleste  Breve,  jeg  paa  den  Tid 
og  det  folgende  Aar  skrev  til  min  hypokondre 
Ven  og  Seminarie-Kammerat,  blev  skrevne  i 
metrisk  og  rimet  Form,  og  uagtet  han  var  mit 
hele  Publikum,  satte  jeg  en  Ære  i  ikke  at  gøre 
Brug  af  de  saakaldte  „poetiske  Friheder"  og 
især  saa  vidt  muligt  at  undgaa  Digressioner  og 
Inversioner. 

Denne  første  Del  af  mit  Forfatterskab 
kunde  være  blevet  et  temmelig  voluminøst  Værk, 

hvis  det  var  faldet  i  en  Brevudgivers  Hænder, 
tuen  min  Vens  Hypokondri  afvendte  enhver 
saadan  Fare.  Engang  i  Koleratiden,  da  lian 
fik  lidt  Mavepine,  betragtede  han  sig  som  døds- 
dømt, skrev  sit  Testamente  og  brændte  sine 
Papirer.  Kun  to  af  Rimbrevene  —  der  nok 
var  omtrent  et  halvt  Hundrede  i  Tallet  —  eksi- 
sterede tilfældigt  i  Afskrift,  og  det  er  dem  jeg 
her  har  aftrykt  som  Prove  paa  mine  Digte  fra 
..fors te  Periode". 

Hvis  Nogen  vil  beskylde  dem  for  at  være 
plat  realistiske,  skal  jeg  ikke  forsvare  dem  men 
kun  til  Forklaring  anføre:  at  jeg  i  dem  kun 
skrev  om,  hvad  jeg  oplevede,  og  det  var  jo 
forstemmende  trivielt.  Jeg  følte  selv  i  saa  høj 
Grad  mit  Hverdagslivs  Mangel  paa  Romantik, 
at  jeg  for  at  bøde  paa  den  søgte  at  digte  mig 
ind  i  en  Drømmeverden,  hvortil  jeg  hentede 
Stemninger  og  Dekorationer  fra  Digterne  af 
„den  romantiske  Skole".  Som  en  udvalgt  Re- 
præsentant for  disse  Forsøg  kan  jeg  nævne 
Digtet  „Vildsporet",  der  nu  staar  som  en  en- 
som Modsætning  til  mine  senere  Digte,  men 
den  Gang  havde  hele  Flokke  af  Søskende,  alle- 
sammen uklare,  hemmelighedsfulde,  duftende 
af  „den  blaa  Blomst",  hvis  Navn  Ingen  kendte. 

En  Gang  kom  jeg  dog  ganske  tilfældigt  til 
at  skrive  et  lille  Digt,  der  bevægede  sig  helt 
udenfor  Mystikkens  og  Romantikkens  taagede 
Omraade. 

Paa  en  Spaseretur  langs  Søen  kom  i  et 
Selskab,  der  udgik  fra  Præstegaarden,  „Klaus 
Nars  0"  —  en  lille  Holm,  der  nu,  saa  vidt 
jeg  ved,  er  landfast  —  paa  Tale.  Der  blev 
spurgt  om  Aarsagen  til  dens  Navn,  og  man 
kunde  til  Svar  herpaa  kun  oplyse,  at  der  havde 
gaaet  et  Sagn  om,  at  en  Konge  engang  havde 
sat  sin  Hofnar  ud  paa  denne  0.  Narren  havde 
heddet  Klavs,  men  hvad  Kongen  hed,  og  hvor- 
for Narren  var  blevet  deporteret  derud,  det 
vidste  man  ikke  mere.  Den  gamle  Original, 
Avditør  Poul  Rasmussen,  der  havde  optegnet 
Alt,  hvad  han  i  hele  sit  Liv  havde  hørt  og  set, 
bekræftede  baade,  at  han  i  sin  Barndom  havde 
hørt  Sagnet,  og  at  der  allerede  den  Gang  var 
saa  lidt  tilbage  af  det.  Han  kunde  imidlertid 
tilføje,  at  der  var  skrevet  et  (maaske  utrykt) 
Digt  om  Øen  af  hans  Plejefader,  Digteren 
Edvard  Storm,  men  det  gav  ingen  Oplysning 
om  nogen  Hofnar,  men  om  en  dansk  Apicius: 

Claus  Nar  han  var  saa  mægtig  en  Mand, 
Han  havde  i  Farum  sit  Sæde. 
Hans  største  Lykke,  jeg  siger  forsand, 
Var  den:  at  drikke  og  æde." 

hed  det  om  denne  „Ædedolk",  der  havde  givet 
Oi  ii  Navn  ved  at  opføre  et  Hus  paa  den  for 
at  kunne  æde  og  sove  i  Ro  for  den  ovrige 
Menneskehed.  Avditøren  vilde,  næste  Gang 
vi  samledes,  medbringe  en  Afskrift  af  Digtet. 

Jeg  syntes  det  var  Synd,  at  binde  den 
lille  Øs  Historie  til  en  saa  dum  og  aldeles  ikke 
naragtig  Figur,  og  da  jeg  kom  hjem,  satte  jeg 
mig  til  at  skrive  Digtet  „Kongen  og  Narren", 
over  det  lille  Motiv,   der  var  levnet  af  Sagnet. 

Da  det  var  færdigt,  viste  jeg  det  til  H.  V. 
Kaalund,  der  den  Gang  som  Poéta  laureatus 
eller  i  alt  Fald  som  Chatolkassens  Stipendiat 
„laa  paa  Landet"  i  Farum.  Han  havde  altid 
vist  mig  megen  Velvilje,  ja  endogsaa  betroet 
mig  at  læse  Korrektur  paa  „Valkyrien  Gondul" 
—  ja  han  havde  læst  adskillige  af  sine  Digte 
op  for  mig  i  halvfærdig  Tilstand,  men  aldrig 
havde  han  haft  Anelse  om,  at  jeg  gav  mig  af 
med  at  skrive  Vers,  og  der  er  derfor  al  Rime- 
lighed for,  at  det  nærmest  var  Overraskelsen, 
der  var  Grunden  til,  at  han  udtalte  sig  saa 
venligt  om  det,  som  han  gjorde.  Især  An- 
vendelsen, der  vilde  passe  godt  til  en  af  Da- 
tidens Statsreformatorer,  som  jævnlig  optraadte 
paa  Møderne  i  Præstegaarden,   fandt   han   vel- 

lykket  —  og  han  vilde  absolut  have  Digtet  med, 
naar  vi  kom  sammen  næste  Gang,  og  oplæse 
det  som  Konkurrencestykke  til  Storms  Digt. 

Det  var  jo  Alt,  hvad  jeg  kunde  ønske  mig. 
Ved  den  folgende  selskabelige  Sammenkomst 
blev  det  oplæst  og  hans  ejendommelige  Maade 
at  recitere  paa  gav  det  i  Tilhorernes  Øren  en 
Kaalundsk  Klang,  hvoraf  det  oprindelig  ikke 
havde  Spor.  Formodentlig  var  det  den,  der 
bidrog  mest  til,  at  det  gjorde  langt  mere  Lykke, 
end  det  havde  fortjent,  og  vilde  have  gjort, 
hvis  det  var  blevet  fremsagt  af  en  Anden  og 
bebudet  som  et  Debutarbejde  af  en  Dilettant. 

Nok  er  det:  at  det  fik  en  Modtagelse,  som 
om  det  var  en  Nyhed  fra  den  allerede  da  aner- 
kendte Digters  Haand,  og  at  det  vakte  en,  som 
det  syntes  mig,  afkolende  Overraskelse,  da  han 
fralagde  sig  Forfatterskabet  og  fortalte,  at  det 
var  mig,  der  havde  sat  Sagnet  i  Stil. 

Uagtet  dette  Digt  —  der  er  blevet  optaget 
i  de  senere  Udgaver  af  mine  Digte,  fordi  det 
for  mig  selv  har  et  Slags  historisk  Interesse  — 
ikke  vidner  om  ret  meget  Andet,  end  at 
dets  Forfatter  havde  forelsket  sig  i  Christian 
Winthers  „Træsnits "-Rytmer,  trode  man,  be- 
stukket af  dets  lokale  Interesse  at  have  opdaget 

et  nyt  Digter-Æmne  i  dets  Ophavsmand,  og 
det  er  ikke  nogen  af  de  meget  anvendte  For- 
tale-Undskyldninger, naar  jeg  fortæller,  at  jeg 
fik  tiere  Opfordringer  til  „endelig  at  lade  det 
trykke". 

Hertil  havde  jeg  endnu  ikke  Mod  til  selv 
al  gøre  de  fornødne  Skridt,  men  da  en  vel- 
villig ung  Protektor,  der  havde  leveret  nogle 
Oversættelser  til  Georg  Carstensens  Uge- 
skrift „Feuilletonen",  tilbod  mig  at  forelægge 
mit  Digt  for  denne  æstetiske  Storhed,  blev  jeg 
inderlig  glad,  og  da  han  kom  tilbage  med  den 
Besked,  at  Agenten  havde  læst  det  og  fundet 
saa  meget  Behag  deri,  at  han  ikke  blot  havde 
erklæret  sig  villig  til  at  optage  det,  men  end- 
ogsaa  sendt  den  Hilsen  til  Forfatteren,  at  han 
med  Glæde  vilde  optage  flere  Digte  af  samme 
Kvalitet  —  saa  blev  jeg  næsten  svimmel  over 
den  uventede  Lykke. 

Jeg  skyndte  mig  nu  at  tage  en  Afskrift  af 
en  halv  Snes  romantiske  Balader,  der  godt- 
gjorde, at  jeg  ogsaa  havde  læst  la  Motte  Fouqué, 
Novalis,  Achim  v.  Arnim  og  Hoffmann.  Der 
var  fuldt  op  med  Fantasteri  efter  det  blaablom- 
strede  Monster  i  disse  Digte,  men  jeg  maa  dog 
sige  til  deres  Fursvar:    der  var  i  dem    alle  den 

samme  Sky,  som  viser  sig  i  „Vildsporet",  for 
at  trække  de  mystiske  Figurer  frem  til  Lampe- 
rækken.  De  var  stadig  holdt  i  Baggrunden, 
saa  vidt  muligt  bag  Flortæppet. 

Den  første  Fridag,  jeg  fik,  ilede  jeg  til 
Byen  og  opsøgte  Redaktøren  og  Udgiveren  af 
det  æstetisk -artistiske  Ugeskrift,  hvori  jeg  alt- 
saa  havde  Haab  om  at  se  mine  første  Digte 
komme  i  Trykken.  Jeg  blev  høfligt  modtaget, 
og  da  det  var  lykkedes  mig  at  sætte  min  ringe 
Person  i  Forbindelse  med  det  af  en  Anden 
indleverede  Digt,  —  hvilket  lod  til  at  være 
temmelig  vanskeligt!  —  tillod  jeg  mig  efter 
hans  Tilladelse  at  aflevere  nogle  flere  Digte  til 
behageligt  Udvalg  og  mulig  Optagelse  i  „Feuille- 
tonen". 

Manden  havde  øjensynlig  meget  travlt,  men 
galant  til  det  yderste  takkede  han  mig  for  det 
første  Digt  og  lovede  hurtigst  muligt  at  gennem- 
læse de  tilkomne,  undskyldte,  at  hans  Tid  var 
saa  optaget  med  en  Festino,  der  samme  Aften 
skulde  holdes  i  Ridehuset,  og  hvortil  jeg  „ende- 
lig maatte  gøre  ham  den  Glæde  at  benytte 
disse  Fribilletter  ..." 

Altsaa:  jeg  takkede,  og  skønt  jeg  var  saa 
uvant  til  at  omgaas  literære  Folk,  opfattede  jeg 

bedre  end  Klienter  i  Almindelighed,  at  jeg  ikke 
turde  spilde  et  Sekund  af  hans  kostbare  Tid, 
men  hurtigst  muligt  burde  skynde  mig  ud  ad 
Døren  og  ned  ad  Trapperne  med  Billetterne 
—  de  forste  Sportler,  mine  Vers  havde  ind- 
bragt mig. 

Festinoen  var  glimrende,  Musikken  for- 
try Ilende,  og  jeg  var  nær  ved  at  beundre  mig 
selv  i  min  nye  Egenskab:  Frigænger.  Dog 
glædede  jeg  mig  endnu  mere  til  min  Værdig- 
hed som  Medarbejder  af  „Portefeuillen",  og 
aahnede  med  haabefuld  Forventning  hvert  af 
dens  folgende  Numre. 

Men  nej!  Hverken  i  det  forste  eller  det 
andet  eller  det  tredie  saa'  jeg  Spor  af  min  Hof- 
nar, end  sige  af  min  hvide  Dame,  min  sorte 
Jæger,  min  Huldrepige,  min  Drommehoj  eller 
de  andre  Vildspors-Digte. 

Nu  mente  jeg  da,  at  efter  en  hel  Maaneds 
Forlob  kunde  det  ikke  være  ubeskedent,  at  jeg 
spurgte  ham,  om  der  var  noget  af  Digtene,  der 
egnede  sig  til  Optagelse. 

Den  folgende  Søndag  gik  jeg  derfor  igen 
til  min  forhaabenlige  Udgiver  —  dog  ikke  saa 
frejdig  som  forste  Gang.  Vel  havde  jeg  ikke 
nogen    overdreven   Tro    til    mine    Digtes   Værd 

og  vilde  næppe  blevet  synderlig  forundret,  hvis 
han  ikke  havde  fundet  dem  egnede  til  Ud- 
givelse, men  denne  Uvished  om,  hvad  de  vilde 
bringe  mig:  enten  en  Anerkendelse,  som  jeg 
oprindelig  ikke  havde  betragtet  som  sandsyn- 
lig —  eller:  en  Reduktion  af  de  Forventninger, 
som  Andres  mere  velvillige  end  velbegrundede 
Kritik  havde  vakt  —  den  vilde  jeg  gerne  se 
en  Ende  paa. 

Da  Tjeneren  havde  meldt  mig  og  aabnede 
Doren  for  mig,  hviskede  han,  at  hans  Herre 
kun  havde  et  Par  Minuter  til  overs:  han  skulde 
have  en  Festino  om  Aftenen. 

Jeg  vilde  derfor  fatte  mig  ganske  kort, 
men  næppe  havde  jeg  aabnet  Munden,  for  han 
meget  venlig  afbrod  mig  med  de  Ord:  „Ah  — 
nu  kender  jeg  Dem  igen.  De  vil  spørge  mig 
om  Digtene?  For  dem  kan  De  være  rolig. 
Fra  første  Juli  sker  der  en  Forandring  med 
Ugebladet,  og  til  den  Tid  har  jeg  gemt  Deres 
Digte.  De  vil  komme  til  at  begynde  i  et  af 
de  første  Numre  af  „Figaro".  Gør  mig  den  For- 
nøjelse at  benytte  disse  Fribilletter  til  Festinoen 
i  Aften  —  saa  træffes  vi  maaske  der!  —  Und- 
skyld!" —  Han  saa'  paa  sit  Ur,  og  jeg  forstod, 
at  Avdiensen  var  forbi,  bukkede  og  takkede  og 

gik  min  Vej  med  den  Trøst,  at  nu  var  Sagen 
afgjort.  Det  var  jo  endogsaa  ganske  smigrende 
for  mig,  at  mine  Digte  skulde  gemmes  til  det 
nye  Ugeskrift. 

Den  1ste  Juli  1841  kom,  og  samtidig  kom 
det  første  Nummer  af  Georg  Carstensens  „Figaro". 
Med  en  Uges  Mellemrum  fulgte  Numrene  '2,  3, 
4  og  5,  men  hvad  der  ikke  kom,  det  var  mine 
Digte. 

Ved  Juli  Maancds  Slutning  plejede  Bonderne 
at  opgive  Ævret,  og  nu  besluttede  jeg  at  gøre 
lige  saa.  Nu  begyndte  Aftenerne  at  blive 
længere  og  Festinoerne  forflyttedes  fra  Ride- 
huset til  Kongens  Have. 

Aftenen  for  den  første  faldt  det  mig  ind 
—  mere  for  Lojer  end  for  Alvor  —  at  jeg  dog 
maaske  endnu  kunde  faa  et  Par  Fribilletter  i 
Honorar  for  de  hedengangne  Digte. 

Jeg  skrev  derfor  en  høflig  Forespørgsel 
om  deres  Skæbne,  og  bad  om,  at  jeg  maatte 
hente  Svar  den  følgende  Morgen. 

Da  jeg  kom  for  at  hente  det,  blev  jeg 
modtaget  af  Tjeneren.  Herren  var  allerede 
gaaet  ud,  men  han  havde  ganske  rigtig  med 
.sædvanligt  Galanteri  efterladt  to  Billetter  til 
Festen,  som  han  bad  mig  benytte. 

Men  Digtene?  — 

„Ja,  han  sagde  rigtignok  Noget  om  nogle 
Digte"  —  svarede  Tjeneren  —  „men  det  for- 
stod jeg  ikke  rigtigt,  for  han  havde  saa  travlt." 

Af  den  Maade,  hvorpaa  han  søgte  at  snakke 
sig  fra  Sagen,  saa'  jeg,  at  han  haade  var  en 
fiffig  og  forstandig  Karl. 

„Naa  saaledes,"  —  sagde  jeg  med  et  for- 
staaende  Smil.  —  „Han  har  smidt  dem  væk? 
Sig  det  kun  rent  ud,  saa  slipper  jeg  for  at  lobe 
her  tiere." 

„Ne — e — ej  —  smidt  dem  væk,  det  har  han 
vist  inte"  —  svarede  Tjeneren  alvorlig  —  „men 
naar  De  vil  vide,  hvad  jeg  tror,  saa  har  han 
forlagt  dem,  og  det  for  meget  længe  siden!" 

„Saadan  kan  det  jo  ogsaa  forklares!"  — 
indrømmede  jeg  og  takkede  for  god  Besked. 

I  Begyndelsen  syntes  jeg.  det  var  ufor- 
svarligt saaledes  at  „forlægge"  en  ung  For- 
fatters „haabfulde  Arbejder",  men  nu  er  jeg 
ham  taknemlig  for  den  Maade,  hvorpaa  han 
blev  min  „Forlægger". 


Skolekald  og  Digterforsøg, 


Saa  kom  jeg  da  til  Maalet  for  min  Stræben. 

Nytaarsdag  1842,  næppe  fyldt  20  Aar,  til- 
traadte  jeg  „Skolelærer-  og  Kirkesanger-Embedet" 
i  Fuglebjerg,  Nabobyen  til  Sneslov,  hvor  min 
Fader,  der  for  omtrent  et  Kvart-Aarhundrede 
siden  var  demitteret  som  „udmærket  duelig", 
var  havnet.  Jeg  havde  saaledes  efter  mine 
smaa  Forhold  gjort  Karriere  og  blev  fra  alle 
Sider  lykønsket  til  saa  tidligt  at  have  faaet 
Embede. 

Hvorledes  jeg  selv  satte  Pris  paa  denne 
Lykke,  vil  man  bedst  kunne  se  af  et  Rimbrev, 
som  jeg  et  Par  Uger  senere  paa  min  Fødsels- 
dag tilskrev 

Min  Ven! 
Nu  gaar  jeg  atter  hen 
Og  gør  en  stakkels  Gaasepen, 

Der  nys  var  blæk-  og  brodefri, 

Delagtig  i 

Det  Rimeri, 
Som  jeg  kun  altfor  tidt  begaar. 
Og  det  er  Synd  og  Skam,  ti  naar 
Jeg  rigtig  nøje  overvejer 

Min  nye  Stand 

Som  Alvorsmand, 

Jeg  ved  :  det  kan 

Ej  mér  gaa  an 
At  gore  slige  Narrestreger! 
Men  ak!     Det  gaar  mig,  som  det  plejer: 
Bedst,  som  jeg  tror,  det  er  forbi 
Med  alt  det  gamle  Maskepi : 
Triptrip!     Saa  kommer  Fristerinden, 
Og  saa  er  jeg  igen  i  Vinden; 
Thi  Pligten  raaber:   nA  la  porte!1' 
Men  hun   —   nej,  hun  gaar  ikke  bort! 


Ak,  Fader  Abraham !  Du,  som 
Jeg  nys  holdt  Forelæsning  om, 
Jeg  staar  som  Du,  da  Sara  kom 
Grum  som  en  Tyrk 
Og  bod  Dig  mørk: 
„Driv  Hagar  ud  i  Parans  Ørk!" 
Ja,  jeg  staar  meget,  meget  værre! 
Thi  da  var  Du  en  gammel  Herre, 


225 

Og  naar  de  Hundredeoget 
Er  ude,  koster  del   kun  lidt 
At   holde  Hjertet   og  dets  ømme 

Inklinationer  smukt  i  Tomme. 

Med  mig  er  det  en  anden  Sag. 
Jeg  fylder  just  den  Dag  idag 
Paa  anden  Snes  det  forste  Aar   — 
En  Alder,  som  kun  lidt  forslaar 
Imod  en  Skæbne  fuld  saa  gram 
Som  den,  der  ramte  Abraham! 
Jeg  har,  som  han,  en  ærbar  Frue  - 
Saa  ærbar,  at  jeg  tidt  maa  grue! 

(Det  er  —   mit  Kald, 

Ifald 

Jeg  skal 
Forklare,  hvad  der  er  naturligt: 
At   „Frue"   kun  er  brugt  figurligt) 
En  Sara,  ingenlunde  fager   — 
Hun  er  desværre  meget  mager, 
Endel  tilaars  og  meget  kjedelig 
Og  i  en  mere  end  tilstedelig 
Potens  forfalden  til  Askese. 
Af  Børn  hun  har,  vel  talt,  to  Snese. 
Tildels  forsømte,  ilde  avede 
Og  ikke  synderlig  begavede; 
Dem  skal  jeg  være  Stedpapa 
Og  aldrig  vende  Tanken  fra! 

15 

Nu,  jeg  har  ofret  dem  min  Tid, 
Min  bedste  Kraft,  min  største  Flid, 
Men  al  den  Tak,  hun  hidtil  gav, 
Var  kun  Bebrejdelser  og  Gnav; 

Ti  hun  gør  Krav 

Paa  meget  Mere, 
End  det  er  muligt  at  præstere : 
Min  Dag,  min  Nat,  mit  Liv,  min  Sjæl, 
Min  Krop  fra  Hoved  og  til  Hæl   — 
Alt  hører  jo  kun  hende  til! 
Naar  blot  jeg  om  en  Anden   drømmer, 
Hun  paastaar,  jeg  min  Pligt  forsømmer 
Og  sætter  hendes  Vel  paa  Spil. 
Hvert  Suk,  hvert  Savn  hun  strængt  fordømmer. 
Og  mindst  af  Alt  hun  taale  vil, 
At  under  hendes  Tag  jeg  huser 
Forfløjne  og  forløbne  Muser. 

Min  stakkels  Hagar  derimod    — 

Ak,  hun  er  kun  Slavinde, 

Et  fattigt  Barn  af  blandet  Blod, 

Der  flakker  om  paa  Tater-Fod; 

Men  hun  er  ung  og  glad  og  god 

Og  pukker  ingensinde. 

Om  hun  er  smuk,  det  ved  jeg  ej, 

Men  min,  det  er  hun,  og  for  mig 

Er  hun  komplet  forførende; 

Og  hun  er  uinteressert, 

Opoffrende  og  resignert, 

Saa  det  er  nier  end  rørende : 

Hnn  taaler  Alt,  selv  Haan  og  Tort. 

Tit  har  jeg  jaget  hende  bort 

Om  Morgenen  med   Skam  og  Skænd, 

Og  næste  Kvæld  stod  hnn  igen 

Og  nynned  udenfor  min  Dør 

Saa  kærlig  og  saa  mild   som  før. 

Og  hvad  var  saa  den  Løn,  hun  fik? 

Et  fattigt  ledigt  Øjeblik, 

Som  altid  ved  sit  Komme  hun 

Forvandled  til  en  Glædesstund! 

Derfor  til  Trods  for  den  Estime. 

Som  ex  officio  jeg  maa 

Udvise  mod  min  Legitime, 

Kan  Du  vel  sagtens  nok  forstaa, 

At  hvad  hun  her  har  foreskrevet, 

Kun  slet  er  blevet  efterlevet, 

Og  at  pro  formå  blot  den  Smaa 

Er  jaget  ud  i  Overdrevet! 

Jeg  sad  i  Aften  ganske   ene   — 

Det  hænder  tit 

En  Eremit!   — 
Hvem  skulde  gøre  mig  Visit? 
Jeg  var  aldeles  paa  det  Rene 
Med  Skæbnen  om,  at  uden  Gæst 
Jeg  skulde  ende  Dagens  Fest, 

15* 

Jeg  havde   holdt  mit   Solo-Taffel 
Saa  nøjsomt,  som  det  vel  er  .set 

Hos  en  Asket, 

Og  lagt  Salvet 
Og  Smor   og  Brod  og  Kniv  og  Gaffel 
(Og  Appetiten   med)  igen 
I  min  Komodeskuffe  hen. 
Besorget  Kakkelovnen  proppet 
Med   Torv    —    idag  den  ryger  ej 
Af  særlig  Hoflighed  mod  mig!   — 
Item  min  største  Pibe  stoppet 
Med  Nestved-Knaster   —  ja,  min   Ven 
Du  kender  mig  vist  knap  igen. 
Men  jeg  er  bleven  saa  solid 
I  disse  fjorten  Dages  Tid. 
At  jeg  endogsaa.  skondt  det  kniber, 
Gaar  med  Kalot  og  holder  Piber!   — 
Jeg  sad  alt  dybt  fordybet  i 
Et  mig  velvilligst  laant  Parti 
Af  vel  aflagrede  Aviser 
Dels  fra  i  Aar,  dels  fra  i  Fjor. 
Og  divertered  mig  med  Mord 
Og  Ildebrand  og  Torvepriser 
Og  Stænder-Præk  og  Kunstnoticer : 
Min   Tanke  floj  til  Hovedstaden. 
Jeg  saa'  det  glade  Liv  paa  Gaden 

At  tumle  sig 

Ved  Bjældeklang 

Og  Vægtersang 

Og  Tappenstreg 
I  livlig  broget   Hurlumhej    — 
Fik  Blod   paa   Tand   og  dromte   mig, 
Forlokket  af  en  dum  Fortælling, 
Til  Lande,   som  jeg  aldrig  saa". 
Men  husked  i  det  Samme  paa. 
At  jeg.  der  neppe   mer  tor  gaa 
Tversover  Gaden  uden  Melding, 
Bør  passe  paa  min  Fantasi 
Og   ..nojes  med  min  Kres",  hvori 
Jeg  har  det  godt  og  er  saa  fri 
Som  nogen  anden  tojret  Ælling! 

Ja,  jeg  er  en  uskonsom  En! 

Det  Tojr.  der  haler  i  mit  Ben. 

Misundes  mig  af  Mange   — 

Det  veed  jeg  nok.  men  kort  og  godt: 

Nu   var  Humoret  blevet  graat. 

Min   ..frie  Bolig"   en  Cachot 

Og  jeg  en  stakkels  Fange. 

Da  nærmed  der  sig  lette  Skridt, 

Ved  Ruden  hvisked  det   ,.Titit"    — 

Det  var  den  Lilles  Stemme! 

Og  saa  blev  Doren   aabnet  lidt. 

Og  gennem   Sprækken  lod   et   blidt: 

„Titit!  Er  Degnen  hjemme?"    — 

Og  tror  Du,  jeg  blev  hende  kvit? 

Nej,  hun  gør  Fødselsdagsvisit 
Til  Midnat  vist,  den  Slemme! 
Desaarsag  kan  Du  nok  forstaa 
Hvorfor,  saalænge  det  staar  paa, 
Min  Pen  fa  ar  Lov  at  danse  Ril 
Og  slaa  sig  løs  i  bunden  Stil. 
Altsaa  —   Indledningen  er  skrevet, 
Nu  kommer  Brevet: 

Min  kæreste  Ven!   „Jeg  griber  min  Pind 
Og  sætter  mig  hen  og  letter  mit  Sind 
Og  skriver  Dig  til  og  lader  Dig  vide, 
At"    —   nu  har  jeg  fyldt  den  fjerde  Side. 

Mer  Nyt  er  her  ikke  paa  denne  Egn, 
Undtagen  at  jeg  er  udraabt  til  Degn, 
Har  læst  i  Kordøren  højt  og  lydeligt 
Og  sjunget  Amen  særdeles  nydeligt. 

Indvielsen  gik  lidt  broget  for  Resten. 
Paa  Prædikestolen  erklærede  Præsten, 
At  han   „havde  hellere  set  en  Anden," 
Hvori  jeg  ikke  fortænker  Manden. 

Ti,  som   han  siger,  jeg  kan   „faaenskam" 
Sige   præcis  det  Samme  om  ham, 
Og,  hvad  der  er  mere:  hans  hele  Menighed 
Vil  stemme  i  med  den   skønneste  Enighed. 

Som  Prædikant   var  han   ellers  herlig, 
Skønt  ikke  viden;  menneskekærlig. 
„Svovlpølen"  nævnte  han  elleve  Gange 
Og  „Tændersgnidsel"   vist  dobbelt  saa  mange. 


Værst  skal  han  være,  naar  Kirken  er  tom 
(Det  er  den  nok  næsten  Aaret  om!) 
Til  Paaske,   Pintse  og  Jul  er  han  bedst, 
For  han  er  nidkær  som   „Offer" -Præst. 


Fngle-Bjergboerne   —   de  er  honnette! 
Med  dem  kan  jeg  herlig  komme  tilrette. 
De  er  velvillige  og  beskedne, 
Somme  er  blot  en  Smule  svedne. 


Der  er  to  Slags,  som  er  højst  forskellige : 
Dem,  der  bander,  og  dem,  der  er  hellige, 
Dog  lader  det  til,  at  den  første  Sekt 
Har  en  betydelig  Overvægt. 


„Omgang  med  Mennesker"   holder  jeg  ikke, 
Her  kan  man  saa  dejligt  undvære  Knigge. 
Jeg  sidder  som  en  umagen  Ugle 
Midt  mellem  Fuglebjergs  pæne  Fugle. 


Her  er  en  Forpagter,  meget  agtværdig. 
Men   halvgammel,   ordknap,   mørk   og  stilfærdig. 
En  yngre  Forvalter,  der  ikke  er  fri 
For  gode  Anlæg  til  Hypokondri. 


En  skikkelig  Kromand,  hos  hvem  jeg  spiser, 
Informerer  og  læser  Aviser, 
En  sprænglærd  Smed,  der  er  ret  kuriøs, 
En  Skomager,  som  har  en  Skrue  løs, 


Og  saa  er  der  Bønderne   —   det  er  dygtige 
Folk,  der  er  meget  brave  og  kløgtige; 
At  slaa  mig  til  dem  vilde  være  det  Bedste, 
Men  ak   —  jeg  kan  sletikke  snakke  om  Heste! 


Forleden  var  jeg  i  Gildeslag; 
Men  jeg  var  tilovers :  jeg  manglede  Smag- 
For  dampende  Piher  og  trampende  Hæle, 
Toture,  Trekort  og  halve  Pægle. 


Dog,  jeg  har  min  Bolig  at  more  mig  i; 
Den  hører  til  Emhedet  og  er   „fri"    — 
Ikke  for  Skatter  hlot.  men  for  Alt, 
Hvad  der  er  Hygge  og  Luksus  kaldt. 

Don  ligger  ved  Byens  fornemste  Gade, 
En  meget  afvekslende  Promenade 
Med   Bakker  og  Søer,   hvori   man   kan   valle. 
Om  Sommeren  Støv  og  om  Vinteren   Ælte. 


Af  Ler  og  Pindeværk  Muren   er  hygget. 
Taget  er  kendelig  pukkelrygget, 
Skorstenen   bojer  sig  mildt  deltagende: 
Den  gør  mig  vist  en  Visit  en  af  Dagene! 


Bjælkerne  gnider  mig  Haaret  af  Ho'det, 

Bræddeloftet  er  skjoldet  og  sodet, 
( »viien  ryger,  men  Enken  derinde 
Forsikrer:   Det   er  kun   med   visse  Vinde. 


Gulvet   er  ikke   særdeles  tørt, 

Men  derimod  er  det  blodt  og  mørt; 

I  Hullerne  vokser  der  store  Svampe 

Og  Rotter  —   Du  skulde  se  hvilke  Tampe! 


Væggene  er  elegant  dekorerte: 
I  Frostvejr  bliver  de  krystalliserte. 
Og  naar  det  tor.  er  de  straks  betrukne 
Med  broget  Tapet,  for  saa  er  de  mugne. 

Men   —    hvad  der  hverken  er  kønt  eller  sundt: 
Af  og   til  skal  de  lohe  rundt, 
Fortalte  min  Formand.     Stakkel,  han  led 
Selv  saa  meget  af  Fugtighed! 


Skolestuen  er  smuk,  kan  Du  tro: 
En  Mellemting  af  en  Stald  og  en  Lo. 
Luften  derinde  staar  ikke  en  Smule 
Tilbage  for  den  i   „den  sorte  Hule". 


Der  sidder  jeg  daglig  fra  Ni  til  Tre 
Og  mader  Ungerne  med  ABC, 
„To  Gange  To"   og   „Bibel"   og   „Balle" 
Bare  de  kunde  fordøje  det  Halve! 


Nu  ved  Du   altsaa,  hvordan  jeg  har  det, 
Dejligt  og  daarligt  —    alt  som  man  ta'r  det. 
Det  er  just  ikke  enhver  Mands  Sag 
At  opleve  saadan  en  Fødselsdag. 


Nu  er  den  endt.     Hør,  Klokken  slaar! 
Pareen  har  hentet  en  ny  Tot  Blaar   — 
Ak!  Naar  det  blot  er  en  Tamp,  hun  vil  tvinde, 
Maatte  hun  helst  holde  op  at  spinde! 


235 

Lyset  er  nedbrændt.     God  Nat,  min  Ven! 
Hagar  mig  vinker  lil   Lejet  hen   — 
Hvad  der  jeg  tor  drømme  ved  hendes  Side, 
Paar  Præsten  i  Krummerup  aldrig  at  vide! 


Den  Følelse  af  Ensomheds-Uhygge,  der  havde 
været  saa  trykkende  mens  jeg  var  Huslærer,  blev 
mig  nu  aldeles  overvældende.  Her  var  jeg  hen- 
vist til  et  gennemfort  Eneboerliv  udenfor  Skole- 
tiden. Mens  jeg  tidligere  havde  nydt  alle  mine 
Maaltider  sammen  med  den  Husstand,  hvoraf 
jeg  var  Medlem,  maatte  jeg  nu  spise  min  Fro- 
kost og  Aftensmad  alene,  og  kun  om  Mid- 
dagen, naar  jeg  spiste  oppe  i  Kroen,  havde  jeg 
et  langt  fra  livligt  Selskab  i  Gæstgiverens  lille 
Familiekreds. 

Præsten  havde  fra  første  Øjeblik  vist  sig 
saa  fjendlig  imod  mig,  at  jeg  holdt  mig  saa 
langt  og  længe  borte  fra  ham  som  muligt,  og 
der  var  ingen  af  Skolelærerne  i  de  nærmeste 
Byer,  med  hvem  jeg  havde  Interesser  til  fælles. 
Overfor  Herregaardsfolkene  var  jo  en  stakkels 
Skolemester  ikke  noget  passende  Selskab,  og 
Fuglebjerg  var  ikke  som  Farum  et  Sted,  hvor 
Kunstnere,    Digtere    og    deslige    Folk    laa   paa 

Landet.  Kom  der  en  Gang  imellem  en  Køben- 
havner derud  og  slog  sig  til  Ro  en  Ugestid, 
saa  var  det  en  Slagter  eller  Kreaturhandler,  der 
kom  for  at  gøre  Opkøb. 

Under  disse  Forhold  var  det.  let  forklarligt, 
at  jeg  fortsatte  den  allerede  tidligere  begyndte 
Flugt  for  Virkeligheden,  som  syntes  mig  saa 
utilfredsstillende,  og  digtede  mig  dybere  og  dy- 
bere ind  i  en  Drømmeverden.  Havde  jeg  haft 
Opium  eller  Hasehisch  vilde  jeg  uden  Tvivl 
have  taget  min  Tilflugt  til  disse  Beruselses-  og 
Bedøvelsesmidler,  men  i  Mangel  af  dem  kastede 
jeg  mig  over  Heines  og  Byrons  Digte,  og  jeg 
kan  ikke  nægte,  at  de  gjorde  deres  Virkning. 
Det  gik  mig  som  Dværgene  i  den  Parabel,  jeg 
siden  skrev:  jeg  kunde  ikke  lægge  en  Tomme 
til  min  Vækst,  men  derimod  lykkedes  det  mig 
ikke  saa  ilde  at  efterligne  disse  Herrers  Ska- 
vanker. Det  opdigtede  „Jeg",  paa  hvilket  jeg 
lagde  mine  Vers  i  Munden,  havde  baade  Byrons 
Hestefod  og  Heines  visne  Rygmarv,  det  saa 
med  Overmættelsens  Foragt  ned  paa  den  Verden, 
hvori  jeg  ikke  havde  levet,  men  efter  hvis  Her- 
ligheder jeg  havde  smægtet,  og  det  spottede  efter 
bedste  Evne  de  Erfaringer,  jeg  ikke  havde  gjort, 
og  de  Følelser,  jeg  ikke  havde  oplevet. 

Hvis  Nogen  skulde  have  Lyst  til  al  se  en 
Prove  paa  de  Digte,  jeg  dengang  begik,  kan  jeg 
henvise  til  „Jonas  Tværmoses  Ærgrelser".  Første 
Del,  femte  Skitse.  Den  indeholder  blandt  Andet 
en  Elegi,  der  hedder  „For  Vind  og  Vove",  som 
Plattenslageren  Suderup  har  afskrevet  efter  en 
ung  poetisk  Morfinists  Manuskript  og  henytter 
til  at  bedaare  en  smuk  folsom  Piges  Hjerte. 

Det  er  virkelig  ordret  afskrevet,  og  jeg  har 
desværre  i  Virkeligheden  oplevet,  at  en  Afskrift 
af  den  har  bidraget  til,  at  en  elskværdig  Pige 
lod  sig  overtale  til  at  prove  sin  Lykke  som 
frelsende  Engel  for  et  ufrelseligt  Subjekt,  der 
odelagde  hendes  Fremtid.  Hun  syntes,  det  var 
Synd  andet  end  at  redde  ham  fra  det  Skibbrud, 
som  antydes  i  det  sidste  Vers: 

„Nu  gaar  jeg  mod  Strommen.     Jeg  slipper  mit  Ror 

Paa  en  lystig  Fart  vil  jeg  drikke! 

Jeg  landede  ej.  hvor  jeg  vilde,  og  hvor 

Jeg  strander  bekymrer  mig  ikke," 

men  al  hendes  opofrende  Kærlighed  kunde  ikke 
forhindre,  at  han  tilsidst  strandede  paa  et  af 
de  kriminelle  Skær,  og  endte  i  den  yderste 
Elendighed. 

Samtidig  med,  at  jeg  mere  og  mere  forfaldt 
til  den  sorte  Lyrik,  kom    jeg  ogsaa  til  at   lide 

af  religiøse  Anfegtelser.  Et  betydeligt  Antal  af 
Sognets  Beboere  hørte  til  de  saakaldte  „Op- 
vakte", og  jeg  kunde  som  Sognets  Skolelærer 
ikke  undgaa  nu  og  da  at  være  tilstede  ved 
deres  Konventikler.  Unegteligt  var  de  Taler, 
der  i  disse  Møder  blev  holdte  af  Lægprædi- 
kanterne, meget  nær  beslægtede  med  Symp- 
tomerne paa  den  nordlandske  Prækesyge,  og 
naturligvis  var  der  i  disse  stakkels  Mennesker 
automatiske  Fraseflom,  ingen  nye  Tanker,  der 
virkede  overbevisende,  men  der  var  i  den  — 
maaske  til  Dels  hysteriske  —  Henrykkelse,  hvor- 
med de  fleste  af  Kvinderne  og  en  Del  svagelige 
Mandfolk,  hørte  paa  de  bibelske  Talemaader  og 
sang  de  gammeldags  Salmer,  hvis  Billedsprog 
de  aldeles  ikke  forstod,  noget  Smittende,  især 
for  et  Menneske,  der  saaledes  som  jeg  var  util- 
fredsstillet af  den  virkelige  Verden  og  i  Færd 
med  at  digte  sig  en  Fantasi-Verden  til  Privat- 
Asyl. 

Laa  det  ikke  meget  nærmere  og  nemmere: 
ved  Viljens  Kraft  at  kvæle  alle  Fornuftens  Tvivl 
og  Indvendinger,  lukke  Øjne  og  Øren  for  Digter- 
Elysiets  Fristelser  og  søge  Tilflugt  i  den  blinde 
Tros   Nødhavn,   hvorfra  der  jo  efter  Millioners 

Vidnesbyrd  var  Adgang  til  et  Paradis,  som 
Utallige  havde  offret  Livet  for  at  naa?  — 

I  den  urolige  Tilstand,  hvori  jeg  befandt 
mig,  kom  dette  Spørgsmaal  over  mig  ikke  som 
en  Flyvetanke,  men  som  et  alvorligt  Enten- 
Eller.  Jeg  skal  ikke  forsøge  paa  at  skildre  de 
Sindsbevægelser,  det  fremkaldte,  men  kun  hen- 
vise til  Digtet  „Tro  og  Viden",  som  jeg  paa  den 
Tid  skrev  efter  et  Motiv  af  Aloi's  Blumauer. 
Jeg  havde  dengang  nylig  læst  Baurs  og  Strausz' 
Skrifter  og  var  for  godt  belæst  i  Kirkehistorien 
til,  at  jeg  uden  en  Tankeomvæltning  skulde 
kunne  slaa  over  i  den  efterhaanden  udviklede 
kirkelig  ortodokse  Trosbekendelse,  men  paa  den 
anden  Side  havde  jeg  ogsaa  indset  Positivismens 
Trøstesløshed  og  Nyrationalismens  Halvhed,  og 
følte  en  naiv  Beundring  for  Søren  Kierke- 
gaards „Credo  quia  absurdum"  der  taalte  et- 
hvert Angreb.  Maaske  var  det  dog  kun  min 
Forbavselse  over,  at  den  store  Tænker  havde 
kunnet  slaa  sig  til  Ro  ved  Paradokset,  der 
pyntede  den  syge  Mand  med  Glorien,  men  vist 
er  det,  at  hans  Skrifter  paa  den  Tid  bidrog 
meget  til  mine  Forsøg  paa  at  gøre  ligesaa. 

Den  stærkeste  Paavirkning  modtog  jeg  dog 
ved  min  Omgang  med  en  Familie,  hos  hvem  den 

levende  Tro  aabenbarede  sig  i  sin  elskeligste, 
mest  vindende  Form.  Det  var  Institutbestyrer 
Stephansen  paa  Holsteinsminde  og  hans  Hustru 
Dorothea  født  Svenningsen.  Begge  var  ual- 
mindelig begavede  og  kundskabsrige,  og  begge 
levede  uden  Hensyn  til  deres  Opofrelser  og  An- 
strengelser alene  for  at  gøre  godt. 

Han  var  en  Mand  med  meget  udpræget 
Individualitet,  i  god  Betydning  næsten  en  Ori- 
ginal. Hans  livlige  Fantasi  udstyrede  hans 
Tale  med  en  saadan  Rigdom  paa  Billeder  og 
Sammenligninger,  at  den,  der  talte  med  ham 
første  Gang,  havde  svært  ved  at  følge  ham. 
Ogsaa  Paradokser  og  Ironi  anvendte  han  i  Over- 
maal,  saa  man  maatte  kende  ham  temmelig  noje 
for  ikke  at  misforstaa  ham.  Naar  han  vilde  for- 
tælle, at  han  i  sin  Ungdom  havde  været  Fri- 
tænker og  siden  gennemgaaet  baade  Pietismens 
og  Grundtvigianismens  Yderligheder,  sagde  han 
f.  Eks.:  „Jo  jeg  kender  godt  den  gamle  Baruch 
Spinoza.  Jeg  har  logeret  hos  ham  næsten  en 
halv  Snes  Aar.  Det  var  en  meget  ugeneret 
Lejlighed,  og  den  kunde  nok  gaa  an  om  Som- 
meren, men  om  Vinteren  er  man  ikke  tjent 
med  at  ligge  for  aabne  Døre.  Jeg  har  ogsaa 
en  Tid    haft  Tilhold    hos    Pietisterne;    der  var 

baade  Dore  og  Vinduer  lukkede  og  del  med 
Skodder  saa  helte,  al  der  hverken  kom  Sol 
eller  Luft  ind  illuset.  Nej!  Saa  var  der  hygge- 
ligt hos  Gamle  Grundtvig.  Der  var  baade  Synge- 
skole  og  Dansebod  og  Legestue,  og  saa  var  der 
Gennemgang  til  Vatikanet,  hvad  der  jo  især  til- 
talte mig,  som  altid  har  været  et  Slags  Katolik". 
—  Det  Sidste  sagde  han  med  sit  ironiske  Smil 
for  at  aabne  sig  Lejlighed  til  at  fremhæve  „den 
Slags"  Kristendom  der  var  katolsk,  forend  Pa- 
pismen og  Reformationen  forvoldte  det  store 
Skisma. 

Fru  Stephansen  var  —  efter  min  Over- 
bevisning —  det  mest  begavede  Menneske,  jeg 
har  lært  at  kende.  Hendes  skrohelige,  for- 
krohlede  Legeme  gemte  en  Sjæl,  der  besad 
baade  Kvindens  og  Mandens  særlige  Ævner  i 
deres  fuldkomneste  Udvikling.  Hun  forenede 
Kvindens  øjeblikkelige,  instinktuelle  Opfattelse 
med  Mandens  grundige  Refleksion,  og  ved  Siden 
af  den  kvindelige,  sympatetiske  Indflydelse,  som 
hun  udøvede,  stod  hele  den  mandlige,  klare, 
logiske  Fremstilling  og  Bevisførelse  til  hendes 
Raadighed.  Selv  de  mest  forvorpne  og  for- 
hærdede Fjortenaars  Vagabonder,  paa  hvem 
Lærernes   Straffe   og   Formaninger   prellede    af. 

kunde  hun  ved  en  stille,  blid  Samtale  blødgøre, 
saa  de  flød  hen  i  Taarer  og  lovede  Bedring. 
I  de  tre  Hovedsprog  var  hun  hjemme  som  en 
Indfødt,  og  skont  hun  nodig  lod  sig  mærke 
dermed,  oversatte  hun  Latin  temmelig  færdigt. 
Vidunderlig  belæst  var  hun  ogsaa.  Uagtet  hun 
aldrig  søgte  Lejlighed  til  at  vise  sine  Kund- 
skaber, overraskedes  man  idelig  ved  at  opdage, 
hvor  meget  hun  vidste  i  de  forskelligste  Ret- 
ninger, og  hvor  klart  alt,  hvad  hun  havde  læst, 
stod  for  hende. 

Det  var  meget  sjældent,  at  hun  blandede 
sig  i  en  Disput,  uagtet  der  blev  fort  Disputter  i 
Mængde  i  det  tolerante  Ægtepars  Hus.  Kun  naar 
hendes  Mand,  der  var  en  ivrig  Disputator,  i  Stri- 
dens Hede  havde  vovet  sig  for  langt  ud  i  sine 
Paradokser  og  Hyperboler  eller  hildet  sig  i  en 
ugennemførlig  Allegori,  tog  hun  beskeden  fat, 
hvor  han  slap,  og  hjalp  ved  et  forklarende: 
„Stephansen  mener  vist  ..."  baade  ham  selv 
og  hans  Modpart  til  Forstaaelse  og  Fortsættelse. 
Greb  nu  denne  Lejligheden  til  at  fastholde 
hende  i  Disputten,  saa  gjorde  han  kun  et 
daarligt  Bytte,  ti  den  Klarhed,  hvormed  hun 
udtrykte  sig,  den  Varsomhed,  hvormed  hun 
valgte  sine  Ord  og  det  Skarpsyn,  hvorved  hun 

ejeblikkelig  opdagede  ethvert  svagt  Punkt  i 
Modstanderens  Taktik,  var  ligefrem  overvæl- 
dende. Men  med  al  sin  vidunderlig  udviklede 
Begavelse  Forenede  hun  den  mest  fordringsløse 
Beskedenhed,  den  mildeste  Fordragelighed  mod 
anderledes  Tænkende  og  Troende,  og  den  utrætte- 
ligste Sagtmodighed  overfor  enhver  Fejlende. 

Det  kunde  ikke  være  Andet  end  at  disse 
to  elskværdige  Mennesker  fik  en  stor  Betydning- 
for  mig,  der  i  saa  hoj  Grad  var  trykket  af  min 
Ensomhed,  af  mine  utilfredsstillede,  haablose 
Længsler,  af  mine  usympatetiske  Omgivelser 
og  min  indre  Splid  mellem  et  lyst,  levelystent 
Sind  og  Nødvendigheden  af  en  mørk  Resig- 
nation. Hos  dem  fandt  jeg  den  venligste  Del- 
tagelse og  den  fuldeste  Forstaaelse,  og  det 
uagtet  den  store  Forskel  paa  vor  Alder  og  den 
betydelige  Uoverensstemmelse  i  vore  Trosartikler. 
Da  jeg  i  min  Fritid  paatog  mig  at  give  Timer 
i  Sang  og  Gymnastik  for  Institutets  Elever  et 
Par  Gange  ugenlig,  blev  jeg  snart  som  hjemme 
i  Huset  og  fandt  i  den  gamle  livlige  Mand  en 
Ven,  der  altid  var  rede  til  i  den  velvilligste 
Form  at  tale  og  disputere  med  mig  om  Alt, 
hvad  der  laa  mig  paa  Hjærte,  og  i  hans  Hustru 
en   moderlig  Veninde,   hvis  Overlegenhed  jeg  i 

alle  Retninger  maatte  erkende  paa  samme  Tid, 
som  jeg  med  den  inderligste  Tillid  og  Fortrolig- 
hed kunde  skrifte  alle  mine  Trængsler  og  Sorger 
for  liende. 

Der  var  kun  een  Fold  i  min  Bevidsthed, 
som  jeg  i  det  Længste  ikke  aabnede  for  hende, 
og  det  var  den,  hvori  jeg  skjulte  mine  poetiske 
Attentater.  Grunden  hertil  var  ikke  nogen  Tvivl 
om  hendes  Ævne  til  at  domme  rigtigt  eller  hendes 
Vilje  til  at  udtale  sin  Dom  paa  den  skaansomste 
Maade.  Jeg  var  tvertimod  overbevist  om  begge 
Dele,  men  jeg  havde  ikke  nogen  synderlig  Tro 
til  mine  Romancer  og  Ballader,  og  jeg  havde 
en  korrekt  Forudfølelse  af,  at  dersom  hun  fandt 
dem  værdiløse,  vilde  jeg  opgive  et  Tidsfordriv, 
som  hidtil  havde  interesseret  mig,  og  som  jeg 
under  de  daværende  Forhold  vilde  savne. 

Jeg  havde  imidlertid  faaet  Lyst  til  at  prøve 
mine  Kræfter  paa  et  større  Arbejde  end  de  smaa 
romantiske  Digte,  og  var  temmelig  hurtigt  blevet 
færdig  med  en  Novelle,  hvori  jeg  havde  omsat 
mine  egne  smaa  Oplevelser  i  stor  Skala.  Den 
handlede  om  to  Venner:  den  ene  en  praktisk 
Realist  og  den  anden  en  idealistisk  Drømmer, 
begge  to  trods  deres  Forskellighed  noble  indtil 
Yderlighed,   paa  Kant  med  Verden,    miskendte, 

bedragne  og  til  Slutning:  resignerede  pessi- 
mistiske Filantroper.  Den  Førstnævnte  vil  man 
i  betydelig  omarbejdet  Skikkelse  kunne  træffe 
i  „Jonas  Tvermoses  Ærgrelser",  hvor  han  op- 
træder i  anden  Del  under  Navnet  Morten  Strøm. 
Den  Sidstnævnte  kan  man  omtrent  genfinde  i 
hvilken  som  helst  Gouvernante-Roman  fra  Aar- 
hundredets  første  Halvdel.  Han  adskilte  sig 
dog  i  et  Punkt  fra  Flertallet  af  de  frøkenbaarne 
Romanhelte:  han  havde  ingen  Anfald  af  Ber- 
særkergang, men  derimod  hyppige  poetiske 
Paroxysmer,  under  hvilke  han  skrev  lyriske 
Digte,  der  i  det  Ydre  gav  min  Novelle  en  vis 
Lighed  med  Ingemanns  „Werners  Ungdoms- 
vandringer"  eller  —  om  jeg  maa  bruge  en  Sam- 
menligning af  Friherreinde  Knorring  —  med 
„spenat  med  små  melankoliska  kottbullar  i". 

Jeg  vil  alligevel  tilstaa,  at  uagtet  jeg  ikke 
havde  nogen  Tro  paa  min  Forfatterbegavelse  i 
det  Hele  taget,  var  der  i  dette  Opus  Adskilligt, 
der  syntes  mig  saa  vellykket,  at  jeg  forundrede 
mig  over,  hvor  heldigt  jeg  var  sluppet  derfra, 
og  det  gav  mig  den  Courage,  jeg  havde  manglet. 
En  smuk  Dag  samlede  jeg  et  Udvalg  af  mine 
bedste  Sager  sammen  og  bad  min  gamle  Ven- 
inde uden  Forbehold  sige  mig  sin  Mening  om, 

hvor  vidt  de  kunde  betragtes  som  Andet  og 
Mere  end  Husflidsarbejder. 

Hendes  Dom  var,  som  jeg  kunde  vente 
den,  baade  skaansom  og  uforbeholden.  Den 
anerkendte,  at  Versene  vidnede  om  Smag,  Omhu 
og  formel  Færdighed,  men  tillige  om  saa  stærk 
Paavirkning  af  de  Digtere,  jeg  havde  læst,  at 
de  let  vilde  blive  betegnede  som  Digtning  paa 
anden  Haand.  Rimbrevene  var  de  bedste,  fordi 
de  behandlede  selvoplevede  Tildragelser  og  Stem- 
ninger og  derfor  gav  min  Personlighed  friere 
Lejlighed  til  at  gore  sig  gældende.  Novellen 
var  det  svageste  Forsog,  i  det  den  bevægede 
sig  i  Krese,  som  jeg  kun  kendte  af  Boger, 
og  fremstillede  flere  Personer  og  Situationer, 
hvortil  jeg  ikke  havde  haft  Lejlighed  til  at  se 
Forbilleder  i  Virkeligheden  —  kort  sagt:  man 
mærkede,  at  jeg  havde  set  og  oplevet  for  Lidt 
i  mine  trange  og  smaa  Forhold,  til  at  mine 
Tegninger  af  Livet  kunde  blive  Andet  end  Bil- 
leder uden  Modeller  og  Studier. 

At  jeg  øjeblikkelig  erkendte  den  slaaende 
Sandhed  i  hendes  Ord,  var  ikke  underligt,  ti 
de  stemte  fuldstændig  overens  med  min  egen 
Følelse  af  min  ufærdige  Udvikling.  Det  stod 
nu  aldeles  klart  for  mig,  at  ethvert  Forsøg  paa 

al  arbejde  mig  Ironi  til  selv  den  beskedneste 
Plads  blandt  Forfatterne  —  poetisk  Kopist  vilde 
jeg  dog  ikke  nøjes  med  at  blive!  —  var  haab- 
løs  under  mine  nedtrykkende  og  sammensnorende 
Forbold.  Min  Præst  havde  allerede  længe  gjort 
mig  min  Stilling  utaalelig,  og  da  der  omtrent 
samtidig  med  at  mine  poetiske  Illusioner  faldt 
sammen,  bortfaldt  et  privat  Hensyn,  som  lagde 
et  Baand  paa  mig,  tog  jeg  den  vilde  Beslutning: 
at  opgive  min  faste  Stilling  og  springe  ud  i  det 
tomme  Rum.  Hvor  jeg  skulde  finde  Fodfæste, 
havde  jeg  ingen  Anelse  om  —  men  ud  —  ud 
maatte  jeg! 

Det  Fornødne  var  snart  arrangeret  —  at 
slippe  fra  et  Embede  er  utrolig  meget  lettere 
end  at  bane  sig  Vej  til  det. 

Hvad  Folk  sagde  om  det?  —  Naturligvis: 
De  rystede  betænksomt  paa  deres  kloge  Hoveder 
og  trode,  at  der  var  gaaet  en  Skrue  los  i  mit. 
Kun  min  Fader  og  Stepbansens  havde  en 
anden  Tro. 

Fader  sagde:  „Du  bar  raadet  Dig  selv,  fra 
Du  gik  ud  i  Verden,  og  naar  Du  nu  bortkaster 
alt,  hvad  Du  har  opnaaet,  saa  maa  Du  vel  have 
dine  Grunde  dertil!" 

Stephansen  sagde:  „Jeg  kan  saa  godt  for- 

staa,  at  De  siger  Farvel  til  Deres  Skole.    Vor- 
herre har  nok  et  bedre  Kald  til  Dem!" 

Det  var  en  smuk  Høstdag  i  1844,  da  jeg 
forlod  Fugleberg.  Jeg  havde  solgt,  hvad  jeg 
ejede,  og  det  sidste  jeg  gjorde,  før  jeg  steg  op 
i  Vognen,  der  kørte  mig  bort,  var  —  at  lave 
et  stort  Baal  af  alle  mine  poetiske  Manuskripter. 
Men  Nissen  fulgte  med  paa  Flyttevognen.  Paa 
Vejen  til  Sorø  kunde  jeg  ikke  lade  være  at 
sætte  min  Stemning  paa  Vers:  jeg  digtede 
„Ynglingens  Vaarsang" : 

..[sen  er  brusten!" 

Hvis  Nogen  finder  det  Umagen  værd,  kan 
han  læse  den  i  mine  „150  Viser".  Den  blev 
Afslutning  paa  min  lyriske  Periode.  I  de  fire 
følgende  Aar  fik  jeg  for  travlt  med  at  opleve, 
til   at  jeg  skulde   spilde  Tiden  med  at  opdigte. 


Legender, 

Det  er  en  nok  som  bekendt  historisk  Sand- 
hed, at  der  flyver  og  altid  har  finjet  en  Mængde 

Bedrifter,  Repliker  og  Anekdoter  om  i  Luften, 
om  hvis  Oprindelse  man  ikke  veed  rigtig  Besked, 
og  som  derfor  i  hvert  Land  tilskrives  en  der 
bekendt  Mand,  til  hvis  Udstyrelse  man  finder 
dem  passende. 

Det  mest  bekendte  Exempel  paa  de  herre- 
løse Bedrifter  er  vel  det  Pileskud,  som  baade 
Vilhelm  Tell  og  Palnatoke  og,  jeg  veed  ikke 
hvilken  af  de  gode  gamle  Ægyptere,  har  faaet 
Skyld  for,  og  et  Par  ganske  pudsige  Eksempler 
paa.  hvorledes  en  hel  Række  af  Anekdoter  kan 
overfores  paa  to  samtidige  Personer  har  vi  deri: 
at  næsten  alle  de  lystige  Indfald,  som  man  i 
Danmark  har  paadigtet  Wessel,  er  i  Sverrig 
blevne  fortalte  om  Bellman,   og  at  de  samme 

Ejendommeligheder,  hvormed  vore  Sagn  har  ud- 
styret Johannes  Evald,  kendes  af  det  svenske 
Publikum  som  Karaktertræk  hos  Bengt  Lidner. 

Naar  jeg  tilstaar,  at  der  allerede  i  levende 
Live  er  blevet  paadigtet  mig  en  hel  Mængde 
Indfald  og  Replikker,  der  er  mig  aldeles  frem- 
mede, haaber  jeg,  at  Ingen  vil  mistænke  mig 
for  nogen  utilbørlig  Lyst  til  at  stille  mig  sam- 
men med  de  foran  nævnte  Herrer.  Jeg  har 
kun  paaberaabt  mig  deres  Navne  for  at  vise, 
at  saa  vel  de  Store  som  de  Smaa  kan  være 
udsatte  for  at  faa  deres  Historie  illustreret  med 
Scener,  som  tilhorer  ganske  andre  Personer. 

Den  unægtelige  Sandhed,  at  jeg  som  Elev 
paa  Seminariet  var  temmelig  overgiven,  er  saa- 
ledes  blevet  betragtet  som  Berettigelse  til  at 
gore  mig  til  Helt  i  en  hel  Del  af  de  Spilopper, 
der  allerede  i  min  Tid  var  gamle  Historier. 

For  at  nævne  et  eneste  Eksempel:  Der  var 
paa  første  Sal  en  Gang,  som  var  saa  slet  be- 
lyst, at  man  om  Aftenen  paa  den  ikke  kunde 
kende  hinanden,  og  det  var  en  gammel  Sport, 
at  den  ene  Kammerat  i  Morket  satte  sig  paa 
Ryggen  af  den  anden,  der  saaledes  maatte  bære 
ham  ned  ad  en  lang  Trappe.  Mange  Aar  efter 
at  jeg  havde  forladt  Seminariet,  vidste  Enhver, 

al  „del  var  ganske  vist":  at  jeg  en  Aften  havde 
taget  mig  en  saadan  Ridetur  paa  Ryggen  af 
vor  Professor  —  skont  det  famøse  Ridt  var 
foretaget  af  en  Seminarist  Wind  samme  Aar 
som  jeg  blev  født,  paa  den  daværende  Anden- 
Lærer,  Digteren  Gas  per  Johannes  Boye. 

Den  æventyrlige  Beslutning,  jeg  havde  taget: 
uden  paaviselig  Nødvendighed  at  opgive  mit 
Kald,  var  paa  tilsvarende  Maade  efter  en  Men- 
neskealders Forlob  bleven  sat  i  Stil  saaledes: 
at  jeg  uden  at  sige  Noget  om  min  Beslutning 
skulde  være  rejst  bort  efter  at  have  skrevet 
„Vakant!"  paa  Skoledoren  —  en  jysk  Degne- 
historie  fra  forrige  Aarhundrede! 

Den  mest  kuriøse  Bedrift,  jeg  skulde  have 
udført  under  mit  Ophold  i  Fugleberg,  var  dog 
en  Kunstberider-Præstation,  der  syntes  mig  selv 
lige  saa  utrolig,  som  Slagelse-Præsten  Hellig- 
Anders's  milelange  Ridt  paa  det  natgamle  Føl. 

Det  absolut  Sande,  der  ligger  til  Grund 
for  Legende-Dannelsen  er  Følgende; 

I  min  Ungdom  var  jeg  en  ivrig  Gymnast 
—  endogsaa  beæret  med  Udmærkelse  i  Alt, 
hvad  der  henhørte  under  Gymnastik  —  og  havde 
som  Følge  deraf  en  vis  Mangel  paa  den  Ad- 
stadighed,  som  forbyder  Folk   at   springe  over 

en  Grøft,  der  er  mere  end  en  Alen  bred,  eller 
hoppe  over  en  Laage  i  Stedet  for  at  lukke  den 
op  og  i. 

Min  velærværdige  Foresatte,  Præsten  i  Krum- 
merup,  kunde  ikke  noksom  beklage  sig  over 
denne  Mangel.  Ikke  nok,  at  jeg  holdt  Ride- 
hest —  hvilket  jo  var  en  upassende  Flothed  — 
men  han  havde  endog  en  Gang  set  mig  „springe 
op  paa  den  ligesom  en  Kunstberider"  — 
d.  v.  s.  uden  at  bruge  Stigbøjlen  —  hvilket  han 
ligefrem  fandt  forargeligt.  Degneligt  var  det 
vel  heller  ikke  saa  ganske,  og  det  er  nok  muligt, 
at  havde  jeg  været  paa  hans  Alder,  vilde  jeg 
ogsaa  have  kaldt  det  en  Letfærdighed,  men  den 
Gang  syntes  det  mig  hverken  at  stride  mod 
Moralen  eller  Fysikken. 

En  Søndag  Eftermiddag,  da  jeg  vilde  be- 
søge en  Ven,  som  var  Huslærer  hos  Skov- 
rideren paa  Saltø  Gods,  havde  Sognefogden,  der 
forpagtede  min  Jordlod  og  holdt  mig  med  Ride- 
hest, faaet  en  ny,  smuk  Hoppe,  som  jeg  skulde 
prøve.  Den  bar  udmærket,  hed  det,  men  „den 
var  lidt  letskræmt  af  sig". 

Turen  gik  ganske  mageligt  og  behageligt 
ud  ad  Landevejen,  lige  til  jeg  kom  til  Hyllinge. 
Her    havde    Byens    Karle   og  Piger  samlet  sig 

ude  paa  Gaden  lil  Leg  og  Lystighed,  og  for 
Øjeblikkel  prøvede  Karlene,  hvem  der  kunde 
slaa  det  største  Knald  med  en  Kørepisk.  Denne 
Sporl  faldt  aabenbari  ikke  i  min  Hoppes  Smag. 
Ved  det  første  Smæld  blev  den  stædig,  og  alle 
mine  Forsøg  paa  at  faa  den  til  at  gaa  frem 
lorte  kim  til.  at  vi  begge  To  baglængs  kom 
længere  og  længere  tilbage  til  stor  Fornøjelse 
fur  Ungdommen.  Da  jeg  imidlertid  ikke  vilde 
overlade  Hesten  at  bestemme,  hvad  Vej  vi  skulde 
tage.  og  ilen  med  drn  mest  hæstiske  Stædighed 
fastholdt  sine  reaktionære  Tendenser,  vidste  jeg 
ikke  bedre  Raad  end  at  benytte  mig  af  dem: 
jeg  lod  den  svinge  en  Halvcirkel  og  tvang  den 
saa  til  med  Halen  foran  at  tilbagelægge  hele 
Vejen  gennem  Byen,  stadig  fulgt  af  den  glade 
Ungdom. 

Da  vi  saa  var  komne  et  Stykke  ud  paa 
fri  Mark,  var  min  Rosinante  blevet  træt  af 
Krebsgangen  og  lod  til  at  være  ret  vel  tilfreds 
med  at  faa  Lov  til  al  gøre  omkring  og  med 
Hovedet  forrest  fortsætte  Vejen   til   Salto. 

Hvem  skulde  nu  tro,  at  denne  simple,  hver- 
dagslige Søndags-Historie  ikke  alene  kunde  be- 
vares i  en  Menneskealder  ved  at  gaa  fra  Per 
til   Povl    og    fra   Povl    til   Karen   og  Maren    og 

Mette,  men  at  den  undervejs  har  kunnet  ud- 
vikle sig  til  et  Æventyr,  som.  jeg  næsten  ikke 
selv  har  været  i  Stand  til  at  genkende ,  og  at 
den  rimeligvis,  om  end  i  mindre  Stil,  med  Tiden 
vil  antage  lige  saa  fantastiske  Former,  som  Le- 
genden om  Slagelse-Præstens  Ridetur? 

Det  lykkedes  dog! 

Da  Godtfolk  derude  i  Egnen  en  halv  Snes 
Aar  senere  fik  at  hore,  at  en  Forfatter,  der 
var  blevet  bekendt  i  Hovedstaden  ved  en  hel 
Del  mere  eller  mindre  lystige  Viser  og  Komedier, 
ikke  var  nogen  anden  end  den  fordums  Skole- 
lærer, var  det  ikke  saa  forunderligt,  at  de  be- 
gyndte at  søge  i  deres  Hukommelse  om,  hvor 
vidt  denne  næsten  forglemte  Person  allerede 
den  Gang  skulde  have  haft  lystige  Indfald  og 
gjort  Løjer  for  Publikum.  Det  var  rigtignok 
grumme  lidt,  man  i  den  Retning  kunde  opgrave, 
men  det  Lidt,  man  fandt,  pyntede  man  op,  saa 
godt  man  kunde,  og  adskilligt  af,  hvad  andre 
havde  sagt  og  gjort,  blev  med  det  samme  ufor- 
varende ført  over  paa  hans  Regning. 

Længere  hen  i  Tiden,  da  de  saaledes  frem- 
komne Sager  og  Sagaer  havde  haft  en  Snes 
Aar  at  løbe  om  og  vokse  i,  traf  jeg  sammen 
med    en    gammel    Bekendt,    der    imens    havde 

bosat  sig  der  i  Egnen  og  faaei  Rede  paa  alt, 
hvad  der  hørte  til  dens  Personalhistorie.  Han 
var  en  meget  ivrig  Sander  i  dette  Fag,  og  da 
vi  nu  efter  lang  Tids  Forlob  mødtes  igen,  vilde 
han  gerne  have  lidt  nøjere  Besked  om  forskel- 
lige Anekdoter,  der  trængte  til  at  suppleres. 
Blandt  andet  spurgte  han  mig,  om  det  var  paa 
et  Væddemaal,  jeg  havde  gjort  det  berømte 
Ridt  gennem  Hyllinge. 

Det  lod  lur  mig  som  en  Gaade,  da  jeg  ikke 
kunde  falde  paa  at  sætte  Turen  paa  den  stædige 
Hoppe  i  Forbindelse  med  nogensomhelst  Berøm- 
melse, og  jeg  kunde  kun  give  ham  den  negative 
Oplysning,  at  jeg  aldrig  havde  redet  Væddeløb. 

„Var  det  da  bare  for  Morskabs  Skyld,  at 
De  red  den  lange  Vej  paa  den  Maade?"  spurgte 
han  forundret. 

„Hvilken  Maade?" 

„Siddende  baglængs  paa  Hesten!" 

„Det  maa  være  en  Anden,  der  har  gjort 
det  Kunststykke!" 

„Ih  nej,  vist  ikke!  Der  var  mange  Men- 
nesker, der  saa'  det,  og  De  var  jo  godt  kendt 
der  paa  Egnen." 

„Maa  jeg  saa  faa  at  vide,  hvad  det  var, 
disse  mange  Mennesker  har  set!" 

„Som  jeg  siger,  at  De  en  Søndag  Efter- 
middag nok  saa  strunk  kom  ridende  gennem 
Hyllinge,  siddende  baglængs  paa  deres  Ganger!" 

„Aa  —  nu  har  jeg  Opløsningen  paa  Gaaden! 
Jeg  har  en  Gang  tvunget  en  stædig  Hest  til  at 
gaa  baglængs  gennem  Byen,  men  selv  sad  jeg 
rigtig  nok  forlængs  paa  den." 

„Det  maa  have  været  en  anden  Gang! 
Den  Gang,  som  jeg  taler  om,  red  De,  som  jeg 
siger,  det  veed  jeg  fra  Folk,  som  selv  hal- 
set det." 

„Men  veed  De  ikke  ogsaa:  at  der  er  mange 
Folk,  som,  naar  de  fortæller,  hvad  de  har  hørt, 
ikke  husker  andet,  end  at  det  er  noget,  de  selv 
har  set?  —  Naar  jeg  nu  forsikrer  Dem,  at  jeg 
aldrig  nogensinde  har  produceret  mig  som  Bag- 
længsrytter  ..." 

„Saa  maa  De  undskylde,  at  jeg  tror,  det 
er  Dem,  der  husker  fejl,  for  der  er  saa  mange, 
som  veed  det,  at  De  gjerne  kunde  faa  et  Things- 
vidne  derpaa." 

„Ja,  saa  maa  det  jo  være  en  historisk 
Sandhed." 

„Det  er  det  minsæl!"  Og  det  er  jo  da 
heller  ikke  det  største  Kunststykke  af  den  Slags, 
som  De  har  gjort." 

„Dog  ikke?" 


„Nej!  Min  Morbroder  har  selv  fortalt  mig, 
at  en  Dag,  da  De  havde  været  oppe  og  talt 
med  Præsten,  saa  gik  De  hen  til  Drengen,  som 
holdt  Deres  Hest,  og  tog  Tøjlen,  og  i  det  samme 
stod  De  med  et  Spring  oppe  paa  Ryggen  af 
den  og  galloperede  ud  af  Præstegaarden  - 
ganske  som  en  Kunstberider." 

..Staaende  paa  Hesten?" 

...Ta,  det  vil  De  da  vel  ikke  nægte?  Min 
Morbroder  var  s'gu  en  paalidelig  Mand,  og  han 
bandte  paa.  at  han  havde  hort  det  af  Præstens 
Karls  egen  Mund!  .  .  ." 

Saa  var  jo  ogsaa  det  blevet  en  „historisk 
Sandhed"! 

Hvorfor  skulde  Manden  vel  tro  mig  bedre 
end  baade  „Morbror"  og  Præstens  Karl?  Hvis 
min  Saga  tilfældigvis  skulde  leve  endnu  til  næste 
Generation,  er  det  højst  sandsynligt,  at  en  frem- 
tidig Biograf  vil  opdage  den  historiske  Sandhed: 
at  jeg,  staaende  baglængs  paa  Hesten,  red  lige 
fra  Fugleberg  Skole  over  til  Sverig,  hvor  jeg 
straks  fik  Engagement  ved  et  Kunstberider- 
selskab. 

En  Velgører, 

Det  er  en  gammel  Erfaring,  at  den  Mod- 
stand, vi  moder  hos  vore  Uvenner,  tit  hjælper  os 
liedre  frem  i  Verden  end  den  Bistand,  vi  faar 
af  vore  Venner,  idet  Vennehjælpen  meget  let 
kan  gøre  os  et  eller  andet  Stadium  paa  vor  Vej 
saa  mageligt  og  behageligt,  at  vi  standser  der 
og  ikke  kommer  videre,  mens  Fjendernes  An- 
greb hindrer  os  fra  at  slaa  os  til  Ro  under 
Vejs  og  saaledes  tvinger  os  til  at  skynde  os 
mod  Maalet,  ja  maaske  endogsaa  ved  at  spærre 
Vejen  nødsager  os  til  at  slaa  ind  paa  en  anden 
Bane,  der  fører  til  et  bedre  Maal. 

Jeg  vil  just  ikke  sige,  at  vi  er  synderlig 
villige  til  at  paaskønne  den  Nytte,  de  saaledes 
gør  os,  tværtimod:  vi  har  i  Reglen  den  størst 
mulige  Lyst  til  at  sætte  Uvilje  mod  Uvilje,  saa 
længe  Kampen   staar  paa,    men   naar  den  for- 

længst  er  endt,  og  vi  maa  erkende  at  det 
netop  var  den,  der  tvang  os  ind  paa  den  bedre 
Vej,  saa  ser  vi  rolig  tilbage  paa  de  Angreb, 
der  i  sin  Tid  bragte  os  i  Harnisk,  og  bliver 
endogsaa  tilbojelige  til  at  istemme  den  franske 
Vises  Refrain : 

..Vivt'iil   nus  amis 
Les  ennemis!" 

Jeg  har  haft  al  Grund  dertil.  Saa  godt 
som  hver  Gang  jeg  har  slaaet  ind  paa  en  bedre 
Vej,  er  det  en  eller  anden  saadan  uvillig  Vel- 
gører,  jeg  kan  takke  for  de  lykkeligere  Forhold, 
jeg  har  opnaaet,  og  frem  for  alle  var  det  en 
saadan,  der  viste  mig  den  Velgerning  i  Tide 
at  gøre  mig  min  Stilling  som  Skolelærer  al- 
deles utaalelig. 

Hvis  jeg  havde  truffet  paa  en  velsindet 
Sognepræst,  er  der  al  rimelig  Sandsynlighed 
for,  at  jeg,  der  ingensinde  havde  stilet  hojere, 
vilde  have  levet  mig  sammen  med  min  Stilling, 
ladet  mig  rnsticere  og  maaske  endt  som  resig- 
neret Pietist,  som  krakilsk  Politiker  —  eller 
som  mine  to  Formænd,  der  dode  som  humør- 
Stakler,  og  i  hvert  Frikvarter  maatte  tage 
Medicin  af  Klukflasken  —  men  det  hændte  mig 

ikke.  Den  rette  Mand  var  udnævnt,  og  han 
skyndte  sig  alt  hvad  han  kunde  med  at  besørge 
det  Fornødne. 

Straks  ved  min  Ankomst  til  Skolen  blev 
jeg  modtaget  af  min  Kollega  fra  Hovedsognet, 
som  havde  læst  lidt  med  Børnene  under  Va- 
kancen. 

Han  bød  mig  Velkommen  og  ønskede  mig 
Held  og  Lykke  i  min  nye  Stilling. 

„Ja,  De  kan  tro,  at  det  kan  behøves,  for 
De  faar  meget  at  gaa  igennem!"  —  tilføjede 
han.  „De  gør  Dem  ikke  noget  Begreb  om. 
hvordan  Skolen  er  blevet  forsømt  under  Deres 
Formands  lange  Sygdom!  Børnene  kan  ingen 
Verdens  Ting,  saa  De  maa  begynde  forfra 
i  Alt." 

„Naa!  Saa  faar  jeg  jo  Æren  for  det  Hele, 
naar  de  lærer  Noget"  —  mente  jeg  i  mit  Ung- 
domsmod. 

„Æren  —  ja  vist!  og  Paaskønnelse  — 
jo,  der  skal  De  ha'  det!"  —  sukkede  min  gamle 
Kollega.  „Saadan  tænkte  ogsaa  jeg  den  Gang, 
jeg  var  ung  og  kry.  Nej,  gør  Alt,  hvad  De 
formaar,  slid  og  slæb  for  at  lære  Børnene  Alt, 
hvad  de  kan  nemme,  stræb  at  være  saa  nøj- 
agtig  i  hele    Deres  Embedsførelse  som  muligt, 


261 

og  naar  De  saa  venter,  at  det  skal  blive  aner- 
kendt, saa  skal  De  se,  at  jo  bedre  det  lykkes 
Dem  at  røgte  Deres  Kald,  jo  mere  Uvilje  vil 
De  paadrage  Dem,  og  jo  mere  vil  man  eb  i  ka- 
nere og  bagtale  Dem!  Jeg  taler  af  Erfaring. 
Jeg  har  ogsaa  været  ivrig  i  Tjenesten  og  taget 
mig  Verden  nær,  men  inden  to  Aar  var  for- 
løbne efter  at  vi  havde  faaet  vor  nuværende 
Velærværdighed,  saa  var  jeg  traadt  ned.  Jeg 
var  blevet  ti  Aar  ældre,  var  blevet  nervøs, 
graahaaret  og  sløv,  lod  Alting  gaa,  som  det 
bedst  kunde,  og  fandt  mig  i  Alt.  Lad  mig 
se,  at  De  staar  bedre  imod!  De  har  jo  hver- 
ken Kone  eller  Børn,  som  jeg,  stakkels  syge 
Mand!" 

Naa!  Jeg  havde  den  Gang  i  slige  Sager 
et  Mod,  der  grænsede  til  Overmod.  Jeg  for- 
sikrede, at  jeg  slet  ikke  var  bange  for  Præste- 
manden. Naar  jeg  passede  mit  Embede  og 
ikke  fornærmede  ham,  kunde  han  jo  ikke  faa 
noget  imod  mig  —  antog  jeg. 

„Ikke  faa  Noget  imod  Dem?"  —  gentog 
min  Kollega.  „Han  har  allerede  saa  meget 
imod  Dem,  som  man  kan  have  mod  et  Men- 
neske, man  slet  ikke  kender!" 

—  Men  hvorfor  da? 

-  Først  og  fremmest  fordi  han  ikke  kan 
fordrage  at  se  glade  Mennesker,  og  dernæst 
fordi  han  har  interesseret  sig  for,  at  en  Anden 
skulde  faa  Embedet.  Han  havde  nemlig  an- 
befalet en  halvgammel,  hellig  Fyr,  som  havde 
haft  Uheld  i  forskellige  Stillinger,  og  til  Sidst 
faaet  Eksamen  med  „Ej  ubekvem",  men  ham 
vilde  Herremanden  ikke  kalde,  og  det  kommer 
nok  til  at  gaa  ud  over  Dem.  De  bliver  vist 
modtaget  som  en  Hund  i  et  Spil  Kegler!  Præ- 
sten har  allerede  omtalt  Dem. 

—  Som  hvad? 

—  Som  „den  første  den  bedste  Vindhas, 
der  har  haft  lidt  Held  ved  Eksamensbordet". 
Det  var  i  Modsætning  til  hans  Klient,  som 
havde  haft  Uheld  der. 

—  Tak! 

Det  var  første  Gang,  jeg  havde  Ulejlighed 
af  den  Smule  Eksamen,  men  det  blev  ikke  den 
sidste. 


Endnu  samme   Dag  præsenterede  jeg  mig 
for  min  nærmeste  Foresatte. 

Det  var  kort  før  Jul,  og  det  begyndte  alle- 


rede   at   mørknes  saa  smaat,  da   jey  om  Efter- 
middagen  traadte   ind  i  hans  „Studerkammer". 

Man  sad  ved  sit  Skrivebord,  med  Ryggen 
imod  mig,  og  uagtet  jeg  havde  ladet  mig  meldt-. 
lod  han  ikke  til  at  bemærke  min  Ankomst. 
Jeg  blev  imidlertid  med  degnelig  Ærbødighed 
staaende  ved  Duren  i  tavs  Forventning  om.  at 
han  skulde  afbryde  sin  Læsning  og  værdige 
mig  et  Øjebliks  Opmærksomhed,  men  det  varede 
syv  Lange  og  syv  Brede,  før  jeg  naade  saa 
vidt.  Endelig,  efter  at  jeg  havde  faaet  mere 
end  fornoden  Tid  til  at  indse,  hvor  lidet 
værdig  jeg  var  til  at  komme  i  Betragtning,  og 
efter  at  jeg  gentagne  Gange  forgæves  havde 
søgt  at  tilkendegive  min  Nærværelse  ved  sagte 
at  rømme  mig.  rejste  Præsten  sig  og  gik  hen- 
imod  mig. 

Jeg  bukkede  saa  pænt  som  jeg  kunde, 
men  det  lod  han  ikke  til  at  bemærke.  Han 
gik  hen  imod  mig.  stak  mig  et  stirrende  Blik 
i  Ansigtet,  lod  det  derpaa  et  Par  Gange  maale 
mig  fra  Øverst  til  Nederst  og  udbrod  saa  med 
en  alt  andet  end  venlig  Stemme  og  tilsvarende 
Mine: 

.. Xaa  saa  det  er  Dem!" 

Jeg     bekræftede     naturligvis     dette     Over- 

raskelsesudbrud  og  fortalte,  at  jeg  var  kommet 
for  pligtskyldigst  at  hilse  paa  min  Foresatte  og 
præsentere  mine  Attester .  .  . 

Mere  fik  jeg  ikke  sagt,  for  han  afbrød 
mig  med  de  Ord: 

„Jeg  bryder  mig  aldeles  ikke  om  Attester. 
Man  kan  have  en  meget  god  Demissionsattest 
uden  at  du  til  at  være  Lærer." 

„Saa  er  det  ret  heldigt,  at  jeg  har  Vidnes- 
byrd i  denne  Retning  fra  den  Mand,  for  hvis 
Børn  jeg  har  været  Informator,  og  fra  den 
Præst,  der  har  eksamneret  mine  Elever"  — 
svarede  jeg,  men  det  syntes  han  heller  ikke  at 
høre,  han  lod  mig  blive  staaende  med  Papirerne 
i  Haanden  og  gav  sig  til  at  gaa  op  og  ned  ad 
Gulvet. 

„Jeg  vil  sige  Dem  det  rent  ud,  Fa'r,"  fort- 
satte han  stadig  promenerende.  —  „Det  gør  mig 
meget  ondt,  at  De  har  faaet  Kaldet,  uagtet  jeg 
har  interesseret  mig  for  en  Anden,  som  jeg 
syntes  bedre  om!" 

Herpaa  svarede  jeg  beskedent,  at  jeg  haa- 
bede,  at  denne  Interesse  ikke  vilde  vække 
nogen  Fordom  eller  Uvilje  mod  mig  —  o.  s.  v. 
—  men  ogsaa  det  lod  han  upaaagtet  og  ube- 
svaret.    Han  vedblev  tavs  at  spasere   frem  og 

tilbage  -  jeg  tror  en  Snes  Gange  og  lod  mig 
yderlig  forbavset  blive  staaende  ved  Døren. 

Paa  en  Gang  fo'r  han  hen  mod  mig,  saa 
nær,  at  hans  Næsespids  næsten  berørte  min 
og  spurgte: 

„Hvordan  staar  det  sig  med  Deres  Tro, 
FaV?" 

Dette  med  den  barskeste  Røst  og  det 
skarpeste  Blik  pludseligt  og  uventet  opkastede 
Sporgsmaal,  bragte  mig  næsten  fra  Koncepterne 
—  i  alt  Fald  nd  af  den  højtidelige  officielle 
Stemning,  og  halv  instinktmæssig,  som  om 
han  havde  spurgt  til  mit  eget  Befindende, 
svarede  jeg  med  et  høfligt  Smil: 

„Jo  Tak!     Ret  godt!" 

Det  Svar  var  han  aabenbart  ikke  belavet 
paa.  Efter  et  Par  Ture  op  og  ned  ad  Gulvet, 
standsede  han  igen  og  fortsatte: 

„Jeg  spørger  Dem  alvorligt:  har  De  den 
rette  Tro?" 

„Nej,  det  kunde  aldrig  falde  mig  ind  at  paa- 
staa.  Jeg  tror  ikke  engang  paa  Pavens  Ufejlbar- 
hed end  sige  paa  min  egen.  Der  kan  vist  være 
meget  Urigtigt  i  min  Tro,  som  i  alle  Andres." 

Atter  to,  tre  Ture  op  og  ned  ad  Gulvet, 
og  saa  en  ny  nærgaaende  tete  å  tete. 

„De  kniber  ud,  Fa'r!  De  vil  ikke  bekende 
Kort.  Er  De  „Opvakt"  eller  er  De  Vanekristen, 
eller  Fritænker,  eller  hvad  er  De?" 

Nu  syntes  jeg,  Situationen  ligefrem  fristede 
til  Drilleri,  og  svarede  ganske  roligt:  „Som 
Barn  havde  jeg  Ord  for  at  være  temmelig  op- 
vakt, men  jeg  tilhorer  for  Resten  ingen  Sekt. 
Det  vil  aldrig  falde  mig  ind  at  føre  kættersk 
Lære  i  Skolen." 

Manden  var  lige  ved  at  eksplodere.  Han 
greb  fat  i  begge  Spidserne  paa  min  Frakke- 
krave og  vedblev: 

„Nu  ingen  flere  Udflugter!  Ja  eller  Nej! 
Tror  De  paa  Djævelen'?*' 

—  Ham  har  jeg  jo  forsaget  ved  min  Daab, 
og  jeg  tilstaar,  at  jeg  siden  den  Tid  har  givet 
mig  saa  lidt  som  muligt  af  med  at  tænke  paa 
hans  Væsen  og  hans  Gerninger. 

—  Det  er  nok!  Det  er  med  andre  Ord: 
De  tror  ikke  paa  nogen  personlig  Djævel,  og 
den,  der  ikke  gør  det,  han  tror  heller  ikke 
paa  nogen  personlig  Gud. 

—  Men  Hr.  Pastor.  .  . 

—  Nej,  jeg  tænkte  det  nok!  Nu  ved  jeg 
hvad  Aands  Barn  De  er,  Fa'r!  —  og  det  skal 
jeg  vide   at   rette  mig  efter.     Lad   mig  saa   faa 

Deres   Kaldsbrev  og  Kollats.     Jeg    er  jo    nødl 
til    at    indsætte    Dem    i    Embedet    paa    Søndag. 
Det  er  sørgeligt  —  det  er  sandelig  sorgeligt! 
Overfor  et  saadant  Raisonnement   var  der 

Intet  at  sige.  Jeg  gav  ham  Papirerne  og  sagde 
Farvel,  og  skyndte  mig  ud  af  den  Dør,  ved 
hvilken  jeg  under  hele  Samtalen  havde  maattet 
staa  Skoleret. 

Det  var  Introduktionen. 

Næste  Søndag  indtog  jeg  min  Plads  i 
Degnestolen  og  hørte  min  nye  Foresatte  ex 
cathedra  oplæse  mit  Kaldsbrev  og  Bispen- 
Bekræftelse  paa  min  Udnævnelse.  Da  det  var 
gjort,  erklærede  han  mig  for  velbestalter  Skole- 
lærer og  Kirkesanger,  men  kunde  ikke  engang 
paa  Prædikestolen  tilbageholde  den  Oplysning, 
at  han  havde  gjort,  hvad  „der  stod  i  hans  Magt, 
for  at  en  Anden,  til  hvem  han  havde  mere 
Tiltro'',  skulde  have  faaet  Embedet. 

Den  Udtalelse  syntes  dog  ikke  at  have 
skadet  mig  i  Menighedens  Øjne,  ti  efter  at 
Gudstjenesten  var  endt,  kom  de  tilstedeværende 
Honoratiores  op  i  Koret  for  at  byde  mig  Vel- 
kommen, mens  Præsten  med  sammenbidte  Læber 
og  rynkede  Bryn  skyndte  sig  ud  af  Kirken. 
Det    var    som    jeg    erfarede    en    Demonstration 


268 

imod  ham,  og  da  jeg  beklagede,  at  Præsten 
paa  Forhaand  havde  været  stemt  imod  mig, 
svarede  en  af  Bymændene,  at  han  „ikke  kunde 
have  givet  mig  nogen  bedre  Anbefaling." 


Efter  denne  Begyndelse  var  naturligvis 
vort  Forhold  klart  og  tydeligt  givet.  Han 
søgte  enhver  Leilighed  til  at  sige  eller  volde 
mig  Ubehageligheder,  og  jeg  var  belavet  derpaa, 
men  min  Ungdom  og  min  underordnede  Stil- 
ling gav  mig  ikke  det  rolige  Mandsmod,  der 
behøvedes  til  at  forsvare  sig  med  den  Brutalitet, 
som  alene  kunde  imponere  en  saa  ildesindet 
og  ubegavet  Person.  Naar  jeg  havde  afværget 
et  af  hans  uberettigede  Anfald,  forstod  jeg  ikke 
at  benytte  mig  af  den  Blottelse,  han  havde 
givet  sig,  til  at  sige  ham  grundig  Besked,  saa 
han  tog  sig  i  Agt  næste  Gang.  Jeg  nøjedes  i 
Reglen  med  at  markere  den  ved  en  høflig  men 
spydig  Bemærkning,   der  kun   virkede   tirrende. 

Jeg  skal  anføre  et  Eksempel  af  de  utalte 
mange,  jeg  kunde  vælge  imellem,  og  naar  jeg 
netop  vælger  dette  lille  Sammenstød,  er  det 
ikke  som  et  af  alvorligere  og  mere  betydende, 
men  som  et  af  dem,  der  er  hurtigst  fortalt. 

Det  viste  sig  megel  snart,  at  Præstens 
Skolebesøg  som  oftest  indtraf  paa  det  Klokke- 
slet, da  Undervisningen  skulde  begynde  eller 
lidt  før  den  skulde  være  endt,  med  andre  Ord: 
at  de  gik  ud  paa  at  opdage  en  Lejlighed  til 
at  komme  mig  til  Livs,  hvis  Skoletiden  var 
begyndt  et  Par  Minuter  for  silde  eller  endt  et 
Par  Minuter  for  tidligt.  Herpaa  havde  min 
Kollega  i  Hovedsognet  belavet  mig,  og  det  lyk- 
kedes derfor  ikke  at  gribe  mig  i  en  saadan 
Forbrydelse. 

En  Morgen,  da  „Skoleforstanderen"  (d.  v.  s. 
den  Gaardmand,  der  havde  Tilsyn  med  Skolens 
ydre  Anliggender:  Reparationer,  Mulktopkræv- 
ninger  o.  desl.)  var  kommet  ind  til  mig  i  en 
Forretningssag,  opdagede  jeg  forundret,  at  den 
glade  Skoleungdoms  Stoj  paa  Legepladsen  plud- 
selig var  forstummet,  og  at  alle  Bornene  var 
kaldte  ind.  Jeg  saa'  paa  Klokken,  der  endnu 
manglede  fem  Minuter  i  den  bestemte  Tid,  bad 
Skoleforstanderen  vente  et  Øjeblik,  og  skyndte 
mig  ind  i  Skolen.  Jo  ganske  rigtigt!  Der  sad 
alle  Skolebørnene  paa  deres  Plads  og  Hr.  Pa- 
storen paa  Katederet. 

Havde  jeg  nu  været  en  moden  Mand  med 
den    behørige    Avtoritet    og    Brutalitet,    skulde 

jeg  have  sagt  til  Bornene:  „Gaa  ud,  Børn!  I 
har  fem  Minutters  Fritid  endnu,  og  jeg  har 
Noget  at  tale  med  Præsten  om."  Derpaa  skulde 
jeg  i  Skoleforstanderens  Nærværelse  have  sagt 
ham,  at  han  ingen  Ret  havde  til  at  gøre  Ind- 
greb i  min  Skolegerning,  fordi  hans  Ur  gik 
galt  —  at  mit  Ur  i  værste  Tilfælde  havde  samme 
Ret  til  at  gaa  nogle  faa  Minutter  for  sagte,  som 
hans  til  at  gaa  for  stærkt,  og  at,  selv  om  der 
var  sket  en  Forsinkelse  ved  min  Samtale  med 
Skoleforstanderen,  saa  paalagde  simpel  Humanitet 
ham  at  undersøge  Aarsagen.  Naar  det  var  sket, 
kunde  han  have  ført  Klage  over  min  Forsømme- 
lighed til  Skoledirektionen,  hvis  han  ikke  frygtede 
for  at  gøre  sig  latterlig  derved,  men  han  skulde 
tage  sig  i  Agt  for  at  kompromittere  mig  over- 
for mine  Elever  —  osv.  —  men  dertil  var  jeg, 
som  sagt,  for  ung. 

Da  jeg  kom  ind  i  Skolen,  hilste  jeg  hofligt 
paa  Præsten,  og  efter  at  have  kastet  et  for- 
undret Blik  paa  Børnene,  saa'  jeg  spørgende 
paa  ham.  Svaret  blev,  idet  han  paatog  sig  sin 
mest  unaadige  Embedsmine:  „De  har  ikke  kaldt 
Bornene  ind  i  rette  Tid,  Fa'r!  Derfor  har  jeg- 
gjort  det! 

„Er  Hr.  Pastoren  ogsaa  vis  paa,  at  det 
er  rette  Tid  nu?"     -  spurgte  jeg  høfligt. 

„Nej!     Det  er  fem  Minuter  for  silde!" 

„Fem  Minuter  for  tidligt,  skulde  jeg  mene!" 
—  rettede  jeg  og  viste  ham  mit  Ur. 

„Det  Ur  gaar  galt." 

„Det  kom  fra  Urmageren  i  gaar." 

„Lige  meget!    Saa  har  han  stillet  det  galt." 

Saa  aahnede  jeg  Døren  og  had  Skolefor- 
standeren komme  ind. 

„Sig  mig,  Morten  Nielsen:  Naar  et  Ur  nu 
viser  paa  5  Minuter  over  8  —  hvordan  gaar 
det  saa?"  spurgte  jeg  ham. 

„Saa  gaar  det  vel  saadan  sine  10  Minuter 
for  stærkt,  kan  jeg  tro!"  —  svarede  Manden, 
efter  at  have  raadført  sig  med  sit  Ur. 

„Nej,  saa  gaar  det  rigtigt,  og  saa  er  det 
faa  en  Skam  Morten  Nielsens  Ur,  der  gaar 
galt!"  —  vedblev  Præsten. 

„Det  kan  sandelig  gerne  være,  men  saa- 
dan gaar  vist  omtrent  alle  Byens  Ure"  —  mente 
Morten  Nielsen. 

„Ja,  det  forandrer  ikke  Sagen"  — forsikrede 
den  gejstlige  Rethaver. 

„Nej,  det  er  afgjort:  alle  Byens  Ure  kan 
gaa    galt"   —  istemte  jeg,    „men    naar    nu   det 

eneste  ufejlbare  Ur  befinder  sig  i  Nabobyen  i 
Hr.  Pastorens  Lomme,  og  jeg  baade  begynder 
og  ender  Undervisningen  efter  de  fejlbare  Ure, 
vi  her  har,  synes  jeg,  at  Resultatet  bliver  saa 
lidt  forskelligt,  at  der  hverken  er  Anledning 
til  at  gøre  Indgreb  i  mine  Funktioner  eller  til 
at  give  mig  Reprimander!" 

„Vil  De  lære  mig,  hvad  jeg  har  Anled- 
ning til  eller  ikke?  —  Lær  De  heller  Dem  selv 
at  svare  Deres  Foresatte  med  skyldig  Respekt, 
Fa'r!     Forstaar  De  det?     God  Morgen!"  — 

Og  ud  ad  Døren  fo'r  min  velærværdige 
Foresatte,  gnistrende  vred,  uden  at  vente  paa 
Svar. 

Jeg  stod  flov  tilbage,  og  det  var  for  saa 
vidt  i  sin  Orden,  som  jeg  havde  søgt  at  være 
fin,  hvor  jeg  burde  have  været  grov.  Børnene 
havde  ikke  forstaaet  Andet,  end  at  jeg  havde 
maattet  give  Præsten  Ret  i  Alt,  hvad  han 
sagde,  og  til  sidst  faaet  Grovheder,  som  jeg 
maatte  tie  til.  Ikke  engang  Skoleforstanderen 
lod  til  at  være  rigtig  med.  Han  rystede  blot 
betænksomt  paa  Hovedet  og  mumlede: 

„Ded  æ  dou  en  farli  skrap  Mand,  den  Præst, 
men  —  æ  —  jæ  trour  ili'el,  at  hans  Klokke 
itte  gaar  rejti'!" 

Han  var  egenlig  en  syg  Mand,  den  stakkels 
Præst,  og  hans  Sygdom  var  dobbelt  beklagelig, 
fordi  den  vakte  Uvilje  i  Stedet  for  Medloldse, 
uagtet    den   var   baade   pinlig   og  uhelbredelig. 

Del  var  nemlig  den  tærende  Hjertesyge,  som 
kaldes  Misundelse,  hvoraf  han  led,  og  den  for- 
bitrede hele  hans  Tilværelse.  Saa  snart  han 
saa'  noget,  der  gjorde  Opsigt,  blev  anerkendt 
eller  rost,  straks  udsendte  den  beskadigede  Plet 
i  Hjertet  en  Sværm  af  Avinds-Bakterier  i  den 
ulykkelige  Mands  Blod,  og  saa  kom  det  altid 
til  Bitterhedsudgydelser. 

Det  følger  af  sig  selv,  at  en  saa  tarveligt 
lønnet  Skolelærer,  som  jeg,  ikke  besad  Meget, 
der  var  misundelsesværdigt,  men  i  den  Retning 
var  han  nøjsom  indtil  det  Utrolige.  Saa'  han 
blot  paa  mit  Bord  en  illustreret  Bog,  saa  var 
dei  tilstrækkeligt.  Da  hed  det:  „Hm!  De  maa 
nok  have  Ekstra-Indkomster,  Fa'r?" 

„Jeg?" 

„Ja!  Siden  De  kan  kobe  kostbare  Værker 
om  Videnskaber,  som  er  Dem  aldeles  uvedkom- 
mende. Jeg  har  ikke  engang  Raad  til  at  kobe 
det  Slags  Boger." 

Herpaa  kunde  jeg  have  givet  ham  det  be- 
roligende Svar,    at  det  var  en  laant  Bog,  men 

18 

det  fandt  jeg  ikke  nødvendigt.  Jeg  kunde  og- 
saa  have  svaret:  at  af  alle  Videnskaber  var  del- 
ingen, som  var  mig  mere  uvedkommende  end 
Hr.  Pastorens  Økonomi.  Det  havde  været  for- 
tjent, men  som  sagt:  jeg  manglede  den  fornødne 
Brutalitet.     Jeg  svarede  kun: 

„Det  er  en  entomologisk  Afhandling,  og 
Naturhistorie  hører  jo  til  de  „almennyttige  Kund- 
skaber", hvortil  der  er  ansat  2  Timer  om  Ugen 
paa  mit  Skoleskema." 

„Visvas,  Fa'r!  Spild  De  bare  ikke  Tiden 
med  at  snakke  om  Insekter  til  Deres  Skolebørn, 
men  lær  dem  bare  det  ene  Fornødne!  Jeg  har 
sandelig  aldrig  lært  Naturhistorie." 

„Jeg  beder  Dem  undskylde,  Hr.  Pastor, 
men  om  den  ikke  hører  med  til  teologisk  Attestats, 
saa  kan  jeg  forsikre  Dem,  at  det  er  en  befalet 
Disciplin  paa  Seminariet,  og  at  jeg  —  uagtet 
jeg  var  saa  heldig  at  faa  et  „Udmærket"  paa 
min  Demissionsattest  i  dette  Fag  —  kan  meget 
mindre  end  jeg  synes,  der  hører  til  almindelig 
Dannelse." 

Det  var  bogstavelig  sandt,  men  der  er  Sand- 
heder, som  man  ikke  skal  sige  til  syge  Folk, 
og  jeg  maa  tilstaa:  jeg  vidste  godt,  at  han  vilde 
opfatte  mit  Svar   som   en   Spydighed.     Nu  var 

101  ude,  og  der  fulgte  et  helt  Styrtebad  af 
Ubehageligheder  og  Bebrejdelser,  for  hvilke  jeg 
ikke  kunde  forsvare  mig  uden  at  blive  beskyldt 
for  Mangel  paa  Ærbødighed  for  min  Foresatte. 

Jeg  kunde  nævne  Snese  af  Tilfælde,  hvor 
lignende  ubetydelige  Anledninger  fremkaldte  til- 
svarende Overfald,  men  skal  endnu  blot  nævne 
to  som  ret  betegnende: 

Væggene  i  mine  Værelser  vare  hvidtede 
Kalkflader,  der  blev  skjoldede  af  Fugtighed 
og  Mursalt,  og  for  at  bode  paa  deres  Uhygge 
havde  jeg  anvendt  en  Uge  af  min  Sommerferie 
paa  at  oliemale  og  dekorere  dem.  Saa  snart 
Præsten  saa'  denne  Oppudsning,  brod  Sygdom- 
men los:  Oliemalede  Vægge!  De  fandtes  ikke 
engang  i  Præstegaarden!  Oliemalede  Vægge  hos 
en  Skolelærer,  der  skulde  være  et  Mønster  paa 
Nøjsomhed  og  Beskedenhed  —  det  var  uhørt! 
—  Det  var  et  slet  Eksempel,  der  ikke  kunde 
Andet  end  opmuntre  Menigheden  til  Forfænge- 
lighed og  Overdaadighed!  —  Det  var  ligefrem 
at  give  Forargelse!  —  Og  det  var  desuden 
ulovligt!  —  Det  var  Skoledistriktet,  det  skulde 
vedligeholde  Bygningen,  og  Skolekommissionen, 
der  havde  at  bestemme,  hvad  der  skulde  gøres 
eller  ikke  gøres.  —  Og  det  var  Sognepræsten, 

der  var  Formand  i  Kommissionen.  —  Havde  jeg 
maaske  bedt  ham  om  Tilladelse  til  at  dekorere 
Vægge  og  Døre?  —  Det  var  Mangel  paa  Re- 
spekt for  mine  Foresatte  —  det  var  en  Selv- 
raadighed,  der  skulde  blive  paatalt  —  osv. 

Jeg  tror  virkelig,  at  han  førte  Klage  over 
mig  i  den  Anledning,  men  Medhold  fik  han  ikke. 

En  Søndag  Formiddag,  da  han  kom  ind 
til  mig  for  at  iføre  sig  sit  Ornat,  førend  han 
gik  over  i  Kirken,  opdagede  han  en  ny  Straa- 
hat,  der  var  lidt  smukkere  end  de,  man  pleiede 
at  se  paa  Egnen.  Han  vendte  og  dreiede  den 
et  Par  Gange,  og  da  han  havde  forvisset  sig 
om,  at  den  uden  Sammenligning  var  mere  ele- 
gant end  den  Halmhat,  han  selv  pleiede  at  bære 
i  Marken  og  Haven,  havde  han  tillige  set  sig 
tilstrækkelig  vred  paa  den.  Han  holdt  den  hen 
for  mig  og  spurgte  mig  med  et  Blik,  som  kunde 
have  passet  til  en  Forbryder:  „Vil  De  gaa  i 
Kirke  med  den  Hat,  Fa'r?" 

Da  det  slet  ikke  havde  været  min  Hensigt, 
mente  jeg,  at  han  i  alt  Fald  kunde  have  ventet 
med  det  Spørgsmaal,  til  han  saa  mig  gøre 
Mine  til  at  tage  den  paa,  og  svarede  —  maaske 
nok    lidt    spidst:  „Nej,   det  kunde   aldrig  falde 

mig  ind!     Jeg  gaar  aldrig   i   Kirken  med  Hat 

paa." 

„Jeg  mener:  Vil  De  gaa  til  Kirke  med 
den  Hat?u  —  spurgte  han  nu  med  fordoblet 
Barskhed. 

„Synes  Hr.  Pastoren  ikke.  at  den  er  pæn 
nok?"  —  spurgte  jeg  til  Svar,  og  saa  brod 
Uvejret  los  igen.  Det  var  en  Hat  til  en  Spring- 
fyr og  ikke  til  en  alvorlig  Embedsmand  — 
etc.,  etc:  hele  Ramsen  om  Forfængelighed,  Over- 
daadighed,  Nøjsomhed,  Beskedenhed,  slet  Eks- 
empel, Forargelse,  Mangel  paa  Respekt  for  alt, 
hvad  der  var  helligt! 

Da  den  var  ude,  tog  jeg  ganske  rolig  min 
sorte  Cylinderhat  ud  af  Skabet  og  forsikrede 
Præsten,  at  jeg  ikke  et  Øjeblik  havde  tænkt 
paa  at  benytte  nogen  anden  Hovedbedækning 
til  min  Kirkegang  end  den  sædvanlige  —  men 
det  gjorde  Sagen  endnu  værre.  Saa  havde  jeg 
jo  formastet  mig  til  at  drive  Gæk  med  min 
Foresatte  —  og  saa  fremdeles. 

Havde  det  været  en  Hat  af  almindelig  Rug- 
halm, vilde  den  næppe  have  givet  Anledning 
til  saadant  et  Udbrud.  Det  var  kun  det  fine 
italienske  Straa,  der  var  ugudeligt  —  eller 
udegneligt. 

Saaledes  gik  det  omtrent  hver  Gang,  vi  kom 
sammen:  idelige  Fornærmelser*  idelige  Naalestik 
og  Chikaner.  Stundom  var  endogsaa  Fornærmel- 
serne saa  grove,  at  jeg  —  til  Trods  for  min 
ungdommelige  Sky  for  brutal  Optræden  mod 
en  ældre  Mand  —  blev  nodt  til  at  tage  Bladet 
fra  Munden.  Under  en  Skoleeksamen  havde 
han  siddet  og  ærgret  sig  over  min  Færdighed 
i  Katehisation  —  en  Talesport,  der  paa  den 
Tid  spillede  en  stor  —  vistnok  for  stor  — 
Rolle  ved  Undervisningen,  og  hvori  jeg  tør 
sige,  at  jeg  næsten  havde  drevet  det  til  Virtu- 
ositet. Da  Børnene  var  gaaet,  sagde  han  mig  i 
Skolekommissionens  Nærværelse,  at  „denMaade, 
hvorpaa  jeg  katehiserede,  duede  ikke",  og  da 
jeg  i  en  temmelig  spagfærdig  Tone  spurgte  ham 
om,  hvilken  Maade  han  da  vilde  anbefale  mig, 
havde  han  Hardiesse  og  Enfoldighed  nok  til 
at  svare;  „De  hørte  jo  mig  katehisere  i  Søn- 
dags, Fa'r!"  — 

Da  kunde  jeg  ikke  længere  bevare  min  degne- 
lige Ydmyghed.  Jeg  svarede,  at  jeg  meget  nøje 
havde  bort  efter,  og  til  min  store  Forundring  op- 
daget, at  han  kun  havde  spurgt  paa  „Ja"  og  „Nej", 
hvilket  i  enhver  Kateketik  bliver  betegnet  som 
de    mest    ubehjælpsomme    Former   for   Spørgs- 

maalene.  Naar  han  imidlertid  opstillede  en  saa- 
dan  Katekisation  som  et  Monster,  turde  jeg  na- 
turligvis ikke  betvivle,  at  det  var  den  aller- 
bedste, men  jeg  maatte  beklage,  at  de  sagkyn- 
dige Lærere  forstod  sig  saa  lidt  paa  Sagen ,  at 
de  havde  lært  mig  den  daarlige  Metode,  og  at 
de  af  Kancelliet  udnævnte  Censorer  endogsaa 
havde  givet  mig  Attest  for,  at  jeg  katekiserede 
„udmærket  godt",  mens  de  ubetinget  vilde  give 
den  Demittend,  der  katekiserede  som  Hr.  Pastoren, 
„tg"  —  maaske  endogsaa  med  et  ekstra  Sporgs- 
maalstegn. 

Nu  drapperede  „min  Foresatte"  sig  i  sin 
Velærværdighed  og  spurgte  Skolekommissionens 
Medlemmer,  om  de  nogensinde  havde  hørt  et 
mere  impertinent  Svar,  men  her  kom  han  til- 
kort. Sognemændene,  der  meget  godt  vidste 
Besked  om  hans  idelige  Chikaner,  kunde  ikke 
indrømme,  at  der  var  noget  Uhøfligt  i  den 
Maade,  hvorpaa  jeg  havde  sagt,  hvad  der  dog 
var  Sandhed.  De  mente  ogsaa,  at  det  var  be- 
klageligt, hvis  Præsten  alene  skulde  forstaa, 
hvad  Andre  var  satte  til  at  bedømme,  og  det 
kunde  jo  aldrig  være  nogen  Fornærmelse  mod 
ham.  Kort  sagt:  man  gik  ind  paa  min  Ironi 
og  tog  Parti  mod  ham.  - 

Men  det  skulde  jeg  faa  betalt,  og  jeg  fik  det. 

Hen  ad  Sommeren  til  skulde  Bispen  holde 
Kirke-  og  Skolevisitats.     Det  blev  Terminen. 

Denne  Hojtidelighed  gik  saaledes  for  sig: 
Omtrent  ved  Middagstid  skulde  Eminentsen 
komme  til  Hovedsognet,  og  der  skulde  saa 
Pastoratets  tre  Skolers  yngste  Klasse  give  Mode, 
og  enhver  Klasse  prøves  for  sig  i  de  Lærefag, 
som  han  opgav. 

Jeg  fik  en  bibelsk  Historie  at  katekisere 
over  og  det  gik  særdeles  godt,  Børnene,  der 
var  vante  til  min  Maade  at  spørge  paa,  svarede 
frejdigt  og  livligt,  og  da  Biskoppen  havde  hørt 
nok,  udtalte  han  sin  største  Tilfredshed:  „Det 
var  en  Katekisation  netop  som  den  skulde  være, 
og  det  var  en  Fornøjelse  at  høre,  hvor  flinkt 
Børnene  svarede"  —  netop  saaledes  faldt  Ordene, 
og  de  faldt  selvfølgelig  min  Hr.  Pastor  ilde  for 
Brystet.  Efter  en  meget  kort  Eksamination  i  et 
Par  andre  Lærefag,  hvor  Børnene  ogsaa  gjorde 
godt  Rede  for  sig,  ønskede  Biskoppen  at  se  en 
Prøve  paa,  hvad  de  kunde  af  Gymnastik.  Heri  var 
mine  Smaadrenge  usædvanlig  dygtige,  mens  de 
to  andre  Skoler  paa  Grund  af  den  ene  Lærers 
Sygelighed  og  den  andens  høje  Alder  viste  sig 
at   være   meget   uøvede;    og  da  Præsentationen 

var  endt,  havde  min  Sjælesørger  atter  den 
Sjælesorg  at  hore  Biskoppen  rose  min  Under- 
visning og  den  Livlighed,  der  udmærkede  mine 
Elever. 

Det  var  jo  en  lille  Revanche,  men  min  ene 
Kollega  skyndte  sig  at  reducere  Triumfen. 

„Til  mig  sagde  Biskoppen  ingen  kønne  Ord, 
men  jeg  vilde  dog  nødig  være  i  Deres  Sted  nu!" 
—  hviskede  han. 

—  Hvorfor  det? 

—  Fordi  Biskoppen  har  rost  Dem  to  Gange. 
Jeg  tror  endogsaa,  at  han  klappede  Dem  paa 
Skuldren.  Det  gaar  min  Tro  aldrig  godt!  Mens 
De  fik  den  første  Lovtale  sad  Præsten  og  skar 
en  hel  Gaasepen  i  Smaastumper.  Saa'  De 
ikke  det? 

—  Jo,  jeg  saa'  nok,  at  det  ikke  smagte 
ham,  men  .  .  . 

—  Vent  bare!  Husk,  at  nu  har  han  Bi- 
skoppen under  Behandling  til  imorgen  For- 
middag!    Der  kan  udrettes  meget  i  den  Tid. 

—  Ja  —  hvad  kan  han  vel  udrette?  Hvad 
kan  han  vel  sige  om  mig? 

—  Hvad  han  kan  sige,  det  faar  De  natur- 
ligvis ikke  at  hore,  men  hvad  han  kan  udrette 
dermed,  det  faar  De  nok  at  se! 

Med  denne  ildevarslende  Forudsigelse  gik 
jeg  hjem. 

Næste  Dag  skulde  Skolernes  ældste  Klasse 
give  Møde  i  Kirken.  Der  var  stor  Højtidelighed. 
Biskoppen  prædikede,  og  efter  Talen  skulde 
Sognets  Ungdom,  ikke  blot  den  skolesøgende, 
men  de  yngste  Aargange  af  den  konfirmerede 
træde  ud  i  Midtgangen  til  Katekisation. 

Jeg  skal  lade  usagt,  om  det  var  Præsten 
eller  Bispen  selv,  der  havde  truffet  dette  Arran- 
gement, ti  det  husker  jeg  ikke  mere,  men  at 
det  var  saa  urimeligt  som  muligt,  det  kan  jeg 
sige  med  Bestemthed  —  ti  det  siger  sig  selv: 
naar  de  Store  og  de  Smaa  bliver  blandede 
sammen,  saa  synes  de  Smaa  naturligvis,  at  det 
er  de  Store,  der  maa  svare,  og  er  der  nogen 
Alder,  hvori  den  bondeagtige  Generthed  —  pu- 
clor  rusticus  —  særlig  gør  sig  gældende,  saa 
er  det  ubestrideligt  i  Overgangsaarene,  netop 
for  den  Aldersklasse,  der  her  skulde  figurere 
som  de  Store.  For  at  gøre  Forplumringen  fuld- 
stændig havde  de  forskellige  Skolers  Elever 
ogsaa  blandet  sig  mellem  hinanden  og  derved 
tabt  den  Frejdighed  til  at  svare,  der  følger  af 
de  tilvante  Omgivelser  og  Folelsen  af  at  være 
Medlem  af  et  sammenøvet  Kor. 

Der  stod  nu  Store  og  Smaa  mellem  hin- 
anden i  to  lange  Rækker  foran  Stolestaderne. 
Karle  og  Drenge  paa  den  ene  Side  og  Pigerne 
paa  den  anden,  og  saa  traadte  Biskoppen  ned 
imellem  dem  for  selv  at  spørge  og  høre,  hvad 
de  kunde  af  deres  Religion.  Man  kunde  ikke  let 
tænke  sig  en  mere  imponerende  Skikkelse,  end 
den  hoje,  smukke,  hvidhaarede,  halvfjersindstyve- 
aarige  Olding  i  sin  prægtige  Embedsdragt  med 
Kors  og  Ordener  paa.  Han  var  den  største  og  for- 
nemste Mand,  der  nogensinde  var  set  i  Sognet,  og 
allerede  som  Saadan  omgivet  med  en  Atmosfære  af 
forstummende  Ærbodighed,  men  dertil  kom  det 
Værste.  For  Almuesfolk,  der  ikke  havde  hørt 
ham  for,  var  han  ikke  let  at  forstaa.  Han 
havde  mistet  flere  Fortænder,  og  naar  han  ud- 
talte Ord,  hvori  visse  Konsonanter  stødte  sammen, 
smuttede  der  et  lille  e  ind  mellem  dem,  saaledes 
at  „fremmed"  blev  til  „feremmed"  og  „bræn- 
dende" til  „berændende",  „Pris"  til  „Peris"  og 
„Klage"  til  „Kelage".  P^or  et  dannet  Øre  havde 
det  vel  ingen  stor  Betydning,  men  her  bidrog 
det  vistnok  sin  Del  til  det  skandaløse  Resultat: 
at  han  næsten  ikke  kunde  faa  et  Ord  ud  af 
Ungdommen.  Han  overlod  derfor  Exanrinationen 
til  Præsten.    Denne  henvendte  nu  en  Del  Spørgs- 

maal  til  forskellige  af  Børnene  enkeltvis,  men 
han  tog  dem  saa  barsk,  at  et  Par  Pigebørn 
gav  sig  til  at  græde,  og  nogle  Drenge  i  For- 
skrækkelsen svarede  Ja,  naar  de  skulde  have 
sagt  Nej  og  omvendt.  Slaget  var  tabt  —  Panik 
over  hele  Linien! 

Da  denne  bedrøvelige  Scene  var  forbi,  og 
Menigheden  havde  forladt  Kirken,  blev  vi  tre 
Lærere  kaldte  op  i  Koret,  og  nu  holdt  Biskop- 
pen en  Beklagelsestale  over  den  forsømte  Til- 
stand, hvori  Ungdommens  og  Skolebørnenes 
Religionskundskaber  befandt  sig.  For  min  ældste 
Kollegas  Vedkommende  vidste  han  imidlertid,  at 
han,  der  havde  fyldt  de  syv  Gange  Ti,  og  stod 
i  Begreb  med  at  soge  om  Afsked,  saa  længe 
hans  Kræfter  slog  til  havde  været  en  dygtig 
og  nidkær  Lærer,  og  ham  vilde  han  derfor 
takke  for  det  trofaste  Arbejde  og  lykønske  ham 
til  den  velfortjente  Hvile.  Ogsaa  om  den  anden 
Lærer  vidste  han,  at  hans  Vilje  havde  været 
god,  men  at  han  i  tiere  Aar  havde  maattet 
kæmpe  mod  en  smærtelig  Sygdom,  som  nu  for- 
haabenlig  var  hævet,  og  han  stolede  paa,  at 
Vorherre  vilde  lægge  sin  Velsignelse  i  hans 
Bestræbelser  for  at  bringe  Skolen  til  et  mere 
tilfredsstillende  Standpunkt. 

„Dem  derimod"  —  del  var  mig  —  „er  der 
Intel,  som  taler  til  Undskyldning  for!  De  er 
en  ung,  kraftig  Mand,  og  det  skorter  Dem 
hverken  paa  Kundskaber  eller  Gaver  til  at 
undervise,  saa  naar  Ungdommen  fra  Deres 
Skole  er  lige  saa  uvidende  som  den  øvrige 
Flok,  da  kan  det  kim  være,  fordi  De  ikke  har 
røgtet  Deres  Kald.  som  De  kunde  og  burde,  og 
jeg  maa  derfor  paa  det  Alvorligste  opfordre 
Dem  til  at  gøre  Deres  Pligt  med  større  Flid  og 
Iver  end  hidtil." 

Det  Udtryk  af  Forbavselse,  hvormed  jeg 
modtog  denne  saa  ilde  motiverede  Bebrejdelse, 
maa  vist  have  stodt  den  hoje  Kirkeherre,  ti 
saa  snart  han  havde  udtalt,  vendte  han  sig  bort. 

Men  taale  et  saadant  Overfald  uden  at  gøre 
Biskoppen  opmærksom  paa,  at  det  maatte  være 
bevirket  ved  urigtige  Forudsætninger,  syntes  jeg 
ikke,  jeg  kunde,  og  jeg  stolede  paa,  at  den 
Venlighed,  han  havde  vist  mig  Dagen  forud,  i 
det  Mindste  maatte  have  efterladt  saa  megen 
Billighed,  at  han  vilde  tillade  mig  at  forklare 
min  Stilling  til  den  formentlige  fælles  Uvidenhed, 
spurgte  jeg  derfor,  saa  spagfærdigt  som  muligt: 
om  det  maatte  være  mig  tilladt  at  forsvare 
mig. 

„Nej!"  —  svarede  Biskoppen  med  en  pa- 
velig Myndighed,  der  ikke  tillod  nogen  Mod- 
sigelse —  „Hertil  har  De  Intet  at  sige." 

Men  han  tog  fejl! 

Jeg  havde  haft  meget  at  sige  —  endogsaa 
meget,  der  var  umodsigeligt. 

Forst  det:  at  jeg  kun  havde  været  Lærer 
paa  Stedet  i  halvandet  Aar,  og  kunde  saaledes 
ikke  have  mindste  Skyld  i,  at  den  under  min 
Formands  Tid  af  Præsten  forberedte  og  kon- 
firmerede Ungdom,  var  uvidende. 

Dernæst:  at  den  mislykkede  Katekisation  i 
Kirken  aldeles  ikke  kunde  give  noget  Begreb 
om,  hvor  vidt  min  ældste  Klasse  var  forsømt 
eller  ikke.  Der  var  flere  Konfirmerede  end 
Skolebørn  ude  paa  Kirkegulvet,  og  af  de  tre 
Skoler  var  min  den  mindste  —  og  naar  de  fem 
Sjettedele  —  og  deriblandt  alle  de  Store  —  lod 
sig  forbløffe,  var  det  jo  ikke  at  vente,  at  den 
ene  —  der  kun  bestod  af  Børn  —  skulde  turde 
udmærke  sig  fremfor  de  andre. 

Endvidere:  at  da  han  havde  været  saa  til- 
freds med  min  yngste  Klasse,  var  der  jo  ikke 
Spor  af  Rimelighed  for,  at  jeg  skulde  have  an- 
vendt mindre  „Flid  og  Iver"  paa  den  ældste. 

Men  nej:  Biskoppen  havde  sagt  „Nej!"  — 

jeg  maatte  ikke  forsvare  mig,  og  over  for  dette 
urokkelige  Nej  havde  en  Skolelærer  ikke  et 
Ord  at  sige,  om  han  ogsaa  havde  lidt  nok  saa 
stor  Uret. 

Dog  hvad  jeg  ikke  maatte  sige  til  ham, 
sagde  jeg  saa  meget  udførligere  til  mig  selv, 
og  jo  klarere  det  blev  mig,  at  den  uheldige 
Kirke-Katekisation  ikke  havde  kunnet  give  den 
gamle,  kloge  Mand  nogen  rimelig  Grund  til  at. 
lade  hele  sin  Vrede  gaa  ud  over  mig  alene,  jo 
tydeligere  blev  det,  at  det  store  Omslag  fra  vel- 
villig Anerkendelse  til  ubillig  Dadel  maatte  have 
en  anden  Oprindelse  —  og  hvor  denne  maatte 
søges,  var  ikke  svært  at  gætte,  men  hvilke 
Laster  og  Forbrydelser  der  var  blevne  mig  til- 
lagte, for  at  det  kunde  blive  fremkaldt  —  det 
vidste  kun  Præsten  og  Bispen. 

Fra  den  Dag  af  var  min  Stilling  mig  pin- 
lig. Jeg  gjorde  Forsøg  paa  at  mageskifte  mit 
Kald  bort  for  et  ringere,  men  Ingen  vilde  bytte 
med  mig.  Tilsidst  traf  jeg  en  Kammerat  fra 
Seminariet,  som  i  længere  Tid  forgæves  havde 
søgt  Embede  og  gerne  vilde  gifte  sig.  Han  var 
en  ældre  determineret  Person,  der  ikke  var 
forknyt  af  sig.  Til  ham  afstod  jeg  med  Skole- 
patronens  Samtykke  mit  Kald. 

Saa  snart  det  var  gjort,  skyndte  jeg  mig 
op  til  Præsten,  der  Intet  anede.  Jeg  overrakte 
ham  et  sammenfoldet  Papir. 

—  Er  det  en  Ansøgning? 

—  Nej,  det  er  min  Afsked! 

—  Afsked?     Vil  De  tage  Deres  Afsked? 

—  Ja,  og  min  Eftermand  er  allerede  ud- 
nævnt. 

—  Er  De  gal,  Far? 

—  Nej,  men  jeg  tror  nok,  jeg  kunde  blevet 
det  i  de  Embedsforhold,  jeg  har  staaet  i. 

—  Hvad  vil  De  saa  tage  Dem  for? 

-  Jeg  vil  glæde  mig  over,  at  De  ikke 
mere  er  min  Præst  og  jeg  ikke  mere  er  Deres 
Degn. 

-  Den  Glæde  kan  De  sandelig  ikke  leve  af. 

—  Det  har  jeg  heller  ikke  betænkt,  men  jeg 
har  faaet  en  Følelse  af,  at  jeg  ikke  vilde  kunne 
leve  uden  den. 

—  Men  det  er  jo  en  aldeles  fortvivlet  Ide! 
Naar  er  De  faldet  paa  den? 

—  Den  kom  som  en  Anelse  den  Aften, 
da  jeg  meldte  mig  til  Tjeneste  og  fik  den  ufor- 
glemmelige Modtagelse,  og  den  blev  til  Over- 
bevisning ved  Bispevisitatsen,  da  jeg  fik  den 
ubegribelige   Reprimande,    uden   at   maatte   for- 

svare  mig.  Jeg  haaber,  De  forstaar,  hvor  høj 
Pris  jeg  sætter  paa  denne  Glæde,  nu  da  jeg 
bortkaster  mit  Embede  og  den  Stilling,  hvortil 
jeg  har  forberedt  mig  fra  Barnsben  —  alene 
for  at  kunne  sige:  Gud  ske  Lov,  De  er  ikke 
mere  min  Foresatte !  Men  jeg  skylder  Dem  Tak 
for,  at  De  har  været  det  saaledes,  at  jeg  fik 
Mod  til  at  bryde  med  min  Fortid  saa  tidligt, 
at  jeg  endnu  kan  haabe  at  tilkæmpe  mig  en 
Fremtid  paa  andre  Veje!" 

Det  var  mig  en  Lettelse,  som  jeg  ikke  kan 
beskrive,  da  jeg  fik  afleveret  denne  Lektie,  som 
jeg  saa  længe  havde  trængt  til  at  komme  af 
med,  og  hvad  enten  det  nu  var  min  dyrt  kobte 
Frimodighed,  der  gjorde  sin  Virkning,  eller 
Manden  følte  en  vis  Beklemthed  over,  at  han 
havde  drevet  et  ungt  Menneske  til  et  saa  be- 
tænkeligt Skridt,  nok  er  det:  Præsten  var  som 
forvandlet.  Den  barske  StrafTetale,  jeg  var  be- 
lavet paa  at  besvare,  udeblev.  Han  sagde  ikke 
et  Ord  for  at  gendrive  mine  Beskyldninger,  men 
gav  sig  til  at  spadsere  op  og  ned  ad  Gulvet. 

Først  efter  en  længere  Pavse  standsede 
han  foran  mig,  lagde  den  ene  Haand  paa  min 
Skulder  og   rakte  mig  den  anden  med  de  Ord: 

„Ja  ja    da!     Farvel    Fa'r!     Og    Gud  være 
med  Dem!" 


Jeg  er  vis  paa,  at  hans  Ønske  var  vel 
ment. 

Han  er  nu  død  og  borte  for  mange  Aar 
siden,  og  Mindet  om  de  Fortrædeligheder,  han 
i  sin  Tid  voldte  mig,  har  forlængst  tabt  deres 
Bitterhed  ved  den  Erkendelse,  at  det  var  dem, 
der  hjalp  mig  frem  i  Verden. 

Italienerne  har  et  Ordsprog,  der  i  fri  Over- 
sættelse lyder  som  saa:  „Et  Spark  bagi  hjælper 
altid  et  Skridt  fremad"  —  det  indeholder  en 
slaaende  Sandhed,  for  saa  vidt  som  man  ikke 
lader  sig  rive  omkuld  af  Hjælpen. 


Et  tilfældigt  Møde, 


Enhver  vil  uden  Forklaring  kunne  forstaa, 
at  jeg  efter  at  have  taget  Afsked  med  min 
Skolelærergerning  og  brændt  mine  poetiske 
Luftskibe,  ikke  blev  en  Time  længere  end  nød- 
vendigt i  den  triste  Landsby,  og  at  jeg  fore- 
løbigt skyndte  mig  til  København,  som  det 
Sted,  der  her  hjemme  aabnede  de  fleste  og  for- 
skelligste Muligheder  for  at  leve  og  opleve,  er 
heller  ikke  svært  at  fatte. 

Vil  man  derimod  spørge:  hvilke  Planer 
jeg  havde  lagt  for  min  Fremtid,  hvad  jeg  agtede 
at  søge  i  Hovedstaden,  og  om  der  var  nogen 
bestemt  Udsigt  til  en  ny  Levevej,  som  lokkede 
mig  derind?  —  saa  kan  jeg  kun  svare,  at  jeg 
flygtede  fra  en  utaalelig  Stilling,  fra  en  spildt 
Fortid  og  fra  en  truende  Sindssygdom,  og  at 
jeg  lige  som  den.  der  er  frelst  fra  et  brændende 

Hus,  undveget  fra  fjendligt  Fangenskab  eller 
sluppet  i  Land  fra  et  strandet  Skib,  i  den 
første  Tid  af  Glæde  over  at  være  befriet  fra 
min  Fortids  Elendighed  ikke  havde  nogen 
anden  Tanke  for  min  Fremtid  end  den  tvivl- 
somme Trøst:  Værre  kan  det  ikke  blive. 

Dengang  havde  jeg  endnu  set  saa  lidt  af 
Verden,  at  jeg  ansaa  det,  jeg  selv  havde  op- 
levet, som  noget  Enestaaende  og  trode,  at  man 
ikke  i  nogen  anden  Stilling  kunde  træffe  Fore- 
satte af  samme  Slags  som  min  Præst  og  min 
Bisp,  og  jeg  var  derfor  rede  til,  naar  mit  Sind 
nogenlunde  var  kommet  til  Ro  igen,  at  paa- 
tage mig  hvilken  som  helst  Post  som  Hvad- 
somhelst  —  selv  om  den  var  meget  mere  under- 
ordnet, end  den  jeg  havde  forladt. 

En  smuk  Septemberformiddag  i  Aaret  1844, 
nogle  faa  Dage  efter,  at  jeg  var  kommet  til 
Byen,  drev  jeg  om  i  de  pyntelig  befolkede 
Gader  uden  at  tænke  paa,  hvor  jeg  drev  hen. 
Bevidstheden  om,  at  jeg  var  fri  for  alle  tryk- 
kende og  tyngende  Forpligtelser,  havde  sat  mig 
i  den  fuglelette,  tankefri-glade  Tilstand,  som  jeg 
før  og  siden  kun  har  opnaaet  i  Drømme,  naar 
jeg,  uafhængig  af  Tyngdens  Love,  spaserede 
oppe  i  Luften    uden    at   røre   ved  Jorden,    og  i 

denne   drømmeagtige   Stemning   var  jeg   naael 

helt  op  til  Volden  og  i  Færd  med  at  bestige 
en  af  Opgangene,  da  jeg  Nev  standset  og  vækket 
af  et: 

„Tillader  De?" 

Det  var  en  gammel,  enøjet  Mand,  der  k<mi 
ned  fra  Voldbakken  og  rakte  en  utændt  Cigar 
hen  imod  min  brændende  Dito. 

Da  han  havde  tændt  og  takkede,  sagde 
jeg  ham  til  Gengæld  Tak.  fordi  han  havde 
standset  mig  og  saaledes  forhindret,  at  jeg  var 
gaaet  op  til  Skildvagten  med  min  dampende 
Cigar  og  derved  paadraget  mig  Ubehagelig- 
heder. 

Paa  den  Tid  var  det  nemlig  strængt  for- 
budt at  ryge  Tobak  paa  Volden  —  om  det 
var  for  at  beskytte  de  store  Jærnkanoner  mod 
Brandfare,  eller  for  ikke  at  vække  Misundelse 
hos  Skildvagterne,  skal  jeg  lade  usagt. 

Den  Gamle  greb  Lejligheden  til  at  fortælle 
en  Anekdote  —  saa  vidt  jeg  husker  om  en 
rejsende  Skuespiller,  der  under  sit  Sommer- 
ophold i  Hovedstaden  var  kommet  i  Forlegenhed 
af  samme  Grund  .  .  .  Nok  er  det:  han  fandt 
ved  sin  Fortælling  et  Apropos  til  at  gøre  mig 
drt   aldeles   uventede   Sporgsniaal : 

Er  De  ikke  Skuespiller? 

„Nej!"  —  svarede  jeg,  halv  stolt  af  min 
nys  erhvervede  Uafhængighed.  —  „Jeg  har 
den  Lykke  at  være  Ingenting." 

Denne  Bekendelse  og  den  Glæde,  hvormed 
jeg  aflagde  den,  lod  til  at  forundre  ham,  og 
for  at  imødegaa  hans  Forundring  og  afværge 
den  temmelig  nærliggende  Slutning:  at  jeg  var 
en  Vaurien,  der  ikke  havde  drevet  det  videre 
end  til  at  blive  Dagdriver,  skyndte  jeg  mig  at 
fortælle,  at  jeg  dog  havde  været  Noget,  men 
ikke  fundet  mig  tilfreds  derved,  og  derfor  fri- 
villig og  uopfordret  havde  opgivet  min  Stilling 
og  kun  indtil  videre  gik  ledig  paa  Torvet  for 
at  se  mig  om  efter  en  anden  Levevej,  hvortil 
jeg  havde  de  fornødne  Betingelser. 

„Jeg  trode,  som  sagt,  at  De  var  en  feri- 
erende Skuespiller.  Har  De  aldrig  haft  Lyst 
til  at  prøve  Deres  Lykke  ved  Teatret?"  — 
fortsatte  han. 

„Jo — o  —  lige  som  alle  andre  unge  Menne- 
sker, der  sværmer  for  Kunst  og  Poesi,  men 
den  Vej,  jeg  har  maattet  gaa,  tillod  mig  ikke 
at  holde  fast  paa  en  saa  forvoven  Tanke." 

—  Synes  De  den  er  saa  forvoven? 

—  Ja,  saa  længe  jeg  ikke  veed,  om  jeg 
har  Talent. 

—  Men  det  kan  De  jo  let  faa  at  vide. 
Naar  De  selv  siger,  at  De  har  Lyst,  saa  skal 
jeg  sige  Dem,  om  De  har  Ævne,  og  bliver  vi 
To  enige  om,  at  De  har  hegge  Dele,  saa  kan 
De  faa  Engagement  som  Skuespiller,  hvornaar 
det  skal  være. 

Det  lød  for  mig  som  et  af  de  Tilbud,  sum 
„den  gamle  Mand  i  Skoven"  plejer  at  gore  de 
hjælpeløse  Ungersvende  i  Æventyrene,  og  jeg 
kan  ikke  nægte,  at  hele  Situationen  var  i 
alier  højeste  Grad  æventyrlig.  Den  Gamle  saa' 
ganske  vist  ud  til  baade  det  Ene  og  det  Andet. 
Hans  Alder  var  ubetinget  ærværdig  —  han 
var  tydeligt  nok  nærmere  Firs  end  Halvfjers  — 
men  det  manglende  Øje  og  et  bittersødt  for- 
trukket Minespil  gav  hans  defekte  Fysiognomi 
et  alt  andet  end  tillidvækkende  Udtryk.  Han 
saa'  snarere  ud  som  en  dæmonisk  Frister  end 
som  en  hjælpende  Genius,  og  den  overrumplende 
Sikkerhed,  hvormed  han  saa  hurtig  havde  truffet 
et  svagt  Punkt,  som  jeg  næppe  nok  selv  havde 
opdaget,  var  ogsaa  mistænkelig.  Vist  var  det 
imidlertid,  at  hans  Ord  aabnede  mig  Udsigt  til 
en  Verden,  der  vel  havde  staaet  blændende  for 

min  Fantasi,  men  altid  havde  syntes  mig  saa 
fjærn,  at  ikke  engang  mine  Ønsker  vilde  kunne 
naa  den. 

Jeg  blev.  som  man  let  kan  forstaa,  ganske 
fortumlet  over  med  eet  at  se  denne  Astral- 
verden  rykket  mig  saa  nær,  men  jeg  havde  op- 
levet for  lidt  Lykke  og  for  mange  Skuffelser 
I  il  saadan  uden  videre  at  indbilde  mig,  at 
Gubben,  trods  sit  frastødende  Ydre,  skulde 
„være  et  Eksemplar  af  de  altformaaende  gamle 
Mænd"  fra  Æventyrene,  og  spurgte  derfor  tviv- 
lende: „Er  det  virkelig  Deres  Alvor?" 

„Mit  ramme  Alvor!"  —  forsikrede  han, 
som  det  syntes  lidt  stødt  over  min  Mistænk- 
somhed. „Vil  De  have  Troen  i  Hænderne, 
kan  De  blot  komme  hjem  til  mig  —  helst 
endnu  i  Dag.  Skal  vi  sige:  i  Eftermiddag 
Klokken  fire?" 

„Jeg  skal  mode  præcis." 

„Godt!  Saa  er  det  en  Aftale.  Her  er 
min  Adresse.     Farvel  saa  længe!" 

Med  disse  Ord  gav  han  mig  et  Blad,  som 
han  rev  ud  af  sin  Tegnebog,  efter  at  han 
havde  skrevet  et  Par  Ord  derpaa,  og  gik 
sin   Vej. 

Jeg    stod    tilbage   halvt   i    Tvivl    om,    hvor 

vidt  jeg  drømte  eller  var  vaagen.  Papirs- 
bladet  var  imidlertid  et  uforkastelig!  Bevis  for, 
at  det  sidste  var  Tilfældet  Del  maatte,  anteg 
Jeg,  kunne  oplyse  mig  om,  hvad  del  var  for 
et  mystisk  Væsen,  der  havde  vist  sig  og  sal 
mig  Stævne  .  .  . 

Men  nej!  —  Dels  hele  Indhold  var  Ordene: 

Løngangsstræde  Nr.  163.     Kl.  4. 

og  del  var  jo  ingen  Tilfredsstillelse  for  min 
Nysgerrighed. 

Del  blev  derfor  sværl  for  mig  at  faa  Has 
paa  den  mellemliggende  Tid.  og  Klokken  havde 
næppe  slaaet  det  første  af  de  fire  Slag.  forend 
jeg  stod  i  Forstuen  foran  Døren  i  det  be- 
tegnede Hus. 

Paa  Dørpladen  læste  jeg: 

P.  D.  Faber.     Pastor  emerit 

rDet  kan  jo  ikke  forholde  sig  rigtigt  — u 
sagde  jeg  til  mig  selv  —  „Det  har  været  en 
gammel  Skælm,  der  har  villet  more  sig  med 
at  sende  den  gamle  fromme  Præst  et  ungt 
teaterlystent  Menneske  paa  Halsen,  og  det  bliver 
en  løjerlig  Modtagelse,  der  venter  mig  her!" 

Jeg    var    derfor   lige    ved  at  gaa   min  Vej, 

da    Døren    uventet    blev    lukket     op,     og    den 
Gamle  fra  Volden  viste  sig  i  Aabningen. 

„Det  kan  jeg  lide,  at  De  møder  paa  Klokke- 
slaget. Teaterfolk  maa  være  præcise"  —  sagde 
han.     Jeg  var  saaledes  ikke  gaaet  fejl. 

Alligevel  havde  jeg  dog  heller  ikke  taget 
fejl,  da  jeg  syntes,  han  kunde  være  baade  det 
Ene  og  det  Andet.  Efter  hvad  jeg  senere  fik 
at  vide,  havde  han  ikke  blot  været  glad  Præst 
i  Sælland  men  Forpagter  paa  Falster,  Køb- 
mand og  Strandingskommissær  paa  Lolland, 
Proprietær  i  Jylland,  Redaktor  først  i  Aalborg, 
siden  i  Aarhus,  Forfatter  af  Tragedier,  Ko- 
medier, Noveller  og  Digte,  samt  utallige  land- 
økonomiske, sociologiske  og  hippologiske  Af- 
handlinger, Oversætter  af  Goethe,  Blumauer, 
Kotzebue,  Destouche,  Junger  og  Knigge,  for 
Tiden:  Bestyrer  af  et  Fæste-  og  Kommissions- 
Kontor  og  Hverver  for  de  rejsende  Teater- 
selskaber. 

Det  var  i  den  sidste  Egenskab,  at  den 
mangesidige  Mand  havde  kastet  sine  Øjne  paa 
mig,  og  han  gik  lige  paa  Sagen.  Først  bad 
han  mig  oplæse  Haralds  Monolog  i  „Værin- 
gerne": 

„Da  Herkules  paa  Marken  stod" 

og  rakte  mig  den  opslagne  Bog.  Det  var  imidler- 
tid et  af  de  Digte,  jeg  kunde  udenad,  og  følgelig 
fremsagde  jeg  det  som  Deklainationsnumer. 

Derpaa  forlangte  han  at  hore  en  Prøve  i 
lettere  Stil,  hurtigt  fremsagt,  og  jeg  afleverede 
da  nogle  Vers  af  Baggesens  „Katten  eller 
Kærligheds  Triumf",  som  jeg  ogsaa  kunde 
udenad,  men  jeg  kom  ikke  langt,  forend  han 
afbrød  mig  med  den  Erklæring,  at  det  var  nok. 
Han  havde  nu,  som  han  udtrykte  sig,  hort  at 
jeg  havde  et  tydeligt  og  fejlfrit  Organ,  og  et 
meget  vævert  Mundlæder.  Min  Fremsigelse  af 
Versene  fandt  han  endogsaa  aldeles  korrekt  og 
intelligent. 

Nu  var  Sporgsmaalet,  om  jeg  havde  Sang- 
stemme, og  i  den  Henseende  kunde  jeg  be- 
rolige ham  med,  at  jeg  havde  Attest  for  „meget 
godt"  at  kunne  bestyre  Kirkesang,  samt  at  jeg 
var  en  temmelig  øvet  Kvartetsanger,  der  snart 
havde  sunget  første  Tenor,  snart  anden  Bas. 
efter  som  det  gjordes  Behov,  og  da  jeg  havde 
sunget  en  Vaudevillevise  for  ham  —  saa  vidt  jeg 
husker  en  Bellmans-Sang  til  Prøve,  lod  han 
endogsaa  til   at   være   særdeles  tilfreds  dermed. 

„Men  nu  kommer  vi  til  den  dramatiske 
Aktion,    som    er    det    Vanskeligste"    —    sagde 

han.  „Her  ligger  „Ørkenens  Son".  Vil  De 
gennemlæse  den  Scene,  hvori  Ingomar  vil  lobe 
af  med  Partenia!" 

Det  var  snart  gjort. 

„Kan  De  nu  den  Replik  der?"  spurgte  han. 

„Den    lille  Replik?''    gentog  jeg  forundret. 

„Ja  vel.  Den  er  kun  lille,  men  for  en 
gammel  Teatermand  som  mig  er  den  stor  og 
svær  nok  til,  at  jeg  paa  Deres  Udforelse  af 
den  kan  se  og  hore,  om  De  har  Talent  eller 
ikke.  Naar  jeg  nu  ringer  med  denne  Bord- 
klukke, kommer  der  en  ung  Pige  ind  ad  denne 
Dør.  Hun  har  ingen  Anelse,  hverken  om  at 
hun  skal  agere  Partenia,  eller  at  her  er  nogen 
Ingomar,  som  vil  bortføre  hende,  og  folgelig  vil 
hun  spille  den  forskrækkede  Grækerpige  ganske 
naturligt.  Nu  er  De  inde  i  Situationen.  De 
er  den  vilde  Tektosag,  der  er  forelsket  i  hende, 
men  paa  samme  Tid  betragter  hende  som  sin 
Slavinde  og  vil  fore  hende  med  Vold  til  sit 
Telt.  Kan  De  nu  sige  denne  Replik  rigtigt  i 
Karakteren  og  uden  at  De  med  en  Mine  eller 
en  Tone  falder  ud  af  Situationen,  saa  har  De 
hestaaet  Deres  Prøve." 

Han  ringede,  den  unge  Pige  traadte  ind, 
og  jeg    gik   paa   min    dramatiske   Opgave    med 

Ukyndighedens  vilde  Mod.  Jeg  slyngede  min 
hojre  Arm  om  hendes  Liv  og  fik  med  min 
anden  Haand  fat  om  hendes  venstre  Haandled, 
hetragtede  hende  med  det  mest  glubende  og 
glødende  Vildmandsblik,  jeg  kunde  præstere,  i 
det  jeg  samtidig  med,  at  jeg  halvt  hviskede 
halvt  med  forceret  Stemme  deklamerede: 

Ved  alle  mine  Nætters  hede  Drømme, 
Ved  alle  Flammer,  som  min  Sjæl  fortære, 
Nu  skummer  Bægeret,  nu  skal  det  tømmes 

drog  den  forbavsede  Pige  hen  til  den  anden 
Dør  og  derpaa  ærbødigt  bukkede  for  min  ufri- 
villige Partenia. 

„Bravo"  —  raabte  Kunstdommeren.  „De 
har  et  afgjort  Talent.  De  maa  og  skal  blive 
Skuespiller!" 

Om  han  sagde  det  i  god  Tro  og  følgelig 
tog  fejl,  eller  han  kun  mente,  at  jeg  var  til- 
strækkelig begavet  til  at  udfylde  en  Sidstemands- 
plads  ved  det  Skuespillerselskab,  der  havde  givet 
ham  i  Kommission  at  hverve  et  ungt  Menneske, 
som  kunde  supplere  dets  utilstrækkelige  Per- 
sonale, kan  jeg  naturligvis  ikke  vide,  men  hvad 
jeg  ved  med  Vished  er,  at  jeg  —  der  endnu 
mindre    end    de    rutinerede   Skuespillere    plejer, 


302 

havde  nogen  Anelse  om,  hvor  meget  der 
manglede  mig  —  jeg  trode  Præsten  paa  hans 
Ord,  skønt  jeg  ikke  kunde  frigøre  mig  for  en 
velbegrundet  Forbavselse  over,  at  jeg  uden  al 
Forberedelse  skulde  have  været  i  Stand  til  at 
udføre  et  saa  afgørende  Mesterstykke. 

Præsten  bød  mig  derpaa  en  Cigar,  satte 
sig  til  at  skrive,  og  endnu  førend  Cigaren  var 
gaaet  op  i  Røg  overrakte  han  mig  et  Dokument, 
hvorved  han  bekræftede,  at  han  paa  vedkom- 
mende Direktørers  Vegne  havde  engageret  mig 
til  Skuespiller  ved  det  Miller-Olsenske  Selskab, 
der  p.  t.  opholdt  sig  i  Skaane,  med  en  Gage, 
som  jeg  med  mine  smaa  Fordringer  fandt 
ganske  antagelige. 

Jeg  kan  næppe  tro,  at  nogen  af  de  For- 
vandlede i  Ovids  Metamorfoser  har  følt  sig 
mere  fremmed  for  sig  selv  i  sin  nye  Skikkelse 
end  jeg,  da  jeg  saaledes  med  et  gik  hjem  om- 
skabt til  Skuespiller. 


Et  rejsende  Teaterselskab. 


Hvad  der  især  tiltalte  mig  ved  Selskabet, 
var  dets  Plan :  at  rejse  i  Sverrig.  Den  gav 
mig  Haab  om,  at  jeg,  uden  at  det  danske  Publi- 
kum kom  til  at  lide  derunder,  kunde  vænne 
mig  af  med  den  Ubehjælpsomhed,  som  enhver 
Debutant  plejer  at  medbringe  til  Teatret,  saa- 
ledes  at  jeg  —  maaske  alk-rede  næste  Aar  — 
kunde  optræde  paa  denne  Side  af  Sundet  med 
beborig  Rutine. 

Efter  hvad  jeg  hørte  om  Selskabets  Be- 
styrelse og  „Kræfter",  havde  jeg  nemlig  ingen 
Grund  til  at  ønske  eller  vente  nogen  langvarig 
Forbindelse  med  det.  Den  Omstændighed,  at 
Saisonen  skulde  tilbringes  udenfor  vort  eget 
Land,  vakte  en  Mistanke  om,  at  dets  Personale 
ikke  egnede  sig  til  at  optage  en  Konkurrence 
med  de  hjemmebli vende  Provinsselskaber,   men 

det  bekymrede  mig  ikke,  ti  jo  mindre  de  andre 
kunde  præstere,  jo  større  Udsigter  maatte  der 
jo  —  efter  mine  Illusioner  —  være  for  mig. 
Derimod  lod  de  Efterretninger,  som  jeg  ind- 
samlede om  dets  to  Direktører,  just  ikke  syn- 
derlig trøstende.  Om  den  første,  den  temmelig 
bekendte  J.  P.  Miller,  fortalte  man,  at  han  havde 
været  impliceret  i  en  i  sin  Tid  meget  omtalt, 
men  fra  oven  neddysset  Sag  om  nogle  udartede 
Selskaber  i  Teatrets  Nabobygning,  og  derved 
paadraget  sig  et  Gonsiliwm  abewndi,  der  havde 
til  Følge,  at  han  rejste  til  Norge.  Her  debu- 
terede han  paa  Christiania  Teater,  gjorde  Fiasko, 
slog  sig  paa  Journalistikken,  kom  atter  i  Kolli- 
sion med  Politiet,  dels  paa  Grund  af  et  Klammeri, 
hvorunder  han  til  Selvforsvar  slog  en  Skydskarl 
ihjel  med  et  Agebrædt,  og  dels  ved  en  anden 
Affære,  der  ikke  blev  fuldt  oplyst,  men  dog 
skulde  have  bidraget  til,  at  han  nodig  vilde 
rejse  til  Norge  igen. 

Hans  Kompagnon  Julius  Olsen  var  en  ægte 
gammeldags  Provinsskuespiller  i  Heltefaget,  en 
Alvorsmand,  der  altid  saavel  paa  Scenen  som 
i  Hverdagslivet  optraadte  paa  de  mest  højhælede 
Koturner  som  Ridderen  uden  Frygt  og  Dadel, 
men  som,  naar  det  kom  til  Stykket,  ikke  kunde 

skjule,  at  han  var  en  meget  jævn  Almuesmand. 
Han  faldt  hvert  Øjeblik  ud  af  sin  noble  Rolle, 
udtalte  alle  fremmede  Ord  galt  og  bandede  som 

en  Svabergast. 

Men  nu  Personalet?  —  Det  var  hverken 
synderlig  bedre  eller  slettere,  end  det  kunde 
ventes  under  to  saadanne  Direktorer,  der  oven 
i  Ki »bet  havde  gjort  deres  Engagementer,  efter 
at  de  mest  yndede  Skuespillere  og  Skuespiller- 
inder var  blevne  anbragte  ved  de  mere  solide 
Selskaber. 

Jeg  var  saaledes  ikke  uforberedt  paa,  at 
der  kunde  hænde  mig  baade  Et  og  Andet  i 
den  kommende  Saison.  men  hvorfor  havde  jeg 
ladet  mig  engagere,  om  ikke  for  at  opleve  noget 
Hvadsomhelst. 

Det  opnaaede  jeg  virkelig.  Allerede  idet 
jeg  traadte  ind  i  det  Hotel  ovre  i  Skaane,  hvor 
jeg  skulde  melde  mig  til  Tjeneste,  begyndte 
Æventyrene.  Næppe  havde  jeg  sat  Foden  inden 
for  Dørtrinet,  før  jeg  saa'  en  hoj  og  svær  Mand 
i  Sommerdragt  og  Skjorteærmer  smutte  forbi 
Enden  af  den  lange  Gang,  hvori  jeg  var  traadt 
ind,  og  et  Øjeblik  floj  en  Lysestage  gennem 
Luften  bag  efter  ham.  Jeg  studsede  og  stand- 
sede, men   forend  jeg  kunde  forklare  mig  Be- 

tydningen  af  dette  Fænomen,  kom  der  et  andet 
Projektil,  en  fyldt  Vandkaraffel,  farende  samme 
Vej  i  Mandshøjde  og  knustes  mod  Væggen.  I 
det  Samme  kom  den  Flygtende,  der  havde  frelst 
sig  for  Kasteskytset  ved  at  løbe  ind  i  et  Værelse 
ved  Tværgangen,  ganske  rolig  ud  af  en  Dør 
tæt  ved  mig.  Jeg  antog  ham  for  en  af  Husets 
Folk  og  spurgte  ham,  om  det  var  her,  Teater- 
selskabet logerede. 

„Ja  vel!  —  Og  De  er  formodenlig  vor  nye 
Skuespiller?  —  Naa,  velkommen.  Jeg  er  Direk- 
tør Miller  ..." 

„Ah!"  —  udbrød  jeg  med  en  Mine,  der 
formodenlig  robede  min  Forundring  over  at  se 
en  Direktør  saaledes  behandlet. 

Miller,  der  var  Menneskekender,  gættede 
øjeblikkelig  mine  Tanker.  -  -  „Det  lader  til,  at 
De  er  blevet  forskrækket  for  disse  Løjer?"  — 
spurgte  han  smilende  med  et  lille  Træk  paa 
Skuldren. 

Jeg  kunde  ikke  nægte  det,  og  han  beroligede 
mig  derfor  med  den  Forsikring,  at  det  havde 
ingenting  at  betyde.  „Det  er  et  ungt  Menneske 
her  ved  Selskabet,  der  af  og  til  forsøger  sig  i 
det  ekstravagante  Fag.     For  Resten  er  han  en 

prægtig  Fyr,  der  ikke  mener  noget  Ondt  und 
den  Aliarm,  han  gør"  —  tilføjede  han  forklarende. 

Denne  milde  Fortolkning  forundrede  mig 
dog  ikke  mindre  end  selve  Bombardementet,  ti 
havde  Karatlen  ramt,  vilde  den  jo  have  gjort 
samme  Virkning,  hvad  enten  den  var  udsendt 
i  god  eller  ond  Mening,  og  jeg  kan  derfor  ikke 
nægte,  at  jeg  fik  et  underligt  Begreb  om,  hvad 
man  kunde  vente  for  Lojer  og  Alvor  i  dette 
Selskab. 

Ved  Aftensbordet  traf  jeg  de  øvrige  Skue- 
spillere og  Skuespillerinder,  og  her  fik  jeg  Be- 
grebet tilfulde  suppleret.  Der  herskede  mellem 
disse  Herrer  og  Damer  en  Fortrolighed  og  Na- 
turlighed, som  jeg  aldrig  havde  troet  kunde  ud- 
vikles mellem  Folk,  der  ganske  nylig  havde  set 
hinanden  for  første  Gang.  og  det  var  tydeligt 
nok,  at  de  faa  Day;e.  hvori  Selskabet  havde 
været  samlet  for  min  Ankomst,  maatte  have 
været  tilstrækkelige  til  at  udrydde  ethvert  Spor 
af  Generthed.  Der  var  ikke  Tanke  om,  at  man 
vejede  sine  Ord  —  tværtimod,  det  var  aaben- 
bart  blevet  en  stiltiende  Overenskomst:  at  Ud- 
trykket maatte  være  adskillige  Grader  stærkere 
end  Meningen. 

Jeg  blev  øjeblikkelig  modtaget  som  en  med- 

sammensvoren  Kammerat,  hvem  man  paa  Grund 
af  det  fælles  Skibbrud  uden  Betænkning  kunde 
vise  ubetinget  Fortrolighed,  og  til  en  Begyndelse 
forklarede  man  mig  i  den  vedtagne  ugengivelige 
Jargon  A årsagen  til  mit  første  Æventyr.  Miller 
var  bekendt  for  altid  at  favorisere  —  (eller, 
som  hans  mindre  dannede  Meddirektør  kaldte 
det:  „favoritisere")  en  eller  anden  af  Skuespillerne 
paa  en  temmelig  hensynsløs  Maade.  Den  Paa- 
gældende blev  ikke  blot  overøst  med  Presenter 
og  Invitationer,  men  han  var  fra  det  Øjeblik, 
han  blev  Direktørens  Favorit,  udnævnt  til  Sel- 
skabets absolute  jeune  premier,  fik  alle  de  tak- 
nemlige Roller  og  havde  Lov  at  vrage  alle 
dem,  som  han  ikke  syntes  om.  Til  Gengæld 
for  alle  disse  Herligheder  maatte  Favoriten  taale 
de  Ubehageligheder,  som  var  en  Folge  af  Pa- 
tronens Særheder,  og  mellem  disse  var  der  en, 
som  stundom  kunde  være  temmelig  generende 
for  den  begunstigede  Helt  og  Elsker.  Direk- 
tøren ,  der  var  Pebersvend  af  Tilbøjelighed  og 
Kvindehader  af  Princip,  vaagede  nemlig  med 
Skinsygens  Argusojne  over  sin  Protegé,  for  at 
han  ikke  skulde  falde  i  Hænderne  paa  nogen 
af  de  „elendige  defekte  Skabninger"  —  hans 
Yndlingsbenævnelse    for  Damerne!     Nu   havde 

det  netop  hændt,  at  den  bevogtede  unge  Mand 
paa  en  lidl  for  tydelig  Maade  havde  røbet  sin 
Interesse  for  Selskabets  yngste  og  smukkeste 
Kunstnerinde  —  en  næppe  attenaarige  Pige,  der 
var  tilstede  og  morede  sig  nok  saa  godt  under 
Referatet  —  og  i  den  Anledning  var  det  kom- 
met til  et  af  de  temmelig  hyppige  Sammenstød 
mellem  Direktøren  og  hans  Yndling,  og  den 
Førstnævntes  kyniske  Haan  havde  som  sæd- 
vanligt bragt  den  Sidstnævnte  til  at  gaa  i  Ber- 
serkergang,  og  kaste  hvad  som  helst  efter  ham, 
da  han  tog  Flugten. 

„Tænk,  sikket  Uheld,  at  han  ikke  fik 
Karatlen  i  Nakken!"  udbrød  en  af  Damerne. 

„Saa  havde  han  jo  været  Dødsens"  —  ind- 
vendte jeg. 

„Ja,  sikken  et  Held!"  —  lød  det  i  Kor, 
stadigt  i  Jargonen. 

„Men  hvor  er  nu  den  vilde  Bersærk?" 
spurgte  jeg. 

„Naturligvis:  hos  sin  Ven  og  Beskytter"  — 
svarede  Alle.  „Hver  Gang,  der  har  været  en 
saadan  Scene  mellem  dem ,  giver  Direktøren 
altid  en  elegant  Souper  paa  to  Kuverter,  og 
saa  er  den  Bagatel  forglemt. 

Jeg  saa'  forundret  over  paa  den  unge  Pige. 

der   var    kommet    i   Kollision    med   Direktørens 
Venskab. 

„Ja,  vent  bare!  Det  skal  ikke  blive  ved 
det"  —  sagde  hun  med  et  triumferende  Smil. 

„Tag  Dig  i  Agt,  min  Pige!"  —  faldt  Sel- 
skabets gamle  Suffløse  hende  advarende  i 
Talen.  —  „Du  kan  ikke  overbyde  Direktøren, 
og  han  er  i  Stand  til  Alt.  Lægger  Du  Dig  ud 
med  ham,  saa  har  Du  straks  Din  Returbillet, 
og  Du  maa  da  ikke  indbilde  Dig,  at  hans  Ven 
lægger  to  Straa  over  Kors  for  at  holde  paa 
Dig!" 

„Jeg  siger:  vent  bare!"  —  vedblev  den 
unge  Pige,  der  vistnok  stolede  paa,  at  hun 
kunde  gøre  Overbud. 

Rimeligvis  har  hun  ogsaa  forsøgt  derpaa  — 
men  ikke  mange  Aftener  derefter  kom  det  paa 
Elskerens  Værelse  til  en  Rencontre  mellem 
Direktøren  og  hende,  og  Dagen  derpaa  rejste 
hun  hjem  til  Danmark,  uden  at  der  i  den  An- 
ledning blev  slaaet  Karafler  itu. 

Uagtet  denne  lille  Begivenhed  langt  fra 
horer  til  de  mest  betegnende,  antager  jeg,  at 
den  er  tilstrækkelig  til  at  vække  en  Anelse  om 
Tonen  og  Livet  ved  dette   Kunstnerselskab,  og 

jeg  tror  derfor  at  kunne  skaane  mig  for  at  op- 
tegne nogen  af  de  mere  drastiske. 

Ligeledes  kan  jeg  forhaabenlig  fritage  mine 
Læsere  for  en  Skildring  af  de  enkelte  Medlem- 
mer af  Selskabet,  da  ingen  af  dem  fik  Betyd- 
ning for  min  Livshistorie.  Jeg  kan  give  dem 
det  Vidnesbyrd:  at  de  saaveJ  paa  Sværd-  som 
paa  Spindesiden  hørte  til  den  ægte  Boheme. 
Det  var  godmodige,  velvillige,  sorgløse  og  utro- 
lig letsindige  Øjeblikkets  Børn,  der  allesammen 
mere  eller  mindre  var  komne  paa  Kant  med 
deres  Fortid  og  lod  Fiolen  sorge  for  deres  Frem- 
tid. Nogen  stor  dramatisk  Begavelse  gik  der 
næppe  til  Grunde  hos  nogen  af  dem,  men  selv 
om  der  havde  været  en  saadan,  vilde  det  næsten 
have  været  umuligt,  at  den  kunde  gjort  sig  gæl- 
dende under  de  givne  Forhold.  Skont  vi,  paa 
en  enkelt  Undtagelse  nær,  ikke  var  stort  Andet 
end  Debutanter,  var  der  Intet,  som  lignede  In- 
struktion, og  Prøverne  —  hvoraf  der  aldrig  blev 
holdt  flere  end  tre  selv  paa  de  vanskeligste 
Stykker  —  indskrænkede  sig  til  en  Paavisning 
af  Ind-  og  Udgange  og  en  Opramsen  af  Re- 
plikkerne uden  Rettelser  eller  Vejledning.  Hvad 
Rollefordelingen  angik,  saavarden  omtrent  ufra- 
vigeligt forudbestemt.  Den  omtalte  Jemie prent icr 

var  selvskreven  til  alle  de  bedste  yngre  Roller. 
Var  der  to  Elskere  eller  en  seriøs  Elsker  og 
en  Bonvivant  i  samme  Stykke,  saa  fik  aldrig 
de  unge  Skuespillere  nogen  Glæde  deraf,  ti  da 
tog  den  patetiske  Direktør  den  ene,  og  saa 
kom  det  an  paa  Lykke  og  Lune,  hvorledes 
Onkel-,  Tjener-,  Notar-,  Statist-  og  lignende 
Smaaroller  blev  fordelte  mellem  dem.  Med  de 
kvindelige  Roller  forholdt  det  sig  paa  samme 
Maade.  Den  bedste  Rolle  —  hvad  enten  det 
var  en  tragisk  Heltinde,  en  Ingenue,  en  Sou- 
brette, en  Anstandsdame  eller  en  komisk  Ma- 
trone var  altid  bestemt  for  Fru  Direktricen, 
uagtet  hun  var  en  lille,  uanseelig  Person,  der 
slet  ikke  tog  sig  ud  paa  Teatret.  Det  var  som 
oftest  svært  nok  med  de  faa  kvindelige  Kræfter 
at  faa  Rollerne  i  et  Stykke  besat,  men  var  der 
f.  Eks.  en  Veninde  for  meget,  saa  omskrev 
man  hendes  Replikker  til  et  Brev,  og  fordrede 
Forfatteren  „en  Pige",  der  ikke  kunde  besættes, 
saa  satte  man  uden  videre  „en  Tjener"  paa 
Plakaten.  Da  man  spillede  „Aprilsnarrene", 
var  det  aldeles  umuligt  at  faa  „Madam  Rars" 
Rolle  besat,  da  hverken  Fruen,  Frøkenen  eller 
de  to  unge  Piger  kunde  dublere  den,  og  Sel- 
skabet   kun   havde   fire    Skuespillerinder.      Men 

hvad  gjorde  det?  Lige  saa  lel  som  man  ud- 
strøg  de  fire  Kvartetsangere,  kunde  man  jo  lade 
lille  Trines  Fader  mode  til  Eksamen  i  Stedel 
For  hendes  Moder,  og  jeg  fik  saaledes  den  <>p- 
gave  al  kreere:  „Hr.  Rar.  Frugt  og  Vildt- 
handler0. 

Da  vi  var  komne  noget  lamgere  ind  i 
Landet  og  som  Følge  deraf  længere  bort  fra 
vort  Hjemland,  saaledes  at  der  var  Sandsynlig- 
hed for,  at  Personalet  ikke  havde  Penge  ti!  at 
rejse  fra  Direktørerne  tilbage  til  Danmark, 
sammenkaldte  di>>e  en  Generalforsamling,  paa 
hvilken  de  fremlagde  et  Slags  Regnskab  over 
deres  Indtægter  og  Udgifter  i  de  forlobne  Uger. 
hvoraf  det  viste  sig.  at  hvis  Besøget  ikke  blev 
bedre,  vilde  det  være  umuligt  for  dem  at  ud- 
rede de  fastsatte  Gager.  De  tilbod  o.s  derfor 
det  under  slige  Forhold  ved  rejsende  Selskaber 
sædvanlige  Arrangement:  „at  spille  paa  Deling". 
Miller  skolde  for  at  fore  Regnskabet  og  styre 
Forestillingerne  have  en  Ekstrapart.  og  Olsen. 
der  ejede  Garderoben  og  Repertoiret  ligeledes 
—  men  forøvrigt  skulde  vi  broderligt  dele 
Overskudet  i  lige  Dele.  Herimod  var  der  jo 
ikke  meget  at  indvende,  naar  man  ikke  kunde 
holde   sig   til    Kontrakterne,    men   da  disse   var 

udstedte  af  den  gamle  Ex-Pastor  paa  Di- 
rektørernes Vegne,  og  begge  disse  erklærede, 
at  de  ikke  betragtede  sig  som  bundne  ved  de 
Forpligtelser,  han  havde  paalagt  dem,  saa  var 
der  jo  „intet  Skriftligt",  som  sikrede  os  de 
faste  Gager.  Hvad  kunde  vi  desuden  gøre 
dem?  —  „Hvor  Intet  er  — "  o.  s.  v. 

Saa  meget  var  i  alt  Fald  vist:  Krybben 
var  tom,  og  hvad  deraf  plejer  at  følge,  veed 
jo  Enhver.  Det  udeblev  heller  ikke  her.  De 
Ord,  der  blev  skiftede,  var  hverken  blide  eller 
elegante,  og  da  det  ene,  som  man  siger,  tog  det 
andet,  varede  det  ikke  længe,  før  det  kom  til 
Haandgribeligheder.  Den  store,  robuste  Miller 
havde  med  sin  venstre  Haand  taget  et  vældigt 
Tag  i  Brystet  paa  en  ung,  spinkel  Skuespiller, 
og  allerede  var  hans  Højre  hævet  for  at  falde 
til  Slag,  da  den  af  Skuespillerinderne,  der  p.  t. 
var  forlovet  med  den  truede  Yngling,  pludselig 
rev  et  af  Vinduerne  op  og  med  et  skærende 
Skrig  raabte:  „Hjælp!  Hjælp!" 

Dette  Skrig  forvandlede  pludselig  Situa- 
ionen.  Tumulten  forstummede,  og  Miller 
slap  sit  Bytte  for  at  rive  den  højrøstede  Dame 
bort  fra  Vinduet.  Der  indtraadte  en  lille  Pavse, 
og  nu  kunde  vor  tragiske  Anden  Direktør  ikke 

undladt'  at  give  et  patetisk  Intermezzo.  Han 
var  traadt  frem  midt  paa  Gulvet  og  havde 
ladet  sit  Hoved  falde  saa  dybt  ned  paa  Bry- 
stet som  muligt,  mens  han  udstodte  tre  lange 
og  dybe  Suk,  derpaa  hævede  han  pludselig 
Ansigtet  og  Hænderne  op  mod  Loftet  og  de- 
klamerede: 

„Saa  vidt  maatte  det  altsaa  komme! 

Nu  har  jeg  i  tredive  Aar  været  skandinavisk 
Kunstner  og  —  jeg  tor  sige  det  —  skandinavisk 
Kavaler!  Der  var  til  denne  Dag  ikke  en  Plet 
paa  mit  Navn.  —  —  —  Jomfru!  —  —  Hvad 
jeg  i  tredive  Aar  med  Hæder  og  Ære  har 
kæmpet  for,  det  har  De  ødelagt  i  et  Øjeblik: 
—  Nu  giver  jeg,  Dælen  brænde  mig,  ikke 
to  Skilling  for  mit  gode  Navn  og  Rygte." 
Denne  magelose  Replik  gjorde  en  uimodstaaelig 
komisk  Virkning.  Det  var  kun  den  almindelige 
Misstemning,  der  hindrede,  at  den  tog  fortjent 
Applaus.  Jeg,  der  havde  været  saa  forsigtig 
ikke  at  tale  et  Ord  under  hele  Forhandlingen, 
og  maaske  derfor  var  nærmest  til  at  betragtes 
som  Repræsentant  for  det  manglende  velsindede 
Publikum,  havde  ikke  Herredomme  over  min 
Mimik  til  helt  at  kunne  skjule  en  tilbagetrængt 
Latter  over  Direktorens   korrekte  Taksation   af 

hans  Navn  og  Rygte,  og  det  burde  jeg  jo  have 
haft,  ti  jeg  saa'  tydeligt,  at  min  stille  Morskab 
saarede  ham  mere,  end  de  Andres  Haanlatter. 
Nu  havde  jeg  da  lagt  mig  ud  med  den  ene  af 
Bandens  Chefer. 

Dagen  efter  viste  den  truede  Skuespiller 
mig  et  ubeskrivelig  groft  Brev,  han  vilde  sende 
til  Miller.  Jeg  fraraadede  ham  det  som  aldeles 
unyttigt,  men  da  det  ikke  hjalp,  bad  jeg  ham 
i  det  Mindste  udelade  eller  omskrive  de  mest 
injurierende  Fraser.  Det  Samme  kunde  jo  an- 
tydes i  en  forsigtigere  Form,  der  ikke  udsatte 
Brevskriveren  for  de  Ubehageligheder,  som  han 
ellers  vilde  kunne  vente.  Der  var  f.  Eks.  ingen 
Fare  ved  at  udtrykke  sig  saa  og  saa .  .  .  Kort 
sagt:  mine  Advarsler  og  Raad  blev  fulgte. 

Om  Aftenen,  da  vi  før  Forestillingen  sad 
i  Paaklædningsværelset  og  sminkede  os,  var 
Miller  i  Humor,  som  om  Intet  var  passeret. 
Midt  i  en  Samtale  med  Teaterskræderen  vendte 
han  sig  pludselig  om  til  min  Kammerat  med 
de  Ord: 

„Det  er  sandt:  Tak  for  Brevet:  Det  har 
moret  mig.     Han  skriver  godt  for  sig!" 

Brevskriveren  fik  intet  Svar  paa  sit  Spørgs- 
maal   om,    hvad    det   vilde   sige,    og  jeg   kunde 

jo  ikke  blande  mig  Sagen,  men  jeg  forstod 
.straks,  at  den  skarpsindige  Direktør  havde 
gættet,  hvilken  anden  „Han",  der  havde  sat 
Kulør  paa  Stilen.  Jeg  var  nu  altsaa  faldet  i 
Unaade  hos  begge  d'Hrr.  Chefer,  og  det  kom 
mit  Repertoire  til  at  bære  Vidnesbyrd  om. 

Det  blev  altid  de  mindste  og  ubetydeligste 
Roller,  der  faldt  i  min  Lod.  Fik  jeg  en  Gang 
en  større,  saa  var  det  altid  en  usympatetisk 
Person,  som  Lord  Melville  i  „Kean"  og  lig- 
nende Herrer,  der  kommer  paa  Scenen  for  at 
skældes  ud.  Var  det  smaa  Roller,  jeg  fik,  saa 
kunde  jeg  dog  ikke  klage  over,  at  de  var  for 
faa,  ti  det  hændte  jævnligt,  at  jeg  fik  tre  fire 
i  samme  Stykke,  f.  Eks.  en  gammel  Tjener  i 
første  Akt,  en  ung  Tjener  i  anden  og  tredie 
Akt,  den  gamle  Tjener  igen  i  fjerde  og  en 
Notar  i  femte  Akt. 

Opførelsen  af  „Hagbart  og  Signe"  blev  en 
i  den  sidste  Retning  karakteristisk  Forestilling. 
Vor  første  Elsker  havde  til  Benefice  forlangt 
denne  ikke  hos  os  tidligere  opførte  Tragedie, 
og  Rollebesætningen  blev:  at  den  halvhundred- 
aarige  Olsen  skulde  spille  „Ung  Hagbart"  — 
hans  lille,  grimme  Kone:  Skøn  Signe,  Bene- 
ficianten:  Alger,  Miller:  Hamund,  o.  s.  v.     Til 

mig    blev    Drabanterne    Grim    og    Erik    samt 
Fangevogteren  slaaet  sammen  til  en  Person. 

Da  vi  spillede  paa  Deling,  maatte  Enhver 
forsyne  sig  med  de  Klædningsstykker,  der  ikke 
fandtes  i  Garderoben,  og  denne  ejede  kun  Re- 
sterne af  een  Rustning,  som  naturligvis  Hag- 
bart maatte  have.  Beneficianten,  der  i  Algers 
Rolle  straks  skal  optræde  „bevæbnet  fra  Isse 
til  Fodsaal  i  et  nyt  glimrende  Harnisk,  med 
nedslaaet  Hjælmgitter",  maatte  bestille  sin 
Rustning,  der  selvfølgelig  blev  reduceret  til 
Hjælm  og  Brynje  eller  rettere  Stormhue  og  Ky- 
rads.  Ordene  „Armskinner  og  Brynhoser"  blev 
strøgne  i  Replikken,  og  det  blev  overdraget 
Byens  Blikkenslager  at  udruste  ham,  Alf  og 
Hamund.  Ogsaa  mig  blev  det  paalagt  at  an- 
skaffe mig  Hjælm  og  Rustning  til  Scenen  i 
anden  Akt,  hvor  Drabanten  kommer  fra  Striden, 
og  da  jeg  svarede,  at  jeg  vilde  lave  mig  et 
Harnisk  af  Pap,  der  forhaabenlig  vilde  være 
stærkt  nok  til  at  holde  de  faa  Aftener  ud,  som 
Tragedien  kunde  opleve  hos  os,  svarede  Hag- 
barts  vordende  Fremstiller  fornemt:  „Lad  det 
nu  bare  ikke  komme  til  at  se  alt  for  hjemme- 
gjort ud!"  —  „Det  vil  snarere  blive  for  fint 
end    for    simpelt"   —    forsikrede    jeg.     „Gener 

Dem  ikke!     Gør  Dem  endelig  saa  dejlig,  som 

De  kan!"  fortsalte  han  haanende,  og  jeg  gen- 
gældte lidt  ironisk  hans  Opfordring  med  del 
Løfte,  at  jeg  skulde  gore  mit  Bedste  for  at 
overtræffe  hans  Forventninger. 

Jeg  havde  en  Anelse  om,  at  det  ikke  vilde 
blive  synderlig  pragtfuldt'  Hjælme,  Kyradser 
og  Skjolde,  som  en  Blikkenslager,  der  kun  var 
vant  til  at  lave  Tagrender  og  Badekar,  vilde 
kunne  levere,  og  den  gode  Smaastads  Haand- 
værker  gjorde  ikke  min  Mistanke  til  Skamme. 
At  Hjælmene  kom  til  at  ligne  Mellemting  af 
Stormhuer  og  Budingeforme,  Brynjerne  et  Slags 
Selvkogere  og  Skjoldene  Præsenterbakker  var 
jo  ikke  hans  Fejl  —  han  havde  gjort  sit  Bedste 
og  leveret  forsvarligt  Blikkenslager-Arbejde  — 
han  var  jo  ikke  Vaabensmed.  Det  var  jeg 
ganske  vist  ikke  heller,  men  jeg  havde  Begreb 
om ,  hvorledes  en  Rustning  skulde  se  ud  og 
havde  nogen  Færdighed  i  Paparbejde.  Desuden 
var  jeg  jo  fornærmet  over,  at  jeg  havde  faaet 
den  lille  Drabantrolle  og  var  blevet  opfordret 
til  at  gøre  min  Dragt  saa  smuk  som  mulig  - 
altsaa  jeg  lavede  mig  en  glimrende,  fuldstændig 
Rustning,  beklædt  med  lyseblaat,  bronseret 
Papir    med    Sølvsirater    paa   Brynjen    og  Sølv- 

kanter  ved  alle  Sammenføjningerne,  en  Hjælm 
med  Sølvkam  og  Sølvgitter  og  et  tilsvarende 
Skjold. 

Selvfolgelig  var  det  aldeles  urimeligt  at 
udstyre  en  Drabant  saaledes,  naar  d'Hrr.  Drotter 
var  saa  fattigt  udrustede,  men  hvad  var  ikke 
urimeligt  ved  dette  Selskab!  Opførelsen  af 
dette  Stykke  med  de  givne  Kræfter  var  en 
Uforskammethed  mod  Publikum,  og  Ordren  til 
at  anskaffe  Dragter,  som  vi  aldrig  mere  fik 
Brug  for,  var  aldeles  hensynslos  mod  Personalet 
—  især  mod  den  Del  af  det,  der  var  udelukket 
fra  de  taknemlige  Roller.  Jeg  for  min  Part 
havde  nu  besluttet  at  gore  min  Drabant  til  en 
taknemlig  Rolle  og  havde  desuden  Intet  imod 
overfor  Direktionen  at  sætte  Chikane  mod 
Chikane. 

Beneficeforestillingen  trak  fuldt  Hus.  Øhlen- 
schlægers Navn  stod  jo  paa  Plakaten,  og  i  en 
Tragedie  af  den  store  Digter  ventede  Tilski/jrne 
Fægtninger,  Optog  og  Alt,  hvad  der  horte  til 
grand  spectacle.  De  ventede  imidlertid  for- 
gæves. Beneficianten,  som  den  unge  Prins 
Alger,  der  selv  har  smedet  sig  en  Dragt  af 
hærdet  Staal,  om  hvilken  han  forsikrer: 

„Ej  Thor  i  Thrudvang  har  en  bedre  Rustning." 

maatte  optræde  i  del  af  Blikkenslageren  for- 
Færdigede  defekte  Foderal,  og  alle  de  øvrige 
Rollehavende  \  ar  udstyrede  med  tilsvarende 
Tarvelighed,  og  hverken  optog  eller  Fægtninger 
I  il  Mest  og  Fods  var  der  Spor  af.  Værst  var 
det  dog,  at  den  jambiske  Dialog  med  de  mange 
Arkaismer  og  Inversioner,  der  oven  i  Købel 
blev  afleveret  i  mindre  korrekt  Dansk  og  til- 
dels med  mindre  tydelige  Organer,  omtrent  var 
uforstaaelig  tor  det  svenske  Provinspublikum. 
Det  var  derfor  ikke  underligt,  at  første  Akt 
blev  opfort  under  højtidelig  Tavshed,  og  at 
Direktør  Hagbart,  da  Tæppet  faldt  i  lydlos 
Stilhed,  udtalte  sin  Harme  over,  at  man  „skulde 
spilde  et  Mesterværk  paa  saadanne  Syvsovere!" 
I  anden  Akt,  da  Skjalden  Halloge  med  Erik 
og  de  øvrige  Kæmper,  som  har  deltaget  i 
Kampen,  hvori  Alf  er  faldet,  skulde  komme 
tilbage  fra  Holmgangen,  havde  Direktionens 
Økonomi  for  at  gøre  Striden  saa  blodig  som 
muligt,  ladet  alle  Kæmperne  med  Undtagelse 
af  Erik  blive  paa  Valpladsen.  Jeg  kom  saa- 
ledes  ind  alene  med  den  gamle  Sanger,  der 
sang  Alfs  Drapa.  Rimeligvis  har  man  af  den 
glimrende  Rustning,  som  jeg  ikke  havde  baaret 
i  første  Akt  og  som  gjorde  alle  de  øvrige  Ko- 

stymer  til  Skamme,  ladet  sig  forlede  til  at  an- 
tage mig  for  en  Hovedfigur  i  den  kommende 
Del  af  det  ubekendte  Stykke,  og  da  Erik  straks 
optræder  som  Skjaldens  noble  Forsvarer  mod 
Dronningens  Raseri,  og  efter  den  patetiske 
Replik  om  Utaknemlighed  mod  Digtere  bærende 
hans  Harpe  følger  ham  bort,  udbrod  der  et 
bragende  Applaus,  som  var  saa  meget  stærkere, 
som  det  skulde  være  et  Ækvivalent  for  hele 
den  foregaaende  Tavshed. 

Da  jeg  kom  udenfor  Kulissen  blev  jeg 
modtaget  af  Direktor  Olsen,  der  nær  ved  at 
kvæles  af  Forbitrelse  løb  frem  og  tilbage  som 
en  Love  i  sit  Bur  og  hilsede  mig  ironisk  med 
de  anerkendende  Ord:  „Det  kalder  jeg  et 
Mesterstykke.  De  er  Dævlen  brække  mig  en 
stor  Kunstner,  den  største  Komediantspiller, 
jeg  har  set.  Nu  har  jeg,  der  i  tredive  Aar 
har  spillet  Hagbart  med  stormende  Bifald  i 
alle  tre  nordiske  Riger,  givet  en  af  mine  bedste 
Scener,  uden  at  en  Haand  har  rørt  sig  for 
mig  —  alle  Hovedpersoner  har  været  inde  og 
gaaet  af  uden  Applaus  —  dette  Publikum  sov 
saa  det  snorkede!  Men  saa  kommer  De  ind  i 
en  skidt  lille  Drabantrolle  og  siger  en  lumpen 
Afgangsreplik     paa     10     Linier    —    og    straks 

brager  Huset  af  Klap,  saa  Teatret  rysler!  Jo 
De  er  Fanden  knuse  mig  en  saadan  Mester  i 
al  spille  smaa  Kuller,  at  De  aldrig  skal  faa  en 
større,  saa  længe  jeg  er  Direktør!" 

Det  var  jo  ogsaa  en  Anerkendelse,  skønt 
den  niere  galdt  mit  Foderalmager-  end  mit 
Skuespillertalent,  og  jeg  kan  ikke  Andet  end 
bevidne,  at  Direktørerne  med  sjælden  Punktlig- 
hed overholdt  det  mig  givne  Tilsagn  om  Fri- 
tagelse for  alle  større  Roller.  Det  var  kun  i 
de  forholdsvis  meget  faa  Sygdomstilfælde,  der 
indtraf  i  Herrepersonalet,  jeg  kom  til  at  op- 
træde som  andet  end  Repliksiger,  men  i  saa- 
dant  Nødsfald  var  der  intet  Rollefag,  hvori 
man  betænkte  sig  paa  at  lade  mig  dublere  den 
Forfaldhavende,  og  det  uanset,  hvor  lang  Rol- 
len var,  og  hvor  kort  Tid  jeg  fik  til  at  lære 
den  i. 

Naar  jeg  til  disse  Dubleringsroller  vil 
lægge  dem,  som  man  var  nødt  til  at  lade  mig 
spille  „paa  Grund  af  ingen  Andens  Havelse", 
kan  jeg  alligevel  ikke  klage  over,  at  mit  Re- 
pertoire var  for  lille,  eller  endnu  mindre  over, 
at  det  var  for  ensformigt.  Foruden  det  faste 
Rollefag,  der  indskrænkede  sig  til  at  „gøre 
Meldinger    og    bringe    Breve    ind",    havde   jeg 

Lejlighed  til  at  prøve  mine  Ævner  i  henimod 
30  Roller,  der  omtrent  gik  ind  i  alle  Fag: 
ældre  Figurer  som  værdige  Fædre,  nedrige 
Aagerkarle  og  gamle  Komikere  —  yngi*e  Per- 
soner som  Vildmanden  Alaster  („Ørkenens 
Son")  og  den  ene  af  de  elegante  Lorder  i 
„Kvækeren  og  Danserinden"  —  Forførere  som 
Melville  („Kean")  og  Stakler  som  Ernest  i  „De 
Danske  i  Paris".  I  „Jeppe  paa  Bjerget"  spil- 
lede jeg  den  ene  Lakaj,  den  ene  Doktor,  Ride- 
fogdens Kone  og  Dommeren.  Det  gik  altsam- 
men efter  Opskriften  i  „En  Komedie  i  det 
Grønne": 

Vi  spiller  Stort,  vi  spiller  Smaat, 
Og  Alting  spiller  vi  lige  godt! 

Jeg  behøver  næppe  at  tilstaa,  at  jeg  forst 
og  klarest  fik  Øjnene  op  for  de  Andres  Fejl 
og  Mangler,  mens  jeg  kun  senere  og  med  større 
Vanskelighed  kom  efter,  hvad  der  fattedes  mig 
selv,  ti  det  gik  naturligvis  mig,  som  det  gaar 
alle  Skuespillere:  af  mit  eget  Spil  saa  jeg  Intet, 
men  var  mig  kun  det  Tilstræbte  bevidst,  mens 
jeg  med  kold  Kritik  kunde  bedømme,  hvad  de 
Andre  præsterede.  Alligevel  havde  jeg  en 
Folelse  af,  at  min  Selvkritik  ikke  var  saa  svag- 
synet,   som    den    er    hos    de    fleste    Teaterfolk. 

Jeg  blev  mig  snart  bevidst,  at  jeg  lunde  et 
ganske  godt  Teaterydre,  talte  el  rent  Dansk, 
havde  et  fejlfrit  Organ  og  forstod  al  maskere 
mig.  Jeg  trode  ogsaa,  al  jeg  havde  en  niere 
korrekt  Diktion  end  de  Fleste,  og  at  jeg  havde 
et  meget  hurtigt  Nemme  og  en  paalidelig  Hu- 
kommelse —  men  dermed  var  min  Begavelse 
for  Scenen  forbi.  Det  Vigtigste  fattedes  mig. 
Jeg  manglede  den  Frejdighed,  der  er  Betingelsen 
for.  at  man  kan  give  sig  helt  ben  i  Situationen 
og  udtrykke  Lidenskaben  med  fuld  Kraft.  Jeg 
manglede  det  frodige  Lime,  der  udfylder  de 
overdrevne  Konturer  i  Komikerens  Tale,  Mine- 
spil og  Bevægelser,  saaledes  at  Figuren  bliver 
naturlig  og  troværdig  og  Lystigheden  smit- 
tende, og  endelig  manglede  jeg  paa  Grund  af 
de  smaa  og  trange  Forbold,  hvori  jeg  havde 
levet,  den  Fribed  og  Ugenertbed  i  min  Op- 
træden, som  man  i  Reglen  kun  erhverver  ved 
lang  Øvelse,  hvis  man  nogensinde  opnaar  den! 
Det  største  Haab,  jeg  saaledes  turde  gøre  mig 
om  en  Teaterfremtid,  var  omtrent,  at  jeg  om 
nogle  Aar  kunde  blive  en  scenevant  Routine- 
skuespiller,  og  med  det  Bekjendtskab,  jeg  alle- 
rede havde  til  Teaterlivets  Skyggesider,  var  en 
saadan    Udsigt   ikke   synderlig  fristende.     Alle- 

rede  før  det  lakkede  mod  Slutningen  af  Sæ- 
sonen, var  jeg  helt  kureret  for  mine  Teater- 
illusioner og  enig  med  mig  selv  om,  at  jeg 
maatte  prøve  min  Lykke  paa  en  anden  Vej  — 
men  hvilken?  —  Derom  havde  jeg  ingen 
Anelse. 

Tiden  gik  eller  rettere  løb  hurtig  under 
idelige  Rejser  og  Smaaæventyr  å  la  Boheme 
ved  Selskabet.  Den  til  Deling  bestemte  Netto- 
indtægt blev  mindre  og  mindre  efter  som  Af- 
tenerne blev  lysere  og  lysere,  snart  kunde  Di- 
rektørerne ikke  mere  enes  om  Taraens  Be- 
regning, og  Miller,  der  var  økonomisk  uaf- 
hængig —  som  han  selv  tilstod  ved  Hjælp  af 
en  aarlig  Understøttelse  fra  Kristian  den  Ottende 
—  forlod  først  Selskabet.  Kort  efter  fulgte 
vor  anden  Direktør  hans  Eksempel  og  medtog 
Repertoire  og  Garderobe  —  nu  stod  vi  der  — 
oppe  i  Vestergotland  —  de  Fleste  af  os  uden 
Penge  til  Hjemrejsen. 

Der  var  nu  ikke  Andet  for,  end  at  give 
en  Abonnementsforestilling  med  et  Repertoire, 
som  vi  kunde  spille  uden  Sufflørbog  og  i  egne 
Klæder.  Den  indbragte  de  fornødne  Penge. 
Disse  blev  afleverede  om  Aftenen  til  Rejsekassen 
og  Kl.  7  næste  Morgen  skulde  Afrejsen  foregaa. 


Nyt  Changement. 


Der  var  paa  den  Tid  fra  en  Brugspatron, 
som  ejede  store  Skove  oppe  i  Nordland  og  forte 
en  betydelig  Tømmerhandel  med  Danmark,  gjort 
mig  et  meget  fordelagtigt  Tilbud,  naar  jeg  vilde 
tage  en  Plads  paa  hans  Kontor  og  føre  hans 
danske  Korrespondance,  og  skønt  jeg  just  ikke 
følte  mig  særlig  tiltalt  ved  de  Fremtids-Ud- 
sigter, denne  Anbringelse  aabnede,  tænkte  jeg 
stærkt  paa  at  modtage  Tilbudet.  Skuespiller- 
livet fristede  mig  ikke  mere,  og  Skolelærer- 
stillingen havde  jeg  jo  faaet  en  vis  Rædsel 
for.  Som  Følge  deraf  vilde  jeg  hellere  prøve 
min  Lykke  i  et  andet  Land  og  et  andet  Fag, 
end  vende  tilbage  til  Danmark  —  især  med 
Resterne  af  det  opløste  Selskab,  og  det  er 
derfor  let  forklarligt,  at  jeg  afstod  min  Part 
af  Afskedsforestillingens  Indtægt  til  Rejsekassen, 

og  fortalte  mine  Ulykkesfæller,  at  jeg  ikke 
kunde  folge  med  dem,  da  jeg  rimeligvis  for 
det  Første  vilde  blive  i  Sverig. 

Klokken  seks  om  Morgenen  —  altsaa  en 
Time  for  Afrejsen  var  bestemt,  kom  Selskabets 
gamle  Suffløse  paa  Vejen  til  Gæstgivergaarden 
ind  til  mig  i  „Stadsbuset",  hvor  jeg  logerede, 
for  at  sige  mig  det  sidste,  tunge  Farvel. 

Hun  var  et  af  Teatergudindernes  ulykke- 
lige Ofre.  I  sin  tidligste  Ungdom  havde  hun 
af  Sværmeri  for  Elskeren  ved  et  rejsende  Sel- 
skab lobet  fra  Hjem  og  Familie  og  ladet  sig 
engagere  som  Skuespillerinde.  Dengang  havde 
hun  nok  været  ualmindelig  smuk,  og  endskont 
hun  aldrig  havde  haft  dramatisk  Talent,  var 
hendes  Attenaars-Skonhed  og  hendes  Hebe- 
Figur  tilstrækkelig  Adkomst  til  Hovedrollerne 
i  Datidens  Ridderstykker:  „Fridolin",  „Deodata", 
„Johanna  Montfaucon"  o.  desl.,  men  hverken 
den  bedaarende  Alder  eller  den  sylfideagtige 
Figur  havde  lang  Varighed.  De  forsvandt 
samtidigt,  mens  den  manglende  Begavelse  ikke 
indfandt  sig,  og  hendes  inderlig  kedsommelige 
sønderborgske  Dialekt  viste  sig  at  være  uover- 
vindelig. Hun  kom  tidlig  til  at  se  matrone- 
agtig ud,  og  havde,  da  vi  traf  sammen,  allerede 

i  flere  Aar  værei  degraderet  til  den  under- 
jordiske Plads  i  Teaterkælderen  og  Sufflørkassen. 

Hvor  gammel  hun  var  paa  den  Tid,  veed 
jeg  ikke,  ti  ingen  af  Kammeraterne  havde 
oogensinde  kunnet  fofmaa  hende  til  at  doku- 
mentere sin  Alder,  end  ikke  naar  de  paastod, 
at  hun  havde  fyldt  det  halve  Hundrede,  mens 
hun  selv  forsikrede,  at  hun  endnu  befandt  sig 
i  Trediverne  Et  ondskabsfuldt  Teatersagn  for- 
talte at  hun  var  rødt  Aar  1800  og  følgelig 
4")  Aar  gammel,  men  at  hun  ikke  turde  frem- 
vise sin  Døbeseddel,  fordi  hun  engang,  da  hun 
vilde  gøre  sig  9  Aar  yngre  ved  at  forandre 
Aarstallet  til  1809,  havde  taget  fejl  og  sat 
Svinget  paa  det  første  Nul,  saaledes  at  hendes 
Fødselsaar  blev  udskudt  til  1890  —  men  det 
var  vel  kun   et  Sagn. 

Nok  er  det,  at  hun  havde  overstaaet 
Elskværdighedens  Aar  og  var  kommet  ind  i 
Ærværdighedens  Alder  —  i  alt  Fald  saa  langt, 
at  hele  Personalet  kaldte  hende  Tante,  og  at 
hun  var  fredlyst  for  alle  erotiske  Tilnærmelser. 
Derimod  var  hun  i  Folge  sin  Stilling  i  Sufflør- 
kassen ikke  fritaget  for  Grovheder  af  Enhver, 
der  kom  ud  af  sin  Rolle.  Det  var  altid  hende, 
der   tik    Skylden,    naar   der   blev   sprunget    Re- 

[dikker  over  eller  givet  urigtige  Stikord.  Over- 
for slige  —  i  Reglen  ufortjente  —  Beskyldninger 
havde  jeg  nogle  Gange  taget  hendes  Parti,  og 
da  det  paa  vore  Rejser,  hvor  hver  af  Skue- 
spillerne maatte  dele  Slæde  eller  Kærre  med 
en  af  det  kvindelige  Personale,  sædvanlig  faldt 
i  min  Lod  at  sørge  for  „Tantes"  Befordring, 
var  jeg  efterhaanden  kommet  til  at  staa  højere 
i  hendes  Kridthus  end  nogen  af  Kammeraterne. 

Nu  kom  hun,  som  sagt,  for  at  sige  mig 
Farvel  og  takke  for  godt  Kammeratskab.  Da 
det  var  overstaaet,  og  „Tante"  havde  knust 
et  Par  virkelige  Taarer,  begav  vi  os  paa  Vejen 
til  Gæstgivergaarden,  hvor  vi  ventede  at  se  de 
bestilte  Kærrer  holde  for  Døren,  men  til  vor 
store  Forundring  var  der  ikke  en  eneste  af 
dem  at  opdage.  Ikke  en  Gang  Kufferterne 
var  baarne  ned. 

„Nu  skal  Du  se:  Herskabet  har  opsat 
Rejsen.  De  har  gjort  sig  en  glad  Dag  for  en 
Del  af  Rejsepengene,  og  ligger  nu  paa  deres 
grønne  Øre  og  sover  Rusen  ud"  —  udbrød 
den  forbavsede  Tante. 

„Nej,  saa  letsindige  kan  de  dog  vel  aldrig 
have  været"  —  mente  jeg. 

„Ikke?  —  Jo,  jeg  har  oplevet  værre  Ting 

i   de   Aar,   jeg    har   rejsl    mod   den  Slags  Folk. 

Jeg  kender  mine  Pappenheimere!"  —  forsikrede 
hun.  „Se,  der  inde  i  Gangen  staar  jo  endnu 
min  Kuffert,  som  jeg  sendte  herned  i  Aftes! 
Der  har  vi  Beviset." 

I  det  samme  kom  der  en  Pige  ud  paa 
Stentrappen. 

„Er  Skuespillerne  ikke  oppe  endnu,"  spurgte 
jeg  hende. 

„Jo,  vasserra!  dom  reste  klockan  fyra", 
svarede  hun,  og  lob  ligegyldig  videre. 

Tante  tabte  Maal  og  Mæle  ved  dette  Bud- 
skab. Det  varede  en  god  Stund,  før  hun  ind- 
rommede: „Det  har  jeg  dog  aldrig  oplevet!" 

„Der  ser  Du,  at  Du  endnu  ikke  har  kendt 
Dine  Pappenheimere  rigtigt!  Dette  smukke 
Arrangement  maa  allerede  have  været  aftalt  i 
Aftes,  siden  Skydsen  var  bestilt  til  at  mode 
tre  Timer  tidligere  end  efter  den  forste  Be- 
stemmelse"  —  bemærkede  jeg. 

„O,  de  skændige  Forrædere!"  —  udbrod 
hun  med  et  Forsog  paa  at  slaa  over  i  hendes 
fordums  patetiske  Stil .  men  faldt  i  samme 
Øjeblik  ud  af  Tonearten  og  sukkede  i  sin 
klynkende  Hverdagsdialekt:  „Hvad  gor  vi  nu?" 

„Gaar   hjem    til    mig  og  drikker  Kaffe   — 


tænker  jeg"  —  var  det  eneste  Forslag,  jeg 
kunde  gøre,  og  det  blev  naturligvis  fulgt. 

Efter  at  vi  havde  styrket  os  lidt  ved  den 
varme  Morgendrik,  begyndte  „Tante  Mikke" 
en  overflødig  Undersøgelse  af:  hvor  det  var 
muligt,  at  Kammeraterne  havde  „kunnet  være 
saa  slette  imod  os."  Hun  havde  nemlig  saa 
meget  tilovers  for  mig,  at  uagtet  det  kun  var 
hende,  der  skulde  have  været  med  paa  Hjem- 
rejsen, opfattede  hun  ikke  den  skete  Uret  som 
øvet  blot  mod  hende,  men  mod  os  begge. 

Jeg  mente  derimod,  at  det  var  spildt 
Ulejlighed  at  gruble  over  den  Mulighed,  som 
var  saa  tydelig  bevist,  og  søgte  at  vise  hende, 
at  deres  underfundige  Afrejse  ikke  var  frem- 
kaldt af  nogen  Uvilje  eller  Skadelyst  overfor 
hende  eller  mig,  men  at  den  kun  var  et  Ud- 
slag af  deres   sædvanlige  Pappenheimer-Moral: 

Wer  hat,  der  musz  uns  geben   — 
Wer  nichts  hat,  der  soli  leben! 

Det  var  jo  en  almindelig  Tro  hos  Per- 
sonalet: at  hun,  der  altid  paa  Grund  af  sin 
strænge  Økonomi  havde  kunnet  betale  sin 
Gæld,  naar  de  Andre  maatte  rejse  fra  deres, 
maatte  have  sammensparede  Penge,  og  da  jeg, 

der  havde  gjort  mest  for  ;il  bringe  Abonnements« 
Forestillingen  i  Stand,  ikke  havde  gjort  Fordring 
paa  Del  i  dens  Udbytte,  fordi  jeg  endnu  havde 
de  fornodne  Rejsepenge  i  Behold,  mente  man  vel 
ogsaa,  at  jeg  i  værste  Fald  kunde  skalle  Penge 
til  hendes  Hjemrejse.  Jeg  kunde  saa  godt 
tænke  mig,  at  en  af  Damerne  havde  sagt:  „De 
har  saamænd  ingen  Nød.  Lad  os  bare  beholde 
den  Smule  Penge!"  —  og  at  ingen  af  de  Andre 
har  sagt  hende  imod.  For  at  sætte  min  Ulykkes- 
fælle  i  bedre  Humor  tilføjede  jeg: 

„Mig  forbavser  det  slet  ikke.  De  har  jo 
saa  ofte  drillet  Dig  med,  at  Du  havde  mere 
end  tantelige  Følelser  for  mig,  Maaske  de 
endogsaa  har  rejst  fra  os  for  at  overlade  os 
til  Ensomheden  i  de  smukke  Foraarsdage." 

Jeg  tør  ikke  helt  forsværge,  at  denne  Spog 
berørte  et  ømt  Punkt  i  hendes  gamle  Hjærte. 
Vist  er  det  i  alt  Fald,  at  hendes  Ansigt  klarede 
op  til  Smil,  skont  hun  endnu  havde  Taarer  i 
Øjnene,  og  at  den  fremkaldte  en  ubeskrivelig 
morsom  Mine  midt  mellem  Le  og  Græde,  der 
blev  mere  og  mere  karrikeret,  mens  hun  søgte 
at  beherske  sin  Fornøjelse  over,  at  man  endnu 
kunde    tiltro   hende  romantiske  Sværmerier,   og 

sin  Bedrøvelse  over,  at  „de  skønne  Dage  i 
Aranjuez"  for  saa  lang  Tid  siden  var  forbi. 

Mens  jeg  saaledes  havde  snakket  for  hende, 
havde  jeg  uden  Hensigt  —  i  Tanker,  som  man 
siger  —  spidset  en  Blyantspen,  og  gjort  nogle 
Streger  paa  et  Stykke  Papir.  Ved  Synet  af 
hendes  tragi -komiske  Minespil  fik  jeg  den 
Indskydelse,  at  prøve  om  det  var  mig  muligt 
at  gengive  det  morsomme  Fysiognomi  med 
nogle  faa  Træk.  Det  lykkedes  mig  over  al 
Forventning,  og  dette  Forsøg  blev  bestemmende 
ikke  blot  for  min  Livsstilling  i  de  nærmeste 
Aar,    men  gennem   dem  for  hele  min  Fremtid. 

Jeg  havde  aldrig  haft  Undervisning  i  Teg- 
ning, men  arvet  et  lille  Talent,  som  jeg  dog 
kun  havde  anvendt  til  Karrikaturer,  der  som 
saadanne  havde  tilstrækkelig  Lighed,  skønt  de 
altid  var  tegnede  efter  Hukommelsen.  Det  blev 
saaledes  første  Gang,  at  jeg  forsøgte  at  tegne 
efter  Model,  og  det  blev  mig  en  komplet  ny 
Opdagelse:  at  jeg  ikke  blot  var  i  Stand  til  at 
tegne  et  Portræt  med  lignende  Former,  men 
ogsaa  at  opfatte  og  gengive  en  øjeblikkelig 
Mine. 

Paa  min  Væg  hang  der  et  Blyantsportræt, 
et  af  de  Billeder,  der  saa  fuldstændigt  mangler 

Individualitet,  af  man  uden  at  kende  deres  Ori- 
ginal kan  se  paa  dem,  at  de  ikke  ligner.  Det 
v;ir  ligesom  liere  tilsvarende  Tegninger,  jeg 
havde  set  der  i  Byen,  et  Værk  af  en  rejsende 
Kunstner,  der  for  nogle  Aar  siden  havde  gæstel 
Staden  og,  som  man  sagde,  haft  meget  al  be- 
stille dér.  Ved  at  sammenligne  mit  forste  For- 
søg med  lians  Portræt  ar  min  Vært,  kom  jeg 
lil  den  Overbevisning,  at  vi  omtrent  var  lige 
uøvede  i  Blyantens  Brug,  man  at  jeg  ubetinget 
havde  større  Ævne  til  at  gengive  det  Karak- 
teristiske i  et  Ansigt  end  han,  og  at  jeg  følgelig 
lige  saa  godt  som  han  maatte  kunne  prove  min 
Lykke  som  Portrættegner  hos  det  nøjsomme 
Provinspnblikum,  der  havde  taget  til  Takke 
med  hans  Tegninger.  Til  Forklaring  over  denne 
dristige  Tanke  maa  jeg  tilføje  den  Oplysning, 
at  Fotografien  paa  den  Tid  ikke  var  kommet 
videre  end  til  de  temmelig  dyre  Daguerreotypier, 
hvoraf  kun  nogle  faa  mislykkede  Prover  havde 
fundet  Vej  saa  langt  ind  i  Vestergøtland. 

Det  følger  omtrent  af  sig  selv,  at  jeg  ikke 
lod  den  stakkels  Tante  ane  den  forvovne  Plan, 
jeg  var  i  Færd  med  at  lægge,  men  kun  søgte 
at  berolige  hende  med  saadanne  Godtkobsfraser 
som:    „Hvem   kan  vide,    hvad  det    er  godt  for! 

—  Naar  vi  tager  Sagen  med  Ro,  hitter  vi  nok 
paa  Raad"  o.  s.  v.  For  ikke  at  bedrøve  hende 
alt  for  meget  gik  jeg  ind  paa  hendes  Opfattelse 
og  sagde:  vi,  skønt  det  jo  egenlig  kun  var 
hende,  som  de  trolose  Kammerater  havde  for- 
ladt, og  kun  mig,  der  maatte  finde  paa  Raad 
og  bringe  Hjælp. 

Endnu  samme  Aften  averterede  Byens  Avis, 
at  jeg  tegnede  Portrætter,  og  hele  den  følgende 
Dag  sad  jeg  hjemme  for  at  vente  paa  Lyst- 
havende, men  der  kom  ingen.  Det  var  ikke 
nogen  lovende  Begyndelse  paa  min  nye  Leve- 
vej, men  jeg  trostede  mig  med,  at  det  netop 
var  den  forste  Maj  —  Svenskernes  Glædesfest 
i  Anledning  af  Vaarens  Komme,  og  at  Alle  i 
Dagens  Anledning  havde  for  travlt  med  at 
more  sig,  til  at  Nogen  vilde  sidde.  Model  for 
en  Portrættegner. 

Den  næste  Morgen  ganske  tidlig  —  Klokken 
var  vist  næppe  endnu  slaaet  Fire  —  blev  jeg 
vækket  ved,  at  Doren  til  mit  Værelse  blev  aafonet 
paa  en  temmelig  voldsom  Maade,  og  at  en  Herre 
meget  hurtigt  gjorde  fire  fem  Skridt  ind  i  Stuen. 

Jeg  rejste  mig  op  i  Sengen  og  betragtede 
overrasket  den  uanmeldte  Gæst,  der,  da  han  fik 
Øje  paa  mig,  lod  til  at  blive  lige  saa  overrasket 

som  jeg.  Det  var  tydeligt  nok,  at  han  var 
kommet  ind  ad  en  anden  Dur,  end  lian  havde 
villet.  Jeg  gættede,  at  det  var  en  af  „Stads- 
husets"  Stamgæster,  der  efter  at  have  fejret 
Majfesten  udenbys  var  kommet  tilbage  og  havde 
forvekslet  min  Dør  med  Indgangen  til  Restav- 
rationen,  der  laa  ligeoverfor  —  og  jeg  tog 
ikke  fejl. 

Da  Manden  havde  staaet  tavs  en  Stund  og 
samlet  sine  Tanker,  der  aabenbart  var  betydeligt 
adspredte,  udbrod  han:  „Undskyld,  at  jeg  kom- 
mer saa  sildigt!  Er  det  ikke  her  man  kan  blive 
portrætteret?" 

Jeg  behover  vel  næppe  at  fortælle,  hvor 
hurtigt  jeg  kom  op  af  Sengen,  og  hvor  travlt 
jeg  fik  for  at  fastholde  denne  første,  uventede 
Kunde.  Allerforst  skyndte  jeg  mig  at  berolige 
ham  med  den  Oplysning,  at  det  ingenlunde  var 
silde,  men  tvertimod  meget  tidligt  paa  Dagen, 
og  at  jeg  var  parat  til  straks  at  give  mig  i  Lag 
med  Portrætteringen. 

„Tiden  maa  være  lobet  fra  mig,  mens  vi 
sad  ved  Sexa'en.  Jeg  trode,  at  det  endnu  var 
første  Maj  og  gik  herind  paa  Stadshuset  for  at 
faa  mig  en  'Sangfjosare'.    Vær  saa  god  at  sige 

mig:  Hvad  skriver  vi  i  Dag?"  —  bad  han  for 
at  komme  å  jour  med  Tidsregningen. 

Jeg  oplyste  ham  nu  om,  at  den  korte  Maj- 
nat var  forbi,  og  at  den  2den  Maj  var  oprundet. 

„Kors!  Saa  er  det  jo  Tid,  at  vi  tager  en 
Morgensup.  Hvad  siger  Herren  om  et  Glas 
Portvin  med  Bittert  i?"   —  foreslog  han  nu. 

„Det  kunde  være  meget  tidssvarende"  — 
indrommede  jeg  for  at  være  saa  behagelig  som 
muligt.  Jeg  vilde  jo  ikke  for  nogen  Pris  vise 
mig  uvillig  mod  min  første  Kunde. 

Næppe  havde  jeg  gjort  denne  Indrømmelse, 
for  min  Gæst  var  ude  af  Døren  og  ovre  i  Re- 
stavrationen,  hvorfra  han  lidt  efter  vendte  til- 
bage med  Jomfru  Lotta,  der  bar  en  hel  Op- 
dækning af  Flasker  og  Glas. 

Vi  drak  nu  først  den  bittre  Morgensup  — 
derpaa  Porter  —  saa  Portvin  —  og  saa,  da  jeg 
havde  vundet  hans  Hjerte  ved  saa  uforbeholdent 
at  gaa  ind  paa  alle  hans  Propositioner,  foreslog 
han  Brorskål,  og  den  drak  vi  ogsaa  —  i  mere 
Portvin ! 

Nu  fulgte  den  gensidige  Præsentation,  hvoraf 
jeg  erfarede,  at  min  nye  „Bror"  ikke  var  nogen 
ringere  Person  end  Stadens  konstituerede  'Krono- 
foged'.     Han  sagde  mig  naturligvis  sit  virkelige 

Navn.  men  betrode  mig  tillige,  al  han  fra  Up- 
sala-Tiden  desuden  havde  faaet  Titelen  Rex 
(underforstaaei  btbendi!)  hvoral  jeg  kunde  slutte, 
al  den  glade  Broder  havde  gjort  mig  Besøg  i 
en  Stemning,  der  var  karakteriserende  for  ham. 

Da  Portrætteringen  skulde  begynde,  be- 
tragtede jeg  det  dog  som  min  Skyldighed  at 
gøre  ham  opmærksom  paa.  at  han  var  noget 
medtaget  af  saaledes  at  have  fortsat  1ste  Maj 
ind  i  2den  Maj,  og  at  tilraade  ham  at  hvile 
sig  ud,  forend  jeg  satte  hans  Billede  paa  Pa- 
piret, der  let  kunde  komme  til  at  minde  om, 
hvad  man  i  Sverrig  kalder  „Dagen  derpå". 

„Bryd  Dig  ikke  om  det,  Bror!  Kan  Du 
tegne  mig  netop,  som  jeg  ser  ud  nu,  saa  kender 
Folk  mig  aller  bedst,  for  jeg  vil  betro  Dig:  jeg 
kan  synge  som  Wilhelm  von  Braun: 

Ack  ..dagen  derpå"  ar  hvar  endaste  dag  — 

Hvad  punschen  fir  stark.  ocB  hvad  menskan  fir  svag! 

svarede  han,  og  da  jeg  var  beroliget  i  den  Hen- 
seende, satte  jeg  mig  til  at  tegne  ham,  saaledes 
som  han  sad,  taaget,  smilende,  med  Glas  og 
Flaske  foran  sig. 

Det  lykkedes  mig  over  Forventning,  og 
mens    han    sov    ind    —    og    sov    ud    —    i    min 

22* 

Lænestol,  fuldførte  jeg  Billedet.  Det  var  kun 
en  løst  skitseret  Profiltegning,  men  Ligheden 
var  slaaende  —  efter  hvad  jeg  kunde  se. 

Spørgsmaalet  var  nu,  om  Andre  kunde  se 
det  samme,  ti  jeg  havde  saa  ofte  set  Portrætter, 
som  Kunstneren,  der  havde  udført  dem,  fandt 
udmærket  lignende,  mens  hverken  den  Portræt- 
terede eller  hans  Nærmeste  kunde  genkende 
dem,  og  naar  fagmæssigt  uddannede  Kunstnere 
kunde  være  udsatte  for  et  saadant  Uheld,  hvor 
let  maatte  det  da  ikke  kunne  hænde  mig,  den 
uøvede  Dilettant! 

Jeg  gik  derfor  over  til  det  paa  den  anden 
Side  af  Gaden  liggende  Apothek,  med  hvis  Ejer 
jeg  havde  gjort  Bekendtskab,  for  at  høre  hans 
Dom.  Saa  snart  han  saa'  Billedet,  gav  han  sig 
til  at  le,  og  bad  mig  laane  ham  det  et  Øjeblik, 
saa  skulde  jeg  faa  Svar  paa  mit  Spørgsmaal. 
Han  bar  det  nu  ind  i  den  bag  Apoteket  liggende 
store  Sal,  og  et  Øjeblik  efter  hørte  jeg  et  mange- 
stemmigt Latterkor  og  som  Tekst  dertil  en 
Mængde  Udraab,  der  lige  som  i  et  Kanon  gen- 
tog: „Det  er  Rex,  det  er  Rex,  det  er  vor  her- 
lige Rex  —  aa  saa  fuld,  saa  fuld!" 

Dette  opmuntrende  Udbrud  kom  fra  en 
Flok  af  Byens    unge  Herrer,   der  havde  samlet 

sig  hos  Apotekeron  for  at  bortskylle  de  nagende 
Minder  om  Gaarsdagens  Jubel  i  hans  fortræffe- 
lige Sodavand  og  hans  andre  antikrapulitiske 
Midler.  I  Sverig  plejer  nemlig  Andendags- 
Angeren  at  være  niere  dybt  folt  end  bos  os  — 
vi  kender  jo  kun  til  „Tømmermænd",  mens  vore 
Naboer  tror  at  hore  Kobbersmede  („koppar- 
slagare"). 

Det  leende  Selskab  havde  allerede  over- 
staaet  Gaarsdagens  Paamindelser  og  begyndt  at 
forberede  sig  saa  smaat  til  Morgendagens,  da 
Portrættet  blev  forevist.  Jeg  blev  straks  ind- 
budt til  at  tage  Del  i  Laget,  og  forend  det 
endte  havde  jeg  faaet  30  Bestillinger  paa  Por- 
trætter. 

Dagen  efter  overraskede  jeg  den  forladte 
Tante  med  at  udbetale  hende  de  fornodne  Rejse- 
penge. Hun  saa'  paa  mig  med  en  Forundring, 
der  næsten  saa'  ud  som  Forfærdelse,  og  spurgte, 
hvordan  jeg  havde  faaet  dem. 

„Ganske  ærligt!"  —  svarede  jeg.  —  „Det 
er  de  Rejsepenge,  som  jeg  altid  har  sørget  for 
at  have  i  Baghaanden  til  min  egen  Hjemrejse, 
og  som  jeg  nu  kan  undvære,  da  jeg  ikke  agter 
at   vende  tilbage  til  Danmark  for  det  Forste." 

Nej,  dem  vilde  hun  paa  ingen  Maade  skille 

mig  af  med.  Hun  vilde  meget  heller  blive  i 
sit  Logis,  til  hun  kunde  faa  Penge  tilsendt  fra 
Venner  og  Bekendte  i  Danmark. 

„Men  sæt  nu,  at  disse  Penge  udebliver,  og 
jeg  rejser  min  Vej,  saa  risikerer  Du  at  blive 
hjemsendt  med  „Kronskyds"  —  ti  rejse  sammen 
kan  vi  ikke  uden  at  blamere  Dit  gode  Navn 
og  Rygte.  Selv  om  jeg  vedblev  nok  saa  stand- 
haftig at  kalde  Dig  „Tante",  vilde  Ingen  tro 
mig,  ti  hvem  rejser  omkring  med  en  Faster 
eller  Moster,  der  er  dobbelt  saa  gammel  som 
han  selv?  Man  vilde  naturligvis  tro,  at  Du 
var  min  Moder,  og  da  dit  Pas  titulerer  Dig 
„Jomfru",  vilde  den  Mistanke  jo  være  skan- 
daliserende for  os  begge  To.  Altsaa:  tag  Du 
Pengene,  og  lad  os  skilles  ad  i  Mindelighed!" 
—  vedblev  jeg,  men  det  var  næsten  ikke  mu- 
ligt at  bevæge  det  skikkelige  Væsen  til  at  mod- 
tage Hjælpen.  Al  min  Logik  blev  skyllet  bort 
i  Taarestromme,  og  det  var  forst  da  jeg  blev 
„saa  umenneskelig  haard"  at  true  hende  med, 
at  hvis  ikke  hun  vilde  rejse  Dagen  efter,  saa 
rejste  jeg  selv  fra  Byen  —  at  hun  gav  efter. 

Næste  Morgen  fulgte  jeg  hende  atter  til 
Stationen,  og  denne  Gang  holdt  Kærren  parat. 
Det  var  mig  en  sand  Befrielse,  da  jeg  saa    den 

rulle  bort  mod  hende,  og  uagtet  hun  var  et 
årligt  Menneske,  der  altid  havde  ment  mig  del 
godt,  var  jeg  uskønsom  nok  til  at  mindes  del 
klassiske:   Obit  anus,  ((hit  (mus. 

Adolf  Rosenkilde  har  frit  benyttet  dette 
lille  Æventyr  til  sit  Lystspil  „En  Jode  i  Man- 
dal". Som  jeg  nu  har  fortalt  det,  er  det  der- 
imod korrekt  fortalt  efter  Virkeligheden. 


Friluftsliv. 


Hvis  jeg  i  de  paafolgende  tre — fire  Aar 
havde  gjort  Dagbogsoptegnelser  og  bevaret  dem, 
vilde  jeg  maaske  i  dem  have  haft  et  Stof,  der, 
naar  det  blev  sigtet,  tilrettelagt  og  poetiseret, 
kunde  bearbejdes  til  en  Kæde  af  „Dichtung 
und  Wahrheit"  med  uberegnelig  mange  Led, 
men  de  vilde  ikke  have  hjulpet  mig  til  at  give 
et  enkelt  karakteriserende  Billede  af  mine  Livs- 
forhold i  dette  Tidsrum  i  Lighed  med  de  fore- 
gaaende  Smaaskildringer.  Jeg  kan  imidlertid 
give  mig  selv  det  Vidnesbyrd,  at  jeg  aldrig 
har  folt  mig  fristet  til  det  Slags  Forfatterskab  — 
allermindst  i  den  Tid,  da  jeg  havde  alt  for 
travlt  med  at  opleve. 

Mine  Livsforhold  var  nemlig  i  denne  Periode 
saa  overvældende  i  Forskellighed  og  hurtig  Om- 
skiftning,  at  jeg   næsten   lige   saa  gerne  kunde 

have  forsegl  paa  at  gengive  el  Kalejdoskops 
vekslende  Billeder,  som  paa  i  ordnet  Række- 
følge al  optegne  alle  de  Bekendtskaber,  hvori 
jeg  blev  indført,  de  Hændelser,  jeg  oplevede. 
de  Stemninger,  jeg  gennemgik,  og  de  Erfaringer, 
jeg  gjorde.  Uagtet  —  eller  vel  rettere  sagt: 
fordi  —  denne  æventyrlige  Del  af  mit  Liv  fik 
den  største  og  mest  afgørende  Indflydelse  paa 
min  Udvikling,  er  jeg  ikke  i  Stand  til  at  ud- 
stykke den  i  Enkeltheder,  som  de  andre  Af- 
snit af  min  Historie.  Jeg  maa  derfor  uden  at 
kunne  anføre  nogen  anden  Grund  end  ømbarras 
de  rieliesse  indskrænke  mig  til  dygtigt  at  an- 
tyde de  Forhold,  hvorunder  jeg  levede,  mens 
jeg  ikke  gør  noget  Forsøg  paa  at  optegne  den 
Mængde  af  Episoder,  der  med  ubestemte  Om- 
rids smelter  sammen  i  et  for  min  Erindring 
uadskilleligt  Æventyrtableau. 

Hvor  forunderligt  det  endogsaa  kan  lyde 
for  Andre  —  ja,  hvor  urimeligt  det  endogsaa 
nu  synes  mig  selv!  —  gjorde  mine  Blyants- 
portrætter  saa  megen  Lykke,  at  jeg  overalt, 
hvor  jeg  kom  hen,  havde  fuldt  op  at  gøre  og 
nok  at  leve  af.  De  var  naturligvis  dilettant- 
agtigt udførte,  men  de  lignede,  de  var  billige, 
og    mit   Publikum    var   nøjsomt    —    hvilket   til- 

sammen  resulterede,  at  jeg  kom  til  at  tegne 
M'.sd  Portrætter  i  den  Tid  jeg  dyrkede  Kunsten. 
Om  Sommeren  var  det  saa  godt  som  ude- 
lukkende Herregaardene,  „Brukene"  (Jern-  og 
Tømmerværkerne)  og  Brond-  og  Badeanstalterne, 
jeg  gæstede.  Gæstfriheden  var  saa  stor,  at 
jeg  stadigt  var  indbudt  til  et  nyt  Sted,  forend 
jeg  var  færdig  paa  det  foregaaende,  og  som 
oftest  havde  jeg  svært  nok  ved  at  rive  mig 
los  fra  det  ene  elskværdige  Hjem,  forend  Vognen 
holdt  fui-  Duren  for  at  hente  mig  til  det  andet. 
Naar  jeg  havde  aftegnet  alle  Medlemmerne  i 
en  Familie,  blev  sædvanligt  Slægt  og  Venner 
ug  Naboer  indbudne  for  at  se  paa  Kontra- 
fejerne,  og  saa  fejlede  det  sjælden,  at  Aner- 
kendelsen af  disses  Lighed  skaffede  mig  Be- 
stillinger  Ira  Højre  og  Venstre,  saa  det  af  og 
til  hændte,  at  jeg  havde  tegnet  et  halvt  Hun- 
drede  Portrætter,  forend  jeg  forlod  en  Bygd, 
hvortil  jeg  var  kommet  som  aldeles  ubekendt 
og  kun  adresseret  til  en  enkelt  Familie.  Jeg 
havde  som  Folge  af  dette  Gæsteliv  saa  godt 
som  ingen  Udgifter  om  Sommeren,  og  var 
derfor  ret  godt  forsynet  med  Penge,  naar  j<jg 
om  Efteraaret  tog  fast  Bopæl  for  Vinteren  i 
en    eller    anden    Købstad,    men    naar    Foraaret 

kom,  var  i  Reglen  min  Reservekasse  tømt,  og 

jeg  havde  da  Bestillinger  og  Indbydelser  nok 
til  at  begynde  mit  Sommerliv  paa  Landet. 

Under  dette  Rejseliv  kom  jeg  i  Berørelse 
med  en  Mængde  Mennesker  i  de  mest  forskellige 
Samfundsklasser,  Formuesvilkaar,  Aldere,  Dan- 
nelsestrin, Temperamenter  og  Karakterer,  og 
jeg  nød  fra  alle  Sider  en  Venlighed  og  en  Til- 
slutning, som  jeg  kun  kan  forklare  derved:  at 
man  i  mig  saa'  en  ung,  livsglad  Æventyrer, 
som  man  med  Fornøjelse  viste  sin  Sympati 
under  den  korte  Samværen,  uden  Frygt  for  at 
komme  til  at  fortryde  det,  da  man  vidste,  at 
jeg  snart  rejste  bort  for  aldrig  mere  at  komme 
tilbage. 

Enhver  ved  jo,  hvor  hurtigt  Rejsebekendt- 
skaber bliver  sluttede,  og  med  hvor  let  Sind  man 
ofte  til  en  Rejsekammerat,  fra  hvem  man  skal 
skilles  om  et  Par  Dage  for  aldrig  mere  al 
modes,  udtaler  sig  med  en  Uforbeholdenhed. 
hvorpaa  man  vilde  betænke  sig  overfor  en 
mangeaarig  Bekendt  i  Hjemmet. 

„Der  er  et  sælsomt  Trylleri 
I  det,  der  flagrer  let  forbi   — 
Det  Flygtige,  det   Ubekendte. 
Grib  det  i  Hast.  tur  ilet  forgaar! 
Nyd  del  saa  fuldt,  sum  Du  formaar! 

Alt  det,  som  Aar 
For  Aar  bestaar, 
Det  haster  ikke.  det  kan  vente!" 

var  en  af  de  Romancer,  som  jeg  oftest  sang 
paa  den  Tid,  og  skønt  den  var  efemerisk  som 
jeg  selv,  gjorde  den  megen  Lykke  hos  de  unge, 
musikalske  Damer  —  de  unge  Damer,  som 
nu  —  hvis  nogen  af  dem  endnu  lever  —  har 
naat  de  Syv  Gange  Ti!  Jeg  var  i  denne 
Periode  saa  letforelsket  som  nogen  Trubadur, 
men  om  jeg  end  ikke  altid  har  kunnet  skjule 
denne  Upasselighed,  der,  som  Italienerne  siger, 
er  lige  saa  svær  at  dolge  som  Hoste,  saa  har 
jeg  dog  bjerget  den  Bevidsthed,  at  jeg  aldrig 
lod  den  komme  til  Ord,  som  jeg  maatte  lade 
i  Stikken. 

Det  er  næppe  nogen  Overdrivelse,  naar 
jeg  tror,  at  dette  idelig  afvekslende  Rejseliv, 
der  forte  mig  sammen  med  saa  mange  yderst 
forskellige  Mennesker,  gav  mig  Lejlighed  til  at 
se  og  lære  meget  Andet  og  meget  mere  i  de 
faa  Aar,  end  en  hel  Levealder  under  stationære 
Forhold  vilde  have  formaaet. 

Den  ene  Uge  tilbragte  jeg  f.  Eks.  hos  en 
adelig  Familie,  hos  hvem  en  traditionel  No- 
blesse  gjorde  sig  gældende  i  alle  Retninger,  den 

anden  mellem  Storbønder,  der  ogsaa  har  deres 
nedarvede  aristokratiske  Ejendommeligheder,  den 
tredie  hus  en  alvorlig  halvengelsk  (jeg  kunde 
næsten  sige  puritansk)  Fabrikejer  og  den  fjerde 

hos  en  lystig  Rigmand,  der  kun  tænkte  paa 
at  købe  Fornøjelse  for  sine  arvede  Grunker. 
Snart    var  jeg   hos    en    herd   Videnskabsmand, 

der  havde  faaet  et  stort  Præstekald  til  Præhende, 
snart  paa  en  ældgammeldags,  afsidesliggende 
Herregaard,  hvor  den  mest  fantastiske  Overtro 
endnu  stod  i  fuldt  Flor,  og  snart  omgikkes  jeg 
med  et  lille  Koteri  af  unge,  fritænkende  og 
frielskende  Republikanere  in  spe.  En  Gang 
var  jeg  endogsaa  kommen  under  stærk  Paa- 
virkning  af  en  særdeles  begavet  Mand,  der 
under  et  Ophold  i  Frankrig  og  Schweitz  var 
blevet  Socialist  og  i  lang  Tid  arbejdede  paa 
at  overbevise  mig  om  den  nye  Samfundsordens 
herliggørende  Virkninger,  hvilket  dog  ikke 
lykkedes  ham,  skønt  han  i  Begyndelsen,  da 
det  galdt  om  at  paavise  den  bestaaende  Ordens 
Mangler  og  Ulemper,  gjorde  gode  Fremskridt. 
Ligeledes  var  jeg  en  anden  Gang  udsat  for  et 
meget  energisk  Omvendelsesforsøg  i  spiritistisk 
Retning  af  en  forhenværende  Videnskabsmand, 
der  var  gaaet  over  til  Swedenborgianismen,  og 

agiterede  for  dens  Mystik  med  en  overlegen 
Dialektik  og  en  fast  Overbevisnings  hele  Energi. 

Det  følger  omtrent  af  sig  selv,  at  et  ungt 
Menneske,  der  nød  saa  megen  Venlighed  og 
Tillid  og  til  Gengæld  omtrent  betragtede  alle 
sine  skiftende  Omgivelser  som  en  Vennekreds, 
en  Gang  imellem  maatte  betale  Bode  for  sin 
Lettroenhed  og  kobe  en  Erfaring  dyrere  end 
han  var  belavet  paa,  men  det  Slags  Lære- 
penge er  jo  ikke  spildte,  og  det  vilde  være 
uskønsomt,  om  jeg  ikke  erkendte,  at  jeg  kun 
oplevede  meget  faa  saadanne  Skuffelser.  Jeg 
skal  kun  fortælle  en  eneste  lille  Hændelse  af 
denne  Art  —  og  naar  jeg  undtagelsesvis  op- 
tegner denne  Episode  af  mit  Rejseliv,  er  det 
nærmest  fordi  den,  samtidig  med  at  den  karak- 
teriserer dets  Vovelighed,  mit  ubekymrede  Sind, 
og  det  Held,  som  altid  har  været  en  Folge  af 
mine  Uheld,  viser  hvor  lidt  Betydning  den 
lidte  Skuffelse  har  ved  Siden  af  den  Elsk- 
værdighed, der  vistes  mig  fra  saa  mange  Sider. 

Jeg  havde  tilbragt  det  meste  af  Efteraaret 
i  en  af  Sverrigs  Sosteder,  og  paa  Hotellet,  hvor 
jeg  bode,  gjort  et,  som  jeg  trode,  temmelig 
intimt  Bekendtskab  med  en  ung  Mand,  lidt 
ældre  end  jeg  selv,    men    meget    mere    erfaren 

og  berejst.  Jeg  hørte  ham  tale  Engelsk  og 
saa*  ham  læse  i  spanske  Bøger,  han  var 
yderst    interessant    og  lod  til  at  have  faael  en 

særlig  Godhed  for  mig.  Efter  hvad  han  lur- 
talte,  var  han  født  og  opdraget  i  Sverrrig  men 
bosat  i  Sydamerika,  som  han  skildrede  som  et 
sandt  El  Dorado.  Penge  ødslede  han  med,  og 
han  forsikrede  mig,  at  naar  jeg  vilde  rejse  der- 
over med  ham,  skulde  jeg  om  faa  Aar  kunne 
vende  tilbage  med  en  Formue,  hvis  jeg  ikke 
foretrak  at  blive  derovre  og  gifte  mig  med  en 
Millionærinde.  Det  klang  jo  ganske  fristende, 
og  da  jeg  paa  den  Tid  havde  lagt  nogle  Hun- 
drede Kroner  op  og  slet  ikke  var  bange  for 
at  friste  Lykken,  naar  der  var  Tale  om  Æventyr, 
saa  tænkte  jeg  virkelig  ret  alvorligt  over  For- 
slaget, skønt  Resultatet  blev.  at  jeg  fandt  det 
voveligt 

En  smuk  Dag.  da  vi  fulgtes  ned  ad  Gaden. 
kom  vi.  mens  lian  var  midt  inde  i  en  af  sine 
interessante  Historier,  forbi  en  Banquierbutik. 
hvor  han  skulde  ind  at  kobe  Guldpenge.  Da 
jeg  vilde  vente  udenfor  for  at  faa  Resten  af 
Fortællingen  med  det  Samme,  bad  lian  mig 
følge  med  derind.  —  „Det  var  jo  ikke  noget 
Hemmeligt,    der    skulde    forhandles    —    altsaa: 

jeg  fulgte  ham.  Under  Handelen  viste  det  sig, 
at  der  var  et  større  Antal  Guldpenge  at  faa, 
end  min  Ledsager  havde  gjort  Regning  paa. 
Han  spurgte  mig  derfor,  hvor  mange  Penge 
jeg  havde  hos  mig,  og  om  han  maatte  laane 
dem,  til  vi  kom  hjem,  og  det  hetænkte  jeg 
mig  ikke  et  Øjeblik  paa,  da  jeg  ubetinget 
stolede  paa  hans  Redelighed  og  vidste,  at  han 
havde  Penge  i  Mængde  liggende  i  Hotellet. 
Jeg  bar  den  Gang  lige  som  den  græske  Vis- 
mand „alt  hvad  jeg  ejede,  paa  mig"  og  af- 
leverede den  hele  Sum.  Da  det  var  gjort,  fik 
jeg  Resten  af  Fortællingen,  men  uagtet  jeg 
blev  opfordret  dertil,  vendte  jeg  ikke  tilbage  til 
Hotellet  for  at  faa  Pengene.  De  var  jo  i  gode 
Hænder! 

Jeg  gik  derimod  efter  truffet  Aftale  hen 
til  en  Familie,  hvor  jeg  skulde  tegne  Fruens 
Portræt,  og  da  det  var  gjort,  fulgte  jeg  med 
Herren  hen  paa  Kallaren,  hvor  vi  i  Forening 
med  nogle  af  hans  Venner  indtog  en  „battre 
sexa",  der  med  tilhorende  Efterspil  varede  saa 
længe,  at  jeg  forst  kom  hjem  efter  Midnat,  gik 
ufortovet  til  Ro  og  nod  de  Ubekymredes  Sovn 
til  næste  Morgen. 

Mens  jeg   var  i  Færd  med  at  staa  op  og 

klæde  mig  paa.  bragte  Opvarteren  mig  et  Brev 
Ira  Amerikaneren,  hvori  lian  indbød  mig  til 
en  lille  udsøgt  Midilag  Kl.  2  paa  Hotellet  ved 
Havnen.  Han  havde  ladet  sin  Bagage  bringe 
ombord  i  den  store  engelske  Damper,  der 
skulde  afgaa  Dagen  etter,  men  han  haabede  i 
vort  Mellemværende  at  have  en  Garanti  for, 
at  jeg  ikke  afslog  Invitationen. 

Jeg  modte  naturligvis  paa  Klokkeslaget 
men  blev  ikke  lidt  forundret,  da  Opvarteren 
paa  mit  Spørgsniaal  om,  hvor  den  omskrevne 
Middag  var  arrangeret,  svarede,  at  der  ikke 
var  bestilt  nogen  saadan,  men  at  det  jo  kunde 
ske  endnu,  da  man  altid  var  belavet  paa  at 
servere  et  elegant  Maaltid  paa  kort  Frist.  Hvis 
jeg  blot  vilde  vente,  saa  kom  Selskabet  nok. 

Jeg  ventede  saa  taalmodig  som  muligt, 
men  da  der  var  gaaet  en  Timestid  uden  at 
min  amerikanske  Indbyder  viste  sig,  blev  jeg 
lidt  urolig  og  spurgte,  hvor  den  store  engelske 
Damper  laa,  og  fik  da  den  fyldestgørende  men 
ganske  uventede  Forklaring,  at  den  var  rejst 
Klokken  5  om  Morgenen  —  altsaa:  at  min 
„Van  och  bror"  og  med  ham  mine  Penge  var 
paa  Vejen  til  Mexiko. 

Min    Appetit    havde    han    dog    ikke    taget 

med  sig,  og  heldigvis  tillod  Indholdet  af  min 
Portemonnæ  mig  endnu  til  Erstatning  for  „den 
udsøgte  Middag"  at  tilfredsstille  den  med  en 
Bof  og  en  Porter;  men  jeg  vil  indrømme,  at 
dette  respektable  Maaltid  kunde  have  smagt 
mig  bedre  end  det  gjorde.  Kødet  syntes  mig 
sejgt  og  Drikken  sur.  Maaske  var  det  dog 
mest  Stemningen,  der  manglede  mig. 

I  Stedet  for  at  angre  min  Letsindighed 
og  ærgre  mig  over  hans  Lumpenhed ,  be- 
stræbte jeg  mig  alligevel  snart  for  at  se  Sagen 
fra  dens  lyse  Side  —  om  den'  havde  en  saadan  — 
og  det  blev  mig  derved  klart:  at  Tabet  af  mine 
Sparepenge  var  en  Ubetydelighed  mod  de  Gen- 
vordigheder, jeg  vilde  have  været  udsat  for, 
hvis  jeg  havde  ladet  mig  lokke  til  at  rejse  til 
en  anden  Verdensdel  og  betro  min  Fremtid  til 
en  saa  upaalidelig  Ven.  Det  var  jo  altid  en 
Trost.  Efter  mit  Bekendtskab  med  Manden 
var  jeg  jo  ogsaa  overbevist  om,  at  det  ikke 
var  noget  planlagt  Bedrageri ,  der  var  øvet 
mod  mig,  men  at  kun  Skibets  uventede  Af- 
gang i  Forening  med  hans  Uefterrettelighed 
og  Forsømmelighed  havde  Skylden  for  det 
Skete.  Havde  jeg,  som  han  opfordrede  mig 
til,  fulgt  ham  tilbage  til  Hotellet,  vilde  han 

det  tror  jeg  endnu  —  øjeblikkelig  have  tilbage- 
betalt det  korte  Laan,  og  alt,  hvad  jeg  kunde 
bebrejde  mig  selv,  var  saaledes  kun,  at  jeg  uden 
Mistro   havde  givet    ham   nogle  Timers  Kredit. 

Min  Stilling  var  imidlertid  blevet  temmelig 
ubehagelig  ved  dette  Tab.  Jeg  plejede  hver 
Maanedsdag  at  betale  min  Regning  i  Hotellet, 
og  nu  var  Maaneden  snart  ude.  Penge  nok 
hverken  havde  jeg  eller  kunde  jeg  fortjene  der 
i  Byen  i  de  faa  Dage,  som  var  tilbage,  og  jeg 
vilde  for  ingen  Pris  betro  mine  Værtsfolk  min 
Forlegenhed.  Jeg  gjorde  derfor,  hvad  jeg  tid- 
ligere havde  gjort  —  begav  mig  paa  en  lille 
Udflugt  til  et  Værk  i  Nærheden,  hvorfra  jeg 
havde  Bestillinger  og  medtog  som  sædvanlig 
kun  min  lille  Vadsæk.  Da  Maanedsdagen  kom, 
havde  jeg  allerede  tegnet  adskillige  Portrætter 
og  havde  Bestillinger  paa  saa  mange  tiere,  at 
jeg  kunde  skrive  til  Hotellet  efter  min  Regning, 
og  samtidig  med  at  jeg  kort  efter  betalte  dens 
Beløb,  opsagde  jeg  mit  Logis  og  udbad  mig 
min  Bagage  om  otte  Dage  afsendt  til  en  anden 
By  oppe  i  Landet. 

I  denne  By  blev  det,  at  mit  æventyrlige 
Ungdomsliv  i  Sverig  kom  til  at  kulminere, 
og    jeg    skal    derfor    allermindst    forsøge    paa 

enkeltvis  at  udstykke  den  overvældende  Mængde 
af  Erindringer,  jeg  har  derfra.  Kun  to  skal 
jeg  optegne,  fordi  de  danner  en  Afslutning  til 
mit  Æventyr  med  Meksikaneren. 

Den  ene  er,  at  Dagen  efter  at  jeg  havde 
fortalt  en  af  mine  Bordfæller  dette  Æventyr, 
fik  jeg  fra  to  forskellige  Forretningsmænd 
Breve,  hvori  de  udtalte  deres  Harme  og  Be- 
klagelse over  deres  amerikaniserede  Lands- 
mands Opførsel  og  tilbod  mig,  hvis  den  skulde 
have  sat  mig  i  Pengeforlegenhed,  den  fornødne 
Assistance.  Det  var  et  Træk  af  svensk  Elsk- 
værdighed, som  jeg  altid  skal  mindes  med 
dobbelt  Taknemlighed,  fordi  det  var  to  Herrer, 
der  ikke  kendte  mere  til  mig,  end  at  de  en 
eneste  Gang  havde  set  mig  som  Gæst  i  Klub- 
ben. Ved  Siden  af  dette  Minde  blegner  fuld- 
stændig Erindringen  om  den  upaalidelige  Person, 
der  gav  Anledning  til,  at  man  uopfordret  gav 
mig  det  Bevis  paa  Tillid  og  Velvilje. 

Den  anden  Erindring  drejer  sig  om  et  Træk 
af  den  blinde  Slumpelykke  —  eller  om  man  vil 
—  af  den  upaaregnelige  Gudinde  Nemesis,  der 
satte  mig  i  Stand  til  kun  at  takke  de  to  Her- 
rer for  deres  noble  Tilbud  uden  at  benytte  mig 
deraf. 

Det  var  under  Juletravlheden  og  de  korte. 
mørke  Dage,  jeg  var  kommen  til  Byen,  og  det 
gik  derfor  i  Begyndelsen  temmelig  smaat  med 
Portrætteringen.  Dagen  anvendte  jeg  mest  til 
Læsning  og  Aftenerne  tilbragte  jeg  sædvanlig 
i  Klubben,  hvor  Byens  Herrer  samledes  til 
Spillepartier,  der  jævnlig  begyndte  med  Vira, 
Whist  eller  Boston,  men  efter  Souperen  gik 
over  til  et  fælles  Parti  Vhtgt-et-ioi,  hvor  der 
ikke  sjælden  blev  vovet  Summer  saa  store,  at 
det  forbavsede  mig.  Jeg  havde  nogle  Gange  del- 
taget i  dette  Spil,  vist  nok  temmelig  forsigtigt  men 
dog  i  det  Hele  taget  med  Tab,  og  havde  derved 
haft  Lejlighed  til  noje  at  studere  de  stadige  Spil- 
leres karakteristiske  Fysiognomier.  ILobetafet 
Par  Dage  udforte  jeg  nu  en  Skitse,  der  frem- 
stillede 2  i  af  de  ældre  Herrer  siddende  om 
Spillebordet  med  forskellig  Mine  efter  de  for- 
skellige modtagne  Kort,  og  var  meget  heldig 
med  Ligheden  af  dem  alle,  uagtet  de  kun  var 
tegnede  efter  Hukommelsen.  Da  en  af  de  Af- 
bildede fik  Billedet  at  se.  kendte  han  dem  alle 
igen  og  bad  om  at  laane  det.  og  da  han  om 
Aftenen  tog  det  med  sig  op  i  Klubben,  gjorde 
det  saa  megen  Lykke,  at  det  blev  kobt  med 
det    samme       Man    bød    mig    100    Kroner    for 

selve  Skitsen  og  50  for  en  Kopi  deraf  —  et 
Bud,  som  jeg  straks  modtog  —  og  nu  satte 
man  sig  til  at  spille  „Kille"  (Gnavspil  med 
Kort  i  Stedet  for  Brikker)  om  Vhigt-et-un- 
Billedet  med  den  Forudbestemmelse,  at  Sel- 
skabet skulde  have  Originalskitsen,  den  Vin- 
dende Kopien  og  jeg  Puljen.  Under  Spillet 
blev  man  ivrig  og  flere  af  de  Strogne  kobte 
sig  paa  ny  ind  i  Spillet,  hvorved  Puljen  blev 
ikke  saa  lidt  storre  end  den  var  paaregnet. 
Det  saaledes  fremkomne  Overskud  af  Spille- 
pengene  syntes  mig  ligefrem  bestemt  til  at 
bortspilles,  og  jeg  satte  mig  derfor  til  Hazard- 
bordet,  saa  snart  det  var  arrangeret,  beredt  til 
at  ofre  Fru  Fortuna  det  ved  hendes  Gunst 
fremkomne  Tillæg  til  Honoraret,  men  som  be- 
kendt er  den  høje  Dame  i  høj  Grad  lunefuld. 
Hun  vilde  aldeles  ikke  have  noget  Offer  fra 
min  Haand.  Jeg  vandt  den  ene  Gang  efter 
den  anden,  selv  paa  de  urimeligste  Kort:  købte 
jeg  til  16,  saa  fik  jeg  en  Fem'er,  og  blev  jeg 
staaende,  saa  „sprak"  Taljøren.  Jeg  havde 
allerede  vundet  en  hel  Bunke  Bankosedler, 
skønt  jeg  kun,  naar  der  blev  doblet,  havde 
overskredet  den  laveste  Indsats  en  Tobanko- 
seddel  (3  Kroner),  og  jeg  skal  ikke  nægte  min 

Svaghed:  Jo  mere  jeg  vandt,  jo  mindre  Lyst 
fik  jeg  til  at  talte.  Da  kobte  en  rig  Brugs- 
patron  Taljen.  Han  begyndte  med  at  opfordre 
de  Spillende  til  at  gøre  lidt  flottere  Indsatser, 
for  at  lian  ikke  skulde  behøve  al  forlange  dem 
fordoblede,  hvortil  ban  efter  Stedets  Spilleregler 
var  berettiget.  Jeg  rettede  mig  straks  efter 
Opfordringen  og  lagde  tre  Trekronesedler  paa 
mine  ubesete  Kort.  „Dubbelt  pa  de  nio!"  — 
sagde  Taljøren,  „Naa  ja!"  svarede  jeg  nok 
saa  kæphøj:  „Dobbelt  en  Gang  til!"  —  „Dub- 
belt  pa  de  trettisex!"  vedblev  Hr.  Patronen  — 
naturligvis  for  at  kere  mig  Beskedenbed.  Og 
det  lykkedes  for  saa  vidt,  som  jeg  ikke  havde 
et  Ord  mere  at  sige.  Hvis  jeg  havde  sagt 
„Dobbelt!"  en  Gang  til,  vilde  ban  have  været  i 
Stand  til  at  fordre  den  fordoblede  Sum  for- 
doblet, og  saa  vilde  jeg  have  kunnet  tabe  det 
tredobbelte  Belob  deraf.  Det  vilde  sige  <SIJ4  Kro- 
ner ved  en  eneste  Kortvending.  Den  Tanke 
gjorde  mig  næsten  svimmel.  Jeg  skyndte  mig 
at  fordoble  min  Indsats  og  sagde  ganske  spag- 
færdig: „Dette  er  min  sidste  Indsats,  hvad 
enten  jeg  vinder  eller  taber!"  —  allerede  tem- 
melig hed  om  Ørene  ved  at  vide,  at  der  stod 
indtil  3  Gange  12  Kroner  paa  Spil.    Jeg  vendte 

mine  Kort,  og  se,  der  laa  et  Herrekort  og  et 
Es  —  født  vingt-et-un.  Spillelykken  havde 
altsaa  denne  Gang  fulgt  mig  til  det  Sidste. 
Taljøren  var  saa  heldig  at  faa  kobt  vingt-et-un, 
altsaa  det  dobbelte  af  omtrent  alle  de  Andres 
Indsatser,  men  min  maatte  han  betale  tredob- 
belt —  følgelig  vilde  jeg,  selv  om  jeg  havde 
faaet  to  .Herreblade  og  var  blevet  staaende  paa 
20,  have  tabt  144  Kroner,  mens  jeg  nu  vandt 
216,  en  Forskel  af  360  Kroner  paa  een  Kort- 
vending, og  det  for  en  pekuniær  Stymper,  som 
jeg  var! 

Denne  ene  Aften  gav  mig  for  bestandig 
Afsmag  for  Hazardspil,  men  samtidigt  dermed 
havde  jeg  vundet  saa  nær  som  muligt  en  Sum, 
der  svarede  til  den,  der  var  gaaet  til  Mexiko. 

Jeg  satte  mig  under  mit  Ophold  der  i 
Byen  aldrig  mere  til  Vingt-et-un-Borået,  og 
den  Sky,  jeg  havde  faaet  for  Hazardspil,  har 
været  saa  grundig,  at  naar  jeg  siden  ved  et 
eller  andet  udenlandsk  Badested  er  gaaet  ind  i 
Spillesalen  med  det  Forsæt  at  prøve  Lykken 
med  en  lille  forud  bestemt  Sum,  har  jeg  altid, 
efter  en  kort  Stund  at  have  set  paa  Spillet, 
vendt  om  uden  at  føle  mig  fristet  til  Forsøget. 


Endnu  en  Velgører, 


Jeg  havde  om  Sommeren  gennemkrydset 
det  skønne  Vermland  og  alle  Vegne  level  i 
Glæde  og  Herlighed,  og  da  Efteraaret  kom, 
havde  jeg  som  sædvanlig  slaaet  mig  ned  i  en 
af  Byerne.  Ogsaa  her  befandt  jeg  mig  udmærket. 
Vermlændingerne  er  jo  baade  i  By  og  paa  Land 
det  elskværdigste,  livligste  og  velvilligste  Folke- 
slag, man  kan  tænke  sig.  Naar  man  har  kaldt 
Svenskerne  „Nordens  Franskmænd",  saa  passer 
denne  Benævnelse  for  det  lette,  muntre  Sinds 
Vedkommende  særlig  Beboerne  af  dette  natur- 
skønne, men  ikke  synderlig  frugtbare  Landskab. 
Dog  tror  jeg,  at  en  Fremmed  meget  sjælden  i 
Frankrig  vil  finde  den  Hjærtelighed,  hvormed 
han  her  bliver  modtaget  overalt.  I  Munterhed 
og  Skæmt  giver  Vermlændingerne  derimod  næppe 
Franskmændene  meget  efter.    Hvis  Nogen  skulde 

tvivle  derom,  kan  jeg  henvise  ham  til  Skitserne: 
„En  Dag  i  Vermland"  og  „Det  lysande  ovådret"*) 
som  er  et  Par  omtrent  korrekte  Gengivelser  af, 
hvad  jeg  selv  har  oplevet. 

Efter  hvad  jeg  trode,  stod  jeg  i  det  ven- 
skaheligste  Forhold  til  alle  de  Indbyggere  i 
Byen,  hvis  Bekendtskab  jeg  havde  gjort,  og 
havde  hverken  haft  Lyst  eller  Lejlighed  til  at 
fortrædige  nogen  af  dem,  jeg  ikke  kendte.  Jeg 
havde  derfor  ikke  Anelse  om,  at  mit  Ophold 
dér  kunde  genere  Nogen,  og  blev  derfor  paa 
den  mest  forbløffende  Maade  overrasket,  da 
Byens  „Fiskal"  en  Aften  besøgte  mig  og  med 
sin  mest  embedsmæssige  Mine  spurgte  mig, 
hvor  længe  jeg  havde  opholdt  mig  i  Sverrig. 
—  og  da  jeg  svarede:  Noget  over  3  Aar  — 
gjorde  mig  det  endnu  mere  uventede  Spørgs- 
maal:  Om  jeg  havde  søgt  og  faaet  kongelig 
Tilladelse  dertil? 

Om  Nødvendigheden  af  en  saadan  Tilladelse 
havde  jeg  aldrig  bort  Tale,  og  sagde  ham  der- 
for, at  det  vist  var  en  overflødig  Ulejlighed 
han  gjorde  sig  med  at  forelægge  mig  disse 
Sporgsmaal. 


*)   Se  Udvalgte  Fortællinger  af  E.  B.  2den  Del. 

Nej  bevares!  Han  kom  paa  Embeds  Vegne, 
og  maatte,  hvis  jesj;  ikke  havde  Tilladelsen,  af- 
fordre mig  mit  Pas. 

Ingen  havde  siden  min  Ankomst  til  Sverrig 
spurgt  mig  om  Pas,  og  jeg  havde  heller  ikke 
anskaffet  mig  et  saadant  Dokument.  Jeg  be- 
gyndte nu  at  forstaa,  at  der  maatte  ligge  en 
eller  anden  Chikane  skjult  bag  denne  Fordring 
og  mente,  det  var  bedst  at  vinde  Tid  til  at 
raadføre  mig  med  en  Jurist.  „Man  plejer  ikke 
al  udfore  den  Slags  Forretninger  om  Aftenen" 
—  sagde  jeg  derfor  —  „Er  det  ikke  tidsnok, 
naar  jeg  bringer  mine  Papirer  i  Orden  i  Morgen 
tidlig?" 

„Jo — o — o!  Det  kunde  det  vel  være"  — 
indrommede  han. 

Jeg  skyndte  mig  nu  hen  til  en  god  Ven, 
der  var  Vice-Haradshofding,  fortalte  ham  ilet 
Passerede  og  bad  om  Forklaring  derover.  Den 
fik  jeg  straks  for  saa  vidt,  som  han  fortalte 
mig,  at  der  gaves  en  gammel  Forordning,  i 
Folge  hvilken  en  saadan  Tilladelse  skulde  er- 
hverves, men  at  den  i  Praxis  aldrig  gjordes 
gældende,  da  den  betragtedes  som  forældet, 
skønt  den  ikke  paa  lovlig  Maade  var  sat  ud  af 

Kraft.  Hvorfor  og  af  hvem  den  var  bragt  i 
Anvendelse  paa  mig  var  ogsaa  ham  uforstaaeligt. 

„Har  Du  ingen  Uven  her  i  Byen?"  —  spurgte 
han  efter  at  have  tænkt  sig  om  nogle  Øjeblikke. 

„Ikke  en  eneste,  det  jeg  veed!"  —  forsik- 
rede jeg  i  fuld  Overensstemmelse  med  Sand- 
heden. 

„Højst  besynderligt!  —  udbrød  han,  og 
fortsatte  efter  en  lille  Pavse:  „Vor  brave  Fiskal 
kender  næppe  denne  gamle  Forordning,  og  det 
kunde  i  alt  Fald  aldrig  falde  ham  ind  af  sig 
selv  at  anvende  den  mod  Dig.  Jeg  kender  kun 
een  Person  her  i  Byen,  hvem  det  kunde  ligne  .  .  . 
Sig  mig:  har  Du  slet  ikke  noget  Udestaaende 
med  N.  N.  — ?"  —  Her  nævnte  han  en  ældre 
Herre,  der  havde  et  Slags  Øvrighedsfunktion. 

—  Tvertimod!  Vi  har  altid  været  yderst 
behagelige  mod  hinanden! 

—  Ligemeget!  Nu  har  jeg  det!  Du  kommer 
ofte  hos  Familien  omme  paa  Hjørnet? 

—  Ja,  jeg  besøger  af  og  til  en  Ven,  som 
er  Informator  hos  Børnene. 

—  Det  er  tilstrækkeligt.  Den  ene  af  de 
konfirmerede  Døtre  er  meget  smuk. 

—  Hun  er  en  komplet  Skønhed  endogsaa! 

—  Veed  Du  ikke,  at  den  omtalte  gamle 
Fyr  „slår  krokar"  for  hende? 

—  Jo  det  har  jeg  hørt  sige,  men  jeg  agter 
ikke  at  staa  i  Vejen  for  hans  Lykke. 

—  Det  kan  han  ikke  stole  paa.  Han  er 
en  gammel,  tvær  Pebersvend,  og  Du  en  ung, 
glad  Æventyrer,  folgelig  er  Du  farlig,  og  folgelig 
maa  Du  af  Vejen,  og  nu  har  han  udfundet  dette 
Middel  til  at  faa  Dig  hort. 

—  Men  hvad  har  jeg  da  at  gøre? 

—  Din  Ven,  vor  Doktor,  rejser  i  Morgen 
tidlig  til  Karlstad.  Rejs  med  ham,  gaa  op  til 
Landshovdingen,  fortæl  ham  alt,  og  hed  ham 
om  et  nyt  Pas.  Han  er  en  elskværdig,  tjenst- 
villig Mand,  og  hvis  han  aner,  hvem  der  staar 
bag  ved  Historien,  vil  det  være  ham  en  For- 
nøjelse at  yde  Dig  Hjælp  mod  Vedkommende, 
som  han  har  et  godt  Øje  til  i  Forvejen. 

Jeg  fulgte  det  gode  Raad,  ug  da  Fiskalen 
na3ste  Morgen  kom  for  at  fuldføre  sit  Ærinde, 
var  Fuglen  flojet. 

Landshovdingen  modtog  mig  særdeles  ven- 
ligt, og  da  jeg  havde  fortalt  ham.  hvorledes  jeg 
ganske  uventet  var  blevet  sat  i  Forlegenhed, 
spurgte  han  ganske  gemytligt,  hvorved  jeg 
havde  lagt  mig  ud  med  N.  N. 

Jeg  svarede,  at  der  med  mit  Vidende  aldrig 
havde  været  noget  imellem  os,  men  at  rigtignok 
en  Ven  havde  gættet  paa,  at  det  maatte  være 
ham,  der  havde  sendt  mig  Fiskalen  paa  Halsen. 

„Ham  og  ingen  Anden  er  det,  derpaa  kan 
De  stole.  Der  er  i  hele  Byen  Ingen,  der  har 
saaledes  Rede  paa  alle  Kroglove,  som  den 
gamle  „Krångelmakare",  og  han  forstaar  bedre 
end  nogen  Anden  at  faa  Fiskalen  til  at  løbe 
Ærinder  for  ham"  —  forsikrede  Landshøvdingen, 
der  lod  til  at  kende  ham  ret  nøje.  „Det  skulde 
vel  ikke  være  for  en  eller  anden  lille  Dames 
Skyld,  at  han  vil  have  Dem  jaget  ud  af  Landet?" 
—  gættede  han  spøgende,  i  det  han  som  Jurist 
og  Menneskekender  mindedes  den  gamle  Kvæ- 
stion:  Oh  est  la  femme? 

„Min  Ven  var  rigtignok  af  den  Mening, 
men  jeg  ..." 

„Deres  Ven  har  nok  haft  Ret"  —  afbrod 
han  mig.    „Men  hvorledes  kan  jeg  hjælpe  Dem?" 

„Ved  at  give  mig  et  Pas  til  Norge,"  svarede 
jeg.  „Vermland  ligger  jo  ved  Grænsen,  og  jeg 
kunde  nemmest  gøre  en  lille  Tur  derind." 

„Det  skal  De  faa!  Og  hvis  De  saa  har 
Lyst  til  at  ærgre  Hr.  N.  N.,  behøver  De  kun 
fra  den  nærmeste  Øvrighed  derinde  at  lade  Dem 

udstede  el  Pas  I  il  Sverrig,  saa  kan  De  komme 
tilbage  igen,  og  trods  den  Kroglov,  han  har 
gravet  op,  kan  De  slaa  Dem  ned  i  lians  Nabo- 
lav et  Halvaar  til  —  og  saa  fremdeles." 

Efter  denne  Anvisning  gav  han  Ordre  til 
Udfærdigelsen  af  det  ønskede  Pas  og  ønskede 
mig  en  lykkelig  Rejse  og  en  fornøjelig  Tilbage- 
komst. 

Nn  var  altsaa  Sagen  i  Orden:  „Krangel- 
makaren"  havde  blot  opnaaet  at  tvinge  mig 
til  nogle  Dages  Ophold  paa  norsk  Grund  —  og 
det  fik  han  kun  en  daarlig  Fornøjelse  af,  men 
da  det  ikke  er,  hans  Hændelser,  jeg  vil  op- 
tegne, kan  jeg  spare  mig  den  Ulejlighed  at 
fortælle,  hvilket  Sammenstod  af  Forhold  og 
Tildragelser,  der  i  Forening  med  min  Tilstede- 
værelse i  Norge  —  særlig  denne!  —  bragte  en 
af  hans  listigste  og  dristigste  Planer  til  at 
strande.  For  mig  blev  derimod  den  paatænkte 
Chikane  i  sine  Følger  en  Velgerning,  i  det  min 
ufrivillige  Rejse  til  Norge  forte  til  Bekendtskab 
og  Forlovelse  med  den  Pige,  der  blev  min  Hustru, 
og  saaledes  gav  Anledning  til,  at  jeg  i  Tide  op- 
gav det  fristende,  æventyrlige  Rejseliv  og  slog 
ind  paa  en  bedre  Virksomhed. 


I  Norge, 

Da  jeg  kom  til  Norge  gik  det  i  det  Hele 
taget  ganske  paa  samme  Maade  som  i  Sverrig, 
saa  længe  jeg  opholdt  mig  ude  i  Landsbygden: 
Jeg  havde  saa  fuldt  op  med  Arbejde,  at  jeg 
ikke  fik  Tid  til  at  tænke  paa  Tilbagerejsen  til 
Vermland,  og  skønt  der  var  en  ganske  mærk- 
værdig Forskel  paa  Befolkningen  paa  den  ene 
og  paa  den  anden  Side  af  den  Landsgrænse, 
der  i  Geografien  omtales  som  en  Bjergkæde 
ved  Navn  Kolen,  men  som  jeg  kun  lærte  at 
kende  som  en  af  Finner  beboet  Skovbygd  „Fin- 
skoven", befandt  jeg  mig  omtrent  lige  vel  paa 
begge  Sider. 

Det  varede  imidlertid  ikke  længe,  før  jeg 
følte  mig  draget  til  den  norske  Hovedstad. 
Her  indsaa'  jeg  dog  snart,  at  mine  Blyants- 
tegninger ikke   kunde   konkurrere  med  de   nye 


369 

Fotograferingsmetoder,  og  del  gjaldl  følgelig  al 
lindr  en  ny  Levevej. 

Mens  jeg  spekulerede  paa  al  opdage  en 
saadan,  kom  jeg  en  Gang  til  at  læse  et  paa 
den  Tid  meget  omtalt  Teaterstykke,  der  var 
opført  i  den  foregaaende  Saison.  Det  hed  „Sa- 
lonen »dier  Intrigen  i  Kræmmerhuset".  Hand- 
lingen foregik  i  Kristiania,  og  etter  hvad  man 
fortalte  skulde  Personerne  karrikere  en  af  Byens 
større  Købmandsfamilier.  At  dette  Stykke  havde 
gjort  succes  de  vogue,  var  mig  næsten  ubegribe- 
ligt, li  del  var  ubehjælpsomt  sammenlavet  og 
blottet  for  Vid,  Lime  og  Opfindsomhed*),  kort 
sagt:  et  mindre  end  middelmaadigt  Dilettant- 
arbejde. 

Læsningen  af  dette  Stykke  gav  mig  et 
Mod,  der  overvandt  al  den  Mistillid  jeg  nærede 
til  mine  Forfatterevner.  Overfor  et  Publikum, 
der  var  nøjsomt  nok  til  at  tage  til  Takke  med 
et  saa  tarveligt  Arbejde,  ja  endogsaa  havde 
ladet  det  gøre  Lykke,  syntes  det  mig  ikke 
noget  Vovestykke  at  prøve  mine  Kræfter.  I  alt 
Fald    var   jeg    mig    bevidst,    at   jeg    havde    for 


*)   Det  blev  siden  uiidcr  Langes  Direktoral  opført  en 
eneste  Gang  paa  Kasino,  men  gjorde  total   Fiasko. 

udviklet  Smag  og  for  megen  Selvkritik  til  at 
gøre  mig  skyldig  i  en  saa  grov  dramatisk  Fa- 
daise. 

Jeg  havde  i  Sverig  set  Au  g.  Blanche's 
Revue  „1844 — 45"  og  besluttede  nu  at  gøre  et 
Forsøg  i  samme  Genre,  der  var  ukendt  i  Norge. 

Stof  manglede  jeg  ikke.  Det  var  i  Slut- 
ningen af  det  bevægede  Aar  1848.  Ogsaa  Kri- 
slianias  Befolkning  var  i  stærk  Bevægelse.  — 
To  Partier  stod  kæmpende  mod  hinanden  i 
Norge:  „Intelligentsen"  og  „Bondepartiet".  Det 
første,  der  den  Gang  indbefattede  saa  godt  som 
hele  Studenterverdenen  og  det  overvejende  Fler- 
tal af  Stadboerne,  var  „liberalt"  og  sympatiserede 
med  Danmark  i  Kampen  for  Slesvig.  Dets 
Organ  var  „Kristianiaposten".  Det  andet  havde 
med  Undtagelse  af  en  lille  Klikke,  der  sluttede 
sig  sammen  om  „Morgenbladet"  kun  et  lille 
Antal  Tilhængere  i  Hovedstaden,  men  et  stort 
Publikum  ude  i  Bygderne.  Det  var  radikalt, 
brugte  Adjektivet  „intelligent"  som  Skældsord 
og  nægtede  sig  ikke  nogen  Lejlighed  til  at  lægge 
sit  antiskandinaviske  Sindelag  for  Dagen.  De 
to  Blade  førte  naturligvis  en  yderst  forbittret 
Kamp  mod  hinanden,  men  „Morgenbladet",  der 
skrev  for  sine    troende   Læsere    langt    ude    paa 


371 

Landet,  havde  den  Fordel,  at  disse  ikke  læste 
noget  Blad,  som  kunde  rokke  deres  Tillid  lil 
dets  Referater  og  Paastande,  og  deraf  benyttede 
dets  Redaktion  sig  med  den  største  Ugenerthed. 
Dei  var  ikke  engang  bange  for  at  traktere  dem 
med  Fortællinger  om,  at  den  havde  hele  Hoved- 
stadens Befolkning  paa  sin  Side,  mens  dens 
Modstanderes  Hærstyrke  indskrænkede  sig  til 
„Kristianiapostens"  Medarbejdere  og  nogle  faa 
af  deres  Kammerater  —  hvilket,  som  sagt,  var 
det  Stikmodsatte  af  de  virkelige  Forhold. 

Det  var  dels  af  denne  Kamp,  der  endte 
med,  at  den  massive,  materialistiske  Bygde- 
patriotisme tog  den  spinkle,  ridderlige  Skandi- 
navisme af  Dage,  dels  en  Mosaik  af  Aarets 
mindre  Begivenheder,  hvorfra  jeg  hentede  Ind- 
holdet til  mit  første  Forsøg  paa  at  skrive  en 
Revue,  og  for  at  undgaa  Beskyldningen  for  at 
sigte  til  bestemte  Personer  havde  jeg  ligesom 
mit  Forbillede  ladet  de  Handlende  optræde  som 
Personifikationer  som:  Journalistikken,  Kritik- 
ken, Industrien  osv.,  hvilket  dog  ikke  i  mindste 
Maade  hindrede  Publikum  fra  at  oversætte  disse 
Benævnelser  til  bestemte  Navne:  Journalistikken 
til  Morgenbladets  Redaktør,  Kritikken  til  en  af 
hans  mest  bidske  Medarbejdere  o.  s.  fr.    Og  det 

var  naturligvis  hverken  den  eneste  eller  den 
største  Ubehjælpsomhed  i  dette  Begynderarbejde, 
der  havde  hele  sin  Styrke  i  en  munter  Dialog 
og  lette  Kupletter. 

Da  jeg  havde  indleveret  det  til  Teater- 
bestyrelsen og  Dagen  efter  traf  et  af  Medlem- 
merne, overraskede  han  mig  med  den  glædelige 
Efterretning,  at  Stykket  var  enstemmig  antaget 
uden  nogen  som  helst  Fordring  paa  Rettelser 
eller  Udstrygninger.  Han  roste  endogsaa  den 
versificerede  Del  og  trode  baade  i  den  og  Ku- 
pletterne at  se  et  Tegn  paa,  at  Stykket  ikke 
var  mit  første  Forsøg. 

Jeg  maatte  indrømme,  at  dette  heller  ikke 
var  Tilfældet.  En  Gang  for  over  et  Aar  siden 
havde  jeg  i  Sverig  til  en  Selskabsforestilling 
skrevet  en  Vaudeville,  og  af  den  havde  jeg 
sendt  en  Oversættelse  til  Kristiania  Teater,  men 
aldrig  bort  noget  om  dens  Skæbne  og  deraf 
sluttet,  at  den  maatte  være  forkastet,  hvad  der 
ikke  kunde  forundre  mig. 

„Hvad  hed  det  Stykke?"  —  spurgte  han. 

„Ægtemandens  Repræsentant"  —  svarede  jeg. 

„Ægtemandens  Repræsentant"?  gentog  han 
et  Par  Gange,  som  om  han  genkaldte  en  halvt 
udslettet   Erindring.     „Men   det  synes  jeg  blev 

antaget  .  .  .  Ja  ganske  rigtigt!  Nu  husker  jeg 
del  tydeligt.  Gaa  !>•■  lien  til  min  Kollega 
Majoren.      Hils    ham    Ira    mig    og   spørg    ham, 

li\;ul  der  er  blevet  af  Deres  Stykke.  Han  maa 
vide  det. 

Jeg  gjorde  som  sagt. 

Teatret  blev  den  Gang  styret  af  tre.  fire 
Direktører  —  frivillige  og  ulønnede  —  som 
havde  nok  at  gøre  med  deres  egne  civile  og 
militære  Embeder,  og  derfor  kun  var  i  Stand 
til  at  ofre  Kunsten  en  Rest  af  deres  Tid  og 
Interesse,  og  da  jeg  i  al  Beskedenhed  forelagde 
Hr.  Majoren  Sporgsmaalet  om  Stykkets  Skæbne, 
fik  jeg  den  Forklaring,  at  det  virkelig  var  an- 
taget, og  at  han  havde  faaet  det  hjem  med  sig 
for  at  underrette  mig  derom  og  besørge  Rol- 
lerne udskrevne,  men  at  han  undervejs  lunde 
tabt  det  sidste  Ark  af  Stykket  tilligemed  det 
Brev,  hvori  jeg  havde  opgivet  min  Adresse. 
Jeg  behovede  saaledes  blot  at  supplere  Manu- 
skriptet, saa  vilde  ogsaa  dette  Stykke  komme 
til  Opforelse,  og  det  vilde  endogsaa  blive  bragt 
frem  for  Revnen,  der  skulde  gemmes  til  Nyt- 
aarsaften. 

Det  var  jo  den  ene  Glæde  ovenpaa  den 
anden. 

Men  de  ophøjede  Teatermuser  —  eller  de 
chikanøse  Teaternisser,  hvem  det  nu  er!  — 
sorger  i  Almindelighed  for,  at  deres  Dyrkere 
ikke  skal  faa  mere  ublandet  Glæde,  end  de  kan 
taale,  og  de  har  derfor  gerne  en  Dunk  Malurt 
i  Baghaanden  til  at  bøde  paa  Sødmen  i  den 
berusende  Mjød. 

Det  havde  de  ogsaa  denne  Gang. 

Hele  Personalet  ved  Kristiania  Teater  be- 
stod paa  den  Tid  udelukkende  af  Danske,  og 
da  de  hørte,  at  en  ung,  tilrejsende  Landsmand 
havde  faaet  to  splinternye  Stykker  antagne  til 
Opforelse,  var  det  temmelig  naturligt,  at  de 
viste  ham  en  vis  Interesse  —  selv  om  det  kun 
var  Nysgerrighedens.  Jeg  gjorde  derfor  hurtigt 
Bekendtskab  med  Skuespillerne,  der  alle  var 
særdeles  venlige  mod  mig. 

Det  hændte  saaledes,  at  Teatrets  elskvær- 
dige Ingenue  og  hendes  Mand  —  en  af  dets 
første  Komikere  —  der  begge  skulde  spille  i 
mine  nye  Stykker,  bad  mig  hjem  til  dem  en 
Aften  og  overtalte  mig  til  at  oplæse  „Ægte- 
mandens Repræsentant",  hvis  Slutning  jeg  samme 
Dag  havde  faaet  færdig,  men  endnu  ikke  af- 
leveret.    Herpaa   gik   jeg    dog    kun    ind    under 

den  Betingelse,  al  der  ingen  fremmede  Tilhørere 
var  til  Stede,  hvilket  de  lovede  al   sørge  for. 

Da  jeg  efterkom  Indbydelsen  var  del  mig 
imidlertid  en  mindre  behagelig  Overraskelse, 
mod  Aftalen  foruden  Ægteparret  at  træffe  en 
tredie  Person,  som  var  mig  aldeles  fremmed. 
Jeg  havde  tegnet  alt  for  mange  Portrætter  og 
studeret  for  mange  Ansigter  til  at  jeg  ikke 
skulde  have  udviklet  et  fysiognomisk  Instinkt, 
og  dette  følte  sig  ved  første  Blik  i  høj  Grad 
frastødt  af  denne  forøvrigt  ret  pæne.  yngre  Mand. 
Kunstnerparret  præsenterede  ham  imidlertid  som 
en  meget  intim  Ven  baade  at'  Familien,  Teatret 
og  den  dramatiske  Kunst,  betegnede  ham  med 
den  lidet  oplysende  Titel  Kandidat  og  et  al- 
mindeligt Efternavn  paa  „ — sen".  Jeg  maatte 
endelig  ikke  genere  mig  for  denne  udmærkede 
Ven  —  og  for  ikke  at  synes  uhøflig  var  jeg 
omtrent  nødt  til  at  gøre  gode  Miner  til  slet 
Spil  og  oplæse  min  Vaudeville. 

Da  jeg  Dagen  efter  fortalte  Aftenens  Be- 
givenhed til  en  af  de  andre  Skuespillerinder  og 
spurgte  denne,  hvem  den  upaaregnede  Tredie- 
mand  kunde  være,  svarede  hun  straks:  „Det 
var   naturligvis   Fruens   ivrigste    platoniske  Til- 

beder",  og  saa  nævnte  hun  baade  hans  For-  og 
Efternavn. 

Først  da  jeg  hørte  dem  begge,  begyndte  jeg 
at  forstaa  Situationen. 

—  Det  var  altsaa  „Morgenbladets"  An- 
melder? 

—  Ja  vel! 

—  Forfatteren  til  „Salonen  eller  Intrigen  i 
Kræmmerhuset"? 

—  Netop! 

—  Og  til  den  antagne,  men  endnu  ikke 
opforte  Vaudeville  „Kontrolløren"? 

—  Ganske  rigtigt! 

-  Men  det  var  jo  et  Forræderi? 

-  Aa  nej!  Det  er  kun  et  af  Fruens  uskyl- 
dige Smaafif.  Deres  Fjende  har  ønsket  at  høre 
Deres  Stykke,  og  nu  har  hun  skaffet  ham  Lej- 
lighed dertil.  Han  har  formodentlig  bort,  at 
De  har  faaet  to  Arbejder  antagne  paa  en  Gang, 
og  at  De  skriver  bedre  Vers  end  han.  Det 
tilgiver  han  Dem  aldrig.  De  skal  se,  hvordan 
Deres  Vaudeville  bliver  modtaget  i  „Morgen- 
bladet"  — ! 

Forudsigelsen  slog  til,  endogsaa  før  det 
kunde  ventes.  Et  Par  Dage  derefter,  endnu 
for  noget  af  Stykkerne  var  bleven  opført,    stod 

der  i  Bladets  svenske  Artikel  cl  Spark  til 
Teaterdirektionen  i  Kristiania,  fordi  den  kom- 
promitterede Scenen  ved  at  „antage  de  mest 
umodne  Produkter  af  Skoledrenge  og  omrejsende 

Aventuriers". 

Det  var  den  første  Bladkritik,  der  var  rettet 
mod  mig,  og  jeg  var  følgelig  ikke  vant  til  at 
tage  et  saadant  Overfald  saa  ligegyldigt  som 
jeg  senere  lærte.  Jeg  syntes,  at  den  strænge 
Hr.  Kunstdommer  i  det  Mindste  kunde  have 
ventet  med  at  bedømme  mine  Stykker,  til  de 
var  opførte,  og  indsaa'  ikke,  at  det  i  mindste 
Maade  kunde  lægges  mine  Arbejder  til  Last,  at 
jeg  var  Rejsende  og  havde  prøvet  Lykken  paa 
forskellig  Maade.  Titelen  Skoledreng  var  ikke 
rettet  mod  mig,  men  mod  en  ung  Studerende, 
der  havde  faaet  et  Lille  Proverbe  rM.  S."  an- 
taget, men  det  havde  jeg  jo  ikke  nødig  at  for- 
staa,  og  da  jeg  fandt  det  passende  til  min  Plan, 
tog  jeg  ogsaa  det  til  Indtægt  i  en  polemisk  Ar- 
tikel mod  den  anonyme,  men  af  hele  det  blad- 
læsende Publikum  nok  som  bekendte  Ghikanor 
i  „  Morgenbladet  u. 

I  denne  gik  jeg  nemlig  ud  fra,  at  den 
harmfulde  Kunstdommer,  da  han  ikke  var  Med- 
lem   af  den  af  ham  lastede  Teaterstyrelse,   kun 

kunde  fælde  Dom  over  de  opførte  Stykker  og 
ikke  over  de  antagne,  der  endnu  ikke  var 
komne  paa  Scenen,  og  følgelig  maatte  de  to 
liaanende  Benævnelser  gælde  en  af  Forfatterne 
til  det  allerede  kendte  Repertoire  fra  de  sid.ste 
Saisoner,  og  da  dette  næsten  udelukkende  be- 
stod af  Oversættelser  fra  udenlandske  Digtere 
med  respekterede  Navne,  kunde  det  ikke  være 
til  nogen  af  disse,  der  var  sigtet.  Det  maatte 
være  norske,  originale  Forfattere,  til  hvem  Haans- 
ordene  var  adresserede,  og  af  saadanne  var  der 
kun  to  som  havde  faaet  Stykker  opforte:  en 
ældre,  hojtagtet  Præst  i  Hovedstaden,  der  havde 
skrevet  en  Tragedie,  og  Forfatteren  til  „Sa- 
lonen". Det  kunde  altsaa  kun  være  det  sidste 
Stykke,  der  var  betegnet  som  det  „umodneste 
Produkt",  og  dets  Avtor,  der  var  tituleret  Skole- 
dreng og  „omrejsende  Aventurier"  —  og  at  det 
var  uberettiget  maatte  Enhver  erkende,  da  han 
havde  taget  tilstrækkelig  mange  Examina  — 
han  var  nemlig  flere  Gange  faldet  igennem  ved 
den  praktiske  Prøve  i  Jura  og  næppe  havde 
fristet  andre  Rejseæventyr  end  et  Par  mislyk- 
kede, politiske  Emissioner.  Vel  kunde  Ingen 
nægte,  at  „Salonen"  havde  sine  store  Svag- 
heder, men  da  „Morgenbladet"s  Anmelder  i  sin 

Tid  havde  tildelt  dets  Forfatter  Rang  og  Vær- 
dighed som  en  ..norsk  J.  L.  Heiberg",  saa 
skulde  dette  Blad  være  det  sidste,  der  nu  lod 
ham  staa  Skoleret.  Motivet  til,  at  det  nu  efter 
et  Aars  Forløb  uden  paaviselig  Anledning  over- 
faldt den  stakkels  Digter,  kunde  næppe  være 
andet  end  Misundelse.  Rimeligvis  havde  det 
faaet  udspioneret,  at  han  havde  et  nyt  Stykke 
paa  Stabelen,  og  derfor  sogt  paa  Forhaand  at 
stemme  Publikum  imod  det  —  hvilket  jo  slet 
ikke  var  kammeratligt. 

Denne  ironiske  Artikel  —  mit  forste  pole- 
miske Indlæg  —  blev  forstaaet  overalt  og  gjorde 
ved  sin  moderate  Form  saamegen  Opsigt,  at 
det  nærmest  var  den,  der  skaffede  mig  An- 
sættelse som  Medarbejder  ved  „Kristianiaposten". 

Midt  i  December  kom  „Ægtemandens  Re- 
præsentant" til  Opforelse.  Vaudevillen  blev  mod- 
taget med  ublandet  Bifald.  Anmeldelsen  i  „Mor- 
genbladet", der  var  undertegnet  „C",  karakteri- 
serede Stykket  som  ..en  ganske  udramatisk  Ind- 
fatning af  nogle  Sangnumre  uden  Indhold,  Figurer 
og  Karakterer  —  alle  de  handlende  Personer  var 
overflodige,  de  havde  intet  Andet  at  gøre  end  at 
synge,  men  Sangene  var  intetsigende  og  pointe- 
tøse  —  Planen  var  ubehjælpsom  og  umotiveret, 

og  det  Hele  løb  sammen  i  et  rent  Galimatias. 
Med  alt  dette   blev   Stykket   stærkt   beklappet." 

Saaledes  blev  min  Forfatterdebut  anmeldt. 
Den  sidste  Notits,  der  var  ubestridelig,  trøstede 
mig  imidlertid  over  de  foregaaende,  der  var  saa 
upaalidelige,  at  selve  „Morgenposten"  i  sin 
Kristianiarubrik  noterede,  at  „Publikum  gen- 
tagende havde  underkendt  Hr.  G. s  Kritik." 

Anden  Juledag  kom  Turen  til  min  Kon- 
kurrents Vaudeville  „Kontrolløren  eller  Æ ven- 
tyr paa  Landet".  At  den  blev  venligere  omtalt 
i  „Morgenbladet",  behover  jeg  ikke  at  notere, 
men  uagtet  det  Publikum,  der  gaar  i  Teatret 
paa  denne  Helligaften,  plejer  at  være  usædvan- 
lig nøjsomt,  er  det  faktisk,  at  det  udhyssede 
Stykket,  og  at  det  sædvanlige  Tilskuerfolk  ikke 
siden  „underkendte  dets  Kritik". 

Nytaarsaften  var  det  atter  min  Tur.  Nu 
blev  min  Revy  opført.  Den  gjorde  al  tænke- 
lig Lykke.  Jeg  blev  endogsaa  fremkaldt  efter 
Forestillingen,  og  selv  „Morgenbladet"  fandt 
Stykket  „ganske  kvikt  og  morsomt  paa  de 
uheldige  politiske  Allusioner  nær". 

Angaaende  disse  kan  jeg  fortælle  et  ret 
betegnende  Apropos. 

Mens  jeg  skrev  paa  Stykket,  fik  jeg  Besøg 

af  en  Ven.  hvem  jeg  tidligere  havde  lært  at 
kende  som  Redaklor  af  en  Provinsavis  —  den 
senere  som  Forfatter  bekendte  Hans  Schulze. 

„Du  her?"  udbrød  jeg  overrasket. 

„Som  Du  ser!"  —  svarede  han.  —  „Jeg 
har  endogså.)  opgivel  mit  Blad  og  agter  at  gore 
min  Lykke  her  i  Hovedstaden.  Foreløbig  har 
jeg  ladet  mig  engagere  ved  Pressen." 

„Ved  „Rigs tidenden"  formodenlig?"   — 

„Tvertimod,  Kammerat!  Ved  „Morgen- 
bladet".    Hvad  siger  Du  til  det?" 

„Jeg  har  den  Ære  at  forbavses.  Er  Du, 
som  var  saa  fastgroet  til  Intelligensen,  gaaet 
over  til  Bondepartiet?  Du  aspirerer  altsaa  ikke 
niere  til  en  Ministertaburet?" 

„Nej"  -  svarede  han  spøgende.  „Det  er 
saa  sjælden,  at  Højre  har  nogen  at  bortgive, 
og  saa  skal  man  forstaa  sig  paa  saa  Pokkers 
mange  Ting,  som  jeg  ikke  kender,  for  at  holde 
sig  paa  en  Plads  i  Statsraadet.  Venstre  bort- 
giver derimod  Statsrevisorposterne,  og  dem  horer 
der  ikke  noget  Hekseri  til  at  besørge.  Kan  Du 
saa  forstaa  det?" 

„Aa  jo  —  og  Du  skal  have  Tak  for  Under- 
retningen! Den  giver  mig  et  nyt  Vers  til  min 
Gratulationsvise!"   —  sagde  jeg  og  skrev: 


Endvidere  jeg  ønsker  her 
En   Statsrevisorpost  til  hver 

Af  vore  Journalister  — 
Mærk  vel: 

Som  ikke  hli'r  Minister   — 

I  forstaar  mig  vel?   — 

Da  dette  Vers  blev  sunget  ved  Opforeisen, 
blev  Visen  afbrudt  af  et  saa  stormende  og  lang- 
varigt Bifald,  at  jeg  aldeles  ikke  kunde  forstaa 
Meningen  dermed.  Først  Dagen  efter  fik  jeg 
Forklaringen  af  en  Mand,  som  forsikrede  mig, 
at  det  var  den  vittigste  og  ondskabsfuldeste 
Pointe  i  hele  Stykket,  og  da  jeg  aabent  og 
ærligt  tilstod,  at  jeg  selv  ikke  havde  nogen 
Anelse  om,  at  der  var  noget  særligt  Vittigt 
eller  Ondt  i  dette  almindelige  Ønske,  gav  han 
sig  til  at  le  og  spurgte,  om  jeg  vilde  bilde 
ham  ind,  at  det  ikke  med  fuld  Bevidsthed  var 
adresseret  til  „Morgenbladet "s  Redaktør,  om 
hvem  hele  Verden  vidste,  at  han  for  ikke 
længe  siden  havde  gjort  en  paafaldende  Sving- 
ning til  Højre  af  Lyst  til  en  Portefølje,  og  da 
denne  ikke  blev  ham  tilbudt,  havde  gjort  sig 
fortjent  til  en  Statsrevisorpost  af  Venstre. 

Alle  mine  Forsikringer  om,  at  jeg  aldrig 
havde  hørt  denne  Historie  før,  var  forgæves, 
og  at  dette  Vers  særligt  er  blevet  henregnet  til 

de  „uheldige  Allusioner",  der  har  skurret  i  hans 
Personales  Øren,  fik  jeg  et  Bevis  for  i  en  Ar- 
tikel, der  under  Titel  ..Groft  Plagiat"  beskyldte 
mig  for  al  have  ..stjaalet"  Ordene  „Mærk  vel:'' 
og  ..I  forstaar  mig  vel?-,  der  gik  gennem  alle 
Versene,  fra  en  nævnt  Forfatter.  En  saadan 
Beskyldning  knude  jeg  kim  betragte  som  latter- 
lig, og  fandt  det  hlot  nødvendigt  at  oplyse,  .il 
den  nævnte  Forfatter  lige  som  jeg  og  alle  de. 
der  for  ham  havde  skrevet  Viser  til  den  valgte 
Melodi,  havde  benyttet  den  oprindelige  svenske 
Folkevises  Omkvæd,  der  saaledes  var  blevet 
saa  godt  som  uadskilleligt  fra  Melodien,  men 
denne  Oplysning  forte  kun  til,  at  der  kom  et 
nyt  Overfald,  hvori  der  under  Overskriften: 
„Literært  Tyveri  tilstaaet"  refereredes,  at  jeg 
„uden   videre  var  gaaet  til  Bekendelse". 

Stykket,  der  efter  den  oprindelige  Bestem- 
melse kun  skulde  have  været  opfort  tre  Gange 
i  de  forste  Dage  af  Aaret,  vedhlev  imidlertid 
at  gaa  for  fuldt  Hus  den  ene  Aften  efter  den 
anden.  At  det  stadig  blev  modtaget  med  bragende 
Bifald,  skal  jeg  være  den  Sidste,  der  noterer  som 
et  Tegn  paa  dets  dramatiske  Fortrin  —  ti  Ingen 
kan  bedre  end  jeg  se,  at  det  havde  nok  af  et 
Begynderarbejdes    Svagheder.      Den    afgorende 

Aarsag  til  dets  overdrevne  Succes  var  tydeligt 
nok  den;  at  Teatrets  Publikum ' følte  en  inder- 
lig Fornojelse  ved  at  applaudere  enhver  Replik, 
der  paa  nogen  Maade  kunde  opfattes  som  sigtende 
til  „Morgenbladet"  og  dets  Klikke. 

Bladet  kunde  tilsidst  ikke  skjule  sin  Harme 
over  den  vedvarende  Lykke,  Nytaars farcen  gjorde. 
og  efter  omtrent  fjorten  Dages  Forløb  modte  det 
med  en  mægtig  Kritik  paa  5Va  hoje  Spalter  over 
det  lille  Arbejde.  Den  var  skrevet  af  en  An- 
melder, der  bavde  set  Stykket  den  første  Aften, 
og  bavde  faaet  Grund  til  at  være  utilfreds  med 
det,  saasom  det,  efter  hvad  han  selv  fortalte, 
havde  givet  Anledning  til,  at  han  var  blevet 
knubset  af  nogle  brutale  Klappere,  da  han  vilde 
pibe  ad  det. 

Men  denne  vel  motiverede  Vredesudgydelse 
forslog  ikke.  I  syv  forskellige  Numre  fortsatte 
Bladet  sit  Felttog  mod  Farcen,  og  endnu  i  Slut- 
ningen af  Februar  kom  det  tilbage  til  Nytaars- 
revyen  med  en  Supplementkritik  paa  41/-'  Spalte, 
der  især  gik  ud  paa  at  bevise,  hvor  nærgaaende 
den  havde  været  mod  dets  Redaktors  Person- 
lighed. 

I  Markedsugen,  da  en  stor  Mængde  uden- 
bys Folk  kom   til  Hovedstaden   ligesom  hos  os 

i  Terminstiden,  skulde  Stykket  genoptages  til 
een  Opførelse  for  Markedsgæsterne;  og  da  Fore- 
stillingen var  fastsat,  sendtes  der  et  skriftligt 
Opraab  ud  til  Bønderne  i  Åkers  Sogn,  hvori 
de  opfordredes  til  at  mode  i  Teatret  paa  den 
bestemte  Aften  og  demonstrere  imod  det  skamme- 
lige Angreb  paa  deres  Stortingsmand  og  For- 
kæmper i  Pressen.  Denne  Opfordring  blev  ikke 
givet  forgæves.  Allerede  Dagen  i  Forvejen  vidste 
man.  at  der  næste  Aften  vilde  mode  et  Par 
Hundrede  Demonstranter  paa  Tilskuerpladsen, 
og  at  der  vilde  komme  til  at  staa  et  Teaterslag, 
som  skulde  fordunkle  den  store  Kamp  ved  Op- 
foreisen af  Wergelands  „Campbellerne". 

Dette  Minde  om  utalte  blaa  Øjne,  sønder- 
revne Frakker  og  afbrudte  Stolerygge  gjorde 
Teaterstyrelsen  hed  om  Ørene,  da  man  vidste, 
at  Stridslysten  var  stor  paa  begge  Sider,  og  at 
den  indkaldte  Landmilits  ikke  forstod  Spog, 
naar  den  havde  været  til  Monstring  hos  Vin- 
handleren paa  Torvet.  Men  hvad  var  der  at 
gore  for  at  forhindre  Sammenstødet?  —  Til- 
bagekalde Forestillingen  fandt  man  for  fejgt, 
og  at  opsætte  Stykkets  Opforelse  til  en  føl- 
gende Aften  vilde  kun  være  at  udsætte  Bataljen. 
Man  fandt  derfor  paa  et  mere  praktisk  Middel. 

25 

nemlig:  Aftenen  før  det  var  ansat  at  fingere 
en  Sygemeldelse,  der  umuliggjorde  Opførelsen 
af  det  ansatte  Helaftensstykke  og  følgelig  nød- 
sagede Teatret  til  at  ombytte  dette  med  Morgen- 
dagens Repertoire:  Scribes  Lystspil:  „Joblot  og 
Babiole"  og  „Nytaarsaften  1848". 

Ombyttet  blev  bekendtgjort  saa  silde,  at 
der  ikke  var  Tid  til  at  indkalde  Landmilitsen. 
men  saasnart  Efterretningen  naaede  Hoved- 
kvarteret hos  den  omtalte  Vintapper,  blev  der 
straks  truffet  Anstalter  til  at  samle  den  til- 
fældig tilstedeværende  Hærstyrke  og  med  den 
rykke  ind  i  Teatret.  Den  beløb  sig  vistnok 
kun  til  omtrent  30  Personer  —  en  Forringelse, 
der  jo  betydeligt  maatte  modificere  Slagplanen, 
men  en  hensynsløs  Blodtørst  og  en  utrættelig 
Tapperhed  bøder  altid  paa  et  ringere  Antal  af 
de  Kæmpende,  og  disse  lod  hverken  i  den  ene 
eller  den  anden  Retning  Noget  tilbage  at  ønske. 

En  af  de  Tappre,  der  var  kommet  temme- 
lig sent  i  Teatret,  spurgte  mig  i  al  Troskyldig- 
hed, da  anden  Akt  af  Scribes  Lystspil  begyndte, 
„om  det  var  den  Komedie,  der  skulde  pibes  ud?" 
—  „Ja,  hvis  den  keder  Dem,"  svarede  jeg,  og 
da  Akten  var   ude,   gav   han   under  almindelig 

Munterhed   en    lille   Solo   til    Bedste   —   megel 
forundret  over,  at  han  ikke  iik  Assistance. 
En  anden,  bedre  instrueret  Landproprietær, 

som  jeg  kendte  personlig  og  stod  paa  en  ret 
venskabelig  Fod  med,  kom  til  at  sidde  ved 
Siden  af  mig  i  første  Parket.  „Moder  De  og- 
saa  til  Pibning?"  —  spurgte  jeg  spøgende.  „Ja 
vel,"  svarede  han  i  samme  Tone.  „Jeg  har  set 
Stykket  to  Gange  og  klappet  ad  det,  men  i 
Alten  skal  vi  pibe  ad  Studenterne  og  de  andre 
uforskammede  Klappere."  Og  det  var  ikke  Spøg, 
men  Alvor.  Saa  snart  Publikum  gav  sig  til  at 
klappe  ad  en  af  de  Scener,  hvorom  Striden 
drejede  sig,  tog  han  to  Piber  frem  og  gav  sig 
til  at  blæse  i  dem  begge  paa  en  Gang.  Jeg 
kunde  ikke  andet  end  le  ad  denne  Stemme- 
fordobling  og  spurgte  ham  gemytligt:  „Er  det 
nu  rigtig  korrekt,  at  De  blæser  for  To,  naar 
De  kun  har  betalt  een  Tilskuerplads?"  —  „Nej, 
De  har  Ret,  snilde  De"  —  svarede  han  forpustet 
Og  rakte  mig  den  ene  Flojte.  „Nu  kan  De  blæse 
i  den!"  — 

Efter  Tæppets  Fald  brod  dog  forst  Tumul- 
ten ud  i  hele  sin  Styrke.  De  tredive  Pibere 
opførte  paa  Vægterpiber,  Gadedørsnøgler,  Natter- 
gale,   Klarinetmundstykker    og    „Stuthorn"    en 

Koncert,  hvortil  jeg  aldrig  har  hørt  Mage.  De  Ud- 
pibninger, jeg  har  hørt  i  Danmark  af  langt  større 
Orkestre,  var  kun  at  regne  for  „en  douce  Musik" 
i  Sammenligning  med  denne,  og  det  vilde  være 
Uret  at  sige,  at  Klappernes  Hundreder  ikke  gjorde 
Alt  for  at  hævde  deres  Majoritet.  Da  de  syntes, 
at  Haandklap  og  Bravoraab  ikke  gjorde  til- 
strækkelig Effekt,  gav  de  sig  til  at  klappe  med 
de  bevægelige  Stolesæder,  og  da  Gassen  blev 
slukket  og  Piberne  gik  i  sluttet  Kolonne,  om- 
ringede Klapperne  dem  i  en  Hob,  der  optog 
hele  Gadens  Bredde,  under  fuld  Musik  fra  begge 
Sider.  Dog  var  Striden  i  de  ti  Aar,  der  var 
forløbne  siden  „Campbellerslaget"  blevet  saa 
meget  mere  civiliseret,  at  den  aldeles  ikke  gik 
til  Haandgribeligheder. 

Dermed  havde  min  første  Nytaarsfarces 
korte  Saga  faaet  en  meget  mere  storstilet  Af- 
slutning, end  den  havde  fortjent.  At  den  Op- 
mærksomhed, hvormed  det  tidtnævnte  Blad  ved- 
blev utrættet  at  følge  mig,  ikke  svigtede,  før 
jeg  ved  Sommerens  Begyndelse  —  sidst  i  Maj 
eller  først  i  Juni  —  saa'  mig  nødsaget  til  en 
Opgørelse  for  20  —  siger  og  skriver:  tyve  Ar- 
tikler, der  var  ofrede  min  tarvelige,  dramatiske 
Virksomhed  —  skal  jeg  kun  tilføje  som  en  af- 

sluttende  Notits,  uden  at  indlade  mig  paa  nogen 
yderligere  Detaljering,  der  let  kunde  paadrage 
mig  Mistanke  for  al  ville  konkurrere  med  „Reisers 
Forfølgelseshistorié". 

Hertil  har  jeg  imidlertid  ikke  mindste  Grund. 
Al  jeg  blev  angrebet  af  det  Parti,  til  hvilket  jeg 
i  Stemning  fra  1848  selv  havde  kastet  Handsken, 
det  var  jo  ganske  naturligt,  og  har  jeg  dvælet  for 
længe  ved  Polemikken,  er  det  fordi  det  var  den 
første  Dravat  af  de  mange,  jeg  har  været  ude  for. 
Publikum  viste  mig  derimod  en  Velvilje  og  ydede 
mine  Begynder-Arbejder  et  opmuntrende  Bifald, 
som  jeg  stadig  maa  være  taknemlig  for.  ligesom 
jeg  i  Norge  altid  fandt  Stotte  og  Velvilje  hos  det 
Parti,  jeg  sluttede  mig  til  —  et  Held,  som  jeg 
ikke  altid  har  haft  herhjemme. 

Jeg  skrev  endnu  to  Teaterstykker  under 
mit  Ophold  i  Kristiania.  Det  første  „Ingen 
Mandfolk  med  i  Spillet"'  gjorde  megen  Lykke 
véd  Oplæsningen  og  var  efter  min  egen  Mening 
ulige  bedre  skrevet  end  de  foregaaende;  men 
den  Skuespillerinde,  som  ved  min  egen  Fadæse 
havde  faaet  Hovedrollen,  skilte  sig  saa  uheldigt 
fra  en  Forklædningsscene,  som  hun  ikke  havde 
villet  prøve  i  Kostume,  at  hun  blev  udhysset, 
derover   syg  af   Harme  og   ude   af  Stand  til  at 

spille  Resten  af  Stykket  manerligt.  Dermed 
var  dets  Fiasko  afgjort,  men  af  den  havde  jeg 
lært  meget,  der  siden  kom  mig  til  Nytte. 

Det  andet  Stykke  „Teaternissen"  blev  forst 
opført  efter  min  Bortrejse.  Det  havde  den  Fejl, 
at  der  var  for  mange  Hjul  i  Maskineriet,  men 
Konstruktionen  var  ret  original,  og  det  var  netop 
for  at  vise  min  Opfindsomhed,  at  jeg  havde 
gjort  Intrigen  for  kompliceret.  Det  gik  senere 
paa  Kasino  i  en  noget  simplificeret  Omarbej- 
delse og  blev  godt  modtaget. 

Min  Forlovelse  havde  imidlertid  gjort  det 
til  en  Pligt  for  mig  at  grundlægge  en  mindre 
interimistisk  Stilling  end  den,  jeg  hidtil  havde 
indtaget.  Knytte  noget  sikkert  Haab  til  Kri- 
stiania  Teater  turde  jeg  ikke,  ti  jeg  indsaa 
godt,  at  den  Tid  vilde  snart  komme,  da  Natio- 
nal foleisen  ikke  længer  vilde  slaa  sig  til  Taals 
med  det  daværende  udelukkende  danskfodte  og 
tildels  kjobenhavnsktalende  Personale.  Jeg  rejste 
derfor  i  September  1849  tilbage  til  Kobenhavn, 
og  kan  betragte  denne  Rejse  som  Vendepunktet. 
der  afsluttede  mine  „unge  Dage". 

Den  danner  i  alt  Fald  et  Punktum  mellem 
den  Del  af  min  Livshistorie,  som  er  mindst 
kendt    af   mine    Læsere,    og   den,    de   har   haft 

nii'st  Lejlighed  til  al  gøre  Bekendtskab  med 
gennem  Literaturen,  Journalistiken  og  Teatrene, 

og  den  slutter  for  saa  vidt  den  Del,  der  nær- 
mes!  er  min  egen  individuelle  Historie,  mens 
den  endnu  uskrevne  Del  —  hvis  den  bliver 
skrevet  —  snarest  vil  blive  mine  Arbejders 
Historie.  Jeg  har  derfor  i  de  her  foreliggende 
Optegnelser  kun  undtagelsesvis  anført  Navne 
paa  de  Personer,  med  hvem  jeg  paa  forskellig 
Maade  er  kommet  i  Berørelse,  da  det  kun  var 
min  egen  —  ikke  deres  Historie  —  jeg  vilde 
belyse.  I  en  eventuel  anden  Del,  indser  jeg 
derimod,  at  dette  Princip  ikke  vil  kunne  gen- 
nem fores. 

